
КИРИШ СЕЗ 


Элинъиздеки китапта джем олгъан манзумелер, икяелер, 
ве къартлар агьызындан язып алынгъан масаллар, ривает- 
лер, озьбек ве рус тиллеринден япылгъан терджимелернинъ 
чокъусы йыллар девамында топланып, «Йылдыз» меджмуа- 
сында, «Къырым» ве «Янъы дюнья» газеталарында басыл- 
гьан эди... 

Мен, 1990 сенесинден башлап Багьчасарай район тер- 
кибинде олгъан Почтовое (Базарчыкъ) орта тасиль мекте- 
бинде къырымтатар тили ве эдебияты оджасы олып чалыша 
эдим ве бундан себеп: ана тили, эдебият, халкъ агъыз 
яратыджылыгъына олгъан мерагъым, селякъам эп артып 
башлады... 

Анджакъ, 1965 сенеси Андижан тиллер институнда тасиль 
алгъан заманында акъылыма сыкъ-сыкъ «Къарт къойнунда 
къалач, къармаласанъ — комеч тапарсынъ» киби аталар 
сёзю келе тургъан. Лекциялардан сонъ элиме дефтер ве 
къалем алып, шеэрде яшагъан къартлардан, къартийлер- 
ден эртегелер, чынълар, тапмаджа ве масаллар язып ала 
эдим. Аталарымыз: «Бильгенге бир гуль етер къокъламагъа, 
бильмегенге — бир багьчаны керек йыкъмагъа», — нафиле 
демегендирлер. Зенаатымнен терен огърашып меракъ- 
лангъанымдан, озюм де бир шейчиклер къаралап башла- 
дым. Лякин «Ленин байрагъы» газетамызгъа ёлламагъа 
джурьат этмедим, чюнки о вакъыт ана тилимизни юксек 
севиеде бильмей эдим. Фольклор эсерлерини къартлардан 
язып алгъанымда, «Ленин байрагъы», сонъундан «Йылдыз» 
альманахы, ана тилинде китапларымыз дюнья юзю корип 
башлагъанда тилимизнинъ зенгинлигини, ширинлигини, 
нидже йыллыкъ тарихына малик олгъаныны ве дюньяда 
белли олып, кенъ даркъалгъан инглиз, испан, рус тиллерин- 
ден асыл артта къалмагъанына эмин олдым. 

Ишке кирген ильк йыллары Акъмесджитте яшай эдим. 
О вакъытта мен сыкъ-сыкъ языджыларымыз иле корюше, 


< р Е, т 


сухбетлеше эдим. Озюме ве эсерлериме энъ чокъ тесир 
эткен иджаткярлардан бири рахметли, атеш юрекли шаи- 
римиз Сеитумер агъа Эмин олды, сонъ Айдер Осман, Билял 
Мамбет, Сафтер Нагаев ве дигерлери... 

«Олян, Къадыр эфенди, не заман сенинъ китабынъ чыкъа- 
джакъ; язасынъ-язасынъ, амма, китабынъны чыкъарайым 
демейсинъ. Бу да насыл урдумдуймазлыкъ, акъай?! Юкъу- 
гъа далма. Китап — бу несиллер ичюн бир буюк хатыра 
ве бахшыштыр», - деген эди манъа Сеитумер агъа Эмин. 
Билял агъа Мамбет, Сафтер Нагаев, Айдер Осман (яткъан 
эбедий мекянлары дженнет олсун) - сагъ олсунлар, эписи 
дефаларджа озь насиатларыны бере эдилер. 

Шимдики сагъ иджаткярларымыздан исе, Шерьян Али ве 
Дилявер Осман иле эр корюшювимизде лаф сырасы: «Не 
вакъыт китабынъ чыкъаджакъ?» -- деген суальни манъа 
бере-бере, макъсадыма иришмек ичюн илери адым атмагъа 
кучь бере эдилер. 

«Йылдыз» меджмуасынынъ баш муаррири Дилявер 
Осман: «Къадыр агъа, язгъан шейлеринъиз пек чокъ. 
Бизим журналда чыкъкъан эсерлеринъизни топлап манъа 
беринъиз, мен озюм китабынъызны чыкъармагъа сёз 
берем», — дегенини хатырлайым. Сагъ олсун, Дилявер бей, 
бу китапнынъ дюнья юзю корьмесине ярдымджы олды. 

Къырымтатар языджылар бирлигининъ реиси Урие апте 
Эдемовагъа айрыджа ве «Йылдызнынъ» экинджи муаррири 
Гульнара Усеиновагъа китабымнынъ дердж олмасына озь 
исселерини къошкъанлары ичюн джан-юректен тешеккюр- 
леримни бильдирем. Бойледже, бу китапны мен сайгъылы, 
севимли окъуйыджыларым, Сизинъ элинъизге туттурма- 
гъа наиль олдым. Окъунъыз, къыймет кесинъиз, озь теэс- 
суратларынъызны «Йылдыз» я да «Къырым» неширлерине 
ёлланъыз. 

Муэллиф. 

ДОСТЛАРНЫ ХАТЫРЛА 


Ишинъ келип онъундан 
Бахтынъ тапсанъ ёлунъдан 
Менменликке берильме, 
Кокке бакъып керильме! 


Узакъ ёлгъа чыкъкъанда, 
Семаларгъа учкъанда, 
Башынъ кокке тийгенде, 
Кене достунъ унутма. 


Эвде, тойда олгъанда, 

Къальп къуванчкъа толгъанда, 
Унуткъанда дюньяны - 
Хатырла сен достларны! 


Садыкъ дост душман олмаз, 
Алчакъ киши дост олмаз, 
Ачкъан гульни кьурутма - 
Эски достны унутма! 


Эгер тутып къолунъны, 
Душман кессе ёлунъны, 
Азар берсе джанынъа - 
Достлар келир янынъа! 

Юрьгенде - этрафкъа бакъ, 
Дост ёлуна чыракъ якъ, 
Кельсе онъа бир беля - 
Къуртар оны эвеля! 


Аят шевкъынъ сёнгенде, 
Эвинъе беля киргенде: 
Сенден хабер аладжакъ - 
Кене достлар оладжакъ! 


06.12.2001 с. 


БУЛУТЛАР 


Булутлар — булутлар, 
Кезиджи булутлар... 
Б. Чобан-заде. 


Сархош кезген булутлар, 
Коктен нелер арайсыз? 
Уфукъларгъа козь ташлап, 
Дагълар зильфин тарайсыз. 


Ёрулмайып кене де 

Сема узьре ялдайсыз. 
Йылдызларны юкълатып, 
Айны къучып алдайсыз. 


Арзунъызгъа еталмай, 
Козьяш тёкип агьлайсыз, 
Дерьяларны толдырып, 
Ерге гьыда багьлайсыз. 


Агъланъ, агъланъ, булутлар, 
Козьлерде яш къалмасын, 
Озь юртунда миллетим 
Оксюз олып къалмасын! 


06.11.2001 с. 


СИЗСИЗ ОКСЮЗДИР ХАЛКЪЫМ 


Сёз башладым къалем къаштан, 
Давет этип Озенбаштан 
Мизахчы Ахмет ахайны - 
Лятифелер Султаныны... 


Джанкой — захире базары, 
Туджджаларнынь тиер назары. 
Сивашым - тузлар лиманы, 
Пишеждек ашларнынъ джаны. 


Чатыр-дагьым, Аюв-дагьым, 
Ай-Петри эм Роман-къошым, 
Сарсызлмаз таджым, гьурурым, 
Сизсиз -- оксюз магърур халкъым! 


Дертли Бельбек, ойчан Салгъыр, 
Акъып чынълай, къач бинъ асыр? 
Татлы Алма, назлы Къачы - 
Юртнынъ сервети, къуванчы. 


Багьчасарай, Эски Къырым, 
Къарт Кефе, Кезлев, Ор Къапым, 
Намлы Къарасувбазарым — 
Сизсиз — оксюз шанлы халкъым! 


Этрафынъ явургъа толгъан, 
Козьяш чешмеси къуругъан, 
«Зынджырлы» медресенъ агълай, 
Гирай ханларынъ анъылмай! 


Яслы Акъмесджит, эм Зуям, 
Чырайынъыз солукъ, дуям, 
Къаргъалар сюрюси явгъан, 
Шеэр, койни булгъалагъан. 


ТТ Т 


Азиз юртта дженклер олгъан, 
Нидже эрлер эляк олгьан. 
Ёкъ дюньяда бойле мекян - 
Шаат бунъа ярыкъ джиан! 


Керчьнинъ къалеси оюлгъан, 
Деве, атлары союлгъан, 
Шеэр тузакъкъа илинген, 
Керван излери силинген. 


Алма-Тамакъ, Алма-Тамакъ, 
Ничюн кускюн ялыларынъ? 
Кокюнъде учкъан турналар 
Сайып олмай яраларынъ. 


Чавкелер тынмай сокъула, 
Аллахым, Сен юртны къорчала, 
Дуа этем гедже-куньдюз — 
Танърым, этме халкъны оксюз! 


Акъяр — айдутлар элинде, 
Гемилери чокъ денъизде. 
Сюнгюнен басып келелер — 
Ёлларгъа хачлар тиклейлер. 


Денъизни опе Алуштам, 

Къаядан бакъа Алупкам. 
Ашыкълар дурагьы — Ялтам - 
Сизсиз оксюз джумерт халкъым! 


Озенлерим, йырлап акъынъ, 
Ай-йылдызлар сизлер бакъынъ. 
Эвлятларым якъма, Раббим, 
Буюк тойлар япсын халкъым! 

Къаплан эм Чора Батырлар, 
Менъли эм Девлет Гирайлар, 
Йигит Алим, Аметханлар — 
Сизсиз оксюз асыл халкъым! 


Гьазы Мансур — къайда къалды? 
Къыркъ Азизлер балталанды... 
«Юртсеверлер» куреширми? 
Заферлерге ириширми? 


Учансувлар, бал чокъракълар, 
Куль-Оба, Къызыл-Къобалар — 
Тылсымлы масаллар кяны — 
Алемнинъ дюльбер мекяны 


Окъуйым кечмиш тарихын — 
Мукъаддес таш-топрагьында. 
Эфсанелер, дестанларда 
Намынъ яшай къыталарда! 


Шадырванлар, яйла, дагълар, 
Мудам сакъланъ адынъызны, 
Юртны юткъан динсизлерге 
Есир этменъ халкъынъызны! 


Яйляларым, багъчаларым, 
Берекетли чайырларым. 

Къулан чёллер, вадийлерим - 
Сизсиз -- джансыз ишкир халкъым! 


Авджыкойде о козь ачкъан, 
Илимге кениш ёл ачкъан. 
Къандиль якъкъан зинданларда, 
Дюнья бакъкъан «Терджиман»гъа. 

Эки умман къучагъында 

«Алтын бешигим» тавланмай, 
Гьурбетликтен къайткъан халкъым 
Оны тепретип къуванмай. 


Буюк Сонакъта окъулгъан 
«Къарылгъачлар ювасы»ны 
Къара денъизде богъгъанлар 
Халкънынъ улу даисини! 


Аргъындан о, айгъа бакъкъан, 
Авропанынъ тозун къакъкъан, 
Чобан-заде ады иле 
Илим-фенге чыракъ якъкъан. 


Бульбуль отькен гульзарларым, 
Девлет къургъан Гирайларым, 
Буллюр сувлы чешмелерим, 
Сизсиз оксюз батыр халкъым! 


Яйлаларым, багъчаларым, 
Берекетли чайырларым, 

Къулан чёллер, вадийлерим, 
Сизсиз оксюз джесюр халкъым! 

ШАКИР СЕЛИМГЕ МЕРСИЕ 


Янып къаврулды назмиет Гульзарынынъ периси, 
Тынгъан сонъ Буюк-Ас Бульбулининъ джанлы нагъмеси. 


Ашыкънынъ халкъымызгъа икрам эткен 
«Тюшюндже»си - 
Бугуньки девримизнинъ ачыкъ-айдын саф кузьгюси! 


Кельмешек сейях Къырымны, бельки, дженнет санадыр, 
Халкъым ичюн азиз юртум — эм дженнет, эм Анадыр! 


Ич унутмадынъ Эшреф Шемьи-заде устазынъны, — 
Эп янъгъыраттынъ Бора Гьазыдай шырын сазынъны? 


Исмаил бей атагъа ихсан эйлеп шах эсерни — 
Миллетинъе ичирдинъ Фирдевсийнинь кевсерини! 


Гъазеллеринъ семамызда мерджан киби тавлана — 
Санки дертли адамызда Аптыкъ Умер джанлана! 


Урьлюкке къалкъан олгъан ханлар кенти Багъчасарай. 
«Харабеге дендюм», — деп, Раббимизден имдат сорай! 


Козьяш тёкип анъдынъ Сен шейт кеткен заделерни - 
Несиллер къальбинде бакъый яшайджакъ даилерни!.. 


Арш устюнде? парылдай Фирдевсийнинъ 
«Шахнаме»си — 

Янында чынълай Шакир «Бульбульнинъ» 
«Къырымнаме»си — 


' Фирдевс — дженнетнинъ энъ абадан кошеси. 
2 Арш устюнде — еди къат кок узеринде. 

АНА ТИЛИ ОЛЬМЕСИН 


Янъгъыраса — кунеш олып къыздыргъан, 
Сусып къалса — вуджудымны бузлаткъан, 
Аттиланы къыталаргъа таныткъан. 
Куль-Тегеннинъ баш ташында огюти 
Несиллерге эманет, мирас къалгъан. 

Чал баш Къырымда Ана тилим догъгъан - 
Лезетини синъдирген Бельбек, Чатыр-Дагъ. 
Къара Денъиз, Азакъ, Салгъыр, багъча-багъ... 
Шаркътан Гъазы Мансур арап тахтыны, 
Салачыкъта тапкъан о озь бахтыны. 
Махмуд Къашгъарлы екип Акътабаныны. 
Зиярет эткен буюк тюрк диярыны! 
Солхатта чынълаткъан Махмуд Къырымлы 
Озюнинъ «Юсуф ве Зулейха»сыны. 
Ашыкъ Умер гъазеллер, йырлар язгъан, 
Эзгилер бутюн дюньягъа даркъалгъан. 
Гаспралы къайгъырып тюркий дюньяны, 
Хансарайдан даркъаткъан «Терджиман»ны. 
Бу «Зия къушу» мазлумларгъа еткен 

Гурь седасы залымларны титреткен... 
Бугунь «Алтын бешик»ни кимлер таптай, 
Къаргъалардай ябан тильде такъмакълай?! 
Танърым берген халкъыма Ана лисан 
Намусын къорчаласын эр бир инсан! 
Кимде-ким джойса тильнинъ бир эджасын 
Къадыр мевлям берсин онынъ джезасын! 
Ерде, кокте юрт сеси янъгъырасын, 

Бу мекян бизимдир -- эр кес анъласын! 
Ана тилим Ана юртта ольмесин, 
Душманлар бизге бакъып кульмесин! 

АЙЛАНДЫ БАШЫМ 


Къаврагъан чёллерде алсыз къалгъанда, 
Бир ютум сув биле тапмай талгъанда, 
Агъувгъа дёнгенде ашагъан ашым, - 
Айланмай эдинъ де, белялы башым?! 


Семаны булутлар ялмап юткъанда, 
Денъизде далгъалар ойнап тургъанда. 
Елума кьумачын джайгъанда яшын, - 
Айланмай эдинъ де, белялы башым? 


Къаранлыкъ къобада эссиз яткъанда, 
Ярама агъулы ташлар баткъанда, 
Козьлерден акъкъанда элемли яшым, - 
Айланмай эдинъ де, завалы башым? 


Ялыда, мелегим, корьгенде Сени, 

Эфкярнен йырладынъ «Ант эткенмен»ни, 

Кусюп турмадым бир четте «къаядай»: 

- Йырла, сен бульбулим! -- дедим Меджнундай... 


Татлы бир макһамнен текрар йырладынъ, 
Икъбальге умютлер, ёсмам, ашладынъ, 
Кочебе турналар динълеп сесинъни, 
Алкъагъа алдылар Къара денъизни. 


Нагъменъни битирип, бакътынъ бизлерге, - 
Йылдыздай нурлангъан, бинълеп козьлерге! 
Эзгинъден джошкъан халкъ турды еринден: 
— Куреширмиз! — дие, къоркъмай олюмден! 


Гедже-куньдюз йырла «Ант эткенмен»ни, 
Давушынъ титретсин бутюн алемни! 
Дерсинъ къайтып кельди он секиз яшым, - 
Къуванчтан айланды заваллы башым. 

ЭФКЯРЛЫ ТЮШЮНДЖЕЛЕР 


1 
Фаний дюньяда аят токьтамай: 
Кими пара деп, акъылдан аза. 
Кими менсеп огьрунда юкъламай, 
Достуна гизлиден мезар къаза. 


Бири кунджюликтен фена яна, 
Саба олса, ачувнен уяна. 
Корюшкенде, селям биле бермей, 
Ракьибини ютаджакъ тирилей. 


Кими аят сырыны шарапта 
Коре: гедже-куньдюз тынмай, — 
Бала-чагъасы хор бир тарафта... 
Озю баш котермей кунь ве афта. 


Миллетнинъ гьуруры сакъланмаса, 
Инсаннынъ борджу акъланмаса. 
Хакъ ёлгъа ким къояр динсизлерни? 
Низамгъа ким чекер тильсизлерни? 


2 
Ягъмур ягъмай, дерьялар толурмы? 
Тильсиз халкъ юрт саиби олурмы? 
Биз асыл халкъмыз - эр кес анъласын! 
Къырымда Ана тили янъгъырасын! 


Эр бир айван, къушнынъ озь тили бар, 
Шивесинен фаркъ эте олар. 

Тильни бозмагъа кимнинъ акъкъы бар? 
Ёкъса дюнья оламы сизге тар? 


Янъгъыраса юртта Ана лисан, 
Бахытлы оладжакъ эр бир инсан! 
Эгер ёкъ олса тилим улькемде, 
Къан агълар меним азиз миллетим! 


ЕЕ т 7. 


МАНКЪУРТ ОЛМАЙЫКЪ 


Динъле къальп эмрин, инсан: 
Олмаса Ана лисан, 

Кимсинь сен бу дюньяда? 
«Джанлы мевта» — эльвида! 


Екь олса тиль, урф-адет, 

Еди къат кок дер: «Лянет!» 
Къарасын, сюрт юзюнъни, 
Ач сен шу юмукъ козюнъни! 


Маймунларны кульдюрме, 
Тувгъан тильни ольдюрме, 
Олмаса миллий шуур!, 
Тюркий тамырынъ къурур! 


Окъу «Къырым», « Йылдыз»ны, 
Эм «Янъы дюнья»мызны. 
Джоюлса миллий нешир, 
Афу этмез бизни бешир!? 


Олсанъ да сен «эвлия», 
Арттырып чокъ сермия, 
Терк этсенъ озь тилинъни, 
Махв этерсинъ омрюнъни! 


Акълымызны топлайыкъ, 
Несиллерни джоймайыкъ, 
Азиз Юртнынъ багърында 
Манкъурт олып къалмайыкъ! 


"Шуур - ань. 
2 Бешир - инсанлыкъ. 

АЗИЗ ДИЯР НЕСИЛЬГЕ ТОЛСУН! 


Изин беринъ, сёз айтайым, 
Дюгюн хайырлап къайтайым. 
Йигит сёзюнден къайтармы? 
Эш-досткъа ялан айтармы? 


Шевкет бей чёльде чалышкъан, 
Берекет асрап алышкъан. 

Терек отурткъан, эм де гуль, 
Гульге келип, къонгъан бульбуль. 


Язда, кузьде чокъ тырышкъан 
Янъы эв къурып, авушкъан, 
Лейлясына о къавушкъан. 
Меним хитабым яшларгъа: 


Урьмет бесленъ аналаргъа 
Балам, ах балам, бал татыр 
Деп, несиллерни осьтюрген, 
Лякин бахтын корьмеген. 


Элял ашап, элял ичкен, 
Мешакъатлы ёллар кечкен. 
Юрек экиге болюнмез, 
Аналар борджу одельмез. 


Шевкет бей ве Лейля ханым, 
Меним сизге насиатым: 
Ватан ичюн, миллет ичюн 
Акъыл-идракънен курешинъ. 


Аналардай, магърур яшап, 
Арзу-макъсаткъа иришинъ. 
Баба-деделер илинде 
Къонушынъ Ана тилинде! 


ТТТ т 


Къысметинъиз эксильмесин, 
Никях багъы узюльмесин... 
Ана Юрткъа олунъ садыкъ, 
Омюр бою корьменъ яныкъ! 


Къайгъы, эфкяр — сизден йыракъ, 
Аятынъыз олсун парлакъ... 
Йылдызларнен сырдашынь кяде, 
Эвлят корюнъ дерттен зияде! 


Япкъан ишинъиз ибрет олсун, 
Азиз дияр несильге толсун! 
Этрафта янъгъырасын чынъ, мане, 
Къырымда догъсун чокъ эфсане! 


ТТ В 


„ЭЙ ВАТАН, КЪАРА ДЕНЪИЗ! 


«...Эй Ватан, Къара денъиз! 
Чал далгъалар садасы. 

Эй, Ватан, гонълюм темиз - 
Дерсинь баарь сабасы...» 


Белли шаиримиз миллий арекетимизнинъ Сердары Сеи- 
тумер Эмин кендине хас джазибели лирикасынен классик 
дереджесине котериле бильди. 


Сен халкъынънен бакъий яшайсынъ, 
Душмангъа -- душман, досткъа дост олдынъ, 
Миллет эшкъында сарарып солдынъ. 
Чатыр-Дагъы экиге болюнмез, 

Юрткъа, халкъкъа садыкъ улу Инсан 
Тарихта къалыр, бир вакъыт ольмез!.. 
Атешлерде яндынъ, Ватаным деп, 
Акъсызлыкънен чарпыштынъ, халкъым деп. 
Девюрек шаир, яшайсынъ халкънен... 
Дагъларда, чёллерде эп янъгъырай 
Сенинъ джошкъун, кескин сёзлеринъ. 
Бельбекте, Акъярда эшитиле 

Гульден назик, къылычтан чокъ кескин, 
Дертлерге мельэм сыджакъ сёзлеринъ! 
Эр бир ватандашнынъ пак къальбинде 
Бакъий яшарсынъ, намлы кедай. 
Япкъан ишинъ дженюп кунешидай 
Зульметке шавле сача маякдай. 
Байракъдар олып, юрткъа ёл ачтынъ, 
Дюньягъа адалет нурыны сачтынъ, 
Ярын Ватан саиби олсакъ биз 

Албатта санъа эйкель тиклермиз! 

Ёкъ, дедим, ёкъ... Биз кульгенде джошкъан, 
Агълагъанда къальби толып-ташкъан, 
Халкъ ишине буюк иссе къошкъан, 

Атеш юрекли инсан — кедайны, 

Миллет ичюн эм кунеш, эм айны 

Несиллер ич бир вакъыт унутмаз!.. 


ТТТ ТС 


НЕ АКЪТА ЙЫРЛАЙ ЧЕЧЕКЛЕР 


Къырларгъа тырмашкъан ал янакъ чечеклер, 

Не ичюн пек гъамлы йырлайсыз — бильмейим. 
Ер-кокке дюльберлик ашлагъан чечеклер, 
Нагьменъиз тылсымлы — нешьэнен динълейим. 


— Гузеллик севдасы, токъта сен, бир дакъкъа: 
Юрегинъ не дуя? — Къулакъ ас этрафкъа. 
Йырларнынъ сырлары — къокъуда билинир, — 
Къальбинънинъ телине яваштан илинир. 


Халкъымыз гъурбетте чектилер чокъ зиллет, 
Сабысыз бу юрта къалдыкъ биз окюнип. 
Ялвардыкъ танърыгъа. -- Яшасын, деп миллет, 
Динсизлер таптады бизлерни сёгюнип... 


Несиллер къайталар эдждатлар юртуна, 
Чёллерде, къырларда темеллер къазыла. 
Рузгярлар эссе де - окюрсе фуртуна, 
Миллетнинъ тарихы ташларгъа языла. 


>< 

РУЗГЯРНЫНЪ МОНОЛОГЫ 


Эфкярлы Ана юрткъа джан киргенде мис къокъудан, 
Чатырдагъда геджелеген Кунеш къалкъып юкъудан, 
Буллюр кокке узанып, зилифлерин тарагъанда, 
Сыджакъкъа чыдамай, эр кес либасын ташлагъанда: 


Етишип келирим шу дакъкъасы дженюп тарафтан, 
Ал янагьынъыздан опип, кьуртарырым азаптан. 
Дагъ-чёллерни сейир этип, уфукъларгъа учарым, 
Къанат керип, ер юзюни эр тарафтан къучарым. 


Яшы-къарты бильсин: меннен шакъа-къората олмаз, 
Саферге чыкъсам, ёлумны кеседжек кучь тапылмаз. 
Ачкъа-токъкъа бакъмай, сызгьырып кезерим баарь-яз. 
Эсип башласам, юдже дагълар мени токътатмаз. 


Сельбилерни тамыры такъым сувурып ташларым, 
Денъиздеки гемилерни чёктирмеге башларым. 
Эвлернинъ сачагъыны алып къачарым иракъкъа, 

Бойле тавланып учарым дженюптен мунълы Шаркъкъа. 


Гъадабым толып ташкъанда расткельменъиз ёлумда; 

Фаркъ этмеге аджизим — не бар сагьымда, солумда. 
Раим-шефкъат беклеменъ — менден къача намус, ая, 
Имдат беклеменъ — янып куль олса да бутюн дюнья! 

ЭКИ КУНЕШИМ БАР МЕНИМ 


Къадын-къызларымызгъа багьышлайым 


Ашкяр этип сырларымны 
Сизге дестан багьышлайым. 
Динълеп тургъан достларымны 
Чын юректен алгьышлайым... 


Чешит ренклер къарыштыра, 
Аят багъым яраштыра, 
Такъат бере, ильхам ашлай, 
Ерден алып кокке ташлай. 


Эки кунешим бар меним: 
Бири долана кокюмде, 

Дигери — айдын юзюнъде, 
Ышыкъларын сезем козюньде. 


Сема узьре кезген сою 
Алемге зиясын сача. 
Юзюнъни сюслеген сою 
Коксюме шавлелер сача. 


Акъшам олса — бири юкълай. 
Башына къара шал багълай. 
Йылдызларнен савлукълаша, 
Айгъа исе масал айта. 


Танъ аткъанда — кене къалкъа, 
Элине ала Алтын Алкъа, 

Сия шалын чезип, сакълай, 
Мавы кокте текрар ялдай... 


Экинджи Кунеш — янымда, 
Сыджагъын дуям къанымда. 
Тебессюмнен манъа бакъа, 
Арзуларгъа къанат такъа. 


03.01.2009 с. 


> 28 С 


КИТАПНЫНЪ МОНОЛОГЫ 


Мектеп талебелери ичюн 


Мен киби садыкъ достны 
Чыракъ якъып тапмазсынъ, 
Сёзлеримни динълесенъ, 
Хата ишлер япмазсынъ. 


Саф юрекнен къонушсанъ, 
Козьлеринъни ачарым 
Бутюн омюр ёлунъа 
Алтын нурлар сачарым. 


Алтын, эльмаз ердедир, 
Акъыл, идрак мендедир. 
Окъуп, дагълар ашарсынъ, 
Халкъ къальбинде яшарсынъ. 


Кяинат, сейярелер 
Багьрында сен учарсынъ. 
Ана Ватан тахтына 
Айдын ёллар ачарсынъ. 


Еди къат кок эм ернинъ 
Анахтарын булурсынъ. 
Меннен багъны узьмесенъ, 
Тильде дестан олурсынъ! 


НО: т 


ЭВЛЯДЫМА ОГЮТ 


Геджеси татлы юкъла, 
Ананъ айтыр айнени, 
Янынъда ята кьокьла, 
О да динълер айнени. 


Куньдюзи къоркъмай ойна, — 
Денъиз, дагълар еринде. 

Акъ гогерджинлер уча 
Кокнинъ мавы юзюнде. 


Миллий куреш ёлунда 
Сенинъ агъанъ куреше. 
Мавы байракъ къолунда - 
Ватандашлар бирлеше. 


Айлар, йыллар тез кечсин, 
Боюнъ, акълынъ эп оссин. 
Агъанъ киби илери, 

Ол Ватаннынъ аскери. 


Ана юртнынъ къалкъаны 
Олмалысынъ, эвлядым. 
Душман къойгъан алкъаны 
Узмелисинъ, эвлядым. 


Тувгъан тильни унутма, 
Ят тиллерде къонушма, 
Догъру ёлдан кетебер, 

Озь дининъни кутебер. 


Ошек, фесат, ялангъа 
Къулакъ асма, эвлядым. 
Фырсат берме душмангъа - 
Кучюнъ сарф эт Ватангъа. 

Ялтакъларгъа инанма, 
Арам малгъа сукъланма. 
Халкъ ёлундан кетерсинъ, 
Макъсадынъа етерсинъ. 


Бильги ал сен оджанъдан, 
Унер арттыр устанъдан. 
Урьмет бесле къартларгъа, 
Орьнек ол сен яшларгъа. 


Осип, буюп кучьке тол, 
Къырымынъа саип ол. 

Ишинъ корьген аталар: 

— Сагъ ол, йигит! — айтарлар. 


Чокъ фенлернинъ сырыны 
Ашыкъмайып ачарсынъ 
Урь Ватаннынъ багьрында 
Сербест олып яшарсынъ. 


Чаренъ олса факъырларгъа 
Бакъып турмай, ярдым эт. 


Деделернинъ ятагъына! 
Сыкъ-сыкъ барып седжде эт. 


' Ятагьына — къабрине манасында. 


Ты ПО 


КЪАРА ДЕНЪИЗ 
Йыр 


Ватандашым, динъле мени - 
Къара денъиз беклей сени. 
Боштан-бошкъа джойма вакътынъ, 
Далгъаларгъа сёйле ахтынъ. 


Эдждатларгъа янып бакътынъ, 
Нидже йыллар агълап таштынъ. 
Асрет олдынъ Ана юрткъа, 
Халкъынъ къайта ялыларгъа. 


Къара денъиз, къара денъиз, 
Миллет сербест нефес алсын! 
Къузгъунларнынъ давасыны 
Далгъаларынъ парчаласын! 


Эсирликтен — гьурбетликтен 
Тездже къайтсын эвлятларынъ. 
Азиз халкъым толып-ташсын 
Асрет чеке ялыларынъ. 


Зорбалыкънынъ ильк башында 
Сербест эдинъ — эсир олдынъ. 
Миллетимнинъ козьяшындан 
Къара денъиз, асыл олдынъ! 


1992 с. 


СНЕ ТН 


МЕНИМ ХИТАБЫМ 


Менден сизге бир хитап, 
Къылавузын тюшюн тап: 
Хайыр япмакъ истесенъ — 
Озь халкъынъа эйлик яп. 


ж ж ж 


Урдум дуймаз олмайыкъ, 
Ар-намусны сакълайыкъ. 
Хакънынъ руху яшагъан 
Тувгъан тильни джоймайыкъ. 


ж ж ж 


Осип кельген несиллер, 
Ана тильни бильсинлер. 
Аналар сагъ экенде, 
Къадирине етсинлер. 


ж ж ж 


Ана тильни бильмеген 

Эм пельтек, эм тильсиздир. 
Тирилер арасында 

Билинъ ки о, джансыздыр. 


ж ж ж 


Ялан сёзлер айтмайыкъ, 
Догъру ёлдан таймайыкъ. 
Биз - курешчи яшлармыз, 
Феналыкъны ташлармыз. 


ТН оО 


ж ж ж 


Бизим джесюр эдждатлар 
Юрткъа къалкъан олгъанлар. 
Ялан дюнья дженнетин 
Ватанында кьургьанлар. 


жж ж 


Мерт аталар акькьында 
Фена сёзлер тизильмез. 
Оларнынъ шан-шерефи 
Тарихлерден силинмез! 


ж ж ж 


Агьыр иштен къайтмайыкъ, 
Курешлерден таймайыкъ. 
Юзю сиях ялтакълар 
Батакъларгъа батарлар... 


ж ж ж 


Ана Юртта яшаймыз, 

Элял къысмет ашаймыз. 
Къырым — бизим Анамыз, 
Оны ташлап къачманъыз! 


ж ж ж 


Сагъгъа-солгъа кетерсинъ, 
Начарларны корерсинь. 
Бай исень — япма хата - 
Оксюзлерге ол ата! 


СИ. ғ 7 


ж ж ж 


Бизим силя билимдир, 
Таянчымыз илимдир. 
Семаларгъа учармыз, 
Марс сырларын ачармыз. 


жж ж 


Ёкъ этип тикенлерни 
Осьтюрейик гуллерни. 
Пысып турманъыз четте, 
Бутюн кучь — арекетте! 


ж ж ж 


Агъа-къардаш бирлешип, 
Заферлерге иришип. 
Акъкъымызны алайык», 
Юрт байрамы япайыкъ. 


Жж ж ж 


Эльни-эльге берейик, 
Халкъкъа хызмет этейик. 
Гъафлет къалгъан олмасын, 
Гуль янакълар солмасын. 


> 80 С 


АКЪБАРДАКЪНЫНЪ ХИТАБЫ 


Баарь кельсе, уянам, 

Юрткъа бакъып сукъланам, 
Къырым кьызы, манъа бакь — 
Ич олмадым къокълап бакъ. 


Бу мевсимге еткен бар, 
Артынъыздан кеткен бар. 
Еткенлерге — селямым, 
Кеткенлерге — келямым. 


Динъле сёзлерим, Сюндюс: 
— Сема чырагъы, куньдюз 
Бере манъа кучь, такъат, 
Сенсиз аятым бербат. 


Ватан ренки - юзюнъде, 
Къара денъиз — козюнъде. 
Дуа этерим: -- Раббиме, 
Асла чекме истирап! 


Бульбуль сайрай чименде, 
Йырын динълейим мен де, 
Арттыр миллет къуванчын, 
Ич сёнмесинъ ишанчынъ! 


> 81 Сї 


КОЗЬЛЕР БАР КИ... 


Козьлер - юрек кузьгюси, - 
Сырынъны ашкяр этерлер. 
Гъарезликни тюшюнсенъ, — 
Озь башынъа етерлер. 


Ойле козьлер олур ки, 
Бакъкъан сайын сызларсынъ, 
Яз чиллеси олса да - 
Ушюп-титреп бузларсынъ. 


«Юрек кузьгюси» бар ки, 
Сыджакъ-сыджакъ бакъарлар. 
Къыш бораны олса да — 
Вуджыдынъны якъарлар. 


Ойле козьлер де бар ки, — 
Кокнен денъиз къарышкъан. 
Алемнинъ муджизеси 
Бирлик олып барышкъан. 


Ойле козьлер олур ки, 
Агълатып, кульдюрирлер, 
Юрегинъни тельчелеп, 
Эджельсиз ольдюрирлер. 


«Юрек кузьгюси» бар ки, — 
Тилькини де алдатыр, 
Хасислик, куньджюликтен 
Отьчигинъни патлатыр. 


Ойле козьлер де олур ки, 
Кунеш нурун сачарлар. 
Къальбинъ зиндан олса да — 
Анахтарсыз ачарлар. 


Ярем, сенинъ козьлеринъ — 
Манъа бакъып яшнайлар, 
Гедже-куньдюз бирдайын 
Манъа омюр ашлайлар. 


ИЯ О С 


СЕВГИ ЙЫРЫ 


«Ине иле» къую къазам, 
Санъа, ярем, йырлар язам: 
Къайда бакъсам — сени корем, 
Сеннен яшап, сеннен олем. 


Рахим-шефкъат -- сенден манъа, 
Севги, вефа — менден санъа. 
Инан, джаным, бу дюньяда - 
Аят ёкътыр сенсиз манъа. 


Учкъан къушлар къанат къакъа, 
Омюр мени сынап бакъа. 

Гедже — айсынъ, куньдюз — кунеш, 
Юрегимде якътынъ атеш. 


Дердим сёйлер мунълу сазым, 
Токътап динъле Сервиназым. 
Баш язысын кореджегим, 
Тек бир сени севеджегим. 


Ер иле кок къарышкъанда, 
Достнен душман чарпышкъанда: 
Бу дюньяда ёкъым, барым, 
Санъа къурбан тенде джаным. 


«Ине иле» къую къазам, 
Санъа, ярем, йырлар язам: 
Къайда бакъсам — сени корем, 
Сеннен яшап, сеннен олем. 


ИЕ өзін С. 


НАЗЛЫ ЯР 
Йыр 


Сайлап алгъан гулюмсинъ, 
Дертке дерман озюнъсинъ. 
Элинъ алып элиме, 
Сарылайым белинъе. 


Къандиль алма истемем, 
Янакъларынъ олгъанда. 

Шекер-щербет истемем, 
Дудакъларынъ олгъанда. 


Багълама: 

Назлы, назлы, назлы яр, 
Сенден гъайры кимим бар? 
Люнья малын нейлейим, 
Санъа джаным берейим. 


Гуллер ачмай къокъурмы? 
Сенсиз аят олурмы? 

Менчюн буллюр алемсинъ, 
Джандан севген яремсинъ. 


Кель, бир данем яныма. 
Сарылайым бойнунъа. 
Дертлеримиз савушсын, - 
Эм юреклер къавушсын. 


Багьлама: 

Санъа бакъып тоймайым, 
Сенсиз яшап олмайым. 
Юрегимнинъ арзусы — 
Есмаларнынь ёсмасы. 


ОНУК. а © 


ХАЛКЪ ЮРЬГЕН ЕЛДАН КЕТСЕНЪ... 


Къыйыш ёлгъа атылдынъ, 
Акимлерге сатылдынъ. 
Гъарезликтен азасын», 
Кимге чукъур къазасынъ? 


Бульбуль далына къонып, 
Чевирме язны къышкъа. 
Къушчыкъларны тонъдырып, 
Зеэр къатма сен ашкъа. 


Резиль адам ич онъмаз, 
Къаргъадан йырджы олмаз. 
Гуль-багъчагъа аскъы олма, 
Бульбуль далына къонма. 


Зая кетмез эмегинъ, 

Элял олса емегинъ. 

Чукъур къазгъан халкъына, 
Балталар озь бахтыны. 


Тёвбе этип хатанъа, 
Эгер дёнсенъ акъ ёлгъа, 
Сагъ ол дерлер атанъа, 
Къысмет энер къолунъа. 


Халкъ юрьген ёлдан кетсенъ, 
Ишинъ келир онъундан, 
Юртуна хызмет эткен 
Пешман олмаз сонъундан. 


ООР ЕЕ 


БЕБИЙУЛЛА - САБИЙБУЛЛА 


Институт къучагъындан чыкъып, оджаларнен адамджа- 
сына лаф эталмагъан, амма локъаталы ишке тайинленген 
ве чанакъяларлыгъы ичюн акимлернинъ ишанчыны къазан- 
гъан яш бир оджагъа багъышлангъан шиирий мизах. 


Мен бир чипчечик олсам да, 
Пытакъкъа зорна къонсам да: 
Ушкютирим хоразларны, 
Тинтерим тавукъларны. 


Къанатым чыкъты -- учарым, 
Кок къарталыны юлкъарым. 
Семаларда нам чыкъарып, 
Тиллерде дестан оларым. 


Миллий тасильде ёкъ козюм, 
Эр ерде кече «акъ» сёзюм. 
Къышнынъ туфаны - юзюмде, 
Менлик чокьрагьы -- козюмде. 


Усулшынас дерлер манъа, 
Дедигим — къанундыр санъа. 
Акъыл яшта, дегиль башта, 
Къаст алырым сизден башта. 


Яшым кичик — ишим буюк, 
Тенкъид этсенъ - бахтынъ куюк. 
Деме манъа Бебийулла, 

Асыл адым Сабийулла. 


Къыймет кесерлер анъыма, 
Эйкель тиклерлер шаныма. 
Деменъ манъа Бебийулла, 
Асыл адым Сабийулла. 


Кетейим десенъ узакъкъа, 
Тутарым сени тузакъкъа. 

Зеэр фышкъыра къанымда, 
«Адым» чыкъсын шу «Къырымда». 


ООУ. о 


АРАМТАМАКЪТЫР АДЫМ-ЕЛУМ... 


Сонъки пешман — башкъа душман 
(Аталар сёзю) 


Локъата къапыларын ачып, 
Кездим юрт давасындан къачып, 
Эль салладым урьлюк ишине, 
Такъылдым мал-дюнья пешине. 


Нидже агъаларны опладым, 
Сандыгъыма зарлар топладым. 
Сабий-субьян акъкъына кирдим, 
Энъ ульвий мурадыма ирдим. 


Дюньяда чешит аллар ола, 
Гъондже гуллер бир кунь сола. 
Зевкъле сюрдим гонъюль сефасын, 
Дуймадан яшавнынъ джефасын. 


Джар башына кельсе де яшым, 
Ягълы олды ашагъан ашым. 

Акъ Тааля бермеген акъыл, 
Синемден ич чыкъмады пакъыл. 


Не тапсам -- ичтим ракъы, шарап, 
Мына ахыры, олдым харап. 

Яшкъа, къарткъа кечмей «акъ» сёзюм, 
Тар сокъакъта къалдым бир озюм. 


Эш-достнынъ хатирин саймадым, 
Дегенимден асла таймадым. 
Арам, элял сечмей ашадым, 
Манкъуртзаде киби яшадым. 


СОНЕТ Е 


Башыма багьламадым явлукъ, 
Сой-сопкъа тилемедим савлукъ... 
Элимде олса да таягъым, 

Ич де ёрулмады аягъым. 


Ана-бабамны хорладым чокъ, 
Шимди бу азиз инсанлар ёкъ! 
Дилиме къурназлыкъ ашладым, 
Яланлар да айта башладым. 


Нешесиз омрюм кечти зая, 
Джоюлды эм намус, эм ая, 

Эр кес арттыра дост, мен -- душман, 
Бугунь, тиз чёкип, этем пешман. 


Къайгъырып эр мезель озюмни, 
Кеч ачтым шу эки козюмни. 
Пек сызлай коксюмдеки ярам, 
Ах-вахле экимлерге барам. 


Кетмедим хидает ёлундан 

Не де пешман олдым сонъундан. 
Гъам-къасевет эзе белимни, 
Сучларым кемире тенимни. 


Дамарларда къоюра къаным, 

Агълатмай чыкъса эди джаным... 
Азраиль къапымны къакъаджакъ 
Вуджуттан джанымны аладжакъ! 


Къоркъув, дешет санча багърымны, 
Къартлыкъта эследим Танърымны. 
Акъкъан сувлар кери къайтармы? 
Ольсем, халкъым мени анъармы?! 


ТТЫ О С 


САНЪА 
Йыр 


Кулип, кулип бакъасынъ, 
Юрегимни якъасынъ. 
Бакъкъан сайын бакъабер, 
Юрегимни якъабер. 


Сен янымда олмасанъ, 
Кулип, кулип бакъмасанъ, 
Ичим-багърым не олур? 
Янып-янып куль олур. 


Люньяларгъа бергисиз 
Боюнъ-постунъ бар сенинъ. 
Ильк бакъышта тельбевсиз 
Эсир алдынъ сен мени. 


Къандиль алма истемем, 
Янакъларынъ олгъанда. 

Шекер-шербет истемем, 
Дудакъларынъ олгъанда. 


Ялан айтып олмайым, 
Бакъып-бакъып тоймайым. 
Эгер берсенъ гонъюль, яр, 
Олмаз манъа дюнья тар. 


Кулип, кулип бакъасынъ, 
Юрегимни якъасынъ. 
Бакъкъан сайын бакъабер, 
Юрегимни якъабер. 


Сыны қазыны 


АХ, О КОЗЬЛЕРИНЬ 


Атешли бакъсанъ сен манъа, джаным, 
Тенимде далгъадай эп ойнар къаным. 


Ах, о козьлеринъ, санки бир тузакъ, 
Эр бакъышынъ — эте омрюмни узакъ. 
Къара денъиз йырлай козьлеринъде, 
Чокъракълар йырлай сёзлеринъде. 
Ялварам, козьлеринъ сен менден алма, 
Къайда барсам да пешимден къалма! 


Козьлеринъ омюрлик къалды козюмде, 
Сенинъле яшарым бакъый озюм де! 


ТТТ М С 7 


КОЛЬГЕДЕКИ АДАМЧЫКЪКЪА 


Лаф арайсынъ эр заман, 
Кимсе бильмей ахтынъны. 
Туткъан «ишинъ» пек яман - 
Махв эйлейсинъ бахтынъны. 


«Дост» косьтерип озюнъни, 
Яваш кирдинъ арагъа. 
Ойнатып сен козюнъни, 
Ханджер урдынъ ярагъа. 


Бойле «ёлдан» узакъкъа 
Асла барып етмезсинъ. 
Бир кунь ола тузакъкъа 
Келип озюнъ тюшерсинъ. 


Пахыллыкътан тез арын, - 
Элял олсун нефакъанъ. 
Пешман олма сен ярын, - 
Узюльмесин «алякъанъ». 


Икърар олып хатанъа, 

Дёнсенъ эгер акъ ёлгъа: 

— Сагъ ол, - дерлер, - атанъа, 
Бахт къушуны тут къолгъа. 


О ЧЕНО. ғ 


НИЗАМГЪА ЧЕКИНЪИЗ! 


(Бир сархошнынъ монологы) 


Мен — унсурны инсан ерине ким сая? 

Кенъ ёлгъа сыгьмагһан — мен къыйыш араба, 
Я да учурымдан тыгъыргъан бир къая. 

Манъа кимлер айтыр юректен «мераба!» 
Дюньямны сатып ракъы, шарап ичерим, 
Расткельген ёлджугъа таш атып кечерим. 

Алем масхарасы олдым бир тынышта, 

Манъа лянет айтты кокте учкъан къушчыкъ да... 
Дост-эштен омюрлик мен узьдим якъамны, 
Геджеси турып дёгерим озь анамны. 

Ёкътыр менде билинъ: намус, видждан эм юзь, 
Мен -- маразгъа шамнынъ ёлу чокътан тюм-тюз. 
Копек къутургъанда танымай сабысын, 

Сархош да котеклей догъургъан анасын. 

Мен -- маразны, кечикмей чекинъ низамгъа, 
Белям ич юкъмасын къальби пак инсангъа! 

Фь ТЕРДЖИМЕЛЕР Ж) 


МАХТУМКЪУЛИ 


СУАЛЬ - ДЖЕВАП 


Махтумкъули: 

— О недир ки, кьырмызы эм кок оськен? 
О недир ки, аягъы ёкъ, ёл юрьген?! 

О недир ки, еди дерья тез кезген?! 

Шаир олсанъ, бундан бизге хабер бер! 


Дурди шаир: 

— О экиндир, къырмызы эм кок оськен, 
О йыландыр — аягъы ёкъ, ёл юрьген, 

О балыкътыр — еди дерья тез кезген, 
Бизден сизге селям олсун -- джевабым! 


Махтумкъули: 

— О недир ки, якъасы бар, къолу ёкъ? 
О недир ки, къанаты бар, къаны &къ? 
О недир ки, инсан ютар, джаны &къ? 
Шаир олсанъ, бундан бизге хабер бер! 


Дурди шаир: 

— О кефиндир — якъасы бар, къолу ёкъ, 
Кобелектир — къанаты бар, къаны ёкъ, 
Къара ердир -- киши ютар, джаны ёкъ, 
Бизден сизге селям олсун -- джевабым! 


ыт т 


Махтумкьули: 

— О недир ки, ёл къапысыз, кһаледир? 
О недир ки, пенджересиз бинадыр? 

О недир ки, бир-биринден алядыр? 
Шаир олсанъ, бундан бизге хабер бер! 


Дурди шаир: 

— О гоньюльдир — ёл къапысыз, къаледир, 
О къабирдир — пенджересиз бинадыр, 

О ай-куньдир бир-биринден алядыр, 

Бизден сизге селям олсун -- джевабым! 


Махтумкъули: 

— О недир ки, емедилер — тойдылар? 
О недир ки, улу куньге кьойдылар? 

О ким эди, табанындан сойдылар? 
Шаир олсанъ, бундан бизге хабер бер! 


Дурди шаир: 

-- Корюшювдир, емедилер -- тойдылар, 
О намаздыр — къыяметке къойдылар, 
Насимийни табанындан сойдылар, 
Бизден сизге селям олсун — джевабым! 


Махтумкъули: 

— О недир ки, еди ульке кезерди? 

О недир ки, бельни бир зат эзерди? 

О недир ки, адам киби сезерди? 
Шаир олсанъ, бундан бизге хабер бер! 


Дурди шаир: 

— О чобандыр - еди ульке кезерди, 

О туфандыр - терек белин эзерди, 
Чапкъыр атлар адам киби сезерди, 

Бизден сизге селям олсун — джевабым шу! 


ОНУ. и г. 


Махтумкъули: 

— О недир ки, топракъ узьре сюрюнмез? 
О недир ки, ич бир тонгъа бурюнмез? 

О недир ки, адам киби сезерди, 

Шаир исенъ, бундан бизге хабер бер! 


Дурди шаир: 

-- Эренлердир, хор-зар олып сюрюнмез, 
О белядыр — кельсе, козьге корюнмез, 
Ялан лафлар ич бир тонгъа бурюльмез, 
Бизден сизге селям олсун — джевабым! 


СЕТИ. Е. 


БЕНЪЗЕР 


Аул четиндеки байыр, 
Эгерленген аткъа бенъзер, 
Имансыз эрлер де зарнен!, 
Язылгъан фесаткъа бенъзер. 


Бу дюнья -- тюбсиз дерья, 
Гъаркъ идер, олма первасыз, 
Магърурланма, фаний дюнья - 
Дёнюмджи невбетке бенъзер. 


Къардашсыздан къувет кетер, 
Эвлятсыздан девлет? кетер. 
Къадынсыздан сефа кетер, 
Шенъ кунюнъ азапкъа бенъзер. 


Яманда ар-намус олмаз, 
Аслы паклар яман олмаз. 
Мал озюнден девлет олмаз, 
Эвлят буюк таджгъа бенъзер. 


Яткъан ери - йылан къойну, 
Асылгъаны — итнинъ бойну. 
Арсыз эрнинъ гузель яры, 
Къадри ёкъ, девлетке бенъзер. 


Махтумкъули, мурадсызым, 
Иллер шаддыр, мен бахтсызым. 
Сёз манасын бильмеген эр 
Къуйрукъсыз копекке бенъзер. 


' Зар - алтын манасында. 
2 Девлет -- байлыкъ манасында. 

БИЛЬМЕДИМ 


Фелек манъа гьам шарабын бергенде, 
Васыл! къайсы, иджран? къайсы, бильмедим. 
Акъ ишине киришмейим, корьгенде, 

Истек къайсы, пешман къайсы, бильмедим. 


Муслим олсанъ, тиле танърынъ ризасын, 
Эгер зевал япсанъ, чек сен джезасын. 
Эджель кельсе, бир кунь тири мефтасынъ, 
Яйы къайсы, окъу къайсы, бильмедим. 


Ариф? олсанъ, къулакъ ас, сен сёзюме 
Бир суретим, бир кунь бакъса озюме. 
Дюнья тюпсиз корюниркен козюме. 
Девир къайсы, девран къайсы бильмедим. 


Аз омюрни чокъ заметке саткъаным, 
Кендим бильмей, о дерьягъа аткъаным. 
Не уммандыр“, не далгъадыр ятарым, 
Земин къайсы, заман къайсы, бильмедим. 


Эр ким кирсе, о далгъагъа — уммангъа, 
Башын алып чыкъа бильмез ялыгъа. 

Адым аттым, о сахрагъа -- мейдангъа, 
Джан къайсы я, джиан къайсы, бильмедим. 


Бу дюньяны кокюмдеки ренк сандым. 

Джан чекишип, пек талаштым, сонъ бильдим, 
Энди онынъ барын-ёкъун тенъ бильдим, 
Файда къайсы, зиян къайсы, бильмедим. 


Махтумкъули, ёлнынъ башы-сонъу бар, 
Чекер юкюнъ эр адамнынъ мерди бар. 
Юрегимде гизли ашкънынъ дерди бар, 
Дерт къайсы я, дермен къайсы, бильмедим. 


' Васыл — къавущув. 

Илжран — айырылыкъ. 

Ариф — бильгили, окъумыш адам. 
4 Умман — океан манасында. 

ХАФИЗ ШЕРАЗИ 


Хафиз Шерази (1320(24) - 1399) - улу аджем (Иран) 
классик шаири. Онынъ ады бутюн дюньягъа беллидир. 

О 40 йыл девамында бутюн фенлерден бильги алды. Къу- 
ранны эзберден бильгени ичюн онъа афыз (хафиз) лагъабы 
берильди. Гёте, А. С. Пушкин, А. Фет ве дигер шаирлер 
онынъ иджадына буюк къыймет кескен эдилер. Атта 
А. Навои Хафиз акъкъында бойле деген эди: «Газельде мен 
учь устазны билем: 1) Хисрав Дехлеви 2) Хафиз Шерази ве 
3) Абдурахман Джами». Хафизнинъ асыл ады Шамсуддин 
Мухаммад олгьаныны билемиз. 


БАХТЫМЫЗНЫ БИЗ СЫНАДЫКЪ 
БУ ШЕЭР АРА 


Гъазель 


Озь бахтымызны биз сынадыкъ бу шеэр ара, 
Чекип алмакъ зарур, о ята хавфлы джар ара. 
Пармагъымны тишлеп ах чекерим, шунынъ ичюн 
Отлар якъылды гуль киби джан-джигерим ара. 
Гонълюм олды хош танъдаки бульбуль нагьмесинден. 
Озь далларыны чырмады гуль япракълар ара. 
Шадлап юрегим, о назлы далфидан сервиназ. 
Дюньяда ич азап, истирап чекмейим десенъ 
Ваденъде тур, намусынъ батырма зеэр ара. 

Афат ягъдыргъан адисе чексе фелекке баш 
Такъдирни анълы кимселер атмаз зарар ара. 
Хафиз, эгер васыл эбедий олса, сарсылып 
Къалмазды Джамшид! тахтын терк этип дешет ара. 


' Джамшид -- эфсаневий къараман. 

ДОСТЛАРНЫНЪ КЪОНУШКЪАН 
ВАСЛИНИ УНУТМА 


Гъазель 


Достларнынъ къонушкъан васлыны унутма. 
Акъылда тут, достлар джемалын унутма. 
Бу заман ич бир кимседе ёкътыр вефа, 

О вефалы яр алын асла унутма. 

Зеэрлей къальбимни гьамларнынъ агъувы 
Сархошларнынъ къыяфетин ич унутма. 
Чаресизим беляны деф этмек ичюн 
Чаресизлернинъ ниязыны! унутма. 

Эгер достлар севип-саймаз исе мени 
Кимсесизлернинъ налесини унутма. 

Бу азаплар аскъына олдым муптеля?, 
Акъшынаслар берген огютни эсте тут. 
Сёйлемезлик яхшыдыр Хафиз сырыны, 
Сырдаш олгъанларнынъ алыны эсте тут! 


' Нияз -- ялварув, риджа. 
2 Муптеля — огърамакъ. 

САРА ГОНЪЛЮМНИ ЭР КУНЬ 
БАШКЂА БИР ГЪАМ 


Рубаи 


Сара гонълюмни эр кунь башкъа бир гъам, 
Козюмде иджран!; тюрлю истеклер де 

Чыдап енъей десем, такъдирим дей ки: 
«Элинъден кельмейджек бу — башкъа алем». 


Дердинъде къан агълап, гъамле ятарым, 
Азиз юртумда къул киби начарым? 
Ишанмазсынъ, келип корьсин хаялынъ 
Ки сенсиз мен насыл махзун ятарым? 


Не дюнья сервети? алыр гьамымны, 

Не барлыкъ леззети охшар къальбимни, 
Алемнинъ еди бинъ йыллыкъ гъуруры 
Тенъ кельмез еди кунь чеккен джефама. 


' Иджран — айрылыкъ. 
2 Начарым -- чаресизим. 
3 Сервет -- байлыкъ, мал-мульк. 


ТН Т 


САКЪИНАМЕ 


Заман кене де фитнеджелик этер 

Яремнинъ козюн ийлеси де етер. 

Тааджипте къалдым заман девринден 

Ер астына кимлерни чекер экен? 

Джиан сыры ашкяр олур эр заман 

Онъа бакъ, бу гедже не эйлер аян?.. 

Мал дюньягъа гонъюль багъламакъ - зарар, 
Аламаз киши копюр узьре къарар. 

Бу кениш сахрада яткъан эски ёл 
Адаштырды Салм! иле Турны шу чёль. 
Эвельки мензиль тамам олды бербат, 

Кезип чыкъты сарайны Афрасияб... 

Къайда энди Пироннынъ? сераскери, 
Къайда Сервиназы, къана ханджери? 
Бакъынъ — ексан олды сарай темели! 
Кимсе эслемей тоз-туфанны шу чагъ... 

Эшит яхшы насиат шах Джамшидден: 
«Дюнья — кечиджи мирастыр», — дер экен... 
Чалгьыджы, достум, рундынъ? эп чалынсын 
Юрегим — гъам къасеветтен арынсын! 


' Салм, Тур, Афрасияб -- Фирдавсининъ «Шахнаме» эсеринде 
иштирак эткен эфсаневий къараманлар. 

2 Пирон - Афрасиябнынъ везири, сераскери. 

3 Рунд - чалгъы алетнинъ бир чешити. 


Оо С 


МУРАД ИЗЛЕП ОМЮР ЗАЯ КЕТТИ 
Рубаи 


О куньки иджран къальбимни тельчелеп зор 
Сабрым джоймагъа айрылыкъ этти меджбур. 
Эгер назарым тюшсе башкъа мелекке, 
Джемалынъ гузеллиги этсин мени кёр. 


Мен къулум, о исе, дильде шевкъы олса, 
Ашкътан онынъ герданында ильван олса, 
Севги ве севмек леззетин сен бильмейсинъ. 
Бу шербетни ичкен ашкънынъ зевкъы олса. 


Мурад излеп омрюм зая кетти, 
Фелектен манъа насыл файда етти?! 
Дюньяда эр кишиге мен дост олдым. 
О насыл бахт ки, о душманлыкъ этти. 

ХАТА ЯПТЫНЪ, КЕРЕКМЕЙ БУ ТЕМЕННА! 


Гъазель 


Дедим: Хата яптынъ, нафиле бу теменна! 

Деди: Сабыр эт, Хафыз, кечер шу къайгъы-матем. 
Дедим: Танъры васыл иле берди мурадынъ. 

Деди: Арзум олмады васыл иле къавушмакъ. 
Дедим: Феналыкъкъа дучар! этти сиях? кунь 
Деди: Яман бахт манъадыр гъамлы ёлдаш 

Дедим: Толгъун ай нешесин менден ничюн уздинъ? 
Деди: Фелек де манъа душмандыр эр заман. 
Дедим: Етер шадлыкъ иле арткъач май? ичтинъ, 
Деди: Дермандыр манъа сонъ къаде - мусаффа. 
Дедим: Ничюн, эй азиз омрюм, пек тез кечтинъ? 
Деди: Не чаре, аятта ёкъ исе бакъыйлик. 

Дедим: Санъа Мевлям къара язы язгъандыр 
Деди: Шу къара язы манълайымда гизли. 

Дедим: Кетмек истейим мен деп, пек ашыкътынъ 
Деди: Ашыкъмакъны эте аятым исбат. 

Дедим: Не ичюн Хафыздан умютинъ уздинъ? 
Деди: Бутюн вакъыт манъа эди шу теменна. 


' Аучар - расткельмек, огъратмакъ. 
2 Сиях — къара. 
3 Май - шарап манасында. 

ЭРКИН ВАХИДОВ 


Эркин Вахидов (1936 с.) - земаневий озьбек эдебия- 
тынынһ атешин шаири, джемаат эрбабы. Озьбекистанда 
чешит нешрият ве муарририетлерде фаалиет косьтерди, 
«Ешлик» меджмуасынынһ биринджи баш муаррири олды 
(1982 с.). Шаир 15 шиирий джыйынтыкънынъ, «Истанбул 
фаджиасы», «Экинджи талисман», «Алтын дивар» пьесала- 
рынынъ муэллифидир. 


УСТАЗ МИРТЕМИРНИ АРАП 


Назмиет — бу татлы джандан кечмектир, 
Дюньяда федалыкъ майын ичмектир. 
Назмиет — джигерни бинъ парча этмек. 
Багърынъ къаны иле сатырлар битмек. 
Озюнъни тамчы-тамчы, зерре-зерре 
Юрткъа къурбан этип, энъ сонъки кере 
Языкъсынып демек: «Эй, ана-Ватан, 

Афу эт, хызметинъ эталмай кечтим». 
Бойле яшап кечти Миртемир устаз. 


БУ ЭЗЕЛИЙ ЭФКЯР 


Яраб, насыл куньге къалдыкъ, бу насыл беля? 
Адамларда не шефкъат бар, не инсаф, вефа. 
Йигитлерде эдеп ёкътыр, къызлар — аясыз. 
Къадын заты кунь кечирмез бир маджарасыз. 
Бойле кетсе, иль бир-бирин ояр козюни. 
Авбашылар исе факъат ойлай озюни... 

Дюнья гъайып, ватандашлар, ёкъ энди аят, 
Кечкен акъшам ёкъ олды сонъки бешериет 
Къадим эдждат окюнч иле чёкип саягъа!. 

Бу сёзлерни чёкюч иле язды къаягъа. 


1 Саягъа — кольгеге. 

АНА ТИЛИ ОЛЬМЕЙДЖЕК 


«Эй, вазджы, бу насыл кин, 
Ошек чыкьты нереден?» 
Навоий иле Пушкин 
Чыкъып кельди къабирден. 


Натыкъ деди: «Такъдир хакъ: 
Бу шаханий ираде. 

Тиллер ёкъ олур мытлакъ, 
Бу тиль къалыр земинде». 


Гъадапнен эм шашмалап, 
Кельдилер сафма-саф: 
Данте, Шиллер ве Байрон, 
Фирдевсий, Тагор, Бальзак. 


Масал окъума, мараз, 
Сенинъ фаразынъ олмаз. 
Юрт кунеши сёнмейджек, 
Ана тили ольмейджек! 


— Ах, бу насыл акъиде! — 
Алтын фильджан элинде. 
Рубаи язды Хайям 
Къадим фарсий тилинде 


Итиразлы, атеш къальп 
Беранже созды фигъан: 
Десене, франсыз тили 
Махв оладжакъ бир заман? 


Неруда, Лорка турды 
Сервантеснинъ янына: 

- Ким къанлы къылыч урды 
Ана тили джанына?! 


О тт 


Фезулий янды: — Азер 
Тили гульдай солмайджакъ. 
Эр кес деди берабер: 

«Ана тили ольмейджек». 


Кок къушагъыдай гуль ренклер 
Олсун деп санат, тиллер, 
Асырларнен уруштыкъ 

Ана тильде къонуштыкъ. 


Мийде олса ферасет, 
Тильде олур нефасет, 
Джойма сен итикъадынъ, 
Явгъа берме диярынъ. 


«Фауст» янгъында къалды. 
«Хамса»ны атеш алды. 
ШУ чагьда къопты фигъан, 
Титреди бутюн джиан. 


Эп янһгьырай бу сада, 

Ич де тыным бильмейджек. 
Алем темаша бакъа: 

Ана тилим ольмейджек! 


96 


АМАН МАТЧАН 


Аман Матчан мешур, озьбек шаирлеринден бири. «Ачыкъ 
пенджерелер», «Керван чанъы», «Яралы йылдырым», «Мен 
сени севем» ве дигер шиирий китапларнынъ муэллифи. 
Озьбекистанда бир сыра эдебий мукяфатларнынъ лауреаты. 


КЪЫРЫМДА ХАСТАЛАНДЫМ... 


Бирден къан тазйыкъым артты Къырымда: 
Юзден зияде юрек урувым. 

Акъ халатлар ара корюнип кечти 
Къышлакъ; 

Балалыгъым, 

Гъамсыз юрюшим. 

Недир юзь берди, 

Шифалы манзара. 

Диварнынъ темели къопты еринден. 

Шу куньгедже омрюм — эфсане экен. 
Козь огюме кельди эписи бирден. 
Озьбекнинъ миллион йыл сыналгъан къаны 
Неден титреп алды вуджудым бирден 
Санки шу ярымаданы къальбимнинъ 
Ярасын чагъалалар басты тёпемден! 

Эр алда сезем, бир сыр бар бу ерде 
Этрафта эзгин ве теляшлы рух бар. 
Бакъынъ, 

Аюв-дагъ да баш къойгъан ерге 

Бакъынъ, 

Айпетрнинъ тёпесинде - къар 

Билем, эбедийдир алемде шадлыкъ, 

Лякин кечиджи деп санма къалени, 
«Козьяш фонтан»гъа бир вакъыт Пушкин де 
Зая къалдырмагъан бир чифт лялени. 
Бугунь Къырым десе чокълар ынтылыр 
Дерсинъ, масалларгъа дуюла зарлыкъ? 

Эр кес шад - семирип кетиджи бу ер 
Ничюн бир къальпке эте экен тарлыкъ?! 


> 9ї © 


АЙРЫЛЫКЪ 


Ильк терек чечек ачты Къырымда, 
Алемге ошаттым тюсюнден, 
Танънынъ гонълю гуя ярышты 
Шу гузель чечекнинъ исинден. 


Бу терек кимнидир сагъынгъан, 
Башынъа гульчембер такъмакъта. 
Танъ чагъы уянып, къайдадыр 
Тылсымлы назарле бакъмакъта. 


Ташкентте танъ атты умютнен 
Сен джансыз саатни тезлейсинь. 
Шашасынъ мавылтым къутугъа 
Созулып... акъ конверт излейсинь. 

КИШИ КЪЫЯФЕТИ, РУХУНА БАКЪЫП... 


Киши къыяфети, рухуна бакъып, 

Гуль де беджергендай салмакълы хызмет. 
Китап да тыпкъы шай, окъуп чыкъкъанда 
Бинъ киши алыр бинъ тюрлю икмет. 


Энъ къадим ривает, эфсанелерден 
Башлап земаневий романгъа къадар. 
Козь эттим аджайип бир мантыкъны мен, 
Рухланып таптым озюмде икътидар. 


Мына Навоийнинъ «Фархад, Ширин»и, 
Семагъа юксельтир дильни эр сёзю. 
Къайдандыр заир! олды Джады къяхпе, 
Азыр ишни бозып ёкъ олды озю. 


Дейик мына Яго - къурназ фесатчы, 
Онъа нефрет беслей асырлар инсан. 
Япаджагъын япып, ишнинъ сонъунда 
Джеза-меза алмайып, олды о ексан. 


Бакъынъ «Фауст»таки Мефистофельни?, 
Мешур инсанларны сокъып белягъа, 

Эм де бир несильни чалгъытып ёлдан, 
Озю деръал учып кетти семагъа. 


' Заир олды — пейда олды. 
2 Мефистофель - яманлыкъ рухуны темсиль эткен джын, 
шейтан. 


С 


Булар ким? Эр девир, эр вакьиада 
Озьлерини, дерсинъ, къырал сезелер. 
Арланмай, азап чеккен бир миллетнинъ 
Такьдирини озь файдасына чезелер! 


Мадам ки, олар ойле чокъ дегильдир, 
Бельки бир адамдыр къайнаткъан ялан. 
Заман денюмине бакьып - эр ерде 
Чешит кьыяфетте олурлар аян. 


Затен окьуйыджы -- шубесиз биле 
Бинълеп бойле унсурларны, джанларны. 
Языджы мунафыкъларгъа бакьмайдыр, 
Медх этип мусбет къараманларны. 


Бельки шу себептен олар сагъ-аман 
Китаптан китапкъа кочип юрелер. 
«Къусурсыз», ялтакъчан чалынып козьге 
Такъиптен, джезадан къачып кулелер. 


Мен бугунь мисаллер алып китаптан 
Эйи бакъмадым огюме, артыма. 

Билем, къяхпелер чокълашты этрафта 
Танърым, джадылар кельмесин къатыма! 


Бу айры меселе, азиз окьуйыджым, 

Анги талийни язмакъ, насыл заманны. 
Оларгъа козь-къулакъ олунъыз, ялварам, 
Залымлар ольдюрмесин баш къараманны! 


КНС 


( 2% ИКЯЕЛЕР СС ) 


КЪАРТБАБАМНЫНЪ ЭВИНДЕ ЯШАЙДЖАГЪЫМ 


Тамам учь афта къадар Къырымнынъ дагъ-чёллерини 
бойдан-бойгъа доланып, озюне даимий яшамакъ ичюн 
келишкен бир мекян къыдырган Мустафа агъа арзусына 
наиль олды. Джанкойден эв сатын алгъан сонъ, учакъ- 
къа отурып, Самаркъандгъа келе ве аэропорт мейданында 
ёлджуларнынъ риджаларыны сабырсызлыкънен беклеген 
таксиджилернинъ биринен фиятыны анълашып, бараджакъ 
адресини айта. 

Къартбабасыны боз ренкли «Волга»да апансыздан корип 
къалгъан Рустем, зий-чув къопарып, ашхане софрасынынъ 
этрафында кими къаймакълы къаве, кими исе чай ичерек, 
озьара фикир пайлашкъанларнынъ эписини аякъкъа тур- 
сатты. 

Ёл къапыдан эвнинъ «джетемен йылдыз»ыны къаршы- 
ламагъа Мустафа агъанынъ омюрдеши Зекие ханий, огълу 
Якъуп, келини Зоре шерфе, торунлары Мерьем, Алие- 
чик — бир къалмай чапышып чыкътылар ве таксиден тюш- 
кен ихтиярнынъ элинден джемиданыны алып, онынъ саа- 
дет къыгъылчымлары парылдагъан козьлеринден, къандиль 
алма ренкли янакъларындан эр кес невбетнен «чёп-чёп» 
опьмеге башлады. 

Эвнинъ йылтыравукъ мермер босагъасындан тез-тез 
кечип, ашханеге киргенлеринен бутюн къоранта азалары 

эдждатлар юртундан сагь-селямет, къаза-белясыз къайтып 
кельген Мустафа агъаны ортагъа алдылар. Ниает, чаларгъан 
мыйыкъларыны бура-бура «Сеяатчы» лафыны башлады: 

— Аллахкъа бинъ кере шукюрлер олсун, сизлерге 
козьайдын хабери кетирдим: тездже эвимизни сатайыкъ 
ве Ватанымызгъа къайтайыкъ, етер, етер артыкъ элли йыл 
гедже-куньдюз эм хаялда, эм руямда асрет чеккеним... 
Халкьтан айырылып, оксюзленмейик, эвлятларым, шим- 
дики вакъытта ким нереден эв тапса, о ерде ерлешмеге, 
тамыр атмагъа ынтыла. 

— Я, сиз, баба, хандан эв сатын алдынһыз? -- меракъ- 
ланды Якъуп, бабасынынъ насиатыны болип. 

-- Джанкойден, огълум, шеэрнинъ тамам меркезинден. 
Дёрт козьлю эв, азбарында алма, армут, шефтали тереклери 
бар, зираатчылыкънен огърашмакъ истесенъ, арсасы да бар. 

— Мен, бабай, Акъмесджитте, ялынъыз Акъмесджитте 
яшамакъ, темеллешмек истейим, сиз исе бизге «степной 
район»ны балландырып макътайсыз! 

— Меним ичюн Къырымнынъ эр ери мукъаддес, онынъ 
чёллери, дагъ-дерелерини дюнья хазинесине денъишмем! - 
деди ихтияр, Якъупнынъ сёзлерине океленип. 

-- Айса, баба, бойле анълашайыкъ: сиз с мамой Джан- 
койде будете жить, мен исе со своей семьёй - Акъмес- 
джитте! 

— Акъмесджитте эшиткениме коре, эвлер пек паалы, 
топлагъан сермиянъ етмез, беллейим. 

— Не айтасынъыз шу, мен учь «специальность» боюнджа 
ишлеген адамда пара олмай, кимде оладжакъ, ким-дээ?! 

— Тама-тама голь олды, акъа-акъа сель олды, демек 
истейсинъ, гъалиба, огълум! 

-- Эбет, эбет, попали в мишень: йигирми йылгъа якъын 
экспедитором работал в торговой базе, иштен сонъ, вече- 
рами тиш экимлигини де яптым. Яры Самарканд «блатной» 
эрифлерининъ тишлерини озолотил. Вакъты-вакътынен 
алыш-веришликнен де огърашмая сыра кельди, так что 
алма пиш, агъызыма тюш деп отурмадым — бутюн вакъыт 
терлеп-пишип пара топладым. 

— Демек, Акьмесджитте темеллешмеге акъчанъ етерли, 
шаймы? 

— Шекленменъиз, бабай, самолет, даже корабль алма- 
гъа «кучюм» етер! — деп макътанды Якъуп, ишарет парма- 
гьыны ашханенинъ ачыкъ пенджересинден корюнген 
булутсыз кокке тиклеп... 

Яры геджеге къадар Мустафа агъанынъ эвинде «Авдет», 
«Ватан», «Акъ-адалет», «Миллий джумхуриет» даа онлап 
бунъа бенъзеген сёзлер текрар-текрар янһгьырады. 

Эшиткен къулакъкъа хош кельген сёзлерни меракънен 
динълеген Алиечик эр кестен зияде джошып: 

— Анай, анайка, мен де хартбабамнен Хырыма уча- 
чам! -- деп шамата къопарды. 

— Яваш-яваш ол. Къызчыгъым, къомшуларны юкъудан 
уянтырсынъ! -- тенбиеледи Зоре шерфе. - Яхшы, яхшы, 
Джанкой мектебинде окъурсынъ, тезден еди яшыны толду- 
раджакъсынъ, бебейим! — тынчландырды оны анасы, багъ- 
рына басып. 

Мустафа агьа алтмыш баарьнинъ босагьасындан кеч- 
кенине бакьмадан, о сап-сагьлам, тендюрист, талапкяр, 
эллери де алтын кесе, тили десенъ — бульбуль киби сай- 
рай, табиаты да чокъ адамгъа нумюнедир. Бу себептен оны 
къомшулары, таныш-билишлери айрыджа урьмет этелер. 
Таджик, озьбек, рус, еудий, белоруслар арасында да пек 
чокъ достлары бар. 

Ихтияр бир къач кунь ичинде контейнер меселесини 
чезди. Къалгъан ишке къар ягъаджагъыны кунь эвельден 
билип, аэропорт кассасындан учь билетнинъ де чаресини 
булды. Омюрдеши Зекие ханий де мелек табиатлы, гъает 
ферасетли къадын. Мустафа агъанен омюр къургъанла- 
рына къыркъ йыл олды, амма бу эвде ич бир кере къавгъа, 
дава деген шей олмады. Къары-къоджа озь вазифелерини 
бутюн тантиминен беджерелер. Танъры шу эки аджайип 
инсанны махсус бири-бирине къавуштыргъан. 

«Ташкент-Акъмесджит» учагъына Мустафа агъаны, 
Зекие ханий ве оларнынъ кендже торунчыгъы - Алие- 

чикни къоранта азаларындан гъайры, бутюн эш-достлары, 
къомшулары, озьбек, ираний, таджик, рус джоралары 
озгъармагъа кельдилер... 


П 


Вакъыт гъает тез, дуйдурмай кече экен. Инсан омюри 
де денъизге акъкъан озенлер, ирмакълар киби сезильмей. 
Дюньки баланынъ бугунь ихтияргъа чевирильгенини дуй- 
майсынъ. Ах сени инсан такъдири... 

Мустафа агъа, Зекие ханий огълу Якъуп олардан айры, 
Акъмесджитте яшагъанына ич-ичинден окюнселер де, рух- 
тан тюшмедилер... 

Алиечик мына санъа сукъланыладжакъ гузель бир къыз 
олды. О, шеэр мектебинде окъуп, сыныфтан сыныфкъа 
яхшы бааларнен кече, оджаларнынъ «аферин»лерини 
сыкъ-сыкъ эшите, сыныфдашларына эсап, имля, тарих фен- 
леринден ярдым эте. 

Къартбабасыны, битасыны ич де ынджытмай, эр вакъыт 
оларнынъ алгъышыны, дуасыны алмагъа тырыша. Мектеп- 
тен кельгенде оларнынъ ал-эхвалыны сорай, оларгъа эв 
ишлеринде ярдым эте. 

Мустафа агъа да борджлу къалмай, акъшамлары, ята- 
джакъта, Алиеге Къырым эфсанелерини, масалларыны ве 
«Чора батыр», «Эдиге батыр», «Кёр огълу» дестанларыны 
джанлы, гъает тесирли, театр артисти киби икяе эте. 

Зекие ханий исе эски къырымтатар халкъ йырларыны - 
«Юксек минаре», «Танъ йылдызы», «Эки чешме», «Ёсмам», 
«Ялы кенарында» ве дигерлерини ойле гузель макъамнен 
йырлай ки, озь-озюнъден татлы хаялларгъа чомгъанынъны 
дуймай къаласынъ. Кимер рус, украин къомшулары да асе- 
лет йыр динълемеге келелер. Олар, акълары керекмей, бу 
къорантаны сайып-севелер... 

Алты йыл ичинде Мустафа агъа пек чокъ таныш-билиш, 
дост арттырды. Къомшулары озьара: «Эти люди золотые, 
а нам постоянно через «Крымскую правду», «Крымское 

время» всякую чушь несут, как не стыдно лить грязь, поро- 
чить этот прекрасный народ...» — деп гъает тааджиплене- 
лер. 

Алиечик битасындан ялынъыз къырымтатар тюркюле- 
рини дегиль де, тюрлю-тюрлю миллий емеклер пиширмеге 
де огренди. Чиберек, кобете, тава локъумы, сары бурма, 
пахлава -- джаны истеген ашны пишире биле. 


Ш 


Якъуп, бабасы Къырымгъа авдет олгъан сонъ, дёрт ай 
кечер-кечмез яшагъан къынтавлы эвини сатып, аилесинен 
Акъмесджитке кочип кельди ве шеэрнинъ меркезинден 
озюне эки къатлы, къабурчакъ ташларнен къоралангъан, 
араба сыгъаджакъ киби демир азбаркъапылы дызман бир эв 
сатын алды. Рустем таксиджи олып чалышмагъа башлады, 
лякин девлет кярына дегиль де, шахсий файдасына. Бабасы 
онъа базардан янъы «Фольксваген» сатын алып берди. 

Якъуп бу ерде де бош отурмады, озь зенаатыны девам 
эттирди - Акъмесджитнинъ ёсмаларыны, йигитлерини 
тиш хасталыгъындан къуртармагъа, къалын киселерини 
бошатмагъа киришти. 

Зоре ханым исе шахсий тюкян саибеси олып, аиле 
бюджетине салмакълы иссе къоша. Къары-къоджа джемаат 
ишлеринен, халкъ давасынен алып-береджеклери ёкъ. 

Эки-учь айда бир кере Джанкойге Рустемнинъ арабасы- 
нен барып, къартлардан, Алиечиктен хабер алалар. Затен, 
эвельки тертип-низамдан эсер биле къалмады. 

Мадам ки, къорантада екяне бир ребер, «джетемен йыл- 
дыз» олмаса, Эзопнынъ масалындаки къараманлар киби 
догъру ёлны шашыралар, озь «къабугъындан» айырылалар. 

Эвельден, бир къонут ичинде яшагъанда, Мустафа агъа, 
Зекие ханий огълу Якъупкъа, онынъ къорантасына къаш- 
козь ола эдилер. Я шимди, аиле тамырлары узюльген. 

Бакъкъан козьлерини къамаштыргъан Мерьем белинден 
ашыгъы сарыкъкъан сим-сия сачларыны къыскъачыкъ, огъ- 

лан баланынъки киби кестирип, сап-сары тюске боялады, 
бу да азлыкъ эткен киби озюнден он яш буюк бир Ивангъа 
къоджагъа чыкъты. О Ивандан догъгъан баланынъ адыны 
да Ильюша къойып, папазгъа чокъундырткъанлар. Бу эвде 
миллий урф-адет кутюльмей. Озьара кьонушув исе - эдж- 
небий тильде. 

Яз татилинде тётя Зоя (эвельки Зоре шерфе) Алиечигини 
озь эвлерине кетирди. Оны бу ердеки мектепке авушты- 
раджакъ олып, маариф болюгининъ месуль хадимлеринен 
анълашты. 

— Доченька, радуйся, теперь ты будешь жить у меня и 
учиться в Симферополе, обо всём я уже договорилась, — 
деди о, къызынынъ узун кирпиклери ичинден шашкъын- 
лыкънен бакъкъан къара козьлерине тикилип. 

-- Джанынъыз агъырмасын, анай, мен разы дегилим. 

— Почему догъмуш ананъа тиль къайтарасынъ? 

-- Багъышланъыз, ана, мен озюмни мында ят адам киби 
ис этем! 

— Не себептен, доченька, мени унижать этесинъ Ведь 
ты у себя - в родном доме, - деди о, «дома» сёзюне мах- 
сус ургъу берип. — Яшка и я, и твоя сестра, брат Рустем — 
все любим тебя, моя красавица! 

-- Мен де эпиньизни джан-юректен севем, амма Джан- 
койде къартбабамнынъ битамнынъ эвинде яшайджам. 
Олардан мен пек чокъ шей огрендим, Аллах омюрлерини 
узун, бакъий этсин! -- деп, бираз сюкюттен сонъ: - Сиз- 
лернинъ де, - деп къошты. 

— Вай, ваай, ласточка, ты «сапсем» изменилась, как- 
будто чужая стала! 

- Ёкъ, ёкъ, аначыгъым, мен озь къабугъымдан, къалы- 
бымдан чыкъмадым, сиз тюрленгенсинъиз, текмиль шаш- 
малагъансынъыз! 

- Что тебе не нравится, айтчы манъа? 

— Эр шей. Сиз — Зоя, бабам — Яшка олгъан, тилинъиз 
де докьсан файыз тюрленген. Мерьем тата да ябаний, баш- 
къа динни къабул эткен... 

— Хватит, вот как тебя перевоспитали. Сени никуда не 
отпушу, ана-бабаньнен яшайджакъсынъ. Слышишь меня?! 

— Дарылманъыз, анай, мен къартбабамны, битамны янъ- 
гъыз быракъмам! Сизни де унутмам! 

— Тюф, тюф, тилинъ пек чыкъып башлагъан, не хочешь 
оставаться, умолять не стану. Рустем отвезёт в твой «степ- 
ной район». Санъа не етишмей: ашамагъа, кийинмеге, 
ойнап-кульмеге, кино, театр, истраат багьчалары — эр шей 
в твоём распоряжении, Аллочка! 

— Мен Аллочка дегилим. — Алием! Эр шей бар дейсиз, 
мен исе миллетимизнинъ тюсюни, юзюни бильдирген ич 
бир шей эвинъизде корьмейим, атта мусульманларнынъ 
энъ мукъаддес китабы Къуран-и шериф ёкъ. Ана тилинде 
не газета, не китаплар, не де меджмуалар ич бир рафта 
корюнмей. Меним сёзлерим агъыр кельмесин, сизлернинъ 
къазакълардан не фаркъынъыз бар? 

— Кто мог подумать, какая богохульная стала меним 
доченькам, ха-ха-ха. Погоди, сен сильно пешман этерсинъ. 
Бу ердеки «богатствоны» Джанкойде тапмазсынъ! 

— Байлыкъ. Зенгинлик мен ичюн яхшы кийинмек, 
тойып ашамакъ дегиль. Байлыкъ - бу халкъымызнынъ 
бизге къалдыргъан мирасы: тувгъан тилимиз, санатымыз, 
тарихий абиделеримиз, къартбабам икяе эткен эфсанелер, 
дестанлар, масаллар, ата сёзлери... битам йырлагъан тюр- 
кюлер, шимди ана тилимизде чыкъкъан «Къырым», «Янъы 
дюнья», «Маарифчи» газеталары, «Йылдыз», «Тасиль» 
меджмуалары... 

-- Прямо-таки профессорша стала. Кто так сильно 
повлиял на тебя? 

— Къартбабам, битам, окъугъан китапларым, газетала- 
рым, оджаларым — эписинден сабакъ алдым. 

— Хватит, хаватит. Мен энди сени сама буду воспиты- 
вать. Самааа! 

— Мен сизге опькелемейим, чюнки анамсынъыз. Амма 
бу ерде дегиль де, къартбабамнынъ эвинде яшайджагъым, 
оларнынъ къайдыны чекеджегим. 

БАГЪЫШЛА, МЕНИ, ДОСТУМ! 


— Шевкет, не ичюн сен Ремзийнен огде отурмай, сонъки 
бош ралеге барып къондынъ? — сорады Ферат эки афта 
девамында, хасталыгъы себебинден мектепке кельмеген 
сыныфдашындан. Дигер балалар да Фератнынъ эсаслы суа- 
лини тасдикълагъан манада Шевкетке бакъкъан эснада, 
биринджи дерске чанъ къакъылды. Невбетчи Асан деръал 
сыныф тахтасыны сылакъ чулнен тер-темиз этип сюртти, 
борны да махсус бельгиленген къутучыкъкъа къойды. 

Къапы ачылды. Сыныфкъа эсап оджапчеси Сейяре Меме- 
товна кирди ве озь ралелернинъ четинде къатайып тургъан, 
келеджекте ана-Ватанынынъ дегерли саиплери оладжакъ, 
талебелери иле кулер юзьнен, самимий селямлашты, сонъ 
айретленип, айдын зийрек козьлерини Шевкетке санчыды: 

- Сен не ичюн достунъ Ремзийнинъ янында отур- 
майсынъ? -- хитап этти о джиддий тавырнен. Шевкет бу 
суальни де джевапсыз къалдырды, башыны тёбен алып, 
лям-мим демеди. Сейяре Меметовна ичинде, эки достнынъ 
арасындан къара мышыкъ чапып кечкендир беллеп, лафны 
созмады, чюнки о бир шейни яхшы биле: он эки баарьнинъ 
босагъасында нефес алгъан чоджукълар тыпкъы Кермен- 
чик хоразларына бенъзейлер - олур-олмаз эмиетсиз шей 
ичюн бири-бирине атылып, тепиширлер, сонъра, ич бир 
шей олмагъан киби, ойнап-кулип, шенъленирлер. 

Бойле фикирлерден арынып, Сейяре Меметовна элине 
борны алды ве янъы мевзуны сыныф тахтасына язмагъа 
башлады. Бу арада кимдир эчкидай «ме-хе-хее» деп сес- 
ленди. Башкъасы «пырт-пырт» этип дудакъларыны ойнатты. 
Баштакъ чубар бетли Ленур исе огюндеки отургъан Эль- 
мазчыкънынъ узун къап-къара сачлырыны къап-къачлап 
тарткъычлады. 

Оджапче артына чивирилиркен, талебелер чым-чырт 
олдылар. Муаллиме озюни сыкъмай, эки мисальни форму- 
лагъа эсасланып, чезди, учюнджисини исе балаларгъа къал- 
дырды. 

— Къана, чоджукъларым, эсап — бу оюн, шакъа-къората 
дегиль де, бутюн фенлернинъ Аллахыдыр. Оны бильген 
буюктен-буюк хазинеге саип олур, аятта озь ёлуну догъру 
тапа билир! — деди о. 

Талебелер хаял, фикир дюньясына чомып, вазифенинъ 
эдасына кириштилер. 

Къалгъан тарих, джогърафия, физика дерслеринде де 
Шевкет запт эткен ерини денъиштирмеди. Бугунь о, къыз- 
ларны, огълан балаларны, атта озь оджаларыны тааджип- 
лендирди. 

Сонъки беден тербие дерси де битти. Чанъ садасы янъ- 
гъырагъанынен, мектеп талебелери тюфек атылгъанда дут 
тереклеринден «пыр-пыр» этип учып къачкъан къушлар 
киби, чанталарыны эллерине алып, бири-дигерини ите- 
клей-итеклей, къувана-къувана, зий-чув къопарып, мектеп- 
тен узакълаштылар. 

Шевкет де омузына чантасыны илип, сыныфдашлары- 
нынъ пешинден яваш-яваш адымлап, эвлерине ёл алды. О 
арабалар къатнагъан кенъ ёлнынъ кенарындаки къалдырым 
бойлап кете эди. 

Бирден кимдир, артындан: - Шевкет, Шевкет, токътачы 
бир дакъкъа! - деп къычырды. О, башыны сес кельген 
тарафкъа бурды. Янына Ремзий чапып кельди, эеджаныны 
гизлеп оламай: 

— Достчыгьым, айт манъа, сени насыл ярамаз чибин 
тишледи? Эки афта мектепте корюнмединь, селям-келям о 
якъта турсын, эр кеснен лаф этесинъ, манъа айланып биле 
бакъмайсынъ! -- деди о. Шевкет теренден ах чекип: 

— Эх, сендайын олгъан досткъа, не айтайым. Он кунь- 
ден зияде район хастаханесинде инълеп яттым, дёрт кунь 
исе - эвимде. Ич олмадым бир керечик келип, алынъ недир 
демединъ. Бутюн сыныфдашларым, сой-сопларым, къомшу- 
лар больницагъа эм де эвге келип ёкълап турдылар; чокъ 
сагъ олсунлар. Сен исе даа утанмай агъзынъы толдурып 
«достчыгъым» дейсинъ. Сенинъ «Къуш къанатына ишана, 
инсан-достуна» деген аталар сёзюнден хаберинъ ёкъ, гъа- 
либа, -- деди окюнчнен. 

— Багьышла мени, Шевкет достум, сен акълысынъ, къа- 
баатымны бойнума алам! — деди Ремзий мас-мавы козьле- 
рини Шевкетнинъ сезилирли дереджеде азгъын чехресине 
тикип. 

— Аллах косьтермесин, я барып да мен олип къалгъан 
олсам, не япар эдинъ? 

— Шай деме, асабам, омрюмиз энди башланаджакъта. 
Эр вакъыт сагъ-селямет бол, ич хасталанма! 

— Олю деген шей яшкъа-къарткъа бакъармы? 

— Кеч болса да, Шевкет достум, сенден афу истейим. 
Озюнъ билесинъ: мен чокътан берли бокс секциясына 
къайтнайым. Мешгьулиетлерни ташламагъа олмай. Шимди 
мен озь чеким боюнджа Къырымда учюнджи ердем. Бу, 
эбет, мени къанаатлендирмей. Къырым чемпионы олып, 
алтын медальни илле алырым, деп ана-бабама сёз бердим. 

— Сен башта чемпион дегиль де, адам ол, къалгъаны 
талап этсенъ, озь-озюнден олур! Эгер джанынъ агъырмаса, 
Ремзий, юрегимде олгъаныны юзюнъе бакъып, арттан 
дегиль, сёйлейим. 

-- Айт, юрегинъде не олса — эписини айт, санъа джа- 
ным агьырмаз, чюнки сен — достумсынъ. 

-- Айса, динъле, Ремзий, - сёзюни девам этти Шев- 
кет: - Былтырки вакъианы хатырла да бакъ. Эрте баарьде 
сен хасталанып яткъанда, мен эр Аллахнынъ куню келип 
сени ёкъладым. Геджелери, юкъламай, къасевет чектим. 
Тамагъымдан аш-сув кечмеди, эп сенинъ хасталыгъынъ 
акъкъында тюшюндим, хатырлайсынъмы о куньлерни? 
Танърым санъа пек худжур табиат эдие эткен. «Ларёктан» 
конфет я да эльва сатын алсанъ, тек озюнъ ашайсынъ, ким- 
сеге бермейсинъ. 

— Догъру, догъру, Шевкет, озюм ашайым, чюнки анам 
манъа пара бергенде: «Къысметинъни кимселерге ашатма, 
озюнъ аша», деп тенбиелей. 

— Меним анам исе аксини япа: «Не алсанъ да, эвлядым, 
достларынънен пайлашып аша, ашагъан ашынъ незетли 
олур. Эсаплы дост айрылмаз. Эль арасында элли достунъ 
олсун, огълум», деп сыкъ-сыкъ насиат бере. 

— Таа насыл чизгилерими бегенъмейсинъ? — деп сорады 
Ремзий достунынъ сёзлерини болип. 

— Етер, етер, кьалгьан нухсанларынъа токъунсам, опь- 
келев о якьта турсын — отчигинь патлар! 

— Башладынъмы, сонъуна чыкъ, арамызда ич кин сакъ- 
лав олмасын, — зыкъарлады Ремзий, къолуны Шевкетнинъ 
сагь омузына таяп. 

-- Экинджи менфий тарафынт, достум, сен меним эвимде 
пек чокъ мусафир олдынъ, къонып къалгъан куньлеринъни 
айтмайым, я сен мени эвинъизге бир керечик олсун давет 
этмединъ, шаймы?! 

— Бунъа да итиразым ёкъ, акъ сёз айттынъ, Шевкет, мен 
сени инан, джан-юректен чагъырыр эдим, лякин анамдан 
сакъынам. О мени мектепке озьгъаргъанда «къуйрукъ деген 
къуйрукъны» эвге итеклеп кельме, деп пармакъ саллай. 
Амма, сени корьсе эминим ки, къуваныр. Умумен, эвимизге 
пек сийрек мусафирлер келе. Кельселер де анам, чареси 
олса да, оларны тек бир къаймакъсыз къавенен аткъара. 
Бабамнынъ сойларыны бегенмей. Анам, битам тарафындан 
кельген тувгъанларымызгъа айырыджа мунасебетте булуна. 
Софрагъа барыны-ёкъуны обалап къоя. 

— Бизде исе - эр Аллахнынъ куню адам узюльмей. 
Дайым, эмджем, тизем, къомшулар, ана-бабамнынъ дост- 
лары сыкъ-сыкъ келип къувандыралар. Анамнынъ энъ сев- 
ген лафы: «Мусафирлернен эвимиз берекетли олур». Биз, 
Ремзий, адамларгъа алыштыкъ, кельмеселер эпимизде джан 
сыкъысы ола. 

-- Айды, етер энди, Шевкет, сен мени сёзнен, акъыллы 
лафларынънен пек яхшы «мат», «нокаут» яптынъ. Алтын 
медаль коксюме такъкъандайын олдынъ. 

-- Къызышма, кене бир сучынъны айтаджагъым, Ремзий 
достум. 

— Ичинъде буз къалмасын, эписини тёк! 

-- Учюнджи «хасталыгъынъ»: мени я да Асан, Ленур - 
умумен «бизим» балларны «буюк агъаларнынъ» эдепсиз 
«хоразлары» акъаретлегенде, дёггенде, сен бизге ярдым 

этмейсинһ. Ич бир шей олмагъаны киби къайдадыр зува- 
сынъ — ойлеми? 

Ремзий панти бурнуны ишарет пармагьынен къашып: — 
Бу лафынъда да джан бар. Анам: «Санъа тиймеген йылан 
бинъ йыл яшасын, биревлернинъ давасына ич къошулма, 
эр вакъыт озь файдань ичюн чалыш» — деп огютлей. 
Бугуньден башлап, Шевкет достум, сен мен ичюн джетемен 
йылдызсынъ. Къана, юрь бизим эвге, сени озюм, мусафир 
этейим. Бугунь бизде къонып къалырсынъ. Экимиз бир 
тешекте ятармыз. Анам, битам сени кореджек олалар, - 
деп Ремзий Шевкетнинъ къолундан тутып чекти. 

- Ех, достум, башкъа сефер мытлакъ келирим, эйиси 
сен бизге юрь, акъшам эвимизге мусафир келеджек, бера- 
бер бир тавланырмыз! 

-- Башта, бир сен мени багъышладынъмы, ёкъмы, биль- 
мек истейим. 

- Бер кьолуньны, Ремзий меним ичимде «юк» къал- 
мады. Бокснен огьрашам, деп достлукьны унутма. Ярын 
кене биринджи раледе берабер отурырмыз! - сӛз берди 
Шевкет, амамда ювунып, киринден арынгъан сераскер 
киби. 

Бу арада денъиз тарафтан эскен серин ельчик эки дост- 
нынъ арасында олгъан лафларны къайдадыр алып кетти. 

Коктеки серсерий булутларны парчалап, кунеш корюнди. 
Орталыкъкъа алтын шавлелер сепильди. Санки дерсинъ, 
рузгяр Шевкетнен Ремзийнинъ ваделерини, арзуларыны 
семаларгъа алып чыкъты. Эки осьмюрнинъ назик юрекле- 
рине кунеш киргендайын олды. 

Мен эминим ки, оларнынъ достлугъы бакъий девам этер. 
Эм къуванчлы, эм кедерли куньлерде берабер олурлар. 


05.01.2003 с. 

СИЗ АГЬБЛАМАНЪЫЗ, КЪАРТБАБА 


Сонъки чанъ седасы эшитилиркен, къарт сельбилернинъ 
япракълары арасында чынълашкъан торгъайчыкълар, дер- 
синъ тюфек сесинден сескенип чевре этрафкъа учып къур- 
тулгъанлары киби, мектеп талебелери де зий-чув къопарып, 
бири-дигерини тюртерек, чапып, азбаргъа чыкътылар. 

Энъ артта эки дост Асаннен Рустем кениш ёлнынъ четин- 
деки къалдырым бойлап яваш-яваш адымлай. Эм кетелер, 
эм де бири-бирининъ сёзюни болип, къызгъынлыкънен 
лаф этелер. Меселе шунда ки, оларнынъ окъугъан мекте- 
бине койнинъ клубыны кильсеге чевирген папаз-Дмитрий 
«батюшка» келип, махсус къырымтатар талебелери окъу- 
гъан сыныфларгъа кирип, вааз окъуй. Бу мектепте учь юз 
эллиден зияде къырымтатар баласы тасиль ала. 

— Билесинъми не, Асан, бу ишке ума не приложу. Янаша 
сыныфларда рус талебелери окъуй. Папаз оларгъа кирмей 
де, бизим мусульман балаларынынъ къафаларыны зеэрлей. 
Бакъ сен о сакъаллы папазгъа: «Бог един. Приходите по 
субботам молиться, приглашайте своих братьев, сестёр и 
родителей. Не всё равно ли на каком языке молиться», - 
дей. 

— Эбет, бунынъ эписине рус тили оджапчеси Антонина 
Ивановна себепчи олды. О къадын пек диндар: сыкъ-сыкъ 
кильсеге барып чокъуна. Бесебелли о кильседе шу узун 
сакъаллы папазнен бизим балаларны да чокъундырмагъа 
анълашкъан, -- деди эфкярланып Рустем. 

— Токъта, токъта, Русик, мына не ичюн олар къырымта- 
тарлар яшагъан эвлерге барып, озьлерининъ эр тюрлю 
диний китапчыкъларыны быракъып кетелер, - достунынъ 
сёзюни болип, девам этти Асан. 

- Демек, бу «иште» сиясетнинъ куф къокъусы бар, гъа- 
либа. 

- Етер, об этом. Давай лучше, башкъа мевзугъа 
кечейик, -- хитап этти Рустем беяз булутчыкълар пейда ола 
башлагъан кокке къара козьлерини тикип. 

-- До сих пор я «в шоке» от «байрама», который устро- 
или сенинъ ананъ-бабанъ. Асан, сен достум, яхшы да сар- 
хушландынъ о куню. 

— Эбет, эбет. Эр кес мени «поздравлять» этмек истеди. 
Поэтому мен отказ этмедим. - Подаркалар да, пек чокъ 
олды. Фатиме алашкам инглиз тилинде «модный» кассета 
кетирди. Бабам — спортивный костюм, Энвер дайышкъа 
плейер подарили. Зоре таташка исе учь дане къырымта- 
тар-рус лугьатыны вручить этти... 

Эки дост «бойледже» лаф эте-эте Шевченко сокһагьына 
ла етип кельдилер. Балабан демир къапунынъ артында 
Асанларнынъ къабурчакътан къурулгъан эки къатлы эви 
шу сокһакьны яраштырып тура. Ел къапынынъ артында 
шефтали, алма, армут тереклери корюнелер. 

-- Айды, Русик, зайди бизим эвге, уйлеликни берабер 
япармыз. Мен сени Нури къартбабамнен познакомлю. О 
миллет ичюн джаныны фида этмеге азыр. 

— Сагь ол, Алик, анам беспокоиться этер, бугунь о чибе- 
рек пиширеджек, лучше сен юр бизим эвге! 

— Яхшы, башта бизге, сонъ исе сизге барырмыз, - бу 
эснада къапунынъ артында копек афырмагъа башлады. — 
Узнал Къарабаш. Эшитесинъми, достум, о да сени муса- 
фирликке давет эте! 

- Ред этип корьчи, бакъайым! 

Эки дост босагъадан атлап эвге кирди. Асаннынъ анасы 
Земине ханым огълунынъ достуны корип къуванды: 

— Как хорошо, что вы вовремя пришли, къысметли ока- 
зались. Приготовила я вам на обед кобете. Быстро помой- 
те-ка руки и — за стол! — зыкъарлады о. 

Софра этрафында уйлелик емегини ашагъанлар кене озь 
«ана тилинде» гурюльдемеге башладылар. 

— Ох, как вкусно, спасибо тебе мама, давненько я не ел 
такой вкусный кобете! — сесленди Асан анасыны алгьыш- 
лап. 

Бу эснада эв бикеси кимнидир хатырлагъан олып: 

— О боже мой, чуть не забыли пригласить къартбабашку. 
Или-ка, сынок, позови его на обед. Он в задней комнате 
читает свою любимую газету «Къырым». 

Асан софрадан турып, арттаки одагъа чапты. 

Къарт йымшакъ фин диванында яслангъан алда «Къы- 
рым»ны меракънен окъумакъта эди. Асан онынъ чаларма- 
гьа башлагъан кирпиклеринден тамчы-тамчы олып янакъ- 
ларына тыгъыргъан козьяшларыны эследи ве эеджанланып: 

— Къарбаба, не олды я, ким сизни обижать этти? — деп 
сорады. 

— Сиз — эвлятларым: балыкъ башындан сасыгъаны 
киби, баланы да баштан озь анасы чыкъара, дейлер. Бу эвде 
эпинъиз явургъа дёндюнъиз. Энъ аажыныкълысы — сизни 
кимсе меджбур этмеди, озь истегинъиз, авеслигинъиз иле 
дёндюнъиз! 

— Анай сизни уйлелик емегине чагъыра, юрюнъиз. 
Элиндеки газетанен Нури къартбаба торунынынъ артындан 
ашханеге адымлады. 

-- Вы уж извините, къартбаба, мы без вас приступили к 
еде, — садитесь с нами обедать! 

-- Бу лафларны къазакъ тилинде айтмакъ шартмы, келин, 
дерсинь мен озь ана тилимни гъайып эттим?! 

- Вы, что плакали? - суальнен мураджаат этти Земине 
ханым къайнатасынынъ козьлеринде буллюр тамчы изле- 
рини корип. 

-- Эй, Аллахым, бойле кетеджек олсакъ, бизим алымыз 
не олур экен?! Эбет, къызым, агъладым эм агълайджам, мен 
агъламай ким агьласын? Бу эвнинъ диварлары биле ябаний 
тильден сарсылды. Баласы-чагъасы озь тамырына балта ура 
башлады. Къарбаба эмиш — къартбаба демек керек. Мен 
къардан дегиль де, инсандан дюньягъа кельдим. Тильге сай- 
гъы къалмады. 

Шай деп, Нури къартбаба емектен бир парчачыкъ къо- 
парып ашайджакъ олды, лякин не ичюндир тамагъындан 
кечмеди. 

— Артыкъ сабырым тюкенди. Мени, эйиси, тирилей 
мезаргьа комюнъиз я да бу эвде бугуньден башлап, миллий 
адетлеримиз кутюльсин. Мен сагь экеним, Ана тилини ич 
биринъизге хорлатмам. Инсанны кульдюрген де, куйдюр- 
ген де тильдир, эвлятларым. Сиз Ватанынъызнынъ келе- 

джегини бугуньден тюшюнмелисинъиз. Эпинъиз халкъны 
Халкъ оларакъ яшаткъан, алемге таныткъан Ана тилимизни 
козь бебеги киби къорчаланъыз. Къана энди айтынъыз: мен 
агъламай ким агьласын, азизлерим? 

Къайнатасынынъ саф юрегинден чыкъкъан бу насиат- 
лардан зияде тесирленген эв бикеси: 

— Мен гуняхкярым. Багьышланъыз, эндиден сонһ Ана 
тилиме пек мукъайт олурым, — ялварам Сизге, мени афу 
этинъ, къартбаба! -- деди озюни акълагъан олып. 

- Мен де анамнынъ сёзюне къошулам, истесенъиз, 
ант-емин де этейим, — хитап этти Асан. 

— Бугуньден башлап, Нури къартбаба, мен де озь диниме, 
тилиме, урф-адетлериме риает этмеге сёз берем! - деди 
Рустем. 

— Къана, беринъиз шу газетни, къартбаба, не акъ- 
къында яза экенлер, озюм окъуп корейимчи, - деди 
Земине ханым. 

— Ма, къызым, ал, сесинъни чыкъарып окъу. Бойлелик- 
нен, эв бикеси омюринде ильк дефа ана тилинде чыкъкъан 
газетни эджалап окъумагъа тутунды: «Бирлешип куреши- 
мизни къувет-лен-ди-ре-йик». Гъает салмакълы макъале. 
Оны ким язгъан экен? — меракъланды Рустем. 

-- Сейтумер Эмин, - деди Земине ханым. 

-- О меним энъ севимли шаирим! -- къычырды кескин 
сеснен Асан. 

-- Оны бир сенъ дегиль де, бутюн халкъ севе, эвлядым. 
О буюк языджы, чатал юрекли инсан. Эр бир къалем саиби 
буюк сынавдан кечкенде, онынъ «Дженюп йылдызлары» 
эсери дюнья юзю корьди. Эм о Тамань юрюшининь къара- 
маны. Сейтумер Эмин шимди де озь халкъына элял хызмет 
эте! -- тарифледи Нури къартбаба. 

-- Ялварам, ич де агъламанъыз, къартбаба! Энди озь ана 
тилимизде лаф этеджекмиз. Деп торунлары къартбабасына 
сарылдылар. 

РУЯМДА КОРЬГЕНЛЕРИМ 
АЯТКЪА ДЕНЕДЖЕК 


Чевре этрафымызда кочебе кьушлар киби зий-чув кьо- 
парып, мектепке кетеяткъан талебелер олсун, я да эни- 
шли-ёкъушлы омюр копюринден кечеяткъан «учь аякълы» 
ихтияр къартбабаларымыз олсун — эписи, эписининъ эм 
къафаларында, эм де юреклерининъ кошесинде татлы-татлы 
арзу-истеклер олгъаныны ким инкяр этер? Ким? Ялынъыз 
ич бир шейнинъ фаркъына бармагъан зиль-сархош, акъыл- 
дан азгъан унсурларнынъ ички дюньялары бом-бош чап- 
чакълар киби ола. 

Бу ерчикте инглизлернинъ ибаресинен айткъанда «стоп», 
файтонынъны яваш айда, акһай, къана асабам, ильк-эвеля 
озюнъден башлайыкъ, озюнъден! Ич дюньянънынъ сыр- 
ларыны бизге ач, сонъ джемаатнен берабер санъа акълы 
къыймет кесермиз, деп ёргъалап чапып кетеяткъан акъта- 
бан атымдан тюшюрдинъиз. Ым-м. Бойле тикенли суаль 
береджегинъизни кунь-эвельден биле эдим. Къальп перде- 
сини сизге ачмай, даа кимге ачайым? Кимге? 

Акъ ве къаранынъ, эйилик ве гъарезликнинъ фаркъына 
баргъан чагъымдан мен де, сизинъ киби, арзу-умютлерге 
далып яшайым. Эр сефер янъы йылнынъ башында япкъан 
кучюк-буюк ишлериме екюн чекем. Къач сефер алдангъа- 
нымны, насыл пиязлавлар эшиткенимни, ваделерге бала- 
чыкълар киби къувангъанымны да хатырлап кечем. Эксе- 
риет койдешлеримиз гедже-куньдюз тек озь менфаатыны, 
э, э, текрарлайым, факъат кенди файдаларыны къайгъы- 
рып яшайлар. Бу ёлда олар бири-биринен ярышлашалар, 
бири-бирини куньлейлер. Тюневинки ярышдашлар, агъа- 
къардаш ве достлар бири-бирини таптап, эзип кечмеге, урып 
йыкъмагъа, атта махв этмеге азырлар. Амма ойле инсан- 
лар бар ки, даима Ватан, халкъ, миллет огърунда тюшю- 
нелер, акъыл-ферасетлерини, омюрлерини Ана-юрт ичюн, 
миллетнинъ истикъбали ичюн феда этелер. Алим Азамат 

огьлу, Сейт огьлу Сейдамет, Челебиджихан, Джафер Сей- 
дамет, Асан Сабри Айвазов, Решид Медиев, Амет-Хан Сул- 
тан, Алиме Абденнанова киби юзлернен, бинълернен Ватан 
эвлятларыны мисаль оларакъ кетирмек мумкюн. Аман, ах 
аман, йигит пашасы, сен пек юкъарыдан алып къачтынъ, 
къальп сырларыны ашкяр этеджек еринъе эпимизни ахлякъ 
фельсефесинен сыйлап башладынъ, сен деми «акъны, къа- 
раны», деп башлагъан лафынънынъ тузуны ич къачырмай, 
тыпкъы шу ерчиктен икяенъни девам эт... 

Не исе, достлар, куньдюз пек чокъ агьыр ишлер япып, 
ойле де ёрулгъаным ки, козьлеримни юмып, теренден- 
терен юкъугъа далгъаным. Бир даа бакъсам не корейим, 
эвимнинъ къапысы артынадже ачылды. Ичери башында 
къумрал къалпакъ, устюнде яп-янъы костюм, ёлакълы акъ 
кольмегини галстук яраштыргъан, тыш къыяфети тюрк 
дюньясынынъ атасы Исмаил Гаспринскийге ошагъан, къо- 
лунда авропалы зиялылар къуллангъан орьнекли таягъы- 
нен башыма тюртип: «Етер бу куньге къадар гъамсыз, къа- 
севетсиз кишилер киби юкъугъа далып, хаял сюргенинъ, 
бу ёсунда юкълай берсенъ, огълум, бутюн омюринъ зая, 
боштан-бош кечип кеткенини дуймай къаларсынъ. Къана, 
тур еринъден, кийин де, меннен юр, санъа, эвлядым, олып 
кечкен муджизелерни бирер-бирер косьтерейим!» — хитап 
этти о, чаларгъан мыйыкъларыны бура-бура. 

Мен алий рутбели субайдан эмир алгъан аскер киби, 
яткъан тёшегимден сычрап турдым, къолларымны, бетимни 
чабик-чабик ювдым да, адетимизге риает этип, тешриф 
буюргъан улу мусафириме софра донатмагъа башлагъан 
арада зиялы джиддий тавурнен: 

-- Кеч къалырсынъ, пешимден юр, козьайдын къавесини 
де анда ичермиз, анда! -- деди мени зыкъарлап. 

Не чаре, буюклернинъ сёзю - сёз, тиль къайтармакъ 
айыптыр. Шай этип, ихтиярнынъ пешине такъылып, эвим- 
ден чыкътым да, яваш-яваш дуракъкъа догъру адымладым... 

Меркезий ёлдан вызылдап кечеяткъан Икарус автобусы 
дуракънынъ янында тарс токътады. Дигер ёлджуларгъа къо- 

шулып, биз де ичери сокъулдыкъ. Дюмен башында отургъан 
эльтир къалпакълы кьырджыман айдавджы эр кеске козь 
ташлап: «Сабалар хайыр», деп «Эдие» тюркюсини ялы бою 
макъамынен соза-соза демир арабасыны «къамчылады»: 


Арслан яврум, къыз, сенинъ адынъ Эдие, 
Юр, кетейик яйляларгъа кезмее... 


Автобус | ичерисинде отургьанларнынь джумлеси 
бири-биринен темиз кьырымтатар тилинде къонуша. Елу- 
мызнынһ эки тарафында сыкъ-сыкъ расткельген илянлар, 
адамларнынъ дикъкъатыны озюне джельп эткен тюкянлар- 
нынъ диварларында да айны язылар, кимер универсам ве 
гастрономларда исе учь тильде языларны окъумакъ мум- 
кюн... Айдавджы (бойдакъ олса керек) эп йыр артындан 
йыр соза, эпимизни эглендире: 


Эки чешме ян-яна, 

Сув ичтим къанъа-къана 
Сени догъургъан ана 
Олсун манъа къайнана... 


Шеэрнинъ вокзалына насыл келип чыкъкъанымызны да 
сезмей къалдыкъ. Тренлернинъ, электротренлернинъ не 
ерден кельгенини, не ерге кетеджегини де эки тильде - 
къырымтатар ве украин тилинде илян этелер. Биз «Багъ- 
часарай-Акъяр» тренине кирип ерлештик. Бош ер къал- 
магъан. Бала-чагъа, къарт-къурт - алайынынъ эллеринде 
бизим миллий неширлеримиз -- «Къырым», «Авдет», «Янъы 
дюнья», «Къырым седасы», «Маариф ишлери», «Йылдыз», 
«Тасиль» ве саире. Тааджипленмей де бакъ! Корюнип тура: 
отургъанлар вакьытларыны бош богъазлыкъкъа, ошек-фе- 
саткъа дегиль де, дюньяда бизим ана-юртумызда олып кеч- 
кен янъылыкъларны, хаберлерни бильмеге ашыкъалар. 

Шу арада янымызгъа бир десте газета ве меджмуаларны 
чантасына толдурып, индже белинден ашагъы саркъкъан 

къап-къара сачларыны сюслеген кьырмызы къадифели 
фесинде йылдызчыкълар киби йылтырагъан пулчыкъла- 
рыны нумайыш этип, ал янакълы, зейтюн козьлю къыз: 
«Джанынъыз анги неширни арз эте?» - деп мураджаат 
этти. Мен «Къырым» ве «Авдет» газеталарыны сатын 
алдым. Ёлдашым «Йылдыз» ве «Янъы дюнья» иле меракъ- 
ланды. Неширлер Къырымтатар Миллий Шурасынынъ 
органы экен. 

-- Газеталар афтада беш кере чыкъып башлагъан. «Къы- 
рым»нынъ тиражы да, о-хо-хо-о, тамам юз бинъ нусхагъа 
еткен! — деп аякъ устюне къалкътым. 

— Не шашмалайсынъ, бу газетаны ярымадада яшагъан эр 
бир миллет векили окъуй. Бу, биринджиден, экинджиси - 
о, Ватанымызнынъ адынен юрютиле. Мына «Йылдыз»ымыз 
да къыркъ бинъге арткъан. Машаллах, машаллах, къарта- 
лым! — созды ихтияр «Къырым» газетасынынъ сагъ тара- 
фында кендине бенъзеген мыйыкълы мутефиккирге козь 
ташлап. 

Бу эснада лафымызны динълеген бир эсли-башлы рус 
къарысы ишарет пармагъыны треннинъ пенджерелеринден 
корюнген ачыкъ кокке тикип: 

-- Билесинъизми не, бизим реберлеримиз сизге нисбе- 
тен япкъан бутюн къурназлыкъларыны, къабаатларыны 
ве джинетлерини боюнларына алып, халкъынъыздан афу 
сорадылар. Диярынъызда сакъланып къалгъан эвлеринъ- 
изни къайтардылар. Э, э, инанынъыз, озь саиплерине тес- 
лим эттилер. Бутюн кой ве шеэрлернинъ эски адлары гъай- 
рыдан тикленди. Лафнынъ къыскъасы, Къырымнынъ асыл 
топонимикасы тап Геродот, юнанлар, хунлар заманында 
насыл адландырылгъан олса, ойле де янъыдан тиклендилер, 
джанландылар. Энди, мои дорогие, о Новопавловкаларны, 
Новоромановка, Полтавка, Ивановкаларны тюшюнъизде 
биле корьмезсинъиз. Мына мен, адий рус къадыны, къы- 
рымтатар тилини озь истегимнен менимседим, сиз бизим 
тильни билесинъиз де... - деди. 

Керчектен де о, темиз орта ёлакъ шивесинде эр бир 
сёзюни дане-дане, там манада догъру теляффуз эте. 

-- Бельки юкһарыдакилер 1944 сенеси майыс 18-де зор- 
лукънен тутып алынгъан джемий мулькюнъизни архивлерде 
сакьланып къалгъан весикъалар боюнджа къайтарып бер- 
дилер, - деп девам этти къадын. О даа чокъ хаберлер 
айтаджакъ эди, лякин мен онынъ сёзюни больдим де: 

— Къартым, бу ханым не масал окъуй я? — дедим шубе- 
ленген алда. 

— Масал дегиль огълум, онынъ сёзлери - акъикъат, 
темиз акъикъат, онъа инанмакъ керекмиз. Онынъ фикирле- 
рини мен девам этмек истейим. Дженктен эвель не къадар 
миллий мектеплеримиз, окъув юртларымыз олса, эписи- 
нинъ, эписининъ юз файыз чалышмасына имкян яратты- 
лар. Мектеплер, орта ве алий окъув юртларында - эр ерде 
къырымтатар тили девлет тили оларакъ окъутыла. Украин 
тили бизим тильден сонъ экинджи, рус тили исе учюнджи 
ерде тура. Асылында учю де девлет тили сайыла. Дерслер 
микъдары да мусавийлешти. Шай, шай, юкъуджы, эгер сени 
юкъудан мына бу «силямнен» уянтмагъан олсам, мемлеке- 
тимизде зуур эткен къуванчлы хаберлерни, янылыкъларны 
къайдан билир эдинъ, къайдан? 

— Сагъ олунъыз, сиз тамам озь вакътында етип кель- 
динъиз, меним сокъурлашып башлагъан, копке дегиль де, 
кокке бакъкъан козьлеримни ачтынъыз, ичиме джан кир- 
ген киби олды! -- деп къычырып йибердим мен Керменчик 
хоразы киби тавланып... 

Треннинъ пенджерелеринден ёлнынъ эки четинде сакъ- 
чылар киби сыра-сыра кокке башларыны котерген чам 
тереклернинъ артындан бизге бакъкъан буюк иншаатлар, 
мемуриет биналары, кой шураларынынъ дам тёпелеринде 
акъикъатен бизим миллий байракъларымыз украин бай- 
ракъларынен бир сырада ельпирейлер. Ифтихар дуйгъусына 
берилип, сагъ тарафымда отургъан бир мас-мавы козьлю 
украин къызыны къап-къачлап, багърыма баса-баса, бера 
армутыны анъдыргъан янакъларындан чёп-чёп опькенимни 
сезмей къалдым, акъайлар. 

-- Шо ви робите? Як це так? Вин не мой чоловик! - 
хитап этти о, кьырмызы гуль киби алланып. 


(> Я Сї 


— Не дивуйся, донька моя, вин — я бачу — гарный хло- 
пец. Мабуть вин закохався в тебе? — тычландырды янында 
сейир бакъкъан къызнынъ анасы... 

Къыркъ дакъкъа кечер-кетмез Багъчасарайгъа етип 
кельдик. Тренден тюштик. Вокзалнынъ тёпесинде миллий 
байрагъымыз, украин, рус байракълары Чатырдагъ тараф- 
тан эскен хафиф ельчиктен ельпирейлер. Байракъларнынъ 
астында -- акълангъан диварда исе «Бизим къадимий Гирай 
Ханлар дергяхына — Багъчасарайгъа хош кельдинъиз!», 
деген сёзлер язылгъан буюк бир шиар асылгъан. 

Ихтияр меним элимден тутып, шеэрнинъ къадимий 
сокһакьларындан кездирмеге башлады - эр ерде минарели 
джамилер, медреселер, эснаф тюкянлары, фурунлар, чешит 
зенаатларгъа хас ширкетлер, миллий емеклер пиширильген 
ашханелер, кһавеханелер — дерсинъ, Эвлия Челеби сейир 
эткен къадимий шеэримиз: «Мына меним, ватандашла- 
рым», — деп ёлджуларны къаршылай. «Джетемен йылды- 
зым» тосат-тосат косьтекли саатине козь ташлай. 

-- Шимди, огьлум, анавы кьаршымызда корюнген чибе- 
рек нокьтасына юр, анда козьайдын къавесини берабер 
ичермиз, сонъра чиберекнинъ лезетини де бакъармыз, - 
деди о, адымларыны тезлештирип. 

Ашханенинһ ичинде, буюк масалар этрафында отур- 
гьанлар сабалыкъ емегине киришкенлер. «Эшкь олсун, 
къырымтатарларнынъ лезетли емегине», — деп огле- 
ринде Хансарайнынъ ренкли ресими тасвирленген тёге- 
рек табачыкълардаки чибереклерни бирер-бирер къатлап 
агьызларына тыкъалар. Эм ашайлар, эм де миллий алямети 
эсасында тизильген Къырым Мухтариетини макътайлар... 
Ашап-ичкен сонъ, ашчыларгъа «Сагъ олунъыз, эллеринъиз 
дерт корьмесин», деп бу ханени терк эттик. 

Ихтияр мени Хансарайгъа давет этти. 

— Шимди сен азиз ханларымызнынъ эйкеллерини 
озь козьлеринънен кореджексинъ. Оларнынъ чокъусына 
эйкеллер тиклеп, укюметимизнинъ реберлери пек яхшы 
иш яптылар. Бу - бизим тарафымыздан бир хатырадыр. 

Осип келеяткъан яш несиль озь кечмиш тарихыны олгъаны 
киби бильмели, оны бильмегенлер манкьуртлашыр, эбет. 
Бир заманларда Гирайлар ат ойнаткъан — бутюн Авропа, 
Асия къыталарыны титреткен эдилер, — деп «муневер» 
кене мыйыкъларынынъ уджларыны бурып аллы. 

Къартнынъ джошкъун сёзлери огюмизде кеткен 
москвалы бир мусафирнинъ къулакъларына къуршун олып 
тёкюльди, гъалиба. О, башындаки къасыр шляпасыны 
чыкъарып, алельхусус итирамле сап-сары башыны эгип, 
аякъдашыма: 

— Мерабанъыз, къартбаба, огъурлы ёллар олсун! — 
деп теменна этти ве: - Мына, кеч олса да, тарихий ада- 
лет тантана къазанды. Сизинъ даинъиз Челебиджиханнынъ 
арзулары аяткъа дёнди, аяткъа. Къырым ярымадасы халкъ- 
лар достлугъыны нумайыш эткен чечекленген бир дияр- 
гъа чевирильди. Миллий джумхуриетинъизде истикъамет 
эткен бутюн халкъларнынъ акъ-укъукълары мусавийлешти. 
Девлет диваныны идаре эткен халкъ векиллери къырымта- 
тар, караим, украин ве дигер миллет векиллеринден иба- 
рет олгьанына юректен къуванам. Аллах эр бир халкъкъа 
сема астында бир мекян бахшыш эткен. Бизге - къоджа- 
ман Русиени, азерлерге -- Азербайджанны, озьбеклерге - 
Озьбекистанны ве саире. Авам рус халкьында къабаат ёкъ. 
Джеми фесат, ошек, мефкуре бизим реберлеримизден 
чыкъа. Сиясий икълимни олар, ялынъыз олар япалар. Не исе, 
йигирми биринджи асырда тахткъа отургъан чиновниклер 
башларына акъыл-ферасетлерини топладылар. Бильхасса, 
пайлашмагъа, талашмагъа, бири-биримизни акъаретлемеге 
ич де эсас ёкъ. Эгер вакътынъыз олса, меннен Акъяргъа 
барынъыз — анда Челебиджихангъа, Джафер Сейдаметке 
буюк абиделер тикленген, — екюнледи пафослы сёзлерини 
Иван акһай, башына шляпасыны ерлештирип. 

Биз адымларымызны тезлештирдик. Иван акъай пек 
лафазан эрифке бенъзей, артымызгъа такьылып, кене бир 
дефа бизни токътатты: 

— Э-хей, земляки, бир янъы хабер даа айтмакъ истейим. 
Эгер ёлунъыз Акъмесджитнинъ Ялтинская сокъагъына 

тюшсе, мытлакъа он бинъ мусульмангһа къарарлаштырыл- 
гьан Джума джамисине кирип, беш дефа намазынъызны 
къыла билесинъиз. 

Бу хаберден рухланып, мен джебимдеки пара кисесини 
чыкъарып: 

- Ал, Иван акъай, айткъан бу хаберинъ ичюн санъа 
мукяфат, - дедим. 

— Назланма, йигитнинъ, къолуны къайтарма, Иван! — 
къошты зиялы. 

— Бу бизим корьгенлеримиз, эшиткенлеримиз руя олса 
керек, руя, - чынъладым мен озь ювасыны тапкъан къа- 
рылгъанч къушу киби джошып. 

Къарт сагъ элини омузыма къойып: 

— Дюнья бир мердивендир, огълум: де юкселесинъ, 
де тюшесинъ. Эр бир анълы инсан умютнен, келеджекке 
ишанчнен яшай. Тек бир шайтанда арзы-истеклер олмай. 
Сен де эр йыл, эр баарь мевсими яткъанда, тургъанда шу 
тыныш не экенини бильмеген вуджудынъны къан иле 
теминлеп «дюк-дюк» ургъан юрегинъде олгъан арзуларнен 
яшап кельдинъ, яшайсынъ ве яшайджакъсынъ. О санъа 
кучь берди, мешакъатларны, эзиетлерни енъмеге ярдым 
этти. Ниает, йигитим, эр бир Къырым эвляды макъсадына, 
мурадына иришти. Къана юр, «юкъуджы», шимди Менъли 
Гирай ханнынъ эйкели янында онынъ рухуна бир дуа 
этейик, - деди о, кокте ойнаша-ойнаша учаяткъан эки акъ 
гогерджинге козь ташлап. 

Къартбабай хулюс къальпнен бильген дуаларыны 
окъуды, мерхумгъа Аллахнынъ рахметини, Юдже Танъры- 
дан халкъымызгъа бахт-сеадет, падишаларгъа акъыл-фера- 
сет, инсаф, эвленип эвлят корьген яш ана-бабаларгъа озь 
чоджукъларына миллий рухта тербие ашламаларыны, ана 
тилини козь бебеги киби къорчаламаларыны, миллетимиз- 
нинъ сайысыны арттырмаларыны, тамырларыны муафаза 
этмелерини ве даа чокъ эйи тилеклер тиледи. Мен де: «Айт- 
къанъынъыз олсун, амин», - деп онынъ дуасына иссе 
къоштым, битамдан огренген дуаларымны окъудым... 

Менъли Гирай ханнынъ эйкелине гьурурлана-гьурурлана 
бакътым. Къырым Гирай яптыргъан Козьяш чешмесинден 
учь-дёрт ютум сув ичтим. Бу эснада «джетемен йылдызым» 
теренден бир ах чекти де: 

— Къарталым, мен санъа даа бир хаберни айтмагъа унут- 
къаным, - деди. 

— Насыл хабер, къартбаба? 

— Гъает къуванчлы хабер. Не исе халкъымызнынъ 
шаныны лекелеген къартлар эви ёкъ олгъан. Озь къарт ана- 
ларыны, къарт бабаларыны эвлерине сыгъдырмагъан кимер 
видждансызлар, оледжеклерини тюшюнип, япкъан сучла- 
рына пешман олгъанлар, къартлар эвине келип, Айше Сейт- 
муратованынъ аякъларына йыкъылгъан алда, козьяшларыны 
чыбыртып, афу сорагъанлар ве кене озь къарт аналарыны 
ве къарт бабаларыны эвлерине алып къайткъанлар. Бу ал 
тек бизни дегиль, бутюн ислям дюньясыны масхара эте, 
тарих саифелерини не къадар къарыштырсанъ да, бойле 
ахлякъсыз, чиркин делильни буламазсынъ... 

Бу эснада кокте сархошлардай тентиреп кезген булут- 
ларны парча-парча этерек, кунеш корюнди, чевре этрафкъа 
алтын шавлелерини септи. Дерсинъ о бизге селямлар ёллай 
ве: «Курешинъизни девам этинъиз, эндиден сонъ озь нур- 
ларымны сизге эдие этеджегим, сизге», - дей. 

— Ана, огълум, къырымтатарларнынъ да Кунеши парыл- 
дап башлады. О ич бир вакъыт сёнмейджек. Сен, йигит 
пашасы, энди эвинъе къайт, мен исе шу Ялтинская сокъа- 
гьында къурулгъан Джума джамиге барып уйле намазыны 
кьылайым, - деди Хансарайнынъ азбарындан чыкъкъан 
кьумрал къалпакълы ихтияр меннен сагълыкълашкъанда. 

Шу арада пенджере рафында тургъан «будильник» 
шамата къопарды. Мен козьлеримни ачтым. Руямда корь- 
генлерим эрте-кеч аяткһа денеджек. Мен бунъа ишанам, 
ишанам. Я сизлер? 


01.01.2010 с. 

КИМИ КЪАМЧЫ, КИМИ ИСЕ ШАМАР 
АШАЙДЖАКЪ 


Омюрден бир левха 


Крутой Лёха (аслы ады Абильтар башта Алёша олды, сонъ 
исе бу исимни озюне мунасип корьди) бала-чагъасыны юкъ- 
латып, озь одасына кирди. Сагъдан-солдан «акъып» кельген 
параларны бир ерчикке топлап: гривняларны-гривнягъа, 
ешиллерни-ешиллерге къошты, мукъайтлыкънен сайып, 
куф, тот олмагъан, махсус хазине къутусына ерлештир- 
ген арада, кимдир, пахыл киби, къапуны юмрукъламагъа 
башлады. Лёханынъ ем-ешиль козьлерине шу ань къаран- 
лыкъ чёкти, эль-аякълары дыр-дыр къалтырады. Дешетли 
къоркъудан отьчюги патлаязды. Тюшюнмеге вакъыт ёкъ. 
О, джандан азиз, къыйметли вариетини яшын тезлигинен 
отургъан итальян диваннынъ астына гизледи. Бу эснада 
къапу кене «дюк-дюк-дюк» этип къакъылды. Лёханынъ 
мийине, дерсинъ, шемшек урды, къафасы лав этип янгъан 
киби олды. «Кто же кроме киллеров, рекетёров в такой 
поздний час может пожаловать» — деген фикирлер къыз- 
гъын мийине санчылды. Лёха, эр ихтималгъа къаршы, эки 
юзьлю балтасыны алып къапугъа якъынлашты. 

- Кто там? -- сорады о титрек, зайыф сеснен. 

-- Ким оладжакъ, бизден гъайры, ач къапуны, баджа- 
накъ, тез ач! - деген таныш давушларны эшиткен коммер- 
сантнынъ джанчыгъы гъайрыдан ичине кирди, аман силя- 
сыны ерге тёшельген къалын макъатнынъ тюбюне сакълап, 
къувана-къувана къапуны ачты. Ичери ана тили оджасы 
Улема Зекийнен «Къытмыр» лагъаплы Тимоша (бабасы 
Таир деп къойгъан джаным-джаным мусульман ады олса да) 
баджанакълар сюрип кирдилер. Къонакъбай мусафирлерни 
ашханеге давет этти. Крутой буздолапкъа далды, ичинден 
«Союз-Виктан» ракъысыны, гурджи коньягыны чыкъарып, 
дюк этип софрагъа къойды, къапынмагъа да пенир ве кол- 
баса киби емеклерни тизиштирди. 

— Ление ханым къайда я? — меракьланды уйкен баджа- 
накъ Зекий эфенди. 

— Луиза уехала к теше в Керчь. Загрипповала бед- 
няжка, — чынълады Крутой. 

— Олян, догьрусыны айтаджакъ олсам, биз санъа сый- 
ланмагъа кельмедик. Аджеле бир хаберни айтмагъа кель- 
дик. 

- Что случилось? — айретленип больди онынъ лафыны 
Лёха. 

— Мен ялынъыз сенинъ файданъны козьде тутып айтам. 
Май баскъан козьлеринъни ачмакъ, бугуньки сиясетни анъ- 
ламакъ, гъафлет юкъусындан уянмакъ вакъты кельди. Сен, 
Крутой, еди-секиз тюкяннынъ шорбаджысысынъ. Нафиле 
ерде шамар я да къамчы ашап геберме. 

-- Они меня напугал, - деп сёзге къошулды козьлерини 
софрадан алмай, тамшанып тургъан Тимоша. — Говори, в 
чём дело, — просил я Зекишку. А он меня к тебе привёл. 
Там, мол, узнаешь, что за новость. 

— Сперва, братцы, выпьем по рюмочке — ялварды эв 
саиби. 

— Наливай, свояк, потом послушаем нотацию! - деди 
Тимоша ишарет пармагъыны коньяк шишесине токъун- 
дырып. 

«Бу эриф Чиланзарда яшагъан заманда, Къырымгъа 
кочип кельген сонъ да, алыш-веришнен огърашып, таныш- 
билиш, сой-сопларгъа борджгъа, кирагъа акъча берип, 
аллы-такъатлы олгъан унсурлардан бири. Къызы Мерьем 
(шимди исе - Маша) орта мектепни битирген сонъ къа- 
закъкъа къоджагъа чыкъты. Огълу Экрем де бир сарыбаш 
марушкеге эвленип, Эдик олды. Бугуньки куньде таксиджи 
олып чалыша. 

Крутой Лёха коньякны буллюр къаделерге тёкти. Къалын 
дудакъларыны ачып, эки сыра алтын тишлерини нумайыш 
этерек: - Ну, за нашу встречу! - деп элине къадесини 
алды. Учь баджанакъ учь къадени бошатты. Крутойнен 

Тимоша колбасагъа япыштылар. Улема Зекий исе пенирге 
узанды... 

Къонакъбай кене шишеге япышты. Зекий озь кһадесини 
четке сюрип: 

— манъа тёкме, эвиме айыныкъ олып къайтайым. Сиз 
кене бирер къаде патлатынъыз, сонъра мен не себептен 
кельгенимни айтарым, -- деди. Кьытмыр тимоша назарыны 
къадеге, коньяк шишесине тикип: 

— Наливай! - деп къадесини къонакъбай тарафкъа 
сюрди. 

— Етер энди сизлерге, баджанакълар, невбетни манъа 
беринъиз. Айтаджагъым бу: сен, крутой Лёха, эсинъни, 
акъыл-ферасетинъни топлап, озь Абильтар адынъа къайт. 
Бабанъ Мустафа эфенди, яткъан ери дженнетте олсун, 
къойгъан бу ад иле яша. Къадынынъ да Луиза дегиль, Лени- 
едир. Пек гузель бир ад. Инсаннынъ белясы тильдедир. 
Техникумда окъугъан къызынъны да тенбиеле. О Мария 
дегиль де, озь Мерьем адынен яшасын. 

Сен де Тимоша дегиль де, озь адынъ Таирнен къартай. 
Эвлятларынъ да ойле япсынлар, имангъа кельсинлер. Тиль 
севмек имандадыр, -- деп нафиле айтмагъан аталарымыз. 

— Эль агъзына, как там говорят, элли аршын без етмез, - 
сёйледи насиатыны динълеген, озь вариетини къайгъыр- 
гъан Лёха. 

— Лафымны больменъиз, баджанакълар! — къычырды 
оджа. Якъында бизим зиялыларымыз языджыларнен бера- 
бер муимден-муим бир программа къабул эттилер. Иште, 
мен шу джиддий хаберни сизге беян этмек макъсадынен 
кельдим. 

— Какая программа, свояк? — тааджипленди эки баджа- 
накъ. 

— Ана тили программасы. Шимди шу программаны аят- 
къа кечирмек ичюн махсус комиссия мейдангъа кетириль- 
ген. Козьлеринъизни ачынъыз. Кимде-ким озь ана тилин- 
ден вазгечсе, джинаетчи сайыладжакъ экен. 

— Яман хабер тез даркъар, дегенлери догьру олып чыкъ- 
масын, -- деди темиз ана тилинде Тимоша. 

— Что могут сделать плохого для меня, например члены 
этой комиссии? — меракъланды Абильтар. 

— О йигитлернен шакъа олмаз, олар спортнен огъраш- 
къан пек кучьлю боксчылар дейлер. Ана тилимизде лаф 
этмемек халкъымызнынъ арасында веба киби даркъагъан 
хасталыкътан арынмакънынъ чаресини кеч олса да, тюшю- 
нип тапкъанлар. Абильтар олып Лёхагъа, Таир олып Тимо- 
шагъа, Эдем — Эдик я да Эдуардгъа, Мерьем — Машагъа 
денгенлер мытлакъ шамар я да къамчы ашайджакъларына, 
догърусыны айтсам, юректен къуванам. Ана шай, баджа- 
накъларым, о ватанпервер йигитлер къулакъ тозунъыз- 
гъа шамар я да къамчы яндырмасынлар. Аллах сакъласын, 
анавы Юсуф Болатнынъ «Балта» икяесинде Бугъакотерен- 
нинъ шамарыны ашагъан Осман киби олманъыз. О, бай- 
гъуш тамамен акъылыны джойгъан эди. 

— Ты шутишь или серьёзно - не уж-то нас тоже ожи- 
дает пощёчина или кнут? — сёз къатты Тимоша. 

— Айткъанларым шакъа дегиль — керчек: ашнынъ 
лады — тузнен, адамнынъ дады — сёзнен деген икметни 
бир вакъыт унутманъыз. Олды, энди экинъиз де, баджа- 
накъларым, агъырнынъ устюнден, енгильнинь тюбюн- 
ден кечип яшагъан куньлеринъизни унутынъыз. Эгер озю 
мектепте я да институтта ана тили оджасы олып, тилини 
хорласа, менсимесе учь къат зияде «мукяфат» аладжакъ. 
Къартларымыз да, къартийлеримиз де, къадынларымыз да 
эки кере зияде къамчы, шамар ашайджакълар. 

Башкъа чаре къалмады. Озь баласыны баштан чыкъар- 
гъан озь анасы, дейлер. Оларны да эйи «сыйлайджакъ» 
экенлер. 

Эки баджанакънынъ юрегине къоркъу синъди. 

— Нафиле санъа Улема Зекий демегенлер. Эндиден 
сонъра озь тилимде лаф этеджем. Шамар я да къамчынынъ 
леззетинден — упаси боже! -- деди Абильтар. 

- Мен де ана тилиме мукъайт олурым, — къошты Таир. 

— Иште бу хабернен сизни таныштырдым. Энди, Таир 
еринъден тур, ёлджу ёлуна ярашыр, - деп Зекий оджа 
софра башындан турды... 

Янъгьыз къалгъан Абильтар кене озь одасына кирди, 
диваннынъ астындаки эманетини гъайрыдан козьден 
кечирди. Хазине къутусыны багърына басты, яш ана явру- 
сыны насыл опьсе, ойле опьти. «Инсаннынъ дегерлиги 
буларнен ольчене дегильми? Паранъ олса, эки аякъта къа- 
вий турасынъ. Бу къыйметли шейлернен эр тюрлю аким- 
лерни, депутатларны, везирлерни, атта президентлерни 
сатын алмакъ мумкюн», - деди о озь-озюне. 

Зекий оджа исе эвине къайтыр экен: «Я, Раббим, бу бизим 
бинъ йыллыкъ топонимиямызны ким тиклер, ана тилине 
девлет статусыны ким берир, миллий мектеплеримизнинъ 
сайысыны ким арттырыр салмакълы лугъатларны къайсы 
салахиетли реберлер чыкъартаджакъ, миллий неширлери- 
мизге насыл эрбаплар эмиет береджек», — киби ойларгъа 
далды. 


СЕНИ ЭЛЯК ОЛДЫ ДЕДИЛЕР 


Весикъалы икяе 


Ат кетер — изи къалыр, къыз кетер — назы къалыр 
(Аталар сёзю) 


Яз чиллеси этрафны ойле къыздыра ки, даян бакъайым, 
даян. Тамам къушлукъ вакъты эди. Уйле намазыны эвде 
дегиль де, джамиде кьылдым да, Алма озени боюнда ерлеш- 
кен эрзакъ тюкянына ёл алдым. Джаным салкъын минераль 
сув арз этти. Бештахта этрафында ондан зияде муштери 
невбет беклемекте. Олар сырасына мен де кьошулдым. 

Эппейи вакьыттан сонъ тюкянджы къыз зейтун козьле- 
ринен манъа чевирилип: «Сизге не берейим, эмдже?» - 
деген арада, арт тарафтан кимдир эллеринен козьлеримни 
къапатты. Чевирильгенимнен: 

— Сизни корьген бей олсун, Къадыр оджа, эвинъизге 
баргъан эдим, огълунъыз, бабамны «Азат» джамисинде 
тапарсынъыз, деди. Намаз вакъты кечкен, джамиде кимсе 

ёкъ. Бельки аладжакъ шейи олып, тюкянгъа киргендир, деп 
мында кельдим. Ниает, корюшмек кьысмет олды, - деди 
эки къолунен меним къолумны сыкъаракъ эски танышым 
Рустем бей. 

— Къардашым, бир ютум сув ичейим де, сонъ дертле- 
ширмиз, -- фысылдадым мен. 

— Сув ичсенъиз кене сувсарсынъыз, яз чиллесинде 
баба-деделеримиз язма иче тургъан. Эйиси, бизге юрюнъиз, 
эвде сарымсакълы язма бар, бир кере къанып ичсенъиз, 
акъшамгъа къадар сувсамазсынъыз, оджам... 

Бу арада сатыджы къыз буздолаптан бир шише салкъын 
сув алып манъа узатты. Мен де оны танышыма узаттым: 

- Сув - кучюклерге, сёз - буюклерге... Башта сен ич, 
сонъ мен ичерим, - дедим. 

О кулюмсиреген алда: 

— Аякъ устюнде сув ичмек олмаз, оджам. Софра 
башында отурып, раат-раат ичермиз, - деп сагъ элимни 
тыршавлагъан киби озюне чекти. - А-а-на, голь четинде 
эки къайсы терегининъ талдасында сизни беклеп тургъан 
меним арабамдыр. Не тюшюнип турасынъыз я, пешимден 
юрюнъиз, - деп элимни чекти Рустем бей. 

«Ёкъ» десем, джаны агъырыр, бир шише сувнен элле- 
ринъни саллай-саллай мусафирликке бармакъ айыптыр, 
дедим озь-озюме ве: 

-- Яхшы, сен бир дакъкъачыкъ сабыр эт, торунларынһа 
къанфет алайым, — деп сатыджыгъа сымарыш яптым. 

Рустем демир арабасыны голь саилинден йылан киби 
созулып кеткен ёлнен Аталыкъ кою тараф айдады. Халкъы- 
мыз сюргюн этильген сонъ бу тарихий койнинъ ады Васи- 
льевкагъа чевирильген. 

Арадан беш-он дакъкъа кечер-кечмез, Радифе ханым 
торунларыны эглентирип тургъан араба къапы янында 
токътадыкъ. 

— Мусафир озь къысметинен келир, дегенлери пек 
догьру. Буюрынъыз, Къадыр оджа, чибереклер сувума- 
сын, — деди къадын тебессюмле. 

Радифе ханым софра донатып, къаве тедаригине кириш- 
кен арада къонакъбай буздолаптан язма, кьошаф, отьмек 
квасы, сув чыкъарып: 

— Мусафирнинъ сёзю къонакъбай ичюн эмирдир, сув- 
сызлыгъынъызны ангиси къандырса, оны ичинъиз, — дее 
огюме бош фильджан сюрди. 

Мен кулюмсиреп, язмагъа узандым. Бу къадимий ичим- 
ликле ичимдеки атешни ятыштырдым дегендже, къай- 
макълы къаве азыр олды. Лезетли чибереклернен нефси- 
мизни де къандыргъан сонъ мен: 

— Рустем, хайырлысымы, мени не ичюн къыдырдынъ? — 
дедим. 

— Сизни Акъяр Арбий Денъиз флотынынъ музейине 
алып бараджакъ олам. 

-- Анда не джойдыкъ я, къардашым? 

-- Музейде рахметли бабамнынъ фото ресими бар. Бар- 
санъыз корерсинъиз. 

— Акъяр шеэрине ёлум тюшсе, сен айткъан музейге 
мытлакъа кирерим. Шимди сен манъа бабанънынъ реси- 
мини косьтер, альбомда бардыр... 

— Эбет, эбет, бар... 

Альбомны яваш-яваш саифелеп, 1938 сенесинден башлап 
озь арбий борджуны «Красный Крым» крейсеринде одеген 
денъизджи Абла огълу Энвер Сулеймановнынъ дюльбер 
къыяфетине гъурурнен бакъам. 

— Къардашым, сен энди манъа бабанъ хухусында зеи- 
нинъе синъип къалгъан хатырлавларынъны ашыкъмай 
тариф эт, мен исе къалемимни джанландырайым, -- риджа 
эттим мен къараман денъизджининъ огълуна. 

-- Бабам 1921 сенеси Акъяр шеэринде яшагъан Абла 
Сулейманов ве Мерзие Аблаеванынъ къорантасында дюнья 
ярыгъыны корьген. Истесенъиз, оларнынъ эв адреслерини 
де айтайым, Къадыр оджа?! 

— Айт, айт, эписини айт, - макъулледим мен. 

— Къоранта Перевозная балка сокъагъындаки 105- 
нджи эвде яшагъан. Къартбабам пек мерхаметли, къолу 

ачыкъ адам экен. Бабам догъгъан йылы Къырымда буюк 
ачлыкъ олгъан. Алушта, Ялта, Акъмесджит ве дигер ерлер- 
ден озьлерине къысмет арап кельген ач-чыплакъ ватан- 
дашларына элинден кельген къадар ярдым берген. Бильги 
даиреси де кениш, санаткъа авес бир инсан экен. Кемане, 
къавал, сантыр чалгъан. Мерзие къартанамнынъ исе сеси 
пек гузель экен. Алма терегинден иракъ тюшмез, дегенлери 
киби, огъуллары да оларнынъ эйи чизгилерини озь къаль- 
бине синъдире. Кемане, къавал чалмакъны огрене. Орта 
мектепни аля ишаретлернен битирген сонъ музыка окъув 
юртунда тасилини девам эттире. Берберлик зенаатыны да 
селикъасыны къойып огрене. Кемалына еткен йигит Галина 
адлы бир къызгъа гонъюль бере. Эки яш Къара денъиз 
саилинде, шеэр истираат багъчасында де эль-алемден 
сакъынып, де ачыкътан-ачыкъ сыкъ-сыкъ корюше, субет- 
леше ве гонъюллерини далгъалаткъан, ташыргъан ис-дуй- 
гъуларыны бири-бирине изхар эте. Эки къальп эп якъынла- 
ша-якъынлаша екяне бир сыджакъ юрекке чевириледжек 
сынъырына келеяткъанда, бабамны арбий комиссариаткъа, 
орду хызметини одемеге чагъыралар. Галина севген «арсла- 
ныны» ордугъа озгъармакъ арфесинде акъшамдан сабагъа 
къадар козь юмып оламай, ах-вах иле сагъ ве сол тарафына 
чевириле-чевириле танъны къаршылай. Сагълыкълашув 
акъшамы исе къызнынъ ашкъ чешмеси толып таша, севги- 
лисини беклейджегини, омюрининъ сонъунадже тек оннен 
берабер олмагъа истегенини айта... 

— Рустем бей, бабанънынъ машукъасы оларгъа къомшу 
яшагъанмы? -- мен лирика озенине далгьан кьонакьбай- 
нынъ джошкъун икяесини больдим. 

Субетдешим таралгъан башыны сагъ элинен сыйпап 
алды, къара козьлерини къапаткъан козьлюгини чыкъарды, 
джебинден явлукъ алып, козьлюкнинъ темиз джамларыны 
окъалай-окъалай ойгъа далды, сонъ отургъан еринден турды 
да, оданынъ кошесинде тургъан масанынъ тёпе чекмедже- 
сини ачып бакъты. Бираздан сонъ: 

— Шмидт мейданындаки 10-нджы эвде яшагъанлар... 
Дженктен эвель Къырымда яшагъан рус, рум, эрмени, 
украинлер — эписи къырымтатар тилини балалар багъча- 
сындан башлап, мектеплерде, атта алий окъув юртларында 
дерс оларакъ огренгенлер. Галина да бизим тилимизни та 
балалыкъ чагьындан бильген. Бабамнен танышкъан сонъ 
исе, озь севгилисине даа якъынджа олмакъ ниетинен озь 
бильгисини арттыра. 

Акъшам сеяатларында озь татлы сесинен «Эки чешме», 
«Севдим сени», «Ёсма» тюркюлерини иджра эткен... Э-еей. 
Эписини айтаджакъ олсам, икяе дегиль де, салмакълы бир 
роман язарсынъыз. Узун лафнынъ къыскъасы, шу олюм- 
къалым дженкинде бабам озь автоматынен чокътан-чокъ 
фашист кьузгьунларыны геберте. «Красный Крым» крей- 
серине алынмаздан эвель о, Акъяр дживарында олгъан 
немсе дзотыны патлата, озю де кокюс къабургъаларындан 
яралана. Гемиде хызмет эткен йыллары да силянен баягъы 
душман айдутларыны къыра. 

1943 сенесининъ кузь фасылында «Красный Крым» крей- 
сери невбеттеки операцияны беджермеге кетеркен, немсе 
учакьлары авадан уджюм эте, бомбалар ташлап, гемини 
чёктирелер. Чокътан-чокъ денъизджилер, субайлар шеит 
кете. Бабам да белинден, омузындан яралана. Бу фаджианы 
ялыбою пияде денъизджилери коре ве аджеле ярдым эте- 
лер. Бу дешетли адисе саильге якъын ерде садыр ола. Яралы 
денъизджилернинъ къаны къарышкъан ялыбою сувлары 
къып-къырмызы ола. Аллах-Тааля джанларыны сакълап 
къалгъан яралыларны лазаретке ерлештирелер... Радифе, 
джаным, бабамнынъ ярарлыкъларыны кетирчи, - риджа 
этти Рустем бей омюр ёлдашына. 

Мен къуту ичине далдым. Медаль ве орден, оларнынъ 
китапчыкъларыны, башкъа весикъаларны мукъайтлыкъ- 
нен козьден кечире башладым: дженкнинъ биринджи йыл- 
лары берильген медаллерден «Акъяр мудафаасы ичюн» - 
22.11.1941 с., «Одесса мудафаасы ичюн» - 22.10.1941 с., 
«Кефе мудафаасы ичюн» - 22.12.1941 с. «Новорос- 

сийск мудафаасы ичюн» - 5.10.1942 с. «Керчь мудафа- 
асы ичюн» — 31.11.1942 с., «Къызыл Байракъ Ордени» — 
18.04.1944 с., «Фашист Германиясы устюнден гъалебе ичюн» 
медаль ве саире-саире мукяфатлар. 

-- Геми патлатылгъанда яралангъан бабанъыз сакъатлан- 
гъанына бакъмадан, анълагъаныма коре, оны кене джебэге 
бллайлармы? — меракъландым мен. 

— Эбет. Бабамны инсан акъыллы тедавийлеп етишти- 
ралмайлар. Патлагъан бомба парчалары онынъ омузында, 
белинде ойле де алынмай къала. Эки айдан сонъ 1944 
сенеси оны «420 - ОСБ» къысымына ёллайлар. О мында 
1945 сенесине къадар хызмет борджуны одей. Эписи олып 
орду хызметинде секиз йыл булуна. Ордудан догъру Акъяр 
шеэрине, догъгъан эвине къайтып келе. Кельмеге келе 
амма, озь козьлерине инанмай. Эвлери ернен ексан олгъан, 
ана-бабасыны фашистлер телеф эткен. Не япмалы? Севген 
яреси Галинагъа ашыкъа. Лякин, эйвах, не Галина бар, не 
эвлери. Фашист бомбалары шеэрни, догъмуш Акъярыны 
виранеге чевирген. Таныш-билиш -- кимсе ёкъ. 

Арбий комиссариаткъа барып, сой-сопы, дайы-эмджеле- 
рининъ такьдирини сорап бильмек истей. Анда баргъанына 
бинъ пешман ола. Бу ерде джан сакълагъан «сычавуллар» 
сабыкъ денъизджиге: «Догъмушларынъны Орта Асияда 
къыдыра билесинъ. Озюнъ де 24 саат ичинде Акъярдан 
деф ол!» — дейлер. Баскъынджы душманнынъ акъкъындан 
кельген дженкчи, бу акъсызлыкъкъа къаршы чаре тапалмай: 
«Эльвида, Къырымым, эльвида мени догъурып осьтюрген 
ана-бабам, эльвида, севгили Галинам!» — деп къара бахтлы 
халкъы сюргюнликте олгъан Орта Асиягъа ёл ала, - деп 
Рустем бей агъыр кокюс кечирди... 

Бойлеликнен, Энвер Сулейманов башта Бекабадда Эмине 
битасыны тапа, сонъ Маргъылан шеэринде яшагъан исти- 
датлы йырджы Фера аласынен корюше, ахыр-сонъу Самар- 
къандда бабасынынъ къардашлары Шевкет ве Шефикъаны 
тапа. Чешит кой ве шеэрлерге тюшкен сой-сопларыны 
тапып, оларны бирлештире. Озю де берберликнен огъраша, 

къазангъан парасыны капигине баргьандже мухтадж урув- 
ларына сарф эте. Йигитке кьыркь унер де аз, дегенлери 
догъру, Энвернинъ чалгъыджы зенааты олгъаны да онъа 
буюк дестек бере. О, Самаркъанд шеэрининъ энъ козьге 
корюнген ресторанында кеманеджи олып чалыша. 

1947 сенеси догъма багъчасарайлы дюльбер ханым 
Зоре Сеитджелилованен къоранта къура. Бир йылдан 
сонъ шимди мени чиберек, язманен сыйлагъан Рустем бей 
дюньягъа келе. Ондан сонъ Зоре ханым Энвер бейге экин- 
джи бахшышны кетире -- Асие къызлары фани дюньянынъ 
зиясыны коре. Къары-къоджа бири-биринен акъыл-фикир 
пайлашаракъ, татлы-муаббет омюр кечирелер. Йыллар кече, 
чокъ сувлар акъа, авадаки булутлар эп даркъала-даркъала, 
халкълар джелляты - Сталин бу дюньяны эбедий терк 
эткен сонъ, халкъымызнынъ омюри эйи тарафкъа денъише 
башлай. «Шахыскъа табынув» сиясети кескин тенкъит дар- 
бесине огъратыла. 

Рустем бей бабасы акъкъында икяе эткенини унутты, 
гъалиба, санки буюк бир меджлисте киби, миллий сиясет, 
къырымтатарларнынъ акъ-укъукълары аякъасты олгъа- 
ныны делиллернен исбатлап башлады. 

-- Къардашым, сиясет дерьясына далып кеттинъ, мевзу- 
мыз башкъа да, - дедим мен къозгъалгъан хатырлавларын- 
дан къызышып кеткен субетдешимни токътатып. 

— Мусааде этсенъиз, оджам, бир тютюн якъайым да, 
сонъра хатыра ирмагъына далмакъ къолайджа олур, - деп 
Рустем бей долап тёпесине узанды, Эмиль досту эдие эткен 
буллюр куллюкни алып, пенджере янына кельди, тарла 
чечеклери тасвирленген акъ пердени четке чекти, пендже- 
ренинъ эки къанатыны да артына къадар ачты. 

Мен онынъ орта боюна, устюндеки ёлакълы кербар 
тюслю кольмегине, бираз ашагъы энген шишман къурса- 
гъына бакъаркеним, альбомдаки ресимлер козь огюме 
келип, бу эриф эм анасындан, эм бабасындан сыма алгъан, 
экисине де ошай экен, дедим озь-озюме. Эв саиби къыскъа 
бойнуны ачыкъ пенджереге узатаракъ, эм агъзындан, эм 

бурун тешиклеринден бурум-бурум чыкъкъан тютюнни 
авагъа джайратты. Бираздан элиндеки сигаретини куллюк 
ичинде эзип, кьоруны сёндюрди де манъа чевирилерек: 

-- Багъышланъыз, оджам, бу джинабет шейни, - сигар 
къутусына ишмар этип: — инсан сагълыгъы ичюн зарарлы 
олгъаныны биле-биле тютетем. Аз да олса, юрекни дегиль, 
къафамны чалыштыргъан киби ола, - деп кулюмсиреди ве 
рефикъасына бирер фильджан кескин къаве пиширмесини 
ишмар этти. 

— Аллах разы олсун, ич бир шей керекмей. Ашагъан 
ашымыз, ичкен къавемиз даа яхшы синъмей, - итираз 
эттим мен ве: - Къардашым, сен эйиси узюльген йипни 
гъайрыдан къурачы. 

- Не ерде узюльген эди шу? 

— Сиясет баротыны ташыгъан гемиге минген эдинъ, 
асабам. 

— Сиясеттен бахс эткенимнинъ себеби шунда ки, алт- 
мышынджы йылларда халкъымыз аякъкъа къалкъты, «я 
Ватан, я олюм» шиарыле кескин миллий арекет башланды. 
Дерсинъ чокътан берли тютеген янардагъ патлады. Дуа- 
сеналарда, той-джыйынларда биле эр кес мукъаддес 
ана-топрагъына авдет олмакъ, догъмуш яйлаларны, дагъ- 
озенлерни, буллюр чешмелерни, Къара денъизни тездже 
корьмек, оларгъа къавушмакъ хусусында, ватан асрет- 
лиги акъкъында лаф юрсете, къайтмакъ ёллары хусусында 
фикир пайлаша эди. Бабам да анамнен берабер де учакъ, де 
треннен Къырымгъа сыкъ-сыкъ къатнап башлады... 

— Акъай, сен кене мевзудан узакълаштынъ, тезден кунь 
къавушаджакъ, - дедим мен сабырсызлыкънен. 

— 1966 сенеси бабам битамнынъ агъасы Болат къартба- 
бамнен Геническке тойгъа баралар. Экинджи куню бабам: 

-- Эмдже, айдынъыз Акъяргъа барайыкъ, бельки бир эв 
сатын алырмыз... - дей. 

— Меним вазиетим фена, сагълыгъым мартавал. Эки- 
учь айдан сонъ, Къырымгъа мытлакъа барарым, шимди исе 
санъа ёлдаш олмагъа ич чарем ёкъ, - дей эмджеси. 

Бабам анамны коньдюреджек ола: 

— Эмджем къарт, сагълыгъы эйи дегиль. Я сен не тюшю- 
несинъ? Юр берабер меним догьмуш Акъярыма барайыкъ. 
Эв алып оламасакъ бельки къуруджылыкъ ичюн бир 
участканынъ саиби олурмыз? 

Анам да разы олмагъан сонъ, бабам юрек-багьры чеккен 
азиз диярына бир озю атлана... 

Энвер Сулейманов Акъяргъа кельгенинен, шеэр иджра 
комитетининъ реиси узурына кирип, озюнинъ кимлигини 
анълата ве макъсадыны бильдире. 

— Акъяр къапаныкъ шеэр. Джанынъыз агъырмасын, 
элимден бир шей кельмей, Сулейманов аркъадаш, тала- 
бынъызны беджерип оламайым, бельки Джанкой я да Къа- 
расувбазар тарафлардан эв сатын алырсынъыз. Акъяр исе 
къапаныкъ шеэр, - деп ребер лакъырды биткенини анъ- 
лата. 

Энвер бей онъа Галина Семеновнанынъ ресимини кось- 
тере, бу къадын я да онынъ сой-соплары акъкъында бир-де 
бир малюмат билесинъизми, деп сорай ве бу суалине де 
«ёкъ» джевабыны ала. Не япмалы? Бельки архивде бир 
малюмат тапарым, деген ниетнен таксиге отурып анда кете 
ве мында да бир шейге малик олмай кене Самаркъандгъа 
къайта. 

1967 сенеси Энвер Сулейманов кене ана юртуна ёл ала. 
Умют деген шей адамны эр заман къанатландыра, рухий 
такъат бере, омюрге омюр къоша. «Бу сефер Танърым 
умютли къулунынъ къайдыны илле чекер», - дей кен- 
ди-кендине ве Акъяр шеэр иджра комитетининъ реиси узу- 
рына кире... Эйвах, Раббим гуняхкяр къулуны аджымай. 
Сабыкъ дженкчи эфкярлана-эфкярлана идареден чыкъа да, 
расткельген биринджи таксини токътата. Айдавджынынъ: 
«Къайда» — суалине: 

— Шеэр бойлап... Башынъ акъкъан тарафкъа, — дей. 

Таксиджи дженктен сонъ гъайрыдан тикленген, янъы 
къурулгъан биналарны, мейданларны, истираат багъчала- 

рыны косьтерип, бильген шейлерини тариф эте. О, бир 
сокһакьта арабасыны токътата: 

— Мен бу ерге якъын яшайым, мусааде этсенъиз, бир- 
эки дакъкъагъа эвге кирип чыкъсам, аджеле ишим бар, — 
дей. 

— Яхшы, ашыкъкъан ерим ёкъ, беклерим, - деп ёлджу 
разы ола. 

Таксиджи айткъаны киби, тез вакъытта эвинден чыкъа, 
онынъ артындан эрини озгъарып, къадыны да араба янына 
келе. Келе амма, арабада отургъан эркекке озь козьлерине 
инанмагъан адам киби тикилип бакъа да: 

— Энвер! — деп багъыргъан сеси седа кете ве бирден 
эсини джойып, йыкъыла. 

Не олаяткъаныны анъламагъан къоджасы эвдекилерине: 

— Сув! Сув кетиринъиз! — деп къычыра ве бу адиседен 
шашкъан Энвер бейнен берабер ерде серилип яткъан къа- 
дынны экиси эки тарафтан къолтугъына кирип эвге алып 
кире. 

Бираздан озюне кельген къадынынынъ эллерини сый- 
пап, таксиджи уф эте: 

- Галина, сен бизни пек къоркъуздынъ. Не олды я? - 
дей йымшакъ тавурле. 

-- Дмитрий, сонъ... - дей Галина ве Энверге чевириле: - 
1943 сенеси фашистлер «Красный Крым»ны бомбалагъанда, 
сени де анда эляк олды дедилер... Мен сени насыл бекле- 
генимни бильсенъ эди. Сагъ къалгьандырсынъ дие, дженк- 
нинъ сонъунаджа муджизе оладжагъыны умют эттим. Бир 
йыл даа къапыгъа бакъып отурдым. Къысмет дегиль экен. 
Сонъ мына бу мерхаметли инсаннен къоранта къурдыкъ. 
Умют этмегенде, 29 йылдан сонъ корюшмек насип олды... 

-- 1946 сенеси дженктен къайтып кельдим. Ана-бабамны 
фашистлер ольдюрген, халкъымызны сюргюн эткенлер. 
Сени къыдырдым, тапалмадым. Манъа да 24 саат муддет 
бердилер. Иште, бойле, - деп Энвер озь халкъынынъ 
башына тюшкен фаджианы, озь талийини икяе эте. 

— Чокъ къасевет этменъиз, эр шейнинъ вакъты-саати 
бар, дейлер. Къырымтатар халкъы, шу джумледен сен де 
тувгъан топрагъынъызгъа къайтып келирсинъиз, — деп 
субетке къошула Дмитрий. 

— Энвер, сен энди биз яшагъан ерни билесинъ, къады- 
нынъ, балаларынънен берабер, истеген вакъытта мусафир- 
ликке келинъиз, достлашайыкъ... - теклиф эте Галина. 

— Меним къыйметли ёлджум, озь адресиньни къалдыр. 
Биз де сизге мусафирликке барырмыз, къырымтатар еме- 
клери, озьбек пилявы, татлы къавунлар ашармыз, - дей 
Дмитрий де къадынынынъ сёзлерини макъуллеп. 

Ойле де ола. Галина ханым акъайы ве къызынен бера- 
бер эр йыл язда Самаркъанд шеэрине, Энвер бейнинъ эки 
къатлы янъы эвинде мусафир олалар. Сулеймановларнынъ 
къорантасы да Акъярда достларынынъ эвинде булуна... 

Рустем бей бабасынынъ ресимини сыйпар экен, хатыр- 
лавларыны девам этти: 

— Теэссюфлер олсун, бабам 1970 сенеси 49 яшында бу 
фани дюньянен ведалашты. Акъярына къавушып яшамакъ 
онъа къысмет олмады. Учь йылдан сонъ досту Дмитрий де 
кечинди. Бунъа бакъмадан, эки къоранта арасында олгъан 
самимий алякъалар девам этти... Къыскъасы, Къадыр оджа, 
биз 1989 сенеси Ватангъа авдет олдыкъ. Фелекнинъ эмириле 
аят девам эте. Ойле олып чыкъты ки, меним рефикъамнен 
Галина Шмыркованынъ (акъайынынъ сойады боюнджа) 
къызы Ольга бир ерде, Акъяр шеэриндеки юкъунчлы хаста- 
лыкълар хастаханесинде чалышалар. 2005 сенеси Галина 
апте 83 яшында эбедий козь юмды. Дефн мерасиминде биз 
де иштирак эттик. 

Ай сени, дюньялар, дюньялар. Бир омюр ичинде инсан 
нелер корьмей... Бир истегим бар. Дженк олмасын. Эвлят- 
лар эляк олмасын. Ана-бабалар козьяш тёкмесин. Севиш- 
кенлер айырылмасын. Ватан топрагъында бирлик-берабер- 
лик олып, бири-биримизни акъаретлемей агъа-къардаш 
киби яшамакъ къысмет олсун, - деген тилеклернен Рустем 
бей икяесини екюнледи. 

ДЖЕЗА 


Эль-аякъ чокътан ятышкъанына бакъмадан, юкъу сер- 
семлигини енъип, китап рафына узандым. Элиме «Йылдыз» 
меджмуасыны алдым. Анда Шамиль Алядиннинъ «Тогъай 
бей» романыдан бир болюк басылгъан эди. Озь-озюме: 

— Эй, сен инсан омюри, несиллер ичюн савап иш япайым 
деп, буюктен-буюк абиде кьурып башлагһанда, вакъытсыз 
узюльмесень не олгъайды, бу улу иджаткярнынъ аят ёлу 
кене бир баарь мевсимине узангъан олса, бу шах эсер ниа- 
етине еткен олур эди. Эди амма, истекнен имкян бир олмай 
экен деп, языкъсына-языкъсына эсернинъ бир къач саи- 
фесини къыраат эткен арада, къапуны кимдир аджувсыз 
юмрукъламагъа башлады... 

Ятсы маали озь ёлуны шашыргъан байгъуш ким экен, дие 
о рухий ниметимни быракъып, аджеле еримден къалкътым 
да, дос-догъру къапу янына келип: 

— Ким о? — хитап эттим эеджанле. 

— Бу мен, Осман эфенди, Риза дайынъ. 

Яваштан къапыны аралыкъ этип, мусафирге бакътым: 
этим-теним чимирдеп кетти. Къаршымда бети-козю шиш- 
кен, янакьларында, козь къапакъларынынъ ашасында къан 
тамгъалары къатып къалгъан, ёлакълы кольмеги бир къач 
еринден йыртылгъан, тёпе дудагъы чатлагъан, санки, дер- 
синъ, дешетлер кинофильминден тирилип кельген, шейтан 
сыфатлы титис унсурнынь бири манъа бакъа. 

— Багъышланъыз, мен сизни танымайым! 

— Эбет, мени бу алымда танымакъ зор, кьыяфетимни 
корьген адам менден сакъыныр, къоркъар биле. 

— Риза дайымнынъ башындан къалпакъ тюшмей эди, 
сачлары да къувурчыкъ тыпкъы Пушкинге бенъзей, 
мыйыкълары да Гаспринскийнинъкине ошагъан, зейтюн 
козьлю олгъаныны ич бир вакъыт унутмам. 

- Шай, шай, Осман паша, булар эписи кечмиште 
къалды. Эсма енгенънен яшагъан сеадетли куньлерни эр 

вакьыт хатырлайым. Бутюн сучлар кендимде. Кенди бах- 
тымны кендим махв эттим... 

Эсма енгемнинъ адыны эшиткен сонъ алай шубелерим 
туман киби озь-озюнден ёкъ олды. 

— Хош кельдинъиз, Риза дайым, мени афу этинъиз, 
сизни танымадым, къана киринъиз, киринъиз, - дие къу- 
чакълап, яралы янакъларындан опьтим ве кресло узерине 
отурмасыны теклиф эттим. 


— Гульфидан, Гульфидан! — къычырдым арттаки одада 
юкълагъан апайыма. -- Бизге урьметли мусафир тешриф 
буюрды! 


Омюр аркъадашым акъшамдан къалгъан чибереклерни 
къыздырды, софра донатты. Къавелер ичильген сонъ, мадде 
иляджы - мускат шарапнынъ леззетини, къокъусыны 
сынавдан кечирдик. Эки-учь къадеден сонъра: 

-- Риза дайы, хайыр ола, ёлда айдутларгъа расткельди- 
нъизми, я да сархош баштакъ эрифлернинъ дарбелерине 


огьрадынъызмы? — суаль артындан суаллер ягъдырып 
башладым. 

— Сонъ, сонъ, Осман эфенди, мен - къалпазангъа бу 
джеза да азлыкъ этер. Къыдыргъанымны булдым! — деди 


о махзун сеснен. -- Айталар да, къодалакъ араба ёл бозар, 
яман молла дин бозар. Иште, акъай, не япсам, озюме озюм 
яптым. 

— Сабыр — дженнетнинъ анахтары дейлер, дайы. Сагъ- 
лыкъ олса, селяметлик де олур, - деп теселли бердим 
союма. 

— Э, э, къардашым, къаш ярылсын, баш ярылмасын 
деген икметли келиме бар. Кене Аллахкъа шукюр. Сизни 
къыдырып таптым. Алымы-чулумы коресинъ. Хастаханеде 
ятып тедавийленейим десем, пара керек, пара. Меним 
исе, - мусафирнинъ богъазына бир шей такъылгъан киби, 
нефеси тутулды. 

— Къоркъманъыз, дайым. Гульфидан теджрибели эким. 
Бир афтанынъ ичинде сизни аякъкъа къояр, сарымсакъ 
киби сагълам олурсынъыз. 

— Затен Осман паша, мен де ойле ниетнен узурынһа 
кельдим. Мусафирханеде бизге ер азырлагъан апайым, эки- 
мизнинъ лафымызны эшитсе керек: 

— Къасевет этменъиз, саба ола, хайыр ола. Шимди яра- 
май фикирлерни башынһаздан аткъарып, яхшы раатла- 
нынъыз. Яхшы ерде ятсанъыз, яман тюш корьмезсинъиз, — 
деп, омюрдешим, ер азыр олгъаныны беян этти... 

Арадан тамам бир афта кечти. Гедже «къушунынъ» 
агъыр-сызлавлары, бетиндеки яралары, чеккен истира- 
плары савушмагъа башлады. Гульфиданым элинден кель- 
гени къадар, бутюн экимлик теджрибесинден файдаланып, 
«хастаны» озь эвляды киби бакъты. Кене арадан бир къач 
кунь кечти. Мусафир пенджереге зияларыны ягъдыргъан 
кунешке бакъып, терен нефес алды да: 

— Сагъ ол, Гульфидан, дюнья тургъандже тур! Мен 
сенинъ эйилигинъни ич бир вакъыт унутмам. Бир кунь 
мусафир, эки кунь мусафир... Мен исе, мына он куньден 
берли сизинъ ашынъызны, тузунъызны, — деп башлады. 

-- Олды, олды, Риза дайы, Сиз башынъызгъа кельген 
мусибетлерни акъызмай-тамызмай айтмагъандже, бу эвден 
чыкъув ёкъ! — деп больдим догьмушымнынъ лафыны. 

-- Дердимни сизге айтмай, кимге айтайым. Озю йыкъыл- 
гъан, озю турар, дейлер. Мен, серсемге, бир буюк дерс 
олды. Дюньялар малына берильмейджек эля козьлю Эсмам- 
дан айырылгъан сонъ бу алгъа къалдым. Олмайджакъ 
шей ичюн заваллыны эвден къувып чыкъардым. Екяне 
огълум - бирден бир варисим - Серверчик де анасы- 
нен кетти. Гедже-куньдюз эвимнинһ парылдагъан чыра- 
гьы - Эсмамны, козьлеримнинъ акъы-къарасы Серве- 
римни тюшюнем. Огьлумны миллий рухта тербиелеп, онһа 
халкъымызнынъ барлыгьындан делялет берген Ана тили- 
мизге, мукъаддес Ватанымыз - Къырымымызгъа севги 
ашламакь арзуларым бербат олды. Хаберинъиз бар, элли 
йыл халкьымыз Ватан асретлиги чекип, ниает ана юртуна 
къавушты. Меним Эсмам да, яврусыны багьрына басып, 
Керчь тарафта яшагъан догьмушларынынъ янына барып 
сыйыкъты. Халкътан артта къалгъаным - ольгеним — 

янгъаным дие, мен де Алмазардаки эвимни уджузгьа сатып, 
Ор тарафтан кичик бир кһаралты сатын алдым. Шимди мен 
сизге озь сучумны беян этейим. Пайнозю яшав джаныма 
такъ этти. Янъгъызлыкъ тек Аллахкъа яраша, деп кендиме 
бир къошакъ арамая башладым. Шишип къалсын о «къара» 
кунь. Ичиме атеш ерине буз кирген киби олды я. 

— Сонъ, сонъ, не олды, Риза дайы? 


— Шейтан шерине огьрадым. — Огьрадым сёзюни айт- 
къанда, онынъ козьлери яшланды. — Осман эфенди, азбар- 
гъа чыкъып бир сигар якъайым да, къалгъаныны сонъ айты- 
рым, - деп, о еринден котерильди. 


— Отурынъ мен шимди сизге куллюк кетиририм, - 
деп мусафиримни отуртаджакъ олдым. Лякин, о дегенин- 
ден къайтмады, тез-тез азбаргъа атылды. Онен берабер 
мен де чыкътым. Экевлешип мавы коктен нурларыны тёк- 
кен кунешке бакъып, сигарларымызны тютеттик. Дайым 
тютюнни терен-терен ичине чекип, оф, анасыны, деп, 
ич-ичтен яныкълагъаныны сездим де: 

-- Дердинъизни гизлеменъ, сонъу не олып чыкъты 
лайы? - мураджаат эттим аджыныкълы козьлерине 
бакъып. 

-- Раатлыкъ куньлеринден бири эди. Мен кой тюкяны- 
нынъ янындан кече эдим. Козюм сарыбаш бир къадынгъа 
тюшти. О, ем-ешиль козьлерини манъа тикип: 


— Селям алейкум, молодой джигит! - деп джильвеле- 
не-джильвелене чынълады о. 
-- Алейкум селям, ханым, - фысылдадым мен сыджакъ 


тавада ириген ягъ киби йымшап. Лаф артындан лаф, пияз- 
лавлар, незакетли сёзлер, кулюнчли шакъа-къораталар эп 
бизни якъынлаштырмагъа, бири-биримизни йипсиз багъла- 
магъа башлады. Ахыр-сонъу о, алельхусус йылмайып: 

— Билесинъми не, къырым къарталы, танышкъаны- 
мызны къайд этсек, фена олмаз эди, -- сайрады Валентина 
бульбуль киби. 

— Джанынъ не истей: шампанское, коньяк. Я да рус 
ракъысымы, папийчигим? — созгъаладым сесимни кемане 
нагъмесидай янъгъыратып. 

— Не алсакъ, оны ичермиз. 

Ашайджагьымызны, ичеджегимизни тюкяндан сатын 
алдым да, «бахт къушуны» эвиме давет эттим. Экишер къаде 
эрмени коньягындан сонъ субетимиз джанлы тюс алмагъа 
башлады. Валентина 40 — 45 яшларында олып, о да мен киби 
пайнозю яшай экен. Орта билим юртуны битирген. Бала 
багьчасында, мектепте башлангьыч сыныфларда оджа вази- 
фесинде чалышкъан. Мен онынъ уйдурма такъмаларына 
инандым. Кимге баш къошсанъ, онынънен омюр этерсинъ, 
асабам. Узун лафнынъ къыскъасы, эписи олып, мен о сары- 
баш марушкенен учь ай яшадым. Яшадым дегиль - азап 
чектим. Онынъ ич бир ери Эсмама бенъземей. Не арам, 
не элял - фаркъына бакъмай. Пиширген ашында не дам, 
не дин, чанакъ-чёльмекни инсанакълы ювмай, азбарны да 
темиз тутмай. Ичмеге, лезетли ашлар ашамагъа пек севе... 
эр куню пешманлыкъ, теэссюфлик дуйгьусына чомып яша- 
дым. Базар куню эди. О, менден юз гривня алып, тюкянгъа 
ёл алды. Чокъкъа бармай, яныма азнавур бичимли, къарар- 
нен 25 яшларында олгъан бир эриф кельди: 

- Янъылмасам, меним анам бу эвде сеннен яшай? - 
хитап этти о къаба сеснен. 

— Ананнынъ ады недир? — сорадым ондан. 

— Валя, - деди о агъызындаки сигар думаныны меним 
бетиме пуфлеп. 

— Я сенинъ адынъ? 

— Денис. 

— Нереден кельдинъ, Денис? 

— Курорттан. 

— Насыл курорттан? 

— Арсланлар яшагъан «къафестен» чыкъып кельдим. — 
Амнистиягъа тюштим, беш йыллыкь муддетни учь йылда 
одедим... 

Бу арада арзакъ чантасыны къабартып тюкяндан Вален- 
тина къайтып кельди. 

— Ах меним шаиним, - деп, о баласыны багьрына 
басты, бет-козьлеринден шап-шап опьти. — Роман, Роман, 

это мой сын, ты извини меня, я забыла рассказать о нем. 
Вы, наверное, успели познакомиться, - екюнледи о сёзюни. 

— Бу куньден башлап, Осман эфенди, ыргъаткъа чеви- 
рильдим. Мен къазанып кетирем, олар ач къашкъырлар 
киби ялмап юталар. Эр куню эвде «байрам». Денис достла- 
рыны зияфетке чагьыра. Яры геджесине къадар эвде зий- 
чув, шаматалар тынмай. Юкъугъа тоймай, танъ аткъаны- 
нен мен ишке кетем. Билесинъ, элимден чокъ шейлер келе: 
къуруджылыкъ, дюльгерлик, чиленгирлик. Къыскъасы, мен 
ватандашларымызгъа эв къурмагъа ярдым этем. Къазан- 
чым, шукюрлер олсун, етерли... 

Бу эснада кене бирер сигар якътыкъ. Сема узеринде 
кезген кунеш эр кеске бир киби ышыкъларыны сача. Кок 
тер-темиз. Кяде бир тёпеде гогерджинлер ойнакълап уча- 
лар. Азбарнынъ о бир кошесинде тавланып яткъан Къа- 
план, къуйругъыны ойнатып бизге бакъа. Дерсинъ, о да 
мусафирнинъ башына кельген сергузештлерни дикъкъат- 
нен динълей. Бираз сюкюнеттен сонъ Риза дайым сёзюни 
девам этти. 

— Башта куместеки тавукъларны бирер-бирер ашап 
битирдилер. Невбет къорадаки семиз къойгъа кельди. 
Онынъ ерине ана-бала домуз баласыны пейда эттилер. Сыра 
«Жигули» арабама кельди. Оплап-оплап оны саттырдылар. 
Ерине, Денис къувансын деп, «Ява» мотоциклыны алдыкъ. 
Бу да азлыкъ этти. Джаным-джаным эльтир къалпагъымны 
да сатып, ерине мына бу шапкени алдырдылар. Пушкинге 
бенъзеген къавурчыкъ сачларым гъам-къасеветтен тёкюль- 
меге башлады. Гаспринскийнинъкине бенъзеген мыйыкъ- 
ларым да чаларып башлады, акъай. Сабырым тюкенди. 

Бир куню элиме сопа алып, Денисни де, анасыны да 
эвден къувдым. Ачувым богъазыма тыкъылды. Беляны 
озюм къыдырып таптым, акъай. Бу джеза манъа фелектен 
энди. Эсманынъ козьяшлары мени тутты. Алтынны тезекке 
денъиштирмек олурмы?! 

-- Сонъ, дайы, не олды я? 

— Бир геджеси Денис достларынен эвиме бастырып 
кирди. Эписи зиль сархошлар. Котек башланды. Мен де оту- 

рып бакьмадым. Экисини олю киби созып салдым. Лякин 
олар чокь эдилер. Ичими, багьрымы тепмелеп эздилер. 
Котектен ерулып, эки сархош пезевенкни сюйреп, эвимден 
чыкъып кеттилер. 

Бу арада Гульфидан уйлелик емегине бизни давет этти. 
Ашап-ичкен сонъ: 

— Дайы, сиз башта Керичке барынъыз, мытлакъ Эсма 
енгемни къыдырып тапынъыз да, ондан афу соранъыз. 
Янъылмагъан тек бир Аллахтыр. Аятта эр шей ола: опьке, 
кедер, къуванч, козьайдын. 

— Догъру, догъру, мытлакъ Керичке ашакъынъыз, 
сабыкъ омюрдешинъиз Эсманъызны мытлакъ тапынъыз. 
Огълунъыз Сервер сизни тюшюнде коредир, - тасдикъ- 
лады сёзюмни Гульфидан. 

-- Мен де, айткъанынъыз киби сыкъ-сыкъ оларны руямда 
корем, -- деди дайым бол-бол нефес алып. 

-- Мына корерсинъиз, Эсма енге сизни илле багьышлар, 
ким бильсин о. сизни насыл сагъынгъандыр, - джоштурдым 
мен Риза дайымны. 

Бу лафларны эшиттиркен, догъмушымнынъ юзюне, дер- 
синъ, коктеки кунеш келип къонды, козьлери де буюк бир 
хазна тапкъан киби, парылдап кетти... 

Мен яваштан еримден турдым да долапнынъ къапусыны 
керип, ичинден учь юз гривня алып, мусафирнинъ джебине 
тыкьтым. 

— Куню келир, Гульфидан, Осман эфенди, меним де 
сизге ярдымым илле токъуныр. Амма Эсма мени къабул 
этер экенми? 

— Къабул этер, этер. Огьлуньыз да пек кьуваныр. Къарт- 
ларымыз нафиле ерде: бир айрылыкъ, бир ёкъсузлыкъ, бир 
де олюм демегенлер. 

— Сиз ордудаки огьлуньыз Меметке мукъайт олунъыз, 
мен киби адашып, бир сарыбашны такъып кельмесин? 

- Ёкъ, ёкъ. Биз оны энди нишанладыкъ. Къысмет олса. 
Эсма енгемнен, Сервернен тойгъа келирсинъиз, - дедим 
Риза дайымны Керичке озгъаргъанда. 

КЪОМШУ КЪАДЫНЛАР 


Бу сефер къонушув эсли-башлы, яшы тамам раатлыкъ 
чагьында олгъан кулерюзьлю, сабырлы, айтаджакъ сёзле- 
рини де эки дефа тюшюнип, сонъра агъызындаки суексиз 
тилине джан берген шайлы Мунивер ханымнынъ ёл четинде 
къурулгъан эки къатлы эвинде кече. 

Эвнинъ дамы земаневий кираметлернен орьтюльген. 
Бол-сал азбарнынъ чевре-этрафыны пычма ташларле къа- 
лангъан юксек исар къучагъына саргъан. Исарнынъ маги- 
страль ёлгъа бакъкъан тарафында юк арабасы кирип-чыкъа- 
джакъ къадар къалын демир тенекеден япылгъан дюльбер 
азбар къапы исарны къолтугъына алгъан да, кельген-кеткен 
ёлджуларгъа «яваш-яваш юрюнъиз, баш тёпемдеки оймалы 
орьнеклерге къыймет кесинъиз», - дейджек ола. Шу орь- 
неклер арасына козь ташлагъан адамлар, башта азбарнынъ 
кенарында тавлана-тавлана, этрафкъа къокъулар сачкъан 
къырмызы, беяз голланд гуллерни, сонъ исе чешит-тюрлю 
тарла чечеклерини корерлер. Ёл къапыдан та эвнинъ боса- 
гъасына баргъандже сыра-сыра юксек юзюм сергилерине; 
сергилерни яраштыргъан ем-ешиль юзюм пытакъларына ве 
шу пытакъларнынъ ашагъысына чавуш, мускат, кардинал, 
ханий пармачыгъы, каберне ве дигер юзюм салкъымлары 
кунеш шавлесинде инджи данелери киби йылым-йылым 
кулюмсиреп бакъалар да, «къана, джанынһыз насыл союны 
бегене, узь де ашанъыз», - деп ялваралар. Азбарнынъ 
ортасына козь кездирсенъиз - алма, армут, шефтали, 
эрик, кираз тереклери султан аскерлерине такълид эткен 
киби, сыра-сыра къатайып туралар. Тереклер мейвала- 
рыны зар-зорнен котерелер. Кимер пытакъларгъа эвнинъ 
шорбаджысы — Асан акъай чаталларны тиреп къойгъан. Я 
гуллер, тарла чечеклерининъ астындан ер алгъан балкъурт 
сепетлерни не ичюн эслемейсинъиз, корьмейсинъиз? Бу 
сепетлернинъ этрафында эм тёпесинде балкъуртлар «выз- 
выз» давуш чыкъарып, учалар, гуллерден, чечеклерден 
нимет кетирелер ве сепетлердеки чильтер козенеклернинъ 

арачыкъларына бал толдуралар. Сагь олсун Асан агъа, 
къомшуларгъа, таныш-билишлерге — юзюм, алма, армут - 
ким не сорап кельсе, ёкъ демей — бес-бедава бере. 

Пара узаткъан союна: «Бу менден санһа бахшыш олсун, 
койдешим», -- дей. 

Асан агъа Мунивер ханымнынъ омюрдеши. Яшы алт- 
мышкъа кельсе де, тендюрист, эль-аякълары такъаттан 
кесильмеген. Къомшулары агьызларыны толдурып, онынъ 
дегерликлерини айтып битиралмайлар. Не кһадар да макъ- 
тасалар, азлыкъ этер. Асан акъайнынъ менимсеген зенаат- 
ларындан анги бирини тарифлейим: дюльгерлик, чиленгир- 
лик, къуруджылыкъ... Э-хе-ей, айтмакънен битмез. Эйиси, 
сизге не керек — сымарланъыз: къапы, пенджере, сандыкъ, 
элек, чельтек, окълав — эписини, эписини истегенинъиз 
киби япып берир. Бу къорантанынъ табиатына ярашкъан 
лагъабы да бар — рус къомшулары «идеальная семья» иба- 
ресинен тильге алалар. Озюмизнинъкилери исе «нумю- 
нели кьоранта», деп, макътайлар. Эр Аллахнынъ куню бу 
эвге мусафир келе. Кельмесе, джанлары сыкъыла. Къары- 
кьоджа дост-эшсиз яшавнынъ манасы ёкъ, дейлер. Къапы- 
лары ачыкъ, терлери бош. 

Бугунь бу къорантагъа къомшу къадынлар бир филь- 
джан къавеге тешриф буюрдылар. Мына олардан бири - 
къыркъ секиз яшыны толдурып, къыркъ докъузгъа аякъ 
баскъан, койде энъ «Макътавлы» — Кериме тотай. Онъа 
сёз невбети кельмесе де, бирден патлагъан бомбадай тасыр- 
дап, гудюрдеп башлады: «Эки козю атылып чыкъсын, дюнья 
ярыгъы корьмесин, эки якъасы бир кельмесин, мени бутюн 
мааллеге ошек даркъатып юрген шу фахише къанджыкъны 
корьсем де, сачларыны тавукъ къанатларыны юлкъкъандай 
юлкһар, там-таз этер эдим. Кимге олса: «Кериме залым, 
джарис» къадын, акъайы - Эреджепке къылына эмиш. 
Акъайы да Керименинъ къаш-козюне бакъмай, котеклей 
эмиш. Эвимизде саба-акъшам къавгъа, шамата тынмай экен. 
Бутюн къомшуларны бездиргеним, кимсеге къошулмай, 
олю-тирини танымай, эр кеснен барды-кельдини узьгеним, 

э-э джемааткъа къошулмай экеним, тувгъанчыкъларым», - 
хитап этти мусафир козьяшларыны акъыза-акъыза. 

Эр кес Кериме тотайнынъ семиз кевдесине, сагъ козю- 
нинъ тюбюнде истамбул дуту къадар буюкликте олгъан 
шишикке, кербар ренкке боялгъан сачларына, къыскъа 
тюклерге бенъзеген къашларына, къашларынынъ астында 
айны шекильде кирпиклер ичине гизленген мавы патлакъ 
козьлерге, тюзгюн бурун ве оймакъ бичимли дудакъларгъа, 
ачылгъан агьызындаки тек дёрт (эки тёпеде, экиси ашада) 
тишине тааджиплене-тааджиплене бакъалар. Эм бакъалар, 
эм де ич-ичлеринде: «бакъ сен онъа, догъру сёз тек Аллах- 
къа яраша, сизинъ къавгъа-шаматанъыздан адамлар дегиль, 
атта копек, мышыкълар безди. Даа утанмаздан озюни акъ- 
лайджакъ ола. «Сенинъ адынъ, ёллунъ «джарис», «залым» 
къадын олгъаныны чокътан билелер. 

Домуз тюкюни ташласа да, къылыгъыны ташламаз, - 
деп бойле союна айталар...» 

— Джаным Кериме, джанынъ агъырмасын, айткъан 
сёзлерим агъыр кельмесин, достчугъым, тек бир сен 
дегиль — къызынъ Эсмагуль де къоджасы Нусреттен эр 
куню шамар ашай экен, бети-козю сияргъан алда саба-акъ- 
шам окюр-окюр агълай экен, — дейлер. Бунъа насыл къый- 
мет кесерсинъ? -- сорады Эмине шерфе. 

— Эбет, о - меним къызым. Оны къоджагъа озгъар- 
маздан бир кунь эвель яхшыджа огютлегеним акъылымда: 
«Дегенинъ дедик олсун, къызым. Оль, йыкъыл, Нусре- 
тинъни эльге ал, дегенинъни мытлакъ яптыр. Барып «къо- 
наджакъ дурагъынынъ саибеси олмагъа тырыш. Эр кес тек 
санъа таби олсун, санъа иззет — урьмет этсин. Чырайынъ 
эр заман сытыкъ олсун, ырджайма, кульме. Эринъ даим 
янынъда авеленсин. Сакът ол, дост-эшлеринен, чареси олса, 
къонушмагъа фырсат берме. Эвинъе «къуйрукъ деген къуй- 
рукъ етеклеп кельмесине изин берме. Ана-бабасы олсун, 
дудунъ Шазие, мордасына найтайым, Нусретнинъ агъасы 
шышман Муртаза, ем-емишь козьлери патлап чыкъсын, 
ич бирине къулакъ асма. Мусафир олып кельселер, бир 

къавенен аткъар. Софра донатып, озюнъни чекиштирме. 
Амма мен, тизень — Султание, дайынъ Умер кельгендай 
олсакъ, софранъ емеклерле толып ташсын, дие насиат бер- 
геним акъылымда. Къабаатымны бойнума алам. Лякин, бир 
аммасы бар. О да олса — ич кимсеге баш эгмей, сербест-сер- 
бест яшамакъ бизим арджымыздыр. Меселя, мен къоджам 
Эреджепнинъ дегенини, истегенини япмадым, япмайджам, 
чюнки мен, сиз киби, къул дегилим. Кенди урьлюгимни муа- 
фаза этмеге билем. Сиз эмир къулу оларакъ яшайсынъыз, 
эрлеринъиз не десе, ёкъ демеден япасыз. Мен исе... 

Бу арада азбар къапынынъ садефи янъгъырады. Элин- 
деки фискиси иле гуллерни, чечеклерни суваргъан Асан 
агъа, аман чанъ чалынгъан тарафкъа ашыкъты. Тышта 
элинде салмакълы богъчачыкънен ян къомшусы Тензиле 
битай къатайып тура. Битайнынъ башында арап уруфат- 
ларыле язылгъан келимеи-шеадет ве даа бир къыскъа 
ает язылы марама, козьлерине козьлюк такъкъан, авропа 
бичимли къыяфетли, яшы сексенге баргъан нураний къар- 
тий. 

— Селям алейкум, гуллер севдасы, Асан эфенди. Къур- 
бан байрамы кельмезден эвель, бир аякъ Мунивер къар- 
дашыма кирип чыкъайым дедим, -- хитап этти битай. 

- Не де вакътында кельдинъиз, мен гуллерни, чечек- 
лерни суваргъан сонъ, сизни чагъыраджакъ эдим. - Сагъ 
олунъ, Тензиле ала, къа, юрюнъ, юрюнъ, эвде мусафирлер 
къонушалар... 

Эр кес аякъкъа къалкъаракъ, урьметли къартийнинъ 
элини алды. Кериме тотайдан гъайры эписи къадынлар 
Тензиле битайнынъ къолуны опьти. Эв саибеси Мунивер 
ханым джезвени гъайрыдан элине алып, эвдекилернинъ 
фильджанларыны толдурды да: 

— Къана-а, азизлерим, буюрынъыз, къавени сыджыкъ- 
сыджакъ ичелер эм дудакъларынъыз, эм де ичинъизни 
къыздырынъыз, - деген арада Теслиме енге марамасыны 
догьрултаракһь, этрафкъа бир назар ташлады да: 

— Башта, къардашчыгъым, Мунивер, сени козь ачып, 
ярыкъ дюньягъа кельгенинъни, мубарек 55 яшынъ иле чин 
юректен хайырлап, санъа кене Раббимден о къадар даа бах- 
тлы-сеадетли омюр корип, Асан агъанънен эвлятларынъ, 
торун ве торунчелерининъ ферагьыны коререк, ана Вата- 
нымыз Къырымда къазасыз-белясыз сербест-сербест нефес 
аларакъ аят сефасыны сюрюнъиз, деп, мен Къуран-и 
Керимден «Бакъара» суресини окъуп, кечмишлеримиз- 
нинъ саф рухларыны шад этмек истейим, — дие, «Амене 
ресульни» гузель къыраатле окъуды да, эллерини котерип, 
багьышлады. 

Сонъ, кетирген эдиесини — кобете ве къаве, къавалты- 
ларны эв саибесине теслим этти... 

— Энди, багьышланъыз, мен кельмезден эвель башла- 
гьан субетинъизни девам этинъиз, - деди къолуны филь- 
джанда бувланып тургъан къавеге узатаракъ. 

— Кериме тотай, яньылмасам, сен мен къул олып яра- 
тылмадым, сиз эрлеринъизге таби оларакъ яшайсынъыз ве 
саире, саире сёзлер айттынъыз... 

— Вай, Аллахым, ойле сучлу лафларны айтмагъа насыл 
тилинъ барды я, къомшу? -- тааджипленди Теслиме енге. 

— Керимечигим, янъыласынъ амма да янъыласынъ, 
сенинъ никяхынъны къыйгъан Осман эфенди шаатлар 
огюнде насыл ваде бергенинъни хатырлачы: «Аллахнынъ 
эмиринен, севгили Пейгъамберимиз Мухаммед Мустафа 
(с.а.в) азретлерининъ суннети иле, Сен Зекие къызы 
Кериме Эмирсале огълу Эреджепке эбедий омюр ёлдашы 
олмагъа, онъа итаат этмеге, оны сайып-севмеге ве онен 
муаббет къоранта къурмагъа разысынъмы?» - деп сора- 
гъанда, сен, эбет, разым, деген эдинъ де. Я не ичюн берген 
ваденъе хиянетлик этесинъ, джаным? - деп, яйдан узюлип, 
Кериме тотайнынъ мерхаметсиз юрегине саплангъан суаль 
иле мураджаат этти Тензиле битай. «Джарис» лагъаплы 
мусафир сес-солукъ чыкъармады. Дерсинъ, онынъ башына 
токъмакъ иле урулды. 

— Мен юдже Ярадангъа бинълердже шукюрлер олсун, - 
узюльген лафыны бир даа девам этти Эмине шерфе, - эки 
огьлан, бир кьыз осьтюрдим. Оларны эвли-баркьлы эттим. 
Сагъ олсунлар, эки куннинъ биринде келип мени ёкълай- 
лар. Тонгъуч огълум Рустем эки чоджукънынъ бабасы олды. 
Буюги Мустафа мектепке къатнай. Кичиги - къыз. Адыны 
Фериде къойдылар. -- «Анай-ка, «бабайка», «битай-ка» деп, 
бульбуль киби сайрай. 

Къызым Зера да кенди бахтыны булды. Сыныфдашы 
Нариманнен омюр къурды. Татлы-муаббет, къавгъа-ша- 
матасыз яшайлар. Де мен оларгъа, де олар бизге келелер. 


Къомшулар, таныш-билишлер - эр кеснен агъа-къардаш 
киби яшайлар... 
— Акъ сёз, пек догъру айтасынъ, Эминечигим, — татлы 


«сазыны» чалып башлады нураний къартий. Ер юзюнде, 
бутюн мусульман халкъларнынъ арасында бизим баба-деде- 
леримиз юдже китабымыз Къуран-и Керимге базанаракъ, 
онынъ яраткъан къанун-къаиделери, низам-тертибине не 
етсин. Мына Озьбекистан, Таджикистан, Къазахыстан, 
Къыргъызстан, Тюркие олсун, ич бир мемлекетте той, дуа, 
дигер мерасимлер олсун, бизимкидай ерли, сыралы, аяткъа 
там шекильде уйгъан урф-адетлерни ич бир ерде корьмез- 
СИНЪИЗ... 

Бу эснада эр кес кене Кериме тотайнынъ когерген юзюне, 
козюнинъ астындаки сим-сия «дуткъа» бакъкъаныны сез- 
ген сонъ, «акъыл-фикирини» топлагъан «джарис къадын». 

-- Тиль суексиз олгъаныны билесиз, къызлыкъ чагьымда 
къоджам Эреджепке итаат этмеге юрегимнинъ эмиринен 
дегиль де, тилимнинъ уджунда сёз берген эдим. Отуз йыл- 
дан берли эки джанбаз бир йипте ойнап оламадыкъ. Мен 
Эреджепни кендиме бойсундыраджакъ олып, джан чеки- 
шем, о исе бу къаралтынынъ саиби сен дегиль де, меним, - 
дей... 

-- Айды, айды шу олып кечкен маджераларны хатырлап, 
юречиклеринъизни ташытманъыз, чибереклер сувумасын, 
къана, джаным софрагъа буюрынъыз. Эмине шерфенинъ 

эчки сютюнден маялагъан къатыгъына чибереклерни баты- 
рып-батырып ашанһыз, - риджа этти Мунивер ханым. 
Къомшу къадынлар чиберекни, кобетени де Эмине шер- 
фенинь къатыгьыны макътай-макътай иштиаларыны 
къандырдылар... 

Энди невбет чайгъа кельгенде, Мунивер ханым софраны 
гъайрыдан донатты. «Догъгъан кунюнъиз мубарек олсун!» 
язылы юбилей тортнынъ лезетини бакъмагъа сыра кельди. 

— Дюнья аст-усть олса да, меним Эреджебим кейфини 
бозмаз, сюкюнетни бозды Кериме тотай, - иль ичюн 
догъулгъан къоджам. Койни бойдан-бой кезип чыкъа: 
кимни «Къырым», кимни «Янъы дюнья» газетлерине, даа 
биревлерни «Йылдыз» меджмуасына абуне эте. Энъ аджы- 
ныкълысы — озь парасыны сарф эте. Берген бере, берме- 
ген бермей. Эв, эль ичюн агълагъан козьсюз къалыр. Къа- 
зангъан паранъны ялынъыз къоранта ихтияджына сарф эт, 
десем, акъылынъы къызынъ - Эсмагъа бер. - Сен къа- 
рышма, эвнинъ ичинде иш богъурдакътан, - деп къычыра. 

- Не олса да, Кериме, сен табиатынъны тюрлендир. 
Башынъдан юкъары чыкъам деп, сычрама. Эр кес озюни 
тюшюнсе, джемаат ишнен ким огьрашыр? Мен коюмизде 
Эреджеп киби акъыллы-ферасетли, фааль инсанлардан гъу- 
рурланам. Къана бир тасавур эт: театримиз, миллий нешир- 
леримиз, ансамбллеримиз олмаса -- биз киммиз? -- сесини 
«киммиз» сёзюне ургьулап, Тензиле енге давуш къатты. 

-- Я шимди, битай, башкъа заман, эр бир эвде компьютер 
бар. Пармагъынъле садеф узерине бас — джанынъ истеген 
шейни буласынъ, — итираз этеджек олды Кериме тотай. 
Амма онынъ фикрини ич ким магьбул корьмеди. Аксине, 
мусафирлер Кериме тотайгъа худжур-худжур, аджы- 
ныкълы назарле бакътылар. Эмине шерфе исе дудакълары 
арасындан «Ахмакъ озюни макътар, будала - къызыны» 
дее сомурдап алды. 

— Сагъ олсун меним рефикъам, раатлыкъ куньлери ком- 
пьютер дегиль де, Ашыкъ Умер, Мустафа Джевхери, Челе- 
биджихан, Абдулла Лятиф-заде, Шамиль Алядин, Юсуф 

Болат, Бекир Чобан-заде, Эшреф Шемьи-заде ве дигер 
зиялыларымызнынъ эсерлерини окъуй, озю де икяелер, 
манзумелер язып эглене... 

Бизден не къаладжакъ: мына дёрт эвлят, осьтюрдик, 
олардан йигирми къадар торун, торунче бизим къуванчы- 
мыз, гьурурымыз, къалдыргъан асабалыгъымыз. 

Буюк огълум Зекерьянынь эки тюкяны бар. Бабасы киби 
гуллер асрай, базаргъа барып отурмай. Муштерилери чокъ. 
Озьлери келип алалар. Кичик огълум Закир де, Аллах сагъ- 
лыгъыны берсин, адамларгъа КАМАЗынен кересте, комюр, 
цемент чакъыл ве саире ташый. «Фольксваген»нен исе 
акъшамлары таксилик вазифесини беджере. Къызларым 
Земине, Зылха — экиси де экимлик зенаатыны менимседи- 
лер. Шеэрнинъ меркезий хастаханесинде чалышылар... 

Бу арада Асан агъа трюмонынъ янына эвде олгъан дёрт 
къомшу къадынгъа бахшышларны тизип къойды. Яз бере- 
кети - бал олса, кузь махсулы - юзюмлер, мейвалар... 

Къоджасына козю тюшкен эв бикеси: 

— Бизим эвде, Акъ Тааляма шукюрлер олсун, ич бир 
вакъыт къавгъа-шамата олмады, эм де, эминим, олмаз. Биз 
эр вакъыт акъыл танышып, иш коремиз. Асан агъанъ, - 
махсус Кериме тотайгъа назар ташлап, - беш вакъыт 
намазыны озь вакътында къыла. Джума куньлери исе, 
эринмей «Азат» джамисине барып, джемаат иле къыла. 
Амма намаздан кельген сонъ, чырайы къачыкъ алда. «Мен 
бу генчлерни ич анъламайым, яп-яш олып, коксюне къадар 
сакъал осьтюрелер. Къартларны урьмет этмейлер. «Огълум, 
хадис китапларда язылгъанына коре, азрети Пейгъамбери- 
миз еудилерге, христиан папазларына бенъземемек ичюн 
кирпиклерининъ узунлыгъы къадар сакъал йибергенин- 
ден хаберинъ бармы? -- дегенде, «Не ваше это старческое 
дело», — дейлер. Я Раббим, оларны ким тербиелей, эвель 
ойле дегиль эди де. Кимлергедир ара бозмакъ, динимизни, 
бирлигимизни, урф-адетлеримизни парчаламакъ эльве- 
ришли корюне, гъалиба», - деп айретлене. «Чокъ тарсыкъ- 

манъыз, ат айланыр-айланыр къазыгъына багьланыр, куню 
келир, иншаллах, эр шей яхшы олур», — дейим мен. 

Бу арада мусафирлер еринден къалкътылар. Тензиле 
енге, акьшам эбет, сизге, эшиткениме коре «Къырым» 
ансамбли тешриф буюраджакъ. Яш-явкъа топлашаджакъ. 
Аллах мурадынъызны берсин, бизге мусааде этинъиз, яшлар 
келип, сизни 55 йыллыкъ юбилейнен хайырлап, эгленсин- 
лер, кьувансынлар, Сервер Какура бош кельмез, махсус, 
Мунивер ханым, сиз ичюн байрам программасы азырла- 
гьандыр... 

— Ялварам, ялварам къалынъыз. Эпимиз берабер кон- 
цертни сейир этерик. Сервер Какуранынъ аджайип йырла- 
рыны динълерик, — хитап этти эв бикеси. 

Къомшу къадынлар бахшышларыны алып, азбаргъа 
чыкъкъанда Тензиле битай явашчыкътан Кериме тотайны 
элинден тутаракъ къулагъына: 


Мына санъа догъру ёл, — 

Къальбинъ даим олсун бол: 
Юрегинъде олмасын тюнъ, 
Озь-озюнъе олма мефтюн, 


-- деп фысылдады. 


БИТАМНЫНЪ НАСИАТЫ 


Ниает, дёрт козьнен беклеген кунь «мерабанъыз», деп 
сюрип кельди. Аллах къысмет этсе, бугунь акъшам эви- 
мизге Къырымнынъ дёрт кошесинден эзан сеслерини 
динълей-динълей оджакъларыны тютеткен сой-соплары- 
мыз, таныш-билишлер, энъ якъын къомшулар келеджеклер. 
Чюнки Фатма битамнынъ шу ярыкъ дюньягъа кельгенине 
тамам сексен йыл оладжакъ. 

Эльбетте, тешриф буюргъан мусафирлер озь бахшышла- 
рынен, юреклеринден чокъракъ сувы киби къайнап чыкъ- 

къан самимий тилеклеринен юбилярымызны къувандыра- 
джакълар. 

Ойле экен, я мен битачыгъымны не ичюн севиндир- 
мейим?! Сырадан къалгъаным — янгъаным, ольгеним, 
деген ферасетли аталарымыз. Битамнынъ ички дюньясына 
шавлелер сачкъан, эр куньки ихтияджына уйгъан бир- 
де-бир икрам япмалы, достлар. Бельки юкъары маалледе 
яшагъанларнынъ эписи бу акъшам оладжакъ зияфетнинъ 
себепчисини яхшы бильмейдирлер. Келинъиз, мен сиз- 
лерни таныштырайым. 

Фатма битам орта бойлу, мавымтыл козьлю, кулер юзьлю, 
муляйимден-муляйим бир къадын. Пек чокъ масалларны, 
тарихий йырларны, дестан ве аталар сёзлерини эзберден 
биле. Табиаты да алемден башкъа, ич бир вакъыт шашма- 
ламай, джевабы даима азыр тура, онынъ агъызындан серт, 
къаба сёзлер бир вакъыт чыкъмай. Бир шей айтаджакъ олса, 
ич ашыкъмай, тюшюнип-ташынып айта. Зеини де еринде. 

Бош отурмай. Анама даима ярдым эте: аш пишире, урба- 
ларны утюлей, торунларына юнь чораплар оре. Онынъ 
япкъан ишини, арекетлерини козеткен адам истер-исте- 
мез: «Машаллах, машаллах, эшкъ олсун, бизим къартийге! 
Дерсинъ, Фатма битай сексен дегиль де, элли яшкъа кир- 
ген», - деп тааджиплене. Я, насыл тааджипленмесин? О, 
«Къырым», «Янъы дюнья», «Маариф ишлери» газетлерини, 
«Йылдыз», «Арзы» меджмуаларыны козьлюксиз окъуй. 

Берекет берсин, анам, бабам, битам, урувларым, 
уфакъ-тюфек масрафлар ичюн, берген акъчаларны масраф 
этмей, йыл бою топлагъан эдим. Сабалыкъ емегимни 
ашыкъчанлыкънен ашагъанымны корьген анам: 

— Рустем, санъа не олды я. Ич бойле абдырамай эдинъ - 
хайырлымы шу? — деп айретленди. 

-- Эр шей еринде, сиз раатсызланъманъыз, ана! — дедим 
оны тынчландыраракъ. 

Эрте тургъаннынъ иши тез ёней. Эрте чыкъкъан ёл 
алыр, деп тевеккель айтмагъанлар. Геджеси де козьлеримни 
насыл юмгъанымны тек озюм билем. Танъ аткъанда сатын 


Ф ПТ © 


аладжакъ бахшышымны тюшюне-тюшюне ахыр-сонъу тап- 
тым. 

— Ана, мен учь сааттан сонъ келирим, аджеле ишим 
бар, — деп вокзал тараф адымладым. Электротренге зар- 
зоруна етиштим. 

Демирёл вокзалынынъ кассасына чапып кельдим ве 
Багъчасарай шеэрине билет сатын алдым да, мына-мына 
кочейим деп, дюдюк чалгъан электротреннинъ даа япылма- 
гъан кһапусына сокъулдым. 

Сагь тарафымда эки къадын: бири эсмери, элли-элли 
беш яшларында, дигери яшча - къарарнен отуз беш яшта. 
Экисининъ де оглеринде балабан чанталары бар, чантала- 
рынынъ ичи рыкъма-рыкъ ешиль согъан, таракъот, магъда- 
нознен толу. 

Олар Акъяр базарына озьлерининъ парниклеринде 
етиштирильген берекетни сатмагъа кетелер. 

— Огъурлы ёллар олсун! - дедим оларгъа кулюмсиреп. 

-- Машаллах, машаллах, огълум, ана тилини унутмагъан- 
сынъ. Эр вакъыт мына шай, кимседен утанмай, чекинмей, 
юртдашларынънен озь тилинъде къонуш, балам, - деди 
эсмери сою, богъчасындаки ем-ешиль бавчыкъларны тер- 
типке чекерек. 

— А у нас, как назло, все за исключением дедушки 
Асана болтают на «модном» языке. Дед Асан, слушая нас, 
ой как злится. — Джинабетлер, эпинъиз шашмаладынъыз, 
дининъизни, иманынъызны джойдынъыз, энди исе боюн- 
ларынъызгъа тек хачлар такъмакъ къалды, — дей бизни 
тазирлеп, — Февзиетта, знаете, я тоже башкъаларына 
бакъып, «модный» тильде тасырдап башладым. Тёвбе, тёвбе 
эстахфирулла, эпимиз алджайып башладыкъ, сонъу хайыр 
олсун, - деди о, башындаки мелевше чечеклери тасвирлен- 
ген къыйыгъыны догъурлап. 

— Ах, Султание, Султаниечигим, бутюн къабаат ана-ба- 
баларда, яни - озюмизде. Осип келеяткһан несильге 
нумюне, ибрет косьтереджек ерине - аксини япамыз - 
миллетнинь юзюни, «паспортыны» бильдирген, юдже 

Аллахтан эдие этильген вариетни — ана лисанымызны акъ- 
сымлай-акъсымлай, юртумызгъа «юва къургъан «достлары- 
мызны» къувандырамыз, тувгъаным, — деди кедерленип 
Февзие апте, треннинъ ичини рыкъма-рыкъ толдургъан 
ёлджуларгъа козь ташлады. 

Ана тилимизнинъ къайгъылы вазиети акъкъында лаф 
эте, фикирлеримизнен пайлаша-пайлаша Багъчасарай шеэ- 
рине келип еткенимизни дуймай къалдым. 

Меним анълагъаныма коре, бу эки къадын да алий малю- 
матлы экен. Бири Озьбекистаннынъ Наманган шеэринде 
пединститута химия фенинден дерс берген. Экинджиси 
исе - Фергъана виляетининъ Къувасай шеэр мектебинде 
рус тили ве эдебияты оджапчеси экен. 

Эдждатлар юртуна авдет олгъан сонъ, экиси де ишсизлер 
кутьлесине, юзлердже дипломлы ватандашларымыз киби, 
къошулып, «базар келири иле» къоранта дегирменини 
чекмеге меджбур олгъанлар. Я напсынлар, байгьушлар? 

Джаны барнынһ умюти бар. Энъ эсасы - яшамагъа 
эвлери, сачмагъа арсалары олгъан сонъ, аталарымызнынъ 
васиетине амель этерек, «ер — хазине, сув исе онынъ джа- 
ныдыр», деп гедже-куньдюз къарынджалар киби далап 
этелер. 

Мен бу зиялы къадынларгъа «хайырлы базарлар олсун» - 
деп электротренден тюштим ве дос-догъру антиквар шей- 
лер сатылгъан Хансарайнынъ араба къапусы янында 
ерлешкен тюкянчыкъларгъа ашыкътым. Сатын аладжакъ 
бахшышымны билем — бу намазлыкънен теспидир. 

Фатма битамнынъ намазлыгъы пек ипрангъан. Оны 
Багъчасарай килимджилери къол тезьясында токъугъанлар. 
Намазлыкъ битачыгъыма анасындан асабалыкъ къалгъан. 
Демек, намазлыкънынъ токъулгъанына юз элли йылдан 
зияде олгъан. Аферин, Багъчасарайнынъ алтын элли уста- 
ларына. 

Халкъымызнынъ фаджиалы 18-джи майыс танъында 
Къырымдан меджбурий сюргюн олгъанда, завалы битачы- 
гъым башта Къуранны, сонъра намазлыкъны, тесписини 

зорнен алып етиштирген. Бу намазлыкъ санки кочебе къуш- 
лар киби чокъ ерлерни корьди ве «ат айланыр, айланыр, 
къазыгъына байланыр» киби, кене де озь юрту - Къы- 
рымгъа къайтып кельди. 

Къыдыргъан тапар, мурат эткен япар, дейлер. Шукюрлер 
олсун, заметим нафиле кетмеди - арагьанымны булдым. 
Эм намазлыкъ, эм де теспи сатын алдым. Сагъ олсун, тюкян- 
джы ханым. Меним риджамны ерине кетирди. Эдиемни 
ойле гузель этип, зарф шекилинде сарды да, бир яп-янъы 
къутунынъ ичине ерлештирди. Энди исе гуллер сатылгъан 
чаршыгъа ёл алдым. Билем, билем юбилярымыз къырмызы 
ве беяз гуллерни севе. 

Гуль базарында доланмакънынъ озю адамгъа муджизели 
кейфиет багъышлай. Мис къокъулы бойдан-бой чаршыда 
джанынъ истеген гульни сатын ала билесинъ, чюнки гуль 
базары ботаника багъчасындан къалышмай. Тек паранъ 
олсун. 

Мен чокъ эгленмей, бир нагъышлы сепетчикнинъ ичи- 
тышыны яраштыргъан беяз ве къып-къырмызы гуллерни 
сепети такъым сатын алдым да, тез-тез демирёл вокзалына 
ёнедим. Ашыкъкъанымнынъ себеби анамдан тек учь саат- 
къа рухсет алгъан эдим, шунынъ ичюн де берген вадем- 
нинъ, сёзюмнинъ саиби олмалым. 

Арадан он беш дакъкъа кечер-кечмез кене электротрен- 
ден ер алдым. Къаршымда яшы орта къарарларында олгъан 
тёгерек бетли къадын, сачлары кербар тюслю, къашлары 
къара, зейтюн козьлю, герданында эки сыра йылтыравукъ 
боюнджакъ, аякъларында индже окчели сим-сия аякъкъап, 
мен акъранларында огълунен отура. 

-- Ахтемчик, теперь ты доволен, купили тебе самые мод- 
ные красовки и дорогой мобильный телефон. Обещай, мой 
орлёнок, что будешь хорошо учиться, а закончив среднюю 
школу поступишь в КИПУ на истфак, - деди огълуна мем- 
нюнликле. 

- Спасибо, мамочка. Вы меня очень порадовали! - 
хитап этти гъурурнен акърандашым. 

Оларнынъ озьара лафларыны динълеген, къумрал къал- 
пакълы ихтияр ана-балагъа кедерли-кедерли бакъты да: 

— Языкълар олсун, бет сымаларынъызгъа, сизлерни 
дефаларджа пластик амелият япсалар биле, кене де черенъиз 
насыл миллет векилине менсюп олгъанынъызны бильдирип 
турар, - деди башыны саллай-саллай. 

Бираз сукюнеттен сонъ о, сесини зиядедже чыкъарып: 

— Мени афу этинъиз, айткан сёзлерим агъыр кельме- 
син, не ичюн джаным-джаным ана тилимизни тургъан ерде 
акъсымлайсынъыз? -- деди теренден-терен ах чекип, нура- 
ний къарт. 

— Пек догъру айтасынъыз, къартбаба, тувгъан тили- 
мизни акъсымламакъ, ёкъкъа чыкъармакъ, бу менимдже, 


халкъны тирилей коммектир! -- дедим ихтиярнынъ фики- 
рини тасдикълагъан олып. 
- Ну и ну, сколько же тебе лет «цыплёнок»? - деди 


мыскъылнен къаршыдаки къадын, мени баштан-аякъ 
ачувлы козьлернен чельтеп. 

— Он дерт басамакътан атлап, он бешинджисине аякъ 
бастым, апте, — джевап бердим кене ана тилимде. 

Ихтияр эллерини эбабиль кьушу киби керди де, мени 
кьучакьлап бет-козьлеримден чёп-чёп опьти. Тесирленге- 
нинден тап козьлери яшланды. Къартбабайнынъ арекетле- 
рини дикъкъат назарындан кечирген Ахтем, анасына тики- 
лерек: 

— Анай, сиз янъыласынъыз, о «цыплёнок» дегиль де, 
тамам меним яшдашым экен. Мектепте Анифе оджамыз да 
урьметли балалар, ана-бабанъызнен, догъмушларынъызнен, 
бири-биринъизнен озь ана тилинъизде къонушынъыз, деп 
тенбилей, — деди. 

— Рус тилини де, девлет тили - украин мовасыны да 
гьает яхшы бильмелисинъиз, эвлятларым, амма, эр вакъыт 
акъылынъызда олсун, догьмуш тилинъиз биринджи ерде 
турсын, — деди ихтияр. 

Мына сабырсызлыкъле беклеген сайылы дакъкъалар да 
етип кельди. Эвимизнинъ мусафирлер одасы догьмушлар- 
нен, кьомшуларнен ярашты, ёкъ-ёкъ, джанланды дейджем. 

Тюрлю-тюрлю миллий емеклер иле донатылгъан софра 
этрафында Сейдамет эмджем, Кемал дайым, Гульзаде апам, 
Кериме тизем... Э-хе-й, эписини тарифлеп башынъызны 
кутьмейим. 

Эр кеснинъ тебрик нуткъундан сонъ невбет манъа 
кельди. Мен де битачыгъым севген акъ ве къып-къырмызы 
гуллернен сюсленген нагъышлы сепетни юбилярымызнынъ 
огюне къойдым, картон къутунынъ ичинден яп-янъы намаз- 
лыкъны, теспини чыкъардым да: 

-- Битачыгъым, Аллах-Тааля сизге кене сексен йыл омюр 
багъышласын, бизим бахтымызгъа эр вакъыт сагълам, тен- 
дюрюст олып, шу эвимизнинъ бирден-бир парылдагъан 
чырагъы киби эпимизни къувандырынъыз. Дюнья тургъан- 
дже турынъыз! 

Сизинъ бизге япкъан насиатынъызны омюр билля унут- 
мам, — деп Фатма битамнынъ элини опьтим. 

— А что за «насиат» который ты, Рустемчик, «омюр 
билля унутмайджанъ»? -- деди къомшу къадынлардан бири 
юбилярнынъ башындан ашагъы саркъкъан четлери арап 
арифлериле сюсленген марамасына бакъаракъ. 

— Ана тилимизнинъ буллюр чокьрагьыны къурутманъыз. 
Оны яшатаджакъ да, ёкъкъа чыкъараджакъ да, джумхуриет 
тили севиесине котереджек де - сизсинъиз, къозуларым. 
Мына битамнынъ бизге япкъан насиаты, Тензиле тата, - 
хитап эттим мен. 

Фатма битам козьлерине ийип кельген буллюр тамчыла- 
рыны марамасынынъ уджунен сюртти де: 

— Сагъ ол, Рустемим, энди мен беш вакъыт намазымны 
сен кетирген намазлыкъта кьыларым, - деди. 

ЯЛВАРАМ, ЭВГЕ КЪАЙТ... 


Янъгъыз къадын -- къанатсыз къуш. 
(Аталар сёзю) 


- Гульпемпе, Гульпемпе, къайдасын акъыз? 

— Мен бурадайым, корову дою, коровуу, кто там? 

— Бу меним. Сагъа укол япмагъа кельдим, чагъыргъан- 
сын, тувгъаным, мен доктор Шазиемен! 

— О-о, наконец-то, подруга, я тебя, как в народе гово- 
рят, дёрт козьнен беклей эдим, вот-вот, уже сагъып битир- 
дим, выхожу, — деп элине толмагъа дёрт пармакъ къадар 
къалгъан сют къопкъасыны алып, сыгъыр аранындан чыкъ- 
къан эв бикеси адымларыны тезлештире-тезлештире араба 
къапы огюнде тургъан акъ халатлы, томалакъ бетли, яшы 
къыркъ бешлерден кечкен къадыннынъ янына ашыкъты. 

Эким Гульпемпени кореркен, ич-ичинден: «Ваай, апщем 
(апам), адам деген адам бу къадар денъишедир таа: сачла- 
рына кһарлар джавгъан, юзюнъ солугъан, бетинъ де бурюш- 
кен, белинъ исе къамбурлашкъан... Ёкъ, ёкъ, бу сёзлерни 
огъа айтсам, джаны агъырыр. Тиль адамны мугъайта, къасе- 
ветке далдыра, агълата, кульдюре я да эджельсиз ольдюре. 
Мен онынъ рухуны чоктюрмейим. Биз - экимлер татлы 
тильнен де хасталарны тедавийлемеге билемиз», деди ве 
сесини чыкъраракъ, незакетли тавурнен давуш къатты: 

— Не болды я сагъа, Гульпемпещигим? 

-- Зайдём домой, всё расскажу, как говорят в народе, 
ахызмай-тамызмай, всё-всёе по-порядку юрчи эве, 
Шурочка, - деп кьонакьбай мусафирни ашханеге давет 
этти, сонь абдырай-абдырай элине джезвесини алды да 
къаве тедаригине киришти. 

«Шурочка» сёзюни эшиткен мусафирнинъ чырайы 
къачты. Кейфини дуйдурмадан о, «хастанынъ» худжур- 
худжур арекетлерине, лафларына, козге чарпкъан низамсыз 
алда обалангъан савут-сабаларгъа, тоз бийлеген серванткъа, 
отьмек уфачыкълары алынмагъан софрагъа бакъты да: 

— Гульпемпе, раатсызланма, джаным, мен эвимде бир 
тувул, эки пильджан къаймакълы къаве ишип кельдим, 
яхшысы бирер пиала кок чай иче кьоярмыз, сен озюнъни 
кьыйнама, тувгъаным. 

— От кофе у меня давление котериле, Шурочка. Хорошо, 
будем зеленый чай пить, посудачим, джаным пек сыхылды, 
как я рада видеть тебя, Шурачыгьым. 

— Акъыз, Гульпемпе, айтаджакъ сёзлеримни къулакъла- 
рына купе этип такъ: бир даа сенинъ джанынъ авурмасын, 
анам-бабам моллакһайны махсус теклиф этерек, адымны 
эки кере эзан чагъырып, озьлери севип-сайгъан Шазие 
адыны къойгъанлар, сен исе болмайджакъ марушке ады- 
ман «Шура» деп чагъырасынъ. Мукъайт бол, таа бир кере 
агъзындан «Шура» исми чыкъкъандай болса, уколны биле- 
гинъе тувул да, анавы кунеш нурлары ищ тиймеген дже- 
рине япарман... 

— Ах, всё с этого и началось. В тот день я своего «буй- 
вола» — Алима, назвала Алёшей. Ох, он разозлился, покрас- 
нел словно молдавский томат, задрожал всем телом, махнул 
рукой и быстро ушёл, хлопнув дверью. 

— Вай, вай, арув иш джапмагъансынъ, напле джерде 
омюр джолдашынъны джаныны авурткъансынъ. Сенинъ 
Алиминь бек тирнекли эрип, акъыз, о заваллы эки адамнынъ 
ишини бир озю джаба: сыгъыр сава, бугъа бакъа, джымыр- 
таларны сайлап-сайлап джарагъан сойларыны таба, щип- 
щелер ачыра, сыр тувул, онынъ бир лагъабы «Щипщеджи 
Алим». Акъяр базарына бара, сют, къаймакъ, ешиль согъан, 
таракъот сата, экинджи лагъабы да «Базиргян Алим» экен. 
Сагь-селямет болсын, эки огълуна -- Экремге де, Марленге 
де, сенмен озюне де эв къуруп джетиштирди, учунджы 
лагъабы, адамлар агъызларыны толдурып онъа «Къуруджы 
Алим» дейлер. Байгъушынъ къырмыскъадай ишлий, ищ 
тынмай. Сен, Гульпемпещигим, къоджанъны аякъларыны 
джув да, сувуны ищ... 

— Э-хее, Алим кеткенине тамам шесть месяцев прошло. 
Оны тапсанъ ал, бросил свою семью, Шазием. Какая я была 

раньше, — деп хатыра альбомыны къарыштырмагъа башла- 
гьан арада, бесе-белли, Гульпемпе къызлыкъта чыкъкъан 
ресимини тапып косьтермек истеди. 

— Айды, кьыдырма, къыдырма, санки мен сенинъ къыз- 
лыкъ щагъынъны бильмиймен, шимди де ярамай тувул- 
сынъ. Эбет, элли джашман джигирми ущте олгъан ёсма- 
лыкъны тенъештирмезсинъ. Узун келименинъ къыскъасы, 
къабаатынъа икърар бол да, Алим пашаны джанына бар, 
ондан кещирим сора. Сени корьгенимен, анджакъ джуре- 
гинде болгъан майлары ирир де кетер, инан акъ сёзюме. 

— Он мне поставил такое условие: если я начну говорить 
на языке, данном мне Всевышним Аллахом, то, видите ли, 
вернётся в свой родной очаг. Гориюрсинъ, подруга, эписи 
ишлер мана халды: сыгъыры сагьмах, аранны куремек, 
тавухларны бахмах, базар япмах, чамашыр ювмах, азбар 
иши, сонь Акъмесджитке варып, чалышкъан ширкетим- 
нинъ табанларыны ювмах - эписи бойнума юкленди, - 
деп хитап этеркен, Гульпемпенинъ козьлеринден бурчакъ 
киби яшлар тыгьырып бетине, бетинден ачыкь герданыны 
яраштыргъан эки сыра томалакъ кербар тюслю боюнджакъ- 
ларгъа тамлай башлады. 

— Теп-теп, джазыкълар болсын сагъа, козь джашла- 
рынъны шибырта берме, тувгьаншигьым, айткъанларымны 
джап... 

Кок чай ичильди, хаста ханымгъа да учь укол санчылды. 
Лякин лаф сандыгъы гъайрыдан ачылды. 

-- Ты права, дорогая, я сама виновата, сама. Если мой 
буйвол не вернется домой на этой неделе, то прощай Гуль- 
пемпе, эльвида Гульпемпе. Чую душой, я до зимы не дотяну, 
умру, сдохну! 

— Шай деме, сёзлеринъни джель алсын. Айткъанларынъ 
ташкъа-тавларгъа болсын. Къоджанъ не истей — оны джап. 
Мен де сагъа шашаман. Бакъщи, бу уйде тек экимиз оту- 
рамыз. Раббиме шукурлер болсын, мен озь тувгъан илимни 
суемен, эм тенимде джаным болдыкъща суеджекмен, 
иншаллах. Эр кимнен шу Къадыр Мевлям берген тильде 

лап этем. Сен де Гульпемпещигим, булай джапсанъ, нур 
устюне нурлар джавар. Сагъа риджа этемен, мына шу 
бинъ, бинълердже джылларман къонушып келинген ски- 
плер, сарматлар, къыпчакълар — алай тувгъан урувлары- 
мыз къуллангъан джанлы, татлы тильмен пикир джурьсет, 
джурегинъде болгъан ис-туйгъуларынъны Аллахым берген 
тильде беян эт. Джанынъ авурмасын. Ватангъа кощип кель- 
ген сонъ, къыскъа антерщиклер кийип башладынъ, щащла- 
рынъны да сап-сарыгъа, дудакъларынъны къарардан зияде 
къып-къызыл ренкке бояладынъ, не марушке болдынъмы, 
достщигъым?! 

-- Думаю, думаю, голову ломаю, сен догърусыны айта- 
сынъ, Шазие. Бир ай эвель, къаш мына-мына къарарайым 
деген маальде Алимим сюрип гельди. Ах, не де олса, 
шукюрлер олсун, чырагъым янды, ичим-багърыма шав- 
лелер сепильди, деп къувандым. Онынъ бойнуна сарыла- 
джакъ эдим. О, десенъ эвдеки юдже китабымыз - Къу- 
ран-и Керими алмая гелен. Къазакъ тилинде къонушылгъан 
эвде бу китап ынджына эмиш. Дерсинъ, Раббининъ сёзлери 
язылгъан бу китапнынъ да джаны вар. Ана шай, Шазиечи- 
гим, - деп эв бикеси толгъун-толгъун агълап башлады. 

— Апперим омюр джолдашынъа. Пек арув япкъан, иманы 
къавий мусульман юдже китапны «тильсизлерден» къур- 
таргъан. Онынъ джеринде мен болсам, мен де шай джапар 
эдим, апперим «бугъанъа»... 

- Аз халды унутмая, айды Алимимнинъ не себептен 
кеткенини анълайым, амма копегимиз Къаплангъа не дер- 
синъ? О дурак да огьлум Экремнен лаф эткен арада манһа 
атылды. Ябанджы тильде кьонуша эдим, агьызыны ачты да, 
ыр-ыр ырылдай башлады ахмах. Как-будто ят сёзлер онынъ 
зытына тохуна. Дейджегим, Шазиешка, о да шорбаджысы- 
нынъ пешине тахылып китти. Инсан баласыны анъламая 
мумкюн, я бу айвана миллетчилик дуйгьусы хандан гельди, 
аджеба? Узун лафнынъ хысхасы, экиси бири-бирини яры 
сёзнен, атта ишмарнен де анълайлар. 

— Сагъа насиатым шу: ишнинъ сонъуна щикъамассынъ, 
тез бол, эринъ къатына бар, ондан кещирим сора. Сагъа 

ошагъанлар Къырымнынъ эр джеринде толып-ташып джата. 
Сонһу хайыр болсын. Джаш несилимизге джазыкъсына- 
ман. Огъул-къызларымызны тиль хасталыгьындан къурта- 
райыкъ. «Модный» лисангъа джапышып алсакъ, миллет- 
нинъ вазиети не болыр? Халкъымызнынъ омюри баарьде 
ачылып, къыш кельмезден эвель къурып кеткен, ёкъ олып 
кеткен гульге ошайджакъмы, аджеба? 

— Сагъ ол, Шазиечигим, сен манъа ахыл хойдынъ, 
ярындан кечи ёкъ, Алимимнинъ янына варарым, бойнуна 
сарылырым, янахларындан чёп-чёп оперим... Кене унута- 
яздым, кечкен джума гуню Буюк-Онлар къасабасын- 
дан акъайымнынъ бир яхын досту гельди. Алимни сорды. 
Лафларыны пек бегендим. Бу бизим яшагъан ерни менден 
де гузель билий экен. «Къасабанъызда юзге якъын къы- 
рымтатар къорантасы бар. Кими кой шурасында чалыша, 
кими хастаханеде, мектепте, даа биревлер зираатчылыкъ- 
нен, айванасравджылыкънен огъраша, анавы уста Рефатны 
да билем. Онынъ япкъан джезвелерини миллий телеяйыны- 
мызда нумайыш эттилер. Бу къасабада Аметхан Султанны 
яхшы бильген, таныгъан, оны дефаларджа тедавийлеген 
кассе Сафие битамыз да, Аллах онъа юз йигирми йыл яша- 
макъ, омюр корьмек насип этсин. Дейджегим, къырымта- 
тарлар арасында тенбель, азыр ашкъа дуаджы сойлары 
ёкъ. Эр кес элял чалыша, элял ашай», деп чантасыны ачты, 
ичинден «Йылдыз» меджмуасыны, эки «Къырым» газета- 
сыны чыкъарып: 

- Ханым бу сизге менден бахшыш олсун, а бу «Йыл- 
дыз»ны ве «Янъы дюнья» газетасыны исе къомшунъыз 
гульджю Шевкет бейге берирсинъиз. Мына кузь мевсими 
етип кельди. Янъы йыл ичюн абуне кампаниясы башланды, 
риджа этем, Шевкет бей, сиз ве сагъ тарафта, ёлнынъ 
боюнда яшагъан Йылкъыджиевлерге де, замет де олса, 
барып айтарсынъыз - эпинъиз язылмагъа унутманъыз. 
Миллий неширлеримизге къолтутайыкъ. Эр кес, чаресине 
коре, мытлакъа я алты айгъа, я да бир йылгъа «Къырым», 
«Янъы дюнья» газеталарыны, — эписини Алим достум къа- 

сабанъызда яшагъан къырымтатар къоранталарына даркъа- 
тыр, - деди де сонъ: 

— Я Алимнинъ озю къайда? — деп хитап этти. 

Алим достунъыз мени ташлап къачты, демеге утандым, 
просто тилим вармады. - Он уехал в командировку в 
Акъяр, — деп хуртулдым. — Адынъыз недир? Ким кельди 
дейим? -- деп сорадым. 

-- Иса эфенди, лагьабы «Кедай» десенъиз анълар, дие 
ашыкъа-ашыкъа китти, тувгъаным. Тап, Шазиечигим, ябан- 
джы тильде сёйлегениме утандым. Онынъ корюниши, кий- 
ими, айткъан эр бир сёзю биз ичюн орьнек десем, ярашыр. 

— Лапларымыз къарардан зияде созулды, Гульпемпещи- 
гим, меним де уйде джападжакъ ишлерим богъурдакътан. 
Бир таа сагъа укол санчмагъа кельгенде, Алиминъ уйде бол- 
сын, савлукъман къал, эшитесинъми, Алиминъ уйде бол- 
сын! 

Айланыр куню Гульпемпе танъ ярышыр ярышмаз тёше- 
гинден турды. Бет-къолларыны ювды. Экремнен Мар- 
леннинь сабалыкъ ашайджакъларыны, ичеджеклерини 
азырлады. Сонъ сыгьыр аранына ашыкъты. «Мося»нынъ 
азырлагъан мукяфатыны къопкъасына толдурды, онъа да 
ем берди. Эв ишлерини тертипке къойды да, алты ай эвель 
джаным-джаным оджакъны терк этмеге меджбур олгъан 
алчакъ гонъюлли, саф виджданлы, далапкяр акъайчы- 
гъынынъ аджеле къургъан мувакъкъат кульбесине ёл алды. 
Кетер экен Тавбадракъ коюнинъ артындан ешерип корюн- 
ген дагълар, къырлар, оларнынъ этеклерини яраштыргъан 
багъ-багъчалар Гульпемпенинъ козьлерине ойле дюльбер, 
ойле нешели корюндилер ки, санки дерсинъ, о, бу гузел- 
ликни омюринде сифте корьген киби олды. Кой джамиси- 
нинъ минаресинде — айнен йылдыз арасына бир къарыш 
къадар томалакъ башыны сокъкъан кунеш исе аллы-пуллы 
нурларыны ёлджу къадыннынъ эр бир адымына аджымадан 
сепмекте, «Гульпемпе, Гульпемпе, гъайрыдан озь къабынъа 
кирмек ичюн юрегинъде уянгъан арзунъны алгъышлайым, 
машаллах санъа» деген киби олды. 

Шу эснада башынынъ тёпесинден Къара денъиз 
тарафкъа учып кеткен эки акъ гогерджин, эки къарыл- 
гъач да кунешнинъ машаллахына зиль туткъан киби олды- 
лар. Гульпемпе Алимнинъ мувакъкъат эвчигине насыл этип 
кельгенини сезмеди. О, бир дакъкъа токъталды. «Бираз 
акьыл-фикиримни топлайым, айтаджакъ сёзлеримнинъ 
метнини тек кенди лисанымле тизмелим, ич бир ябанджы 
сёз, я да ибаре къарыштырмайым, къарышса, билем, акъай- 
чыгъым кене афакъанланыр. Эйиси, мен онъа сюргюн- 
ликте Янъыёл шеэринде яшагъан вакътымызда эзберлеген 
Эшреф Шемьи-заденинъ секизликлеринден бу сатырлары 
айта-айта къапысыны я да пенджеречигини къакъарым: 


«Инсан чечек киби бир шей: 
Я къокъулы, я сасыкъ, 

Я пек къаба, я пек назик, 

Я титис, я ярашыкъ. 
Къокъусызны къокъулыджа, 
Къабаларны назикче 

Этмек бизим иш дегиль де, 
Кимнинъ иши, сениньже?» 


Вай Аллахым, бакъса, бакъса, Алимим бу ерде де озюне 
иш тапкъан, бала-чагъа юрген сокъакънынъ кенарында ось- 
кен къой тикенлерини чапалай, айды шаркъымны барыш- 
къан сонъ айтырым. Илле сырасы гелир», деп завалы къо- 
джасынынъ янына ашыкъты. 

-- Алим, Алимим, ишлер къолай гельсин. Мени афу эт, 
шартынъны къабул этмее сёз верем, Юдже Мевлям верен 
тильде эм сеннен, эм бутюн сой-акърабаларымнен лаф 
этеджем. Гуняхларым буюк: Экремни, Марленни «тильсиз» 
сакъав эттим, къабаатларымы намусле акъламая сёз верем. 
Олды пайнозюнъ яшагъанынъа, ялварайым, эве хайт, джа- 
ным, мени де, кендинъи де чекиштирме. 

Алим черик асыр бир ястыкъкъа баш къойып яткъан, 
эки эвлят эдие эткен омюрдешининъ бет сымасыны корер- 

кен, элиндеки силясынынъ сапына кевдесини таяды, эппейи 
вакьыт апайчыгьына оппа козьлерини тикерек: 

— Акъыз, бу сенсиньми шу? Ер юзюнде акъикъат, адалет 
деген шей бар экен де. Не исе Аллах берген озь лехдженъде 
сёйленип башладынъ. Бугунь руямда сени корьдим. Къапы 
янына келип йырмы, шиирми айта эдинъ. «Серенада»нъ 
биткен сонъ, мен эвимден чыкътым. Сен бойнума сарыл- 
дынъ... Гульпемпе, бакъчы анавы кошечикке — Къапланы- 
мыз да санъа бакъып, къуйругъыны ойната, башчыгъыны 
саллай-саллай сени алгъышлай. 

-- Джаным, козюм, мени багьышла. Энди ахылландым. 
Языкълар олсун, сени диньлемедим, Экремни, Марленни 
«тильсиз» осьтюрдим. Бир даа ялварыйым: сучларымы афу 
эт! 

— Не исе япкъан хаталарынъа пешман этесинъ. Энди 
пек мукһайт ол. Баарьде бир геджеде акимиет деньишти. 
Аламлар текмиль шашмаладылар. Энъ зияде сен тюрлен- 
динъ. Меннен, танышларынънен — эр кеснен баса-бас 
ишгъальджилернинъ тилинде лаф этмеге башладынъ... 

— Айды, акъай, юр эве хайт. Яньгьызлых тек Ярадана 
ярашыр. Къапланны да хазыгъындан чез. Беклейим, джа- 
ным, — чынълады къадын «хаста» къоджасынынъ сийрек 
тюклю аллангъан коксюне, утюленген сарышын ёлакълы 
кольмегине, томалакъ бетине, къалын къара къашларына, 
тюзгюн бурунына, сокъакъ четинден алынгъан топ-топ 
къой тикенлерине тельмире-тельмире бакъып. 

— Акъыз, бельки эвден ачыкъып чыкъкъандырсынъ. 
Мен пиляв пиширдим. Къана, килериме бир аякъ кирчи. 
Емекни чалт-чалт къыздырайым, сени сыйлайым. 

— Ех, ёх, эйиси, Алим, хазанны мана вер. Эве варгьан 
сонь софра донатырмыз. Экрем, Марлен, мен, сен — дёртю- 
миз ашармыз. 

— Бу лафынъда джан бар, папийчигим, — деп учь 
лагъаплы йигит пашасы пыртыны джемидангъа джем эткен 
арада къадыны: 

— Олян, мубарек Хуранымызны энъ устьке хой, - деди. 

Алим къолуна джемиданыны, Гульпемпе исе къазанны 
алып, озь оджакъларыны гъайрыдан джанландырмагъа 
ашыкътылар... 

Арадан тамам дёрт кунь ве дёрт гедже кечти. Алимнен 
Гульпемпе енълерини тиреп, эвни низамгъа кетирдилер. 
Азырлыкъ буюк олды. Бойдан-бой софралар донатылды. 
Къасабанынъ чалгъыджыларыны, эш-дост, къолум-къомшу- 
ларны, сонъ Буюк-Онлар къасабасында яшагъан джемаатчы 
инсан «Иса кедайны», Шазиени де унутмадылар — эписини 
козайдын дюгюнине давет эттилер. Аякъчылыкъ вазифе- 
сини «Иса алехисселям»гъа юкледилер. Зияфет шенъ-ше- 
рамет, миллий тюс, темиз къырымтатар адети боюнджа 
башланды. Мусафирлер бири-биринен шырныкълы, бал иле 
шербетнинъ лезети олгъан озь Ана тилимизде къонуштылар. 
Сёзге чыкъкъанлар да аз олмады. Башта Озьбекистанда нам 
къазангъан къуруджы, президентнен сыкъ-сыкъ лаф эткен 
Хайсер агъа маналы нутукънен чыкъышта булунды. Ондан 
сонъ аякъчы Иса эфенди ортагъа чыкъты ве: 

— Джемаат, биз эпимиз бир бостаннынъ махсулымыз. 
Эпимизни багълагъан, бирлештирген, ойнаткъан, кульдюр- 
ген, агълаткъан, тирильткен эм ольдюрген бу — Ана тили- 
миздир. Бу мирас бизге Юдже Аллахтан бахшыш этиль- 
ген. Оны яшатмакъ кьуветлендирмек, мукъаддес ватан 
топрагьында янъгъырытмакъ бизим борджумыздыр. Мен 
эпинъизге етерли дереджеде «Йылдыз», «Къырым», «Янъы 
дюнья», «Маариф ишлери» неширлерини кетирдим. Мына 
огюмизде абуне компаниясы тура, биринъиз къалмай абуне 
оладжакъсынъыз. Ана тилимизнинъ аджыныкълы алда 
олгъаныны яхшы билесинъиз. Пейгъамберимиз хазрети 
Мухаммед Мустафа (с.а.в.) эфедимиз: «Окъу, окъу, догь- 
гъан чагъынъдан та къабринъе баргьанджа окъу», деген. 
Бизлер де ана тилимизде чыкъкъан неширлеримизни — эм 
китапларны, меджмуаларны, газеталарымызны мунтазам 
окъуйыкъ. Осип келеяткъан джаным-джаным фиданлары- 
мызны тильсиз этмейик. Бу алидженап ишке чин юректен 
янашайыкъ... 

-- Апперим, Иса эфенди, акь сёзлеринъ ищюн сагъ бол. 
Энди мен де бир къащ сез айтайым. Бу эвде эр вакьыт 
барышыкъ, муаббетлик укюм сюрсин, ич бир эвде айры- 
лыкълар болмасын. Къартларымызгъа айрыджа урьмет 
этейик. Иш ким озь анасыны, бабасыны, догьмушыны 
къартлар эвине къувмасын. Бу айып, джемаат! Энди, Алим 
паша, Гульпемпе тувгьаным, Экрем ве Марленнинъ никях 
тойлары мына булай шенъ-шерамет кешсин. Олардан тёре- 
ген торучыкъларынъызны перагьыны коринъиз, — деп 
Шазие ханым элине бир къутучыкъ алды, ичинден шприц 
чыкъарды. - Джемаат, джемаат, я бу уджлу инени коре- 
сизми, яхшыджа бакъынъыз: ким де ким, форсаланып, озь 
тилини акьсымласа, тильни оксюз этсе, мен шу инени джан- 
башынъызгъа тувул да, авзуньыздаки суексиз эт парчасына 
санчарым. Къа, эпимиз ант этейик, сёз берейик, эр джерде 
бири-биримизнен тек Танъры Тааля берген тильде къону- 
шайыкъ. Озь туйгьуларымызны, джуректе, мийде болгъан 
пикирлеримизни Ана тилимизде ипаде этейик! 

— Догъру, догъру, аферин. Шазие тувгъаным. Сен 
мени олюм панджасындан къуртардынъ. Къоджамнен 
къавуштырдынъ. Мен де ант этем, сёз берем, оле-ольгендже 
озь тилимизде лаф этмеге арекет этерим. Меним башыма 
гелен мусибетлер эр кес ичюн нумюне олсын, нумюне! - 
чынъланды эвнинъ бикеси софра этрафында отургьан 
мусафирлерге бакъа-бакъа. 


ТЕКМИЛЬ ШАШМАЛАДЫМ АКҺАЙЛАР 


Мен механизмлештирильген кочьме колоннада идареджи 
олып чалышам. Саба олса азыр емекни тамагъыма ёллап, 
дос-догъру ишиме кетем. Акъшам, иштен кельген сонъ 
кене софра башына кечип, лезетли ашымны ашайым, сонъ 
заваллы апайчыгъым, ярыкъ дюньянынъ екяне чырагъы, 
Гульфидангъа сагъ ол биле айтмайып, шеэр Медениет сарай- 
ына ашыкъам. Анда Себастьян Бах, Моцарт, Георг Фридрих 

Гендель, Петр Ильич Чайковский ве Ильяс Бахшышнынъ 
тылсымлы музыкаларыны динълейим, шахмат ярышында 
иштирак этем. Юкъламакъ вакъты кельгенде, яваш-яваш 
эвиме -- мени дерт козьнен беклеген яречигимнинъ узу- 
рына къайтам. 

Бойле этип, акһайлар, айлар, йыллар бири-бирининъ 
пешинден келип кечтилер, эки эвлятнынъ бабасы олгъа- 
нымны дуймай къалдым. Буюги бешинджи баарьнинъ боса- 
гъасындан мына-мына атлайым деп тура. Ады Зоре. Лякин, 
акъайлар, сизге деп айтам, Зоремнинъ аз бучукъ эришлиги 
де бар. Мен кяде онъа: «Къызым, папучларымны алып 
берчи», - десем, «бар да озюнъ ал», — дей. Экинджиси - 
огълан. Ады Рустем. Санки меним башымны кесип, онъа 
къойгъанлар -- бири-биримизге пек бенъзеймиз. Фаний 
дюньяны корьгенине энди он учь ай олды. Назар тийме- 
син, пек чая, атик. Тильчигини айтмайсынъызмы, онынъ 
татлылыгъы шекер-шербетте биле ёкъ. «Ана-айка, ба-ба- 
ай-ка», -- деп башласа, агъызынъны ач да, бакъ отур... 

Джума куню иште телефон чынъылдады. 

— Алло, бу Оньмазовмы? — къадын сеси янъгъырады. 

— Э, э. Онъмазов Тюзтабаным. 

-- Багъышланъыз, сизни хастаханеден... 

-- Анда кимге керек олдым я?.. 

— Мен травмотология болюгинден, невбетчи эмшире 
Зера Эмирова олам. 

-- Олсанъыз пек яхшы, хасталарны тездже тедавий- 
ленъиз, мен исе, Таньрыма бинъ кере шукюр, Чорабатыр 
киби сап-сагьламым. 

— Лаф сизинъ акъкъынъызда кетмей, амма... 

-- Аммасы да не? 

— Омюр аркъадашынъыз Гульфидан бизде... 

— Онъа не олды я? 

— Кьоркьманьыз, йыкъылып къазалангъан. Сол аягъы- 
нынъ тобугъы чатлагъан. 

-- Неси патлагъан? 

— Аягьынынъ кемиги чатлагъан. Шимди о бизим болюкте, 
алтынджы одада ята, сыныкъ ерини чырышладылар! 

- Тюф, тюф.. Сонъу хайырлы олсун... Байгьушнынъ 
вазиети насыл? 

- Бир джорукъ. Сиз тездже эвинъизге къайтынъыз. 
Бугуньден башлап, балачыкъларны агьлатмай-сызлатмай 
озюнъиз бакъып тураджакъсынъыз. Затен, эв бикенъиз- 
нинъ манъа япкъан муим риджасы да будыр... 

«Вай, Аллах белянъны алсын, ана санъа бекленмеген 
запарта», — деп деръал ярдымджым Талапкяровгъа месе- 
лени анълатып, идаренинъ къыбла тарафына чатым. Анда 
тоз-туфангъа ортюлип, ипранып, учь юз элли йыл яша- 
гьан къаплыбакъагъа ошагъан «Запорожец»име миндим де, 
аллель-аджеле эвге етип кельдим. Рустемчик азбаркъапы 
огюнде агъач атчыгъынен ойнай. Онынъ янында Зоречик, 
зейтюн козьчиклерини яшландырып, сокъакъта тура. О 
мени корьгенинен: 

— Баба, анамны... — деди де, агьлап йиберди. 

— Хаберим бар, кьозучыгьым, эписи яхшы олур, агь- 
лама! 

— Анама бармагъа истейим! - деп Зоре кене ферьяд 
кьопарды. 

— Айды, кьызым, етер энди, сюрт козьяшларынъны! — 
дедим мен ве джебимден конфет, сакъыз чыкъарып, онъа 
узаттым. - Ма, кьызым, аша, пек татлы конфет. 

- Ёкъ, озюнъиз ашанъыз, мен анамны корьмеге истейим. 

— Къызым, башта ананъа акъшамлыкъ бир шейчиклер 
пиширейик, сонъра эпимиз арабагъа минип, хастаханеге 


барырмыз, -- дедим. Элимдеки конфетни корьген Рустем- 
чик, атчыгьыны быракъты да: 
— Къа-пет, къа-пет бэй, ба-байка, — деп сомурданып, 


бутюн вуджудынен манъа ясланды. Мен къучагъымны 
керип, оны багьрыма бастым. Асты сылангьан. Штанчы- 
гьынынъ авы девекъушнынъ йымыртасы къадар «юктен» 
ашагьы саркъкъан. Эвге кирип енълеримни чалт-чалт тир- 

сегиме къадар тиредим де, омюримде ильки кере меджбу- 
рий «акъай» ишине кириштим. 

Бу арада, таз устюне чыбан, дегенлери киби къапы перде- 
сининъ аралыгъындан къомшум Шамратнынъ там-такъыр 
башы йылтырап корюнди. Онынъ эки лагъабы бар: ачкозь 
ве зырзоп. Шамрат яры шакъа, яры мыскъылнен: 

— Олян, «адждерханъ» бугунь сол аягъындан тургъан, 
гъалиба. Сен саба ишинъе кеткен арада, о эки къопкъа- 
нен чешмеден сув алайым деп, анавы къалдырым янындаки 
ташкъа сюрюнип йыкъылды. Берекет берсин, меним «пар- 
дошыма». О телефонда къиямет къопарып, «Аджеле ярдым» 
арабасыны чагъырмагъан олса, бельки де... 

- Къарынъ Пемпе сагъ олсун, онъа меним тешеккю- 
римни айт. Яхшы къадын — дюнья байлыгъы, дегенлер. 

— Ха-ха-ха! Дюнья байлыгъы олмагъайды. Аллахнынъ эр 
куню къутургъан копеклер киби талашып, тишлешемиз. 

— Вазгеч, олур-олмайджакъ лафлар айтма! 

-- Билесинъми не, Табан паша, эйиси сен манъа Истан- 
бул чубугьыны багьышла пардошымнынъ ешиль козьле- 
рине тютетип, ойле кейфленейим ки, корьмелисинъ! 

- Тапкъансынъ сорамагъа шей! 

- Нафиле чубугъынъны къызгъанасынъ. Эписи бир 
дуям, тютюн якъмагъа вакъытынъ олмаз. 

— Не ичюн шай дейсинъ, гевезе? 

— Ха-ха-ха!.. Бугуньден башлап тёшек-ястыкъ, эв 
аскъысы, бадие ташымакъ, чамашыр ювмакъ — эписи 
сенинъ къалын бойнунъа юкленди. Энди, кадячыгъым, 
медениет сарайыны унут, шахматны быракъ, эписи бир 
сенден Каспаров да, Фишер де чыкъмаз. Музыканы исе 
тюшюнъде динълерсинъ. 

Мен онынъ тикенли шакъачыкъларыны динълеп: «Бакъ, 
джинасирге, не къадар догъру сёйлей», - деп тюшюндим. 
Сонъра сесимни котерип, тыпкъы академияда маруза окъу- 
гъан айтувлы профессор киби хитап эттим: 

— Агъыр юкни ат чеке, агъыр ишни эр япа! 

— Айса, кьомшу, эки кумюш бер. Эскадрон Шевкетнинъ 
тюкянына барайым, булгъар сигарлары алып, афиёнымны 
патлатайым. 

- Ма, санъа учь кумюш, амма биль ки, мен буны сонъки 
кере берем. 

— Сен, асабам, «вазны» идаредекилерине окъу, - деди 
де, параны джебине сокъты, кьылый козюни ишарет пар- 
магьы иле окъалады. Сонъра софра узериндеки буллюр 
савуттан къандиль, сынап алмаларыны бирер-бирер сайла- 
магъа башлады. 

— Айды, гевезе, деф ол башымдан, меним япаджакъ 
ишлериме кедер этме! — дедим онъа. 

— Ха-ха-ха! - деди о, агьызыны сонъки къувамына 
къадар керип кульди. Бунынъле тютюнден, макъсымадан 
сийреклешип къалгъан чёкюр тишлерини нумайыш этти. 
Шамрат къойнуна, джеплерине алмаларны ерлештирди де, 
тыпкъы агъыраякълы апай киби босагъадан атлады. Кетер- 
кен алемден башкъа бир «нагъмени» созды: 


Эски араннынъ отлугъы, 

Бу йыл къызнынъ чокълугъы. 
Бу йыл ойнап да къалмасакъ, 
Онынъ да олур къытлыгъы... 


Арадан бир афта кечти. Меним ичюн бу бир йылдан 
зияде олып корюнди. Гульфиданымнынъ аягьы исе, кунь 
сайын тюзельмекте эди. Бир куньо меним осаллашып бара- 
яткъан къияфетиме бакъты да: 

— Вай, акьайчыгьым, бенъзинъ тамам дымлангъан къара 
инджир киби солгъан, башынъ да... Тюф-тюф, къарлы 
боранда тыгъыртылгъан къорай киби агъаргъан. Сонъу 
хайырлы олсун, - деди. 

Къадыным хастаханеге тюшкен сонъ, учюнджи куню 
идареден Талапкяров кельди. 

— Устаз, сагъ-селяметсинъизми шу? 

— О да не маразнынъ ахрет суали? 

— Иштекилер Тюзтабан акһай озь эвини якъаязгъан, деп 
зий-чув котерип юрелер. Хайырлысымы шу? 

— Эбет, эль агьызына элек тутулмаз, дейлер. Тап о къа- 
дар дегиль кьомшуларнен атешни бир тынышта сёндюр- 
дик. 

-- Я атешнинь себепчиси ким? 

— Озюм. Чай къайнатаджакъ олып газны якъкъан эдим, 
янындаки пачаврагъа эмиет бермегеним. Газнынъ алеви 
башта чулгъа, ондан исе «тилини» тёпедеки перделерге соз- 
гьан... 

— Эльбет, атеш тюшкен ерини якъа, дейлер, устаз. 

-- Асабам, идаредекилерге, таныш-билишлерге: «Тюзта- 


бан акъкъында даркъалгъан лафлар масал экен», - деп айт, 
анъладынъмы? 

Талапкяров сагъ элини коксюне басып: 

- Эр шей айткъанынъыз киби олур, - деп менимле 


сагълыкълашып кетти. 

Дёртюнджи куню, сервантнынъ тозуны сюрткен вакъ- 
тымда, буллюр савутлар ерге тюшип чиль-парча олдылар. 
Башкъа келеджек беля, малгъа кельсин дейлер... 

Бешинджи куню исе... Вай, вай, айтмагъа тилим бармай. 
Рустемчикни бадиесине отуртып, чубукъ якътым. Барып 
пенджерени, къапыны артынадже ачтым, сонъ кене яврум- 
нынъ янына кельдим. Оны охшап, башчыгъыны бир къач 
кере сыйпадым, даа догърусы, сыйпайым дегенде о яйгъара 
къопарды. Бакъсам, не корейим, баланынъ къулагъыны 
чубукънен пиширгеним. Гъафлетлик, иште, баре чубу- 
гьымны Шамраткъа бергейдим! 

Узун лафнынъ къыскъасы, акъайлар, къавеханелерде, 
берберханелерде, Медениет сарайларында — эр ерде адам- 
ларнынъ агьызында сакъыз олдым, сакъыз! 

Алтынджы куню Зоречигим кадясынынъ элинден тутып: 

— Баба, бизни Айше енгемлерге алып барынъыз! — деп 
ялварды. 

— Я анда не япаджакъ оласынһыз? 

— Анам кельгендже оларда яшармыз. Бабачыгъым, сизге 
ишанч къалмады, эр кунь бир «айын-оюн» косьтересинъиз. 

— Кьызым, недир сенинь айткъанынъ? 

— Билем, билем, — деди о, — сиз энди текмиль шашма- 
ладынъыз. 

Ана шай, акъайлар, керчектен де текмиль шашмаладым. 
Аллах кимсени къадынындан айырмасын. Он эркек эвде 
бир къадыннынъ япкъан ишини япып оламай экен... 


КЪАРЫ-КЪОДЖА АРАСЫНДА 
ОЛМАГЪАН ШЕЙ ЁКЪ! 


— Алло, алло! Бу «Аджеле ярым» болюгими? 

-- Э-э, сизни динълейим. 

-- Хо-ходжам хазая огърады. 

— Не ерде? Тафсилятлы шекильде айтынъыз: къазагъа 
огърагъан ерини, къоджанъызнынъ догъгъан йылы, ады, 
сойады?.. 

-- Хаза ёлда дегиль, эвимизде олды. 

— Айса эв адресинъизни сёйленъиз! 

— Ешиллик джаддеси, докьузынджы эв. Абдыравукъов 
Зодий Ныкътаевич. Ярын о тамам элли беш яшына кире- 
джех, хыскъадан кесейим: элли беш яшында!.. 

Арадан он-он беш дакъкъа кечер-кечмез Ешиллик сокъа- 
гьына зыкънен вызылдап «Аджеле ярдым» арабасы келип, 
докьузынджы эвнинъ азбар къапысы огюнде тарс токъ- 
тады. Ичинден эки акъ халатлы эким тюшти, бирининъ 
кьолунда дерт кошели къара джемиданчыкъ. Оларны араба 
къапы янында дёрт козьнен беклеп тургъан Фатма шерфе 
къаршылап алды ве: «Пешимден юринъиз!» — деп эвнинъ 
энъ арттаки одасына давет этти. Бу ерде пападие чечеклери 
тасвирленген макъатнынъ ортасында яткъан Зодий эфенди 
экимлерни корьгенинен шу дакъкъасы кьыбырданып алды, 
оппа козьлерини яраштыргъан сыкъ кирпиклерини къы- 
бырдатып, башта эким къадынларнынъ бирине, дигерине, 

соньра исе сап-сары сачлы къарысынынъ зейтун козьле- 
рине, эеджанлы юзюне, акъ герданыны сюслеген эки сыра 
алтын ильванларына бакъып алды, сонъ экимлерге зар-зор- 
нен йылмайып: «Джан бермеси бир шей тувуль экен, тамам 
озь вакьтында джетип кельдинъиз», - деди яваштан. 

Не исе экимнинъ йымшакъ эли Зодийнинъ терлеп башла- 
гьан манълайына, пертийген сагъ аягьына, шишип чыкъкъан 
сол къолуна бир къач кере токьунды, сонъ исе хастанынъ 
сыджагъыны ольчеди. Эким къара джемиданчыкъны ачты, 
ичинден шприцлернинъ бирини алып, Зодийнинъ штаныны 
чезип, йымшакъ ерине бир укол, экинджи шприцнен исе 
шишкен сол къолунынъ билегине укол япты. Учь-дёрт дакъ- 
къадан сонъ къадынлар хастаны седиеге яткъыздылар ве 
учевлешип оны азбарда беклеген арабанынъ ичине мукъай- 
тлыкънен ерлештирдилер. Фатма шерфе экимлерге: «Мен 
де Зодийнен гидеджегим, шимди къапыны орьтейим», — 
деп ялварды. 

«Аджеле ярдым» арабасы дос-догъру сыра-сыра сельби- 
лернинъ артындан ёлгъа бакъып тургъан дёрт къатлы къо- 
джаман бинанынъ биринджи къатында ерлешкен травма- 
тология болюги янында токътады. Акъ халатлылар седиени 
арабанынъ ичинден сакътлыкънен тюшюрип, травматоло- 
гия болюгине адымладылар. 

Болюк мудири къарарнен къыркъ яшларында орта бойлу 
къою къара къашлы, къара козьлю юнанларгъа бенъзе- 
ген, баба-дедеси ялы боюндан олса керек, Ленур эфенди 
огюнде тенеширде мевта киби седиеде созулып яткъан 
Зодийге джиддий назар ташлады. Онынъ эллерини, аякъла- 
рыны сыйпап бакъты. Бир нетиджеге кельген киби хаста- 
гъа джиддий бакъты. 

— Хайырлымы, дохтур эфенди? - хитап этти Фатма 
шерфе кираз киби аллангъан дудакъларыны ачып, арасын- 
даки алтын тишлерини Ленур бейге косьтеререк. 

— Къоркъунчлы бир шей ёкъ беллейим. Шимди рент- 
ген япармыз, - деп маса устюнде тургъан телефон трубка- 
сыны алды. 

Чокъкъа бармай эки азнавур бичимли эриф одагъа кир- 
дилер. Эким оларгъа не япмакъ кереклигини анълатты. 
Пельванларгъа бенъзеген хызметчилер Ныкътаевични 
керекли ерге алып кеттилер. Одада Фатма шерфе къалгъа- 
нындан файдаланып, баш хирург къаршысында кендисини 
насылдыр афу этильмейджек гунях япкъан «джинаетчи» 
киби тургъан, яшы десенъ Оноре де Бальзакнынъ «даа 
къызлар сафындан чыкъмагъан» къарарынла олгъан къа- 
дынгъа суаллер артындан суаллер ягъдырды: 

— Къана, айтчынъыз манъа, омюр аркъадашынъыз не 
ерде, насыл къазаланды? 

Экимнинъ берген суаллери Фатма ханымнынъ къандиль 
алма тюслю янакъларына яндырылгъан шамардан да зияде 
тесир этти. Сап-сары сачыны къапаткъан энъ супер модалы 
баш кийиминен берабер сачларыны да дерсинъ кимдир 
юлкъкъандай сезильди, къара макъара йипи киби чекиль- 
ген къашлары тююм-тююм олды, козьлерине туман чёкти. 
Ленур бей къаршысында тургъан къыскъааякълынынъ 
вазиетине тааджипленген алда бакъты: 

— Фатма шерфе, бунъа аят дейлер, омюрде эр шей ола 
биле. «Йигит»имизге не олды я? 

Бу арада къапы ачылды. 

— Киринъиз, киринъиз, - деди эким. Рентгенологлар 
седиенен хастаны одагъа алып кирдилер ве фотосурет- 
лерни экимге узаттылар. Ленур бей фотосуретлерни пен- 
джере къаршысына барып бакъты: 

— Хайырлы, хайырлы экен. Сагъ аягъынынъ тиз къа- 
пагъындан ашагъы ерининъ сюеги азджа зарарлангъан, 
сол къолунынъ тирсеги... Шимди мен «арслан»ынъызнынъ 
аягъыны чырышларым, - деп ишке киришти. Онъа яш 
эмшире ярдым эте, эким не десе, сёзсиз япа. Ниает, хаста- 
нынъ эм аягъыны, эм де къолуны эйидже бакъып, онъа 
тиббий ярдым косьтерильген сонъ, кене «ахрет» суаллери 
ягъып башлады. Бу сефер оларгъа Зодий агъа джевап бер- 
мек керек эди. 

— Къана, Зодий Ныкътаевич, башынъызгъа кель- 
ген сергузештлерни акъызмай-тамызмай, олгъаны киби 
айтынъыз, — риджа этти эким. 

— Эки байрамны бир куньде къайд этеджек олдыкъ. 
Бири - меним догъгъан кунюм, дигери, озюнъизге малюм, 
ярын къадын-къызларнынъ байрамы. Эр шей еринде: 
къара, хырмызы хавъяр, шампан-мампан. О ягъыны «Таву- 
сым» сен айт! — ялварды йигит паша къарысына. 

— Мусафирлерими ярых залда отуртаджах олдым. 
Люстрадаки лампочкаларны хотела заменить, вместо 
маленьких закрутить большие, самые яркие. Ведь завтра 
8 марта — раз, тебе исполняется 55 лет - два! 

— Къалгьаныны озь ана тилимизде сёйлесенъиз де 
олур! -- деди Ленур эфенди. 

— Прошу тебя, Зодишка, дальше что было расскажи сам! 

-- Ашханеден тумбочка кетирип, устюне чыкътым, эки 
лампошканы денһиштирип, учюнджисине кельген эдим. 
Къа, Патма, энди о ягъыны сен айт. 

— Вай-й, утаныйым дохтур эфенди. 

— Утанманъыз, лаф арамызда къалыр. 

-- Эки байрамы яп-ярых зал ичерсинде япмая анълаштых. 
Киме насыл падарха вериледжех -- эписинин чаресини 
булдых. Ахшамдан сонъ кунеш догьмаз, деп ахайыма холай 
иш буюрдым. 

— Сонъ, сонъ не олды, ханым? 

-- Джаным дохтур, о тарафыны сорап отурманъыз, айт- 
масы айып... 

— Ар эткен, кяр этмез дейлер... 

— Зодийим енгиль урбада, кениш балахлы штан ве май- 
када эди, чюнки эвимиз сыджах. Хызым Эльмаз, огълум 
Алим эвли-бархлылар. Олар Бахчасарай шеэринде яшайлар. 

— Токьтаньыз, буларнынъ къоджанъызнынъ вазиетинен 
не алып-береджеги бар? «Нечаянно упал с тумбочки», — 
деп яза акъайынъыз. Ёкъ, ойле олмай, биз экимлер, ялан 
деген яланны севмеймиз... 

-- Амма да создынһ, апайчыгьым, санһа догьрусыны айт 
дедилер, не мызмызланып отурасынъ, лапынънынъ сонъуна 
шыкъ, — хитап этти Зодий Ныкътаевич къаба сеснен. 

— Иште, хо-ходжам курьсю устюне чыхып, лампочка- 
ларны денъиштирген арада мен «эв, мухайт ол, тох урма- 

сын» деп ашадан онынъ эллерини котергенде ачылгъан 
кьурсагьына бир чертим. Зодий, ах, тох урды, деп къы- 
чырды, «гурс» этип йыхылды, шай этип шу хайырсыз хазая 
огърады. 

— Олуджы шей, олуджы. Къары-къоджа арасында нелер 
олмай, нелер? -- деди тебессюмнен Ленур бей. - Мына 
энди эр шей беян олды. Фатма шерфе бир даа бойле шей- 
тан шерине уйманъыз, - деди эким. 

— Кимерде дерт аякълы ат да сюрюне, - деди Зодий 
экимге. 

-- Дохтур эфендим, сизге бир просьбам вар, ярын Зодий- 
имнинъ догъгъан куню, эм де хадын-хызлар байрамы. Мен 
Сизи эки байрамы бизим эвде хайырламая приглашать 
этем, ёх деменъиз! 

— Зодий эки-учь кунь бизде оладжакъ. Ярын къысмет 
этсе, мен оны элли беш яшына толувы мунасебетинен 
хайырларым. Сиз Фатма ханым, эвинизге къайтынъыз. 

- Ех, ёх-ох! Ойле исе джаным дохтур, сиз «Аджеле 
ярдым» арабая ходжамы ерлештирип, эве хайтмая изин 
веринъиз, пек ялварам сизе. 

— Яхшы, келеджек ёсмаларнынъ байрамынен сизни 
хайырлайым, бир даа йигитинъизнинъ чыплакъ къурса- 
гъына чертменъиз! 

Чокъкъа бармай «Аджеле ярдым» арабасы Ешиллик 
джаддесине ёл алды. 


ИНСАНИЕТЛИК БОРДЖУ 


Ах, сен адам затынынъ аят ёлу, козьлерге корюнмеген 
сырлы перделер иле орьтюли такъдири! Яшлыкъ йылларым 
баба-деделеримизден бизге мирас къалгъан ана-Юртум 
Къырымда дегиль де, сюргюнликте - Къазахыстан джум- 
хуриетининъ Акмолинск шеэринде кечти. Раатлыкъ не эке- 
нини, балалыкъ къуванчыны корьмей, къарынджалар киби 
чалыштым, озюмни хорлатмадым. Эм иште, эм де спортта 

неге икьтидарлы олгьанымны исбат эттим. Озь чеким боюн- 
джа сербест курештен шеэр чемпионы да олдым. Елда-изде 
юрьгенде мени корьгенлер: «Ана, бизим шеэр чемпионы, 
куреги килимге тиймеген намлы курешчимиз Ребер пельван 
келе», - деп илян эте эдилер... 

Къайда къалды о деликъанлы яшлыкъ чагъларым? Шимди 
исе йигитлик девримде ачылгъан «он гулюмден ялынъыз 
бир гулюм къалды», гъалиба. Шай олса да, чокътан «аттан 
тюшсем де, эгерден ич де тюшеджегим кельмей!» Кендим 
ихтияр олсам да, акһайлар, юрегим яп-яш. Артыма асла 
бакъаджагъым кельмей. Аятта токътав ёкъ. О эп девам эте. 
Етмиш баарьнинъ энишли-ёкъушлы басамакъларындан 
адым атлагъанда, анавы титис «къартлыкъ» пешимден къу- 
вып етти. Еткен сонъ, эбет, акъылым да бираз зайыфлашты. 
Бир йыл ичинде эки дефа олюмден къуртулдым. Эки кере- 
синде де къазаландым, башымны тештим. 

Баягъы вакъыттан сонъ яраларым савушты. Хораз озь 
кумесинде падиша олгъаны киби, мен де озь къаралтымда 
кендимни акъикъий шорбаджы оларакъ ис этмеге башла- 
дым. Эв ишсиз олурмы, я. Биз, къырымтатарлар, эмексиз, 
локъатагъа яшагъан халкъ дегильмиз. Джанынъ тенинъде 
бар экен, эбет, гьамынъ да ола. Аякъларым юрдикче, къол- 
ларым ишсиз къалмаз, иншаллах. «Тырышкъан таш уфа- 
тыр» икметли ибаре эсасында къырымтатарлар озь догъмуш 
Къырымда яшайлар, эвлер къуралар, кельмешек ягъмаджы- 
лар тарафындан писленген, харабеге чевирильген эски аби- 
делерини тиклейлер, янъы ибадетханелер къуралар, яваш- 
яваш озь тарихий, медений асабалыкъларыны тиклейлер. 
Заметсиз раатлыкъ олурмы? 

Кечкен йыл анджакъ, такъдир мени сынав имтианын- 
дан кечирди. Эльбет, баш язысыны козьлерим кореджек. 
Дейджегим, шу йыл меним ичюн пек огъурсыз кельди: 
гъам устюне гъам зеэрини ичтим. Башта уйкен къызымыз- 
дан айрылдым, сонъ Ребия татамны, эки ай кечер-кечмез, 
Акъярда яшагъан дайымны бакъий дюньягъа озгъардым... 

Буюк-Онлар къасабасындан, дженазе дуасындан къайта 
эдим. Агъыр тюшюнджелерге, гъам-къасеветлерге далып, 
Акъмесджитнинъ демирёл вокзалына етип кельдим. Кечит- 
тен кечип электротренге ашыкътым. Басамакълардан аша- 
гъы тюшеяткъанда, аягъым тайды, башым къавий бетон 
табангъа урулгъан. Козьлюгим бир четке атылып кеткен. 
Устюм-башым ал-реван къангъа боялгъан. Не къадар эссиз 
яткъанымны бильмейим. Бир даа козьлеримни зар-зорнен 
ачып, озюме кельдим. Бакъсам, янымда къарарнен йигирми 
эки-йигирми учь яшларында къара къашлы, сим-сия козьлю, 
томалакъча юзьлю, земаневий кийинген бир йигит къара 
тюслю мешин чантасыны ачып, ичинден насылдыр шише 
чыкъарды. Ичиндеки шингенликтен сол къашымнынъ тёпе- 
синдеки чатлакъны сюртип, къанны токътатты, памукъ ве 
беяз бинтнен усть-башымдаки къан лекелерини сюртип 
темизледи, сонъра кене памукъ ве бинт чыкъарып, ярамны 
мукъайтлыкънен сарып багълады. 

Энъ тааджипленеджек ери шунда ки, мен бу яшны сифте 
корем. О не сой, не де таныш... Йигит мени яткъан цемент 
табандан турсатты, четте яткъан козьлюгимни аллып, дже- 
биме къойды. Яваш-яваш юрсетип кенаргъа чыкъарды. 
Электротренге де минмеге ярдым этти. Биз экимиз къар- 
шы-къаршыгъа отурдыкъ. 

— Адынъ недир, огълум? -- дедим мемнюнликле. 

-- Алим, -- джевапланды йигит. 

— Аллах сагьлыгъынъны берсин, дюнья тургьандже 
тур, огьлум, бахтыма Хыдыр Небий, Хыдыр Ильяс сени 
ярдымгъа ёллагъан. Огьурлы ёллар, къайда кетесинъ, Алим 
эфенди? 

-- Акъяргъа ёл тутам, эмдже. Эм окъуйым, эм де кичик 
бизнес иле огьрашам, - деди ёлдашым. - Я сиз къайда 
яшайсынъыз? -- сорады о джиддий тавурнен. 

— Базарчыкъ къасабасында яшайым. Буюк-Онлар къа- 
сабасындан къайта эдим. Анда дженазе дуасына баргъан 
эдим, иште, къаза деген шей бойле корюнмей келе экен. 
Аллах бахтыны берсин, Алим эфенди. Янымдан башкъа 

ёлджулар да кечкендирлер. Олар мени бир «сархош» я да 
«бомж» беллеселер керек. Ич ким манъа къулакъ асмады. 
Частыма Танърым сени озь вакьтында етиштирген. Мына 
тренге де етиштик... 

Биз лаф эте, эте Базарчыкь къасабасына келип еттик. 

- Сагь ол, Алим эфенди, эйилигиньни унутмам, мен 
акъырын-акъырын эвиме къайтырым, иншаллах, — дедим. 

- Ёкъ ёкъ, Ребер агъа, мен сизни бойле алда ташлап 
кетмем, мен де сизнен берабер тюшем! — деди о, манъа 
тренден тюшмеге ярдым этип. 

Автобус дурагъына кельдик. 

— Башынъыз айланадыр, - деди о, меним юзюме дикъ- 
къатнен назар ташлагъан алда, ёлдан кечеяткъан таксини 
токътатты: 

- Къана, Ребер агъа, арабагъа отурынъыз, башта сизни 
къасабанъызда олгъан тиббий нокътасына алып бармалы... 

Шай этип, таксиджи эрифке «Аджеле ярдым» арабалары 
олгъан болюкке бизни еткиз», — деп риджа этти о. 

Къотур устюне чыбан дегенлери киби «Аджеле ярдым» 
арабасы да «вызов»гъа кеткен экен. Не исе эмширелер 
ярамны бир даа ювып, багъладылар. Ильки тиббий ярдым 
косьтердилер. Алим эмширелерге: «Эгер «Аджеле ярдым» 
арабасы кельсе, оны дос-догъру Багъчасарай травматология 
болюгине ёлларсынъыз, шимди биз анда такси тутып кете- 


миз», -- деп риджа этти. 

— Яхшы, ойле япармыз! — джевап бердилер невбетчи 
эмширелер. 

Мына мензильге де етип кельдик. Таксиджи Алимге: 

— Рассчитайся, дружок! - деди. Мен джебимни къа- 


рыштыргъан арада о, менден огюне айдавджыны разы этти, 
сонъ манъа чевирилип: 

— Ребер агъа, таксини сиз дегиль, мен туттым, онынъ 
ичюн акъкъыны да озюм бердим, джебинъизни къарыштыр- 
манъыз, - деди кестирип. 

Бу арада «Ах-ха, кене сиз, Ребер агъа, бизни сагъынгъан- 
сынъыз!» - шакъ этти хирург Ленур бей. 

Сагъ олсунлар, манъа укол яптылар. Сол къашымнынъ 
тёпесинде - чатлагъан оюкъ ерини тиктилер. Сонъра 
насылдыр шингенликнен мукъайтлыкънен сюрттилер ве 
бинтнен сарып багъладылар. Мына тыпкъы Акъяр джен- 
кинде яралангъан бир аскерге ошап къалдым. Бу арада 
Базарчыкътан бизни алып къайтмагъа «Аджеле ярдым» 
арабасы да етип кельди. Ленур бей мени арабагъа озгъа- 
рыркен: 

— Ребер агъа, башынъыз таштан экен, юз йылдан зияде 
яшарсынъыз. Лафыма инанынъ: омрюнъиз узундан-узун 
оладжакъ, - деп гонълюме теселли берди. 

Кок ачылмагъа башлады, сабадан сепелеген ягъмур там- 
чылары да токътады. Денъиз тарафтан серин ельчик эсмекте. 
Булутлар арасындан тёгерекленип кунеш корюнди, алтын 
шавлелерини аджымай, ёлнынъ эки четиндеки сыра-сыра 
эвлерге, тюкянларгъа, дам сачакъларына, узакътан корюн- 
ген дагъларгъа эп чыбырта ве Алимнен мени ёл бою ара- 
банынъ пенджерелеринден бакъып озгъара... Кунь къаву- 
шайым-къавушайым дегенде, эвге етип кельдик. Босагъадан 
атлап эвге киргенимнен, мени корьген «эвнинъ чырагъы» 
Рахие шерфечигим: 

— Ваай, акъайчыгъым, не де белялы-къазалы башынъ 
бар экен, бир йылнынъ ичинде учь кере башынъны теш- 
тинъ. Санъа не ола шу «тюф-тюф» озь башынъы токътав- 
сыз сынавдан кечиресинъ, - деп шакъанен мени къаршы- 
лады. 

Эвдекилер, Алим ве мен де — эпимиз хошланып кульдик. 


«Йигит аттан энер, бабам, 
Кене де атланыр, 

Кене де атланыр, 

Йигит олгъан йигит 

Чокъ дертлерге къатланыр...» 


«Кёр огълу» дестанындан бир бейитни йырладым... 
Софра башына кечтик. Къокъулы къавелер ичильген сонъ, 

белли, мени эвдекилер «махкемеге» чекип, олып кечкен 
«сынав»нынъ тафсилятыны сорадылар. Лячаре, башыма 
кельген сергюзештлеримни акъызмай, тамызмай, олгьаны 
киби «сайрамагъа» меджбур олдым. Эвдекилер: къызым, 
киевим, торунларым эписи Алимни алгьышладылар. Рахие 
«мелегим» исе: 

— Ах, Ребер, Ребер, сенинъ ат котерген о яшлыкъ чагъ- 
ларынъ чокътан кечти, энди къартлыкъны бойнуна ал. Мен 
сени энди эвден чыкъармам, санъа бир иш яптырмам... — 
ве даа чокъ бунъа бенъзеген насиатлар айтты... 

Мен кетмеге даврангъан мусафиримизге бакып: 

-- Алим эфенди, сен энди бу эвнинъ бир азасы олдынъ. 
Бугунь бизде къонарсынъ, сени къой сойып, зияфет этме- 
гендже бир якъкъа йибермем. 

- Ёкъ, сагъ олунъыз, Ребер агъа, ишим богъурдакътан, 
кетмесем олмайджакъ! 

— Бу кеч маали къайда кетеджек оласынъ? 

— Къасевет этменьиз, бу койде меним якъын достум 
яшай. Оны чокътан корьмедим. 

— Саба ола, хайыр ола, ярын барып корерсинъ, огълум, 
бугунь бизде къон. 

Эвдекилер де ялвардылар, амма Алим софра башындан 
турды. Мен арттаки одагъа кирип, къуту ичинден беш юз 
кумюш алдым да, Алимнинъ джебине яваш сокътым. Алим 
исе дуйды, акъчаны чыкъарып, кене манъа къайтарды. 

— Ребер агъа, адамнынъ къадири паранен ольченмей. 
Мен тек инсаниетлик борджумны эда эттим, - деди о. 

Мен исе Алимни озгъаргъанда, акъылыма «Къарасувба- 
зарнынъ Копюрлю коюнде Азамат акъай ве Кериме апте- 
нинъ огълу Къырым миллий къараманы Алим шимди де 
сагъ, яшай экен», деген фикир кельди. 


Ф ИТ со 


ЭРТЕДЖЕ АЙТСАНЪЫЗ ОЛМАЙМЫ... 


Меметша Тоймазович джуйрукъ бир атны энъишли- 
ёкъушлы байырлардан чаптырып кетеяткъанда, онынъ 
къаршысына Ибн Хатабгъа бенъзеген ап-акъ сакъаллы бир 
къартчыкъ чыкъты да: 

-- Эй, делидон эриф, къана-а-а, тез эгерден тюш! - 
деп, эмир этти. - Эгерге ялынъыз атнынъ къадрине етип, 
догьру ёлдан кеткен адам отурмакъ керек. Сен исе, къа- 
бакъбаш... Мына санъа, пайынъны ал!.. 

Къартчыкъ сёзюни битирип, Меметшанынъ сепкилли 
юзюне ойле бир шамар яндырды ки, о кийик домуздай: 

-- Вай, биттим, аначыгъым! — деп, яйгъара къопарып, 
юксек учурымдан кубре толу чувал киби юварланып кетти... 

Бу арада Меметшанынъ янында даргьын кестане сачла- 
рыны тюзетип, къадыны пейда олды ве: 

— Я Раббим, не олды я санъа, акъайчыгъым? — деп, 
къоркъу дешеттен даа зияде тёгерекленген козьлерини 
къоджасынынъ терден пишкен бетине тикти: 

— Уф, уф, папийчигим, фена бир тюш корьдим, отюм 
патлаязды! — хитап этти янъы сантырач чех диванынынъ 
устюнде юварланып яткъан Меметша Тоймазович... 

Махсус мектеп-интернатнынъ директоры Меметша Той- 
мазович Нефисхоров табанлары ювулмагъан, маса устюнде 
тертипсиз алда весикъалар яткъан, авасы агъыр оданынъ 
ичинде де огге, де арткъа юре, кяде томалакъ сийрек тюкли 
башыны, кяде эки йыл ичинде учь къат къабаргъан къур- 
сагъыны къашый. Эм къашый, эм де къоркъунчлы тюш- 
юни - учурымдан ашагъы юварлангъаныны хатырлай. О 
шимди: «Бу йыл да мектеп-интернатнынъ тамирине айы- 
рылгъан параны синъирдим, - деди озь-озюне. - Эгер 
де юкъарыдан нуфузлы комиссия келип къалса, тозумны 
кокке савурыр, газетке, Аллахым косьтермесин, Фельетон 
язар!..» 

Бойле хаялларнен чекишкен директор бир кереден озюне 
кельди ве интернатнынъ окъув ишлери боюнджа муавини 

Фетта Акъаевични узурына аджеле чагьырды да, онһа беш 
лакъкъагъа оджаларны бош сыныфкъа топламасыны риджа 
ЭТТИ... 

— Урьметли достлар, биз талим-тербие меселесинде 
дигер мектеплерден кериде къалгъанымыз сизге сыр олмаса 
керек, — мураджаат этти директор топлангъан оджаларгъа 
оппа козьлерини санчып. -- Ах, сонки вакъытларда юре- 
гим, не ичюндир пек раатсызлана. Аллахым косьтерме- 
син, барып та район халкъ маариф болюгинден бир де бир 
векиль келип интернатымызны тешкерсе, биз, мухтерем 
эфендилер, оба-оба нукъсанлыкъларымыздан гизленмек- 
нинъ чаресини насыл тапармыз?!. 


— Бу фаний дюньяда чаресиз шей ёкъ!.. - къычырды 
отургъан еринден мектепнинъ ходжалыкъ ишлери боюн- 
джа мудири Кешфий Маразович Ялтакьов. - Эр кестен 


юзер кумюштен топлап, кельген «мусафирни» яхшы этип 
сыйламакъ керек. Ашагъан адамнынъ дудакълары утана, 
дейлер... 

Эр кес Кешфий Маразович Ялтакъовнынъ теклифине 
бир агъыздан къошулды. 

— Къана, айса озюм башта чыкъарайым, — йылмайды 
директор къалын мешин киссесини къарыштырып. - 
Барып та «векиль» тешриф буюрмаса, достлар, эр вакъыт- 
таки киби, озюмиз «байрам» япармыз. 

Оджаларнынъ эписи джеплеринден юзер кумюш чыкъа- 
рып, «зияфет пири» лагъабыны ташыгъан Кешфий Мараз- 
ович Ялтакъовнынъ элине туттырдылар. Бундан сонъ олар 
озь сыныфларына кирип кеттилер. Меметша Тоймазович 
исе Ялтакъовнынъ тюклю къулагъына эгилип: 

— Биринджисине этли соус, экинджисине исе анавы 
девзирамы -- бар да шу эзильмеген пирнич - ондан озь- 
бекче пиляв япарсыз; ичмеге исе эрмени коньяги, я да 
гурджи «Самтрести» олсун! — деп кенһеш берди. 

- Айткъанынъыз киби олур! - созды ялтакъланып 
Кешфий Маразович. 

— Сен, Фетта Акъаевич, козьлеринъни сокъакътан алма. 
Ят киши кельген киби олса шу дакъкъасы манъа хабер 
бер! -- деп директор озь кабинетине адымлады. 

Ильмий мудир де кенди одасына сокъулды. Телефоннынъ 
кьулакьлыгьыны аджеле алып, пионер етекчиси Зубакин 
Алексей Гупковичке чанъ къакъты. 

— Манъа бакь, Зубакин, сен шимди язув-сызув ишле- 
ринъни ташла да меркез сокъакъкъа чыкъ! Бизим интер- 
натымыз тараф бир де бир шубели эфендининъ келеяткъа- 
ныны корьсенъ аман манъа хабер этерсинъиз... 

Зубакин физика одасына чапып кетти. Сыра-сыра 
чешит алетлер тургъан рафларнынъ биринден дюрбин 
алды ве «постына» ашыкъты. Сокъакъ четинде оськен 
акъкъайынларнынъ далларында къушлар чивильдешелер. 
Чевре-этрафтаки багъ-багъчалардан къызларнынъ тыл- 
сымлы йырлары эшитиле. Зубакин «къылавузны» козьле- 
рине кетирди. Эм шу арада ильмий мудирнинъ одасына 
чапты: 

— Ке-ле-я-та! — деп къычырды. — Элинде балабан порт- 
фели бар, гъалиба маариф назирлигинден! 

Бу хаберни шу саниеде директоргъа еткиздилер. 

-- Оны дос-догъру зияфет пирининъ эвине давет этмек 
лязим, -- деди Меметша Тоймазович бираз асабийлешип... 

Бир къач дакъкъа ичинде мектеп-интернатнынъ мему- 
риети азбаркъапы огюнде пейда олдылар ве оларгъа 
къаршы якьынлашып келеяткъан шахснынъ огюнде элле- 
рини кокюслерине къояракъ: 


— Хош кельдинъиз, азиз мусафир! — дедилер бир 
агъыздан. 

Селям-келямдан сонъ, мусафир: 

-- Мени район халкъ... - деп энди сёзюни башлагъанда, 
директор онынъ лафыны больди: 

— Эбет, эбет, биз сизни чокътан беклей эдик, — гузель 
бир макъамнен созды о. - Къана, бу якъкъа киринъиз, 


мусафир къысметинен келир, дейлер! 

Шай этип, директор шубели эфендини зияфет пирининъ 
мусафирханесине давет этти. 

— Тёрге, тёрге кечиньиз! — деп ялварды къонакъбайлар. 

Бу эснада тёпеде асувлы къафесчик ичинден: «Тёр-р-ге, 


тёр-р-ге» — деп папагъан сесленди. 
— Ана, ан-на, коресинъизми, Аллахнынъ гуняхсыз 
къушчыгъы биле сизни тёрге кечменъизни истей, — хитап 


этти интернатнынъ ильмий ишлер боюнджа муавини. 

Ортада донатылгъан софра узеринде къуш сютюнден 
гьайры эр шей мевджут. Къонакъбай элине ельпазени алып, 
мусафирлерни шаркъ услубыны кьулланып ельпимекте. 

Меметша Тоймазович, Фетта Акъаевич, Кешфий Мараз- 
ович Ялтакъов мусафирге котеринки рух иле: 

— Сизинъ сагьлыгъынъыз ичюн! - деп, сонъки къа- 
делерини тюпледилер. Бундан сонъ Меметша Тоймазович 
сёзюни башлады: 

— Эбет, мектебимиз макътаныладжакъ дереджеде 
дегиль. Нукъсанларнынъ огюни алмагъа тырышамыз. Тёге- 
реклер джедвель эсасында чалыша, дерслер де земаневий 
программа эсасында кечиле... 

— Сагъ олуньыз, мухтерем эфенди, замет этип бизим 
достане келлективнен, интернатымызнен аз-бучукъ таныш 
олдынъыз! - деп лафкъа Кешфий Маразович Ялтакъов 
къошулды. — Сизге уфачыкъ бир бахшыш да азырладыкъ... 

Меселенинъ там манасыны анълап башлагъан мусафир 
къаверенки янъы чантасыны огюне алып, онынъ ичине сагь 
элини сокъты. Бу эснада интернат директорынынъ юзюн- 
деки тебессюм къачты. 

— Мына, меним ёлланмам, — деди мусафир. 

Меметша Тоймазович Нефисхоровгъа бир кягъытчыкъ 
узатты. Директор кягъыттаки языларны окъур экен, дер- 
синъ онынъ омузларындан агъыр бир юк тюшип кетти. 
Къуванчындан шишени кендине чекип, эрмени коньягин- 
дан тёкти ве йылдырым тезлигинен агъызына ёллады. 

- Буны, ха-ха-ха, эртедже айтсанъыз олмаймы? - 
кульди айнеджи козьлеринен мусафирни баштан-аякъ 
чельтеп. — Демек, бизим интернаткъа ишке кельдинъиз, 
ойлеми? Ха-ха-ха... 


> 15 © 


ДЖОЮКЬЛАР ТАПЫЛДЫ 


Яшагъан къасабамызда Али къартбабайны танымагъан, 
бильмеген инсан даа бу ярыкъ дюньягъа кельмеди, десем 
оладжакъ. Чюнки о эр кеске йылмайып-йылмайып, ачыкъ 
гонъюльнен, санки энъ якъын догьмушларына бакъкъан 
киби бакъа. Оны «къартбаба» демеге асла тилинъ бармай. 
Валлахи, яшы сексеннинъ босагъасына мына-мына якъын- 
лап кельмекте. Лякин юзюндеки шенълик, тебессюм къыр- 
джыман йигитлернинъкинден ич де къалышмай. Эгер къа- 
сабада бирде-бир адамнынъ азбарында талакъа олса, о, эр 
кестен эвель келир, эр кестен зияде чалышыр. Тилинен 
дегиль де, такъатлы, кучьлю къолларынен. Базы акъран- 
лары киби «уф-уф... ёрулдым, бираз раатланайым» демез. 
Ишини де темелли, сонъунадже япа. 

Бойле бир адамны -- алтын парчасыны, насыл севмез- 
синъ? !. 

Аякъарабасына отурып, араба ёлундан намлы бир чем- 
пион киби кеткенини сейир эткен кимер тул къадын- 
чыкъларнынъ агъызларындан: «Эшкъ олсун, йигит паша- 
сына!» - деген макътавлы сёзлер чыкъып къача. Али 
къартбаба эвли-баркълы, балалы-чагъалы, дев сыфатлы эки 
огълу, бир де къызы, торунлы олып, фена яшамай. 

Чокътан эписининъ къайдыны чекип, баш-козьлю этти. 
Шимди исе о, балабан азбарлы эвде пайнозю, «сокъкъа 
баш» олып яшай. 

Омюр аркъадашы Фатма тизе чокъ йыллардан берли 
нефес тарлыгъы (астма) хасталыгъындан джан чекише. 
Бу титис хасталыкъ ава сечкен дерт экен. Байгъуш озь 
эвинде бол-бол нефес алып яшап оламагъан сонъ буюк 
огълу Сейт-Асан «Жигули»сине отуртып, озьлерининъ 
эвине алып кетти. Фатма тизе пек акъыллы, зекий къадын. 
О, къач кере кьоджасына: «Эвлен, шай юрмек олмаз, кен- 
динъе ляйыкъ олгъан бирисини ал да, яша. Мен нафиле 
ерде гуняхкъа къалмайым, янъгъызлыкъ тек бир Аллахкъа 
ярашыр. Эвлятларымыз да разылар» - десе де, Али къарт- 

баба: «Ёкъ, ёкъ, бала-чагъа, торунлардан айып» — деп ити- 
раз бильдирген эди. Лякин итираз итиразнен олды. Къызы 
Гульзаде кой шурасында кятип оларакь чалыша. Бу ерде 
китапхане мудири олып ишлеген Хатидже ханым кя де бир 
Гульзадеге такъылып, Али къартбабанынъ эвине, уйлелик 
емекке келе тургъан эди. Али къартбаба Хатидже ханымны 
ильк кере корьгенде бала киби къувангъан эди. Деръал 
кумеске барып, энъ семиз, энъ дюльбер хоразны туты да 
«ач козюнъни, юм козюнъни» дегендже абрады ве къый- 
метли мусафирни къызартылгъан хораз этинен, озю япкъан 
юзюм шарабынен сыйлады. 

Хатидже ханым — корьмеси гузель, къара къаш, къара 
козь, чересинде - не къадар тикилип бакъсанъ бакъ - 
бир бурюшюк тапмазсынъ. Яшы да десенъ алтмышынджы 
баарининъ гуль киби босагъасына даа якъын кельмеген. 
Шайлы тул къадын. Дюльберликке не къадар бакъсанъ 
тоюлмаз, дегенлери киби бизим Али акъайнынъ да ем-ешиль 
парылдагъан козьлери барып-барып, шу къадынчыкънынъ 
къап-къара козьчиклерине санчылып къалалар. 

Куньлер акъкъан сувлардай тез келип кечтилер. Къач 
хораз ашалды, не къадар тавукънынъ башына етильди... 

Э-ээ, аш олсун. Айды, шуны, лафы арам, бир йымырта- 
дан асыл олгъан къушларны ким къызгъаныр? 

Хатидже ханым да Али акъайны гизли-пуслы ёкълап 
башлады. Козь корьмесе, джан северми, я? Гульзаденинъ 
бир шейден хабери ёкъ эди. Лякин куместе хоразларнен 
берабер тавукълар да джоюлгъаныны абайлап башлады. 
Затен, бабасы «яхшы къадын - дюнья байлыгъы» олгъа- 
ныны кеткен сайын терендже анълап башлады ве аякъа- 
рабасына отурып китапхане мудирининъ эвине мусафир- 
ликке сыкъ-сыкъ барып башлай. 

Эр кельгенде «бош къашыкъ агъызгъа бармай» дегенлери 
киби, Хатидже ханымгъа семиздже бир тавукъ багъышлай. 
Бу етмеген киби, Хатидже ханымнынъ азбарында бир де 
кумес къура. «Фукъаренинъ малы башы уджунда. Эки кун- 
нинъ биринде базаргъа йымырта къыдырып бармазсынъ», 

дей агьызыны толдурып. Бойле демеге деди, амма тезден 
къадын-къызлар байрамы оладжакъ. Байрам арфесинде 
Гульзаде Хатидже ханымгъа мусафирликке келе. «Уйле- 
лик бизде ашармыз», дей китапхане мудири. Олар азбаргъа 
кирелер. Гульзаде Хатидже ханымнынъ азбарындаки янъы 
кумесни корип, къувана ве: «Еди къазнанынъ бир пейда 
олгъан даа», - деп шакъа эте. 

Хатидже ханым къызара, онһа бир шейлер айтаджакъ 
ола, лякин тили айланмайып къала. Не исе де олар уйлелик 
гузель бир къайгъана ашап, эвден чыкъалар. Гульзаде куме- 
ске якъынлашкъанда Хатидже ханымнынъ чырайы тюр- 
лене, не исе де озюни эльге алып: «Гульзаде, билесинъми 
не, бу кумесни манъа сенинъ бабанъ ясап берди, дюнья- 
лар тургьандже турсын бабаны!» — деп чынълады о, татлы 
сесинен. 

-- Мен де шай деп белледим. Бабам эр вакьыт биревлер- 
нинъ къайдыны чеке. Озюнинъ ишлери богъурдакътан олса 
да, башта адамларнынъ ишини япар. Тул къадынларны пек 
аджый. Анам кя де бир эфкярланып, «эль ичюн агълагъан 
козсюз къалыр» дегенде о: «Эйилик яп да, дерьягъа быракъ, 
бир кунь ола огюнъе чыкъар», — деп куле тургъан. 

Шай деп Гульзаде кумеснинъ ичине козь ташлады. Бакъ- 
къан сайын тааджипленди. Кумеснинъ ичинде сырыкъкъа 
къарылгъачлар киби тизилишип отургъан тавукълар баба- 
сынынъ тавукъларына пек бенъзей эдилер. Къанатларында, 
къуйрукъларында олгъан бельгилер де ошайлар. Гульзаде 
тавукьларны саймагъа башлады. Бир, эки...учь...докъуз... 
он -- эписи он дане. Хатидже ханым ер ярылса, ерге кирип 
кетеджек къадар худжур, онъайтсыз алда къалды. Гульзаде- 
нинъ козьлерине бакъмагъа биле джурьат эталмай. 

Байрам арфесинде кой шурасынынъ реиси хадимлерге, 
хызметчилерге эвлерине эртедже къайтмагъа изин берди. 
Шу куню Гульзаде бабасынынъ ал-хатырыны сорамакъ 
ичюн оларнынъ эвине бара. Баба азбарына кирер кирмез 
кумеске ашыкъты. Эгилип бакъса, не корьсин: отуз тавукъ- 
тан йигирми тавукъ къалгъан, яхшы къозлагъан булгъар 

джыныслы он дане тавукъ ер ярылгъан да ерге кирип кет- 
кенлер. 

Энди не япмалы? Олмайджакъ тавукълар деп, джа- 
ным-джаным бабасынынъ юрегини къырсынъмы? Энъ 
эсасы джоюкълар тапылды. Байрам арфеси бабаны 
ынджытмакъ олмаз. Али акһай да Гульзаденинъ турушы, 
бакьышындан меселени анълады, гъалиба: «Мен бу тавукъ- 
ларны Хатидже ханымгъа бердим. Саваптыр, къызым...» 
деп ташлады. 


ТАВШАН ЮРЕКЛИ АЗАМАТ 


Хастаханенинъ янында оськен къарт чинарларнынъ 
кольгесинде балачыкълар зий-чув къопарып ойнамакъта 
эдилер. Шу вакъыт чубар аювны анъдыргъан насылдыр бир 
«махлюкъ» хастаханенинъ къорасындан атылып тюшти де, 
табана къувет-къачып башлады. Оны корьген балалардан 
бириси: 

— Ана-а-а! — деп яйгъара къопарды. 

— Ва-ай! Тутынъыз оны, тутынъыз! — деп къычырды 
терек артында сакълангъан дигер бала. 

— Къартанам айткъан масаллардаки девнинъ тыпкъы 
озю! -- деди еринде эйкель киби къатып къалгъан учюн- 
джи бала. — Эбет, бу ифрит дагъдан тюшсе керек! 

..Акъ халатлы эмшире къундакъкъа сарувлы сабий- 
чикни Пакизеге туттырды. Къалем къашлы яш ананынъ эля 
козьлеринден танъ чыкъыны анъдыргъан мерджан киби 
козьяш тамчылары тыгьырып башлады. О озюнинъ явру- 
сыны кокюсине басып, оны козьлеринден, бетинден опьти. 
Опьти де, кене эсини джойды. 

Арадан эки кунь кечти. Баш эким Зера Аблаева яш ана- 
гьа къан бермекни лязим корьди. 


сони О 


— Риджа этем, манъа ят адамнынъ къаныны бер- 
менъиз! -- деп Пакизе экимге ялварды. -- Къан керек олса, 
меним дев киби сагълам къоджам бар. О манъа къаныны 
дегиль, джаныны да бермеге азыр. 

-- Къоджанъыз не иш япа? 

— Азаматнынъ бир къач зенааты бар: дюльгер, сылавджы, 
бетонджы, чиленгир, алышверишчи... 

Пакизе шимди «алышверишчи» деген сёзден утанды. 
Сараргъан череси алланды. Лякин эким бир шей эшитме- 
ген киби: 

— Эвинъизде телефон бармы? — деп сорады ондан. 

Уйле маали эди. Хастаханенинъ азбарында яшы отуз- 
ларда, дерсинь дагь йыкъаджакъ кучьке малик олгьан 
сельби бойлу бир йигит пейда олды. Онынъ элинде богь- 
чачыкъ бар эди. Йигит софагъа киргенинен: 

— Сизни корьген бей олсун, Азамат паша, озь вакътында 
кельдинъиз, — деп къаршылады Зера Аблаева. — Къа- 
нынъыз къачынджы группа? 

— Биринджи. Я не ичюн сорайсынъыз? 

— Къанынъыз тамам Пакизенинъкине уя экен. Сиз мына 
бу талонны алып, ашханеге кир де, яхшы ашанъыз. 

— Я сонъ не оладжакъ? — деп сорады эеджанлангъан 
ЙИГИТ... 

— Сонъ омюр аркъадашынъыз Пакизе тотайгъа олгъан 
севгинъизни амельде исбат этмек ичюн сизге фырсат 
берирмиз, — деди эким. 

Район къан теслим этюв станциясынынъ къапысы огюнде 
баягъы адам невбет беклеп отура эди... Азамат да оларнынъ 
сырасына келип къошулды. 

-- Машаллах бизим «пельвангъа». Алидженап ишке 
бель багълагъан. Яхшы ниет — яры девлет! — дедилер оны 
таныгъанлар. 

Ниает, Азаматнынъ невбети де кельди. О къапыны ачып, 
ичери кирди. 

— Донор аркъадаш, союнынъыз, анавы чюйдеки урба- 
ларны кийинъиз, -- деди эмшире. 

Азаматнынь чырайы чаршаф киби агъарды, тиз- 
лери къалтырады, юреги тез урып башлады. Урбаларыны 
денъиштирип оламады. 

— Давранынъыз, сизни беклейлер! - деп хитап этти 
эмшире. 

Шу арада телефон чанъы къакъылды. Азаматнынъ тени 
де чанънынъ сесине къошулып титрей башлады. «Ой ана- 
сыны, не япмалы!» Молланынъ айткъаныны динъле де, озь 
бильгенинъни яп. Бу ерден къачып къуртулмакъ да бир 
йигитликтир», деди озь-озюне ве чокъ тюшюнмеден, кен- 
дини къапыгъа атты. О яры чыплакъ алда чапып барып, 
хастаханенинъ къорасына тырмашты да, пардош киби, 
озюни о бир тарафкъа ташлады... 

Зера Аблаева телефондан меселенинъ асылыны анъла- 
гъан сонъ: «Кечип кеткен булуттан ягъмур бекленмез», - 
деп озю донорлыкъ япты. Бундан сонъ Пакизенинъ сагъ- 
лыгъы кунь-куньден тюзелип башлады. О къуванчыны озь 
ичине сыгъдырып оламагъанындан, баш экимге: 

— Зера апте, мен сизге Азаматым къаныны дегиль джа- 
ныны да берир деген эдим де! - деди. 

Онъа эким озь къаныны бергенинден Пакизенинъ хабери 
ёкъ Эди. 

— Догъру, - деди кулюмсиреп Зера Аблаева. - О, къан 
бергенинден берли хастаханенинъ ёлыны биле унутты. Ким 
бильсин, бельки олимпиадагъа азырлыкъ коредир... 

Арадан чокъ кечмеден, Пакизе тюзельди. О бебекни 
кокюсине басып, озюнинъ эвине кирип кельди. Къоджасы- 
нынъ колбаса чайнагъан агъызына, фенер киби парылдап 
тургъан козьлерине бакъты да, эеджанлы бир сеснен: 


- Сагъ ол! Къан бермеген олсанъ бельки!... - деп сусты. 
Азаматнынъ къулагъында исе балаларнынъ: «Бу ифрит 
дагьдан къачса керек!..» - деген сёзлерининъ кескин 


садалары янъгъырады. 

КЕНЕ БИР «МАТ» 


Ах, Аллахым, эписичигине анавы таракъташлы Зекерья 
себепчи олды. Кечкен базар куню районнынъ Медениет 
сарайында шу къалпазан эриф «урьметли» Меметшаны 
бир талай ачыкъагъызлар арасында «дёртаякълап» юрмеге 
меджбур эткен эди. «Еньильген курешке тоймаз» дейлер. 
Меметша, къамбурлашкъан белини догьрултып, ракъибине 
шойле деди: 

— Сен, Зекишка, енъдим деп, чокъ кьопайма! Биз 
курешни Къыдырлез куню кене эвельки залда девам этер- 
миз. О куню ким де-ким «мат» олса, шу сарайнынъ йылты- 
равукъ паркетли табанында дертаякьлап сюйрекленеджек! 

Арадан учь афта кечти. Къавиль ойнагъанларнынъ ярыш 
куню де келип етти. Меметша биринджи хораз къычыргъан 
сонъ, азбаргъа чыкъты. Оппа козьлерини ярыкъланаяткъан 
семагъа тикти. Танъ йылдызы онъа бир шейлерни сёйлеген 
киби олды. Амма эвнинъ саиби йылдызнынъ сырлы ареке- 
тинден кендине файдалы хуляса чыкъармагъа аджиз эди. 
О назарыны этрафтаки сельбилерге тикти. Сельби даллары 
хафиф рузгярдан салланып, Сеит Гъазыны ниетинден къай- 
тараджакъ олдылар, лякин о эвге аджеле кирди, кузьгю 
къаршысына кечип, сары мыйыкъларыны къара къалем- 
нен сим-сия этип бояды. Сонъ, кене бир дефа, кузьгюге 
тикильди де, озь-озюне: «О-о-о! Авропа къытасына баш 
сераскер этип тайинлендинъиз, я да Шаркънынъ къыралы 
олдынъыз, деселер де, ери бар!» -- хитап этти Меметша. 

Къоджасынынъ ошлы арекетлерини корип тааджиплен- 
ген Назлышерфе: 

— Сюрюден айырылгъан кьойны, къашкъыр парчалар, 
дейлер. Бу да насыл азырлыкъ? 

- Мен бугунь Зекишканынъ къысталгъан ерине тузнен 
бибер толдураджам... 

— Айгъа секирменъиз, юварланып тюшерсинъиз! - деп 
сомурданды Назлышерфе. 

-- Сен, эчкичигим, бир шей анъламайсынъ! Яхшысы, 
эр ихтималгъа къаршы, меним Стамбул чубугьымны алып 
бер! - деп, эмир этти «къараман» апайына. Меметша 
чубукьны джебине къояракъ: «Эгер Зекерьяны «мат» этип, 
оны чыкъымсыз бир алгъа кьойсам, пезевенкнинъ къаплы- 
бакъа киби сюйрекленгенини сейир эте-эте бу чубукъны 
тютетирим!» — деген татлы хаялларгъа къапланды. 

Булутсыз кокте акъ гогерджинлер учалар. Чевре-четте 
ур патласын кемане, даре, зурналар чалына. Эр кес ойнай, 
куле, зевкълана. Кимдир Меметшаны оюнгъа давет этти. 

— Джоюл башымдан! — деп джекирди онъа «Авропа- 
нынъ сераскери». 

— Олян, Меметша, кель адамларнен берабер шу мубарек 
байрамда сефа сюрейик, шахмат ярышы къачмаз, - деди 
Зекерья. 

- Ёкъ, асабам, санъа бугунь сычан делиги бинъ алтын 
олгъаныны исбат этмек фырсаты кельди. Юр Медениет 
сарайына барайыкъ, анда эсап-китап этермиз. 

— Сычан делиги кимге керек олгъаныны сонъ корер- 
миз, -- джевап берди Зекерья. 

Бойледже эки авескяр ортасында курешнинъ экинджи 
къысымы башланды. Меметша пияделерини сокъурджасына 
дженк мейданына ёллап, оларнынъ аджыныкълы талийини 
энди аль эткен эди. Зекерья исе буюк мукъайтлыкънен иш 
корьди. О, бир аскерге эки тузакъ къойды. Чешит усуллар- 
дан файдаланып, бутюн дарбелерни бир макъсадгъа — гъа- 
лебеге козьледи. «Аферин, Зекерья, акъай пашасы!» — деп 
къычырды сейирджилерден бири. 

Джаяв аскерлерден умютини узьген Меметша, бутюн 
кучюни топлап, уджюмге кечти. Атларны, субайларны, атта 
везирни биле заметке къойды. 

- Вай, тюф-тюф, языкълар олсун! - деп ынджынды 
шахмат ярышыны козетип тургъанларнынъ бириси. 

- Ой, къалпазан, мийсиз! — сомурданды экинджиси. 

Меметша исе ракъибининъ вазиетини ишгъаль эттим бел- 
леди ве джебинден Стамбул чубугьыны чыкһарды. Озюни 

алтын тахтта отургьан Шаркь кьыралы киби ис этип, энди 
тютетейим дегенде, кьулагьында: 

— Шах! - деген сес янъгъырады. - Мат олды! Мат 
олды! Ай-ай-ай!.. — къычырдылар этрафтаки сейирджилер. 

Меметша шефкъаты къачкъан козьлерини этрафтаки 
адамларгъа тикти, боллы мыйыкъларыны ишарет пармагъы 
иле окъалады. Агьызы-бурунына къара боя силинди. 

— Къана, кенаргъа чекилинъиз! — деди Зекерья аве- 
скярларгьа. — Шимди бизим Сеит Гъазы сизлерге бир 
«фокусчыкъ» косьтереджек. 

Меметша тутулгъан айдут киби адамларгъа ачувнен 
бакъты ве белини ашагъы эгип, къаплыбакъа киби сюйре- 
клемеге азырланды. Шу вакъыт: 

— Дост, тур яткъан еринъден, - деди Зекерья. — Бир 
даа башкъасына къую къазма, адамларны мыскъыллай- 
джакъ олма, бурун котерме. Тышта исе адамлар шенъле- 
нелер. Кемане, даре ве зурналар эп чалмакъта. Байрамны 
бала-чагъа, къартлар эр кес къайд эте. Къана, достум, 
Меметша, юр озенге, бетинъ боягъа шишкен... Сонъ биз де 
адамларгъа къошулып шенъленирмиз, - деди Зекерья. 

Меметшанынъ тюклю къулакъларында исе апайы Наз- 
лышерфенинъ: «Айгъа секирменъиз, юварланып тюшер- 
синъиз», — деген насиатлы сёзлери текрар-текрар янъ- 
гьырадылар. 


ЛАГЂАБЫМНЫ АЛЫП ТАШЛАНЪЫЗ 


Шай этип акъайлар, Нусрет, Ульфет, Кешфий ве мен 
Акъмесджитнинъ кенарында ерлешкен бир ширкетте чалы- 
шамыз. Эр бир къазанчымыздан сонъ, локъаталы ерчик 
тапып, Омар Хайямгъа такълид эткен адетимиз бар. Ичсек 
«аз-аздан» сырасыны билип ичемиз. Ичмек ичюн себебини 
тез тапамыз. Узун лафнынъ къыскъасы, бу сене псийчигим 
Назлышерфенинъ риджасынен Йылбашны къайнанамнынъ 
эвинде къаршылармыз, деп анълаштыкъ... 

— Сен, ёсмачыгъым, бала-чагъанъны алып, эки кунь 
эвель анайларгъа бар. Софра донатмагъа ярдым этер- 
синъ, - дедим онъа муляйимликнен. 

Мерданем эки баласыны артына такъып, босагъадан 
атларкен: 

-- Сен, джаным, чокъ беклетме эртедже кель. Янъы Йыл 
бахшышыны да унутма, — деп ялварды о ийлекяр козьчик- 
лерини манъа санчып. 

-- Айды, папийчигим, кьысмети билир! - деп оны ана- 
сына озгьардым. 

Айланыр куню ёлда троллейбустан тюшип беш-алты 
адым огге кеттим дегенде, кимнинъдир: 

-- Эй, Тантана, Тантана! -- деген таныш сес янъгъырады. 

Бакъсам, достларымдан бири экен. 

— Олян, унутма, акъай, бугунь бизге мааш береджеклер. 

-- Пара алайыкъ да, Янъы Йылны меним эвимде къар- 
шылармыз. Эскисини де анда озгъарырмыз. Эвимде бизге 
кедер этеджек инсан баласы къалмады, эписини къайна- 
нама аткъардым! -- дедим онынъ сёзюни болип. 

Догърусыны айтаджакъ олсам Кешфий киби эрифни 
дюнья малына денъишмезсинъ. Сен джебинъден юз кумюш 
чыкъарсанъ, о джебинден беш юз кумюш чыкъарыр, про- 
сто акъай пашасы! Лякин къусуры да етерлик. О, кенди- 
сини юксекче тутмагъа, биревлерге лагъап такъмагъа, оту- 
рушларда, зияфетлерде «биринджи» олмагъа, озюнден яшы 
баягъы буюк адамларнынъ лафыны больмеге «сен, сен» деп 
кестирмеге алышкъан. Не олса да инсаниетлиги, къашан- 
лыгъы -- эр шейни бастыра. Я мен? Мен де эвлия деги- 
лим. Къусурларымны тариф этмеге утанам. Манъа такъыл- 
гъан лагъапнынъ озю айтыр - «Былашыкъ» дейлер. Не 
ичюн шай дейлер? Валлахи, билляий, бильмейим. Амма, 
акъылымда, сизден сыр сакъламайым, мени керчектен де 
яхшы былаштыргъан эдилер. Озю де аселет. Ким - дей- 
синъизми? Кене шу достларым... 

Иштен сонъ Кешфий эпимизни раатлыкъ одасына давет 
этти. 

— Акъайлар, юзер кумюш чыкъарынъыз. Эски йылны 
озгьарув, Яньы Йылны къаршылав мерасими Тантананынъ 
эвинде япаджакъмыз. Бутюн эв бизимки... 

— Юз кумюш азлыкъ этер, - деди Ульфет лафкъа сокъу- 


лып. 
- Етер! - деп кьычырдым мен. 
— Етмез! - деди Нусрет еринден сычрап турып. — 
Экшер юз чыкъарамыз! — деп кестирди о. 


Ойле де олды. Базарлыкъны да Нусретнен Ульфетнинъ 
экисине юкледик. Арадан эки кунь кечти. Дёрт козюмизнен 
беклеген зияфет дакъкъалары да етип кельди ве Ульфетни 
аякъчы этип сайладыкъ. О, буллюр къаделерге ракъыны 
тёкти де, озюне хас шенъликнен: 

— Къана-а, йигит пашалары! Биринджи къаделеримизни 
бу эвнинъ саиби Тантананынъ саф юреги, достларгъа нисбе- 
тен садыкълыгъы, джумертлиги ичюн котерейик! — деди о. 

Къаделер дзынь-дзынь «опюштилер». Софрада аш-сув 
етерлик. Ортада -- сырлы табакъта къой этинден дымлан- 
гъан бастырма, тепсилерде пенир, индже догъралгъан сер- 
вилат колбаса ве люля-кебаплар - джанынъ не истей - 
эписи бар. Тек ашамалы-ичмели, шашмаламамалы, дейлер. 

Экинджи, учюнджи къаделерни де ичтик. Аякъчымыз 
сёз невбетини софранынъ терюнде балабан къара козьлюк 
такъкъан Кешфийге берди. Кешфий еринден турды. 

— Энди, достлар, эпинъизге Янъы Йыл хайырлы олсун, 
кимнинъ насыл истеги олса, онъа мытлакъ иришсин! — деп, 
о къаде ичиндеки шингенликни «тюпсиз къуюгъа» тёкти. 

Мен магнитофонны янъгъыраттым. Мусафирлерни 
«Агъыр ава ве къайтарма»гъа давет эттим. Эр кес ортагъа 
чыкъып, яваштан алып кочьти. Ойнагъан сайын къызышты- 
лар. Ойле де къызыштылар ки, «гурс» этип алты чыракълы 
люстра софранынъ ортасына — балабан орьнекли чини 
табакъ ичиндеки ашкъа тюшип къырылды, оны да, дёрт- 
беш тепсини де, чиль-парча этти. Лячаре, мум чыракъ якъ- 
тыкъ ве софраны янъыдан донаттыкь. 

-- Айды, айды, къасевет этме! Башымызгъа келеджек, 
малгъа, савут-сабагъа кельсин! — шамата далгьасыны тын- 
дырып, эпимизни ишке джельп этти Кешфий. 

— Эфендилер, эфендилер. Мен эки сёз айтмакъ 
истейим, - деди эеджаннен. - Эски йылны тантиминен 
озгъардыкъ, яньысыны да шерефнен къаршылап алдыкъ. 
Ульфет озь вазифесини аля дереджеде беджерди, энди сыра 
эвнинъ шорбаджысына. Къана-а, Тантана достум, аякъчы- 
лыкъ санатынъны нумайыш этчи! 

— Йигитлер, йигитлер, — деп башладым мен онъайтлы 
вазиеттен файдаланып. -- Эпинъизнинъ озь табиатынъыз- 
гъа ярашкъан лагъабынъыз бар. Ульфетнинъ лагъабы «Тут- 
къал», Нусретинъки «Ачкозь», Кешфий мырзанынъ лагъабы 
«Сачма». Бу лагъабларгъа даянмакъ мумкюн, амма меним- 
кине, ах-вах - айтмагъа да тилим бармай. «Былашыкъ» 
сёзюне насыл чыдарсынъ, насыл? Ёкъ, акъайлар, ёкъ, сабы- 
рым тюкенди. Сизге ялварам, лагъабымны алып ташланъыз! 

— Ойле исе къаделеримизни тездже толдур! — деп эмир 
этти Нусрет мыскъылнен. 

Бу арада кене зияфетимизнинъ пири Кешфий еринден 
котерильди. 

— Санһа бир шартым бар, - деди о манъа тикилип. - 
Бизим къадемизни де озюнъ ичеджексинъ! 

— Ичерим, ичерим, тек лагьабымны алып ташланъыз, 
мен эр шейге азырым! — дедим. 

— Ур-ра-а, ур-ра-а! — кьычырдылар мусафирлерим, 
мени чоп-чоп опип, агьызыма де ракъы, де коньяк текмеге 
башладылар... Сонъ манһа йыр йырлаттылар. 

— Аферин, аферин, Тантана, кене бир йырчыкъ йырла, 
давай, давай! -- риджа эттилер достларым. 

— Къотур тайдан йыкьылдым, бакъчы меним бетиме... — 
деп башлагъан эдим, амма башым айланып козьлериме къа- 
ранлыкъ чёкти, йыкъылдым. Сонъ? Сонъу согъан олып 
чыкъты. Сархош достларым мени тёшегиме олю киби 
сергенлер. Бири буздолапны ачып, алты йымырта алгъан, 
дигери тюп урбамы чыкъарып астыма оларны сыткъан. 

Даа бири «Насреддин оджанынъ эшегине ошатайыкъ», — 
деп тузнен бибер къарыштырып, бир ериме сепкен. О да 
азлыкъ эткен... Бу «фокус»ны Кешфий япкъан олса керек. 
Къазаннынъ куесинен манълайыма «Былашыкъ» сёзюни 
язгъан. 

Уйлеге якъын зорнен козьлеримни ачып этрафыма 
бакътым. Эр ер аст-усть олгъан. Эр ерим ойле сызлай ки, 
даян бакъайым, даян. Ана шай, ким де ким Омар Хайям- 
нынъ «аз-аз ич, билип еринде ич» деген насиатыны унутса, 
меним алыма огърар. «Адынһ чыкъкъандже - джанынъ 
чыкъсын», — дейлер. Иште, сизге лагъабымнынъ келип 
чыкъувыны тарифледим. Мен, будалагъа, о къадар ичмек 
керек эдими? Янъы Йылда балам-чагъамны къувандырып, 
шенълендирип отурсам не олур эди. Энди не япмалы? Кене 
шу эрифлерге «Лагъабымны алып ташланъыз», деп ялва- 
раджакътырым даа... 


БУЮР, ДЖАНЧЫГЪЫМ... 


Магъриптен та Мешрикъкъа къадар намы кеткен къа- 
димий Къарасувбазар шеэрининъ дживарында эки ян- 
янаша оджакъ тютеткен къоранта дост-муаббет, агъа-къар- 
даш киби яшай экен. Оларнынъ бири - фурунджы «татлы 
сёз» лагъаплы Къурт-Сеит акъай олса, экинджиси исе бер- 
бер тюкянынынъ шорбаджысы «агъызындан бал тамлай» 
лагъаплы Панти Сулеймандыр. 

Къуртсеит акъайнынъ энъ кенджетайчыгъы — бешин- 
джи огълу да - Керим «пашачыкъ» — айт-уйт эткендже, 
кемал чагьына еткен. — Я етсе, не олгьан, дерсиз. Къомшу 
къызы къолайлы оламы, ёкъмы, не исе, Керим де «ашыкъ» 
олгъан. Эбет, эбет йигит пашасы юректен яралангъан. Огъ- 
лангъа ава етишмеген киби, «ах-вах» чекип башлагъан. Бу 
ах-вахнынъ себепчиси ким беллейсинъиз? Догъру, догъру, 
тамам шу «агъызындан бал тамлагъан»нынъ учюнджи 
къызы Эминегульдир. Бу къыз да дюльберликте Къарасув- 


> 164 С 


базар дегиль - атта Багьдат есмаларындан ич де къалыш- 
май экен. Эр Аллахнынъ куню бу къызгъа шеэрден, кой- 
лерден токьтавсыз кьудалар келип, Эминегульнинь сербест 
башыны багълайджакъ олалар. Къызнынъ юреги «буз» я 
да «таш» деменъиз. О да чокътан зейтюн козьлю, сим-сия 
мыйыкълы Керимге козь батыргъан. Бу сырдан хабердар 
олгъанлар Керимни корьселер: «ана Меджнун», Эмине- 
гульге назарлары тюшсе — «Мына Лейля», дей тургъанлар. 

Диварларнынь да сезгир къулакълары ола, дейлер. Керим 
де нафиле ерде «ах-вах» чеке, беллеменъиз. О, не къадар 
гизли-пуслы шекильде Эминегульнен корюшмесин - эп 
бир адамларнынъ козьлеринден сакъынып оламады. 

Маалледен башлангъан дув-дув «ошеклер» бутюн Къара- 
сувбазар шеэринедже барып етти. 

Алынъ чыкъкъандже — джанынъ чыкъсын, дейлер. Эки 
асрет юрекни бирлештирип, эмиш-демишлерден, эсаслы 
хаберлерден тездже къуртулмакъ чаресини булгъан фурун- 
джы Къуртсеит ве бербер Панти Сулейман эль-алемни 
башларына (ёкъ азбарларына) топлап, учь кунь, учь гедже 
той яптылар. Эки яшны васылына къавуштырдылар. Сой- 
соп, къолум-къомшу, таныш-билишлер ойнай-ойнай, шенъ- 
лене-шенълене ойле тавландылар ки: «Эшкъ олсун той- 
гъа, аферин фурунджы Къуртсеит акъайгъа», «Машаллах 
бербер Панти Сулеймангъа». Тевеккель бири «татлы сёз», 
дигери исе «агъызындан бал тамлар» олмагъан, - деп эки 
къомшуны макътайлар. 

Яз куньлернинъ биринде къомшулар бойле къараргъа 
келелер. 

— Билесинъми, къуда, менде бойле фикир пейда олды. 
Чанакъ-чёльмек тасырдамагъан, къайнанасыны тильге алма- 
гъан эв олмай, дейлер. Экевлешип анълашсакъ, меслеат 
этсек, зарар олмаз, дейим. 

— Вай, къуда, къыскъадан кессе шуны, нишлейджек бола- 
сынъ, тувгьаным? -- чынълады «агъызындан бал тамлар». 

— Мен Къарасувбазар шеэринден бир эв сатын аладжакъ 
болам. Бу эвни якъында чифтлешкен эвлятларымызгъа 

багьыш этеджек болам. Шеэрде яшасынлар, озь-озюнден 
чокълашсынлар. Олар биз киби яшамагъа, биз киби чалыш- 
магъа, озь къысметлерини озьлери арамагъа огренсинлер. 
Огъа сен, асабам, не дерсинъ? 

— Пек арув, мен джан-джуректен разым. Эминегулюмни 
хорламай, сайып-севип яшаса — башым джеди къат кокке 
тийгендай болыр, кьуда, — деди Панти Сулейман. 

Фурунджы мурадыны ерине кетирди. Шеэрнинъ чаршы- 
гьа якъын еринде сатлыкъкъа чыкъарылгъан учь козьлю, 
багь-багьчалы, азбарнынъ ортасында чешмеси олгъан бир 
эвни сатын алды ве оны Керимге эдие этти. Келин-киевнинъ 
къуванчы ичине сыгьмады. Олар аман янъы эвге кочьтилер. 
Эв дюгюнини де яптылар. Арадан тамам беш ай вакъыт кеч- 
кенде «джаным-джаным», «сиз-сиз»лер, «сен-сен»ге, «мен- 
мен»ге чевирильди. Эминегуль озюне къарардан зияде 
урьмет-сайгьы талап эте, олмайджакъ шейлерге, лафлар- 
гьа озь-озюнден дарыла, чырайы да ягьмурлы булут киби 
тюрлене. Киббарлыгъы кунь-куньден артып бара. Кимерде 
«Мен ана-бабамны сагьындым», деп, эки-учь куньге эвден 
чыкһып кете. Керим исе бабасы алып берген эрзакъ 
тюкянында чалыша. Эвге ёрулгъан алда келе. Аш-сувны, 
чанакъ-чёльмек, эв ишлерини кендиси япа. Геджелери учь 
козь эвнинъ ичинде бир озю ятып, тарсыкъа, ачувлана. 
Акълына да чешит-тюрлю олмайджакъ фикирлер келе. 

Бир куню къомшусы, янъы пейда олгъан досту, Талят: 
«Ажанынъ агъырмасын, достум, апайынъ пек дюльбер, о, 
бельким, ёкъ, ёкъ, о ягъыны айтмайым. Озюнъ сезедир- 
синъ, беллейим...», — деген сонъ, «Меджнун»ымыз тама- 
мен делирди... 

Учь куньден сонъ эвге къайтып кельген «Лейля»сы: 

— Не сусып турасынъ, мени сагъынмадынъ, гъалиба, ич 
олмадым келип бир опьмейсинъ, мени къучагъынъа сар- 
майсынъ, ёкъса озюнһе башкъасыны таптынъмы? — деп 
дарыла. 

— Гоньлюм сенде олгьаныны биле-биле, эр афта къай- 
дадыр ёкъ олып кетесинъ, мен шу учь козь эвде янъгъыз 

къалам, энди, джанынъ агьырса да, агьырмаса да, сени бир 
якъкъа йибермем! — илян эте Керим, куськюн чырайлы 
Эминегульге бакъып 

— Мен джарие дегилим, не истесем, оны япам. Къул 
деген къулны башкъа ерден ара, — деп сертейди Лейлясы. 

— Аллахнынъ эмиринен, ресулимизнинъ суннетинен 
мен сенинъ къоджанъ олам. Эр деген эрнинъ истегини, 
талабыны беджермек — боюн-борджунъ сайыла. Акс алда, 
къоранта багьы, никях багьы узюлир, омюримиз бербат 
олур, анълайсынъмы, акъыз?! 

-- Ёкъ, анъламайым, анъламагъа да ич истемейим. Айт- 
тым да санъа: мени къул этеджек догьмады! — кестирди 
Эминегуь арттаки одагъа адымлап... 

Арадан бир афта кечер-кечмез, яш келин кене ана-баба- 
сыны сагъынып, бу сефер учь дегиль де, дёрт кунь «муса- 
фирликте» кунь кечирди. Айтмасы къолай, бу дёрт кунь 
юреги севдалыкътан янгъан деликъанлы йигит пашасына 
къач йыл олып корюнди экен. Экинджи куню бизим Медж- 
нун пенджереден бакъкъан он дёрт куньлюк айнынъ юзюне 
бакъа-бакъа йырлап, ёкъ агъламсырамагъа башлады. 

Бу эснада: «Къылый козь Талят менден бир шейни гиз- 
лей. Къомшулар да манъа худжур-худжур бакъалар. Токъ- 
та-токъта лянет шейтан, ёкъса койде яшагъан къасап 
Ибраим акъайнынъ огълу Фазыл, о эки кере меним «Лей- 
ляма» къуда ёллагъан эди, ёкъса суннетчи Абдураман акъай- 
нынъ буюк огълу дюльгер Асан, о да Эминегульге къуда- 
лар ёллагъаныны хатырлайым. Тёвбе, тёвбе эстахфируллах. 
Къайсы биринен «чарпыша экен?» — киби сучлу фикирлер 
къафасында орьмелей башлады. 

Не исе дёрт кунь, тамам дёрт йыл киби, кечкен сонъ, эв 
бикеси де «мына селям алейкум, мен де кельдим, ярем»ни 
чынълап, мусафирликтен къайтып эвине кельди. Керим 
лям-мим демеди. Шу куньден сонъ къары-къоджа айры- 
айры одаларда геджелей башладылар. 

Керимнинъ сабыр савуты тарс-тарс эте къырылды. Ойле 
къырылды ки, «бу фахишеге насыл этип акъыл къоймакъ 

керек, деп тюшюнди. Лякин не япсын? Тутып котекле- 
синми? Я даѓ.. Башта Къарасувбазар шеэрининъ баш къа- 
дысы Эшреф эфендинен акъыл танышайым. Бакъайыкъ, о 
насыл меслеат берир экен», - деп иштен эртедже къай- 
тайым деп, эрзакъ тюкянынынъ къапусыны килитледи ве 
дос-догъру кунь къавушмаздан эвель Эшреф эфендининъ 
чардакълы эвине кельди. 

Къады кулер юзюле мусафирни къаршылады. 

-- Сени не раатсызлай, йигит, айт дердинъни динъ- 
лейим? — деди о. 

-- Къады эфенди, меним къадыным ёлдан тайды, гъа- 
либа, шунынъ ичюн мен оны джезаламакъ истейим, лякин 
не киби джеза?.. 

Къады онъа бирден шойле джевап бере. 

-- Энъ къолай джеза. 

— Я о насыл джеза, къады эфенди? 

— Къадын миллети къоджасынынъ оны севип-сай- 
гъаныны, эркелегенини, татлы сёзлю олгъаныны, оны къу- 
чакълагъаныны, башыны сыйпагъаныны, истей. Ондан 
сонъ, бала бешикте, къадын тёшекте севиле, деген шейни 
унутма, - деди. 

Керим Эшреф эфендининъ эвинден баягъы денъишкен 
алда чыкъты. Эвине кельген сонъ ёсмасына кһадынынь айт- 
къанларынынъ эписини буюк истекнен япмага тырышты. 

Эминегуль бу саба тёшегинден энъ бахтлы къадын олып 
турды. Ювунып тарангъан сонъ сабалыкъ емеги азырла- 
магъа башлады. Бир къач саат ичинде чиберек, кобете, 
шекеркъыйыкъ, ичмеге де эм къошаф, эм къаве, чай - 
эписини азырлап софраны донатты. Кунеш энди пенджере- 
ден селям бере-бере, алтын шавлелерини аджымадан сач- 
къанда, бизим Меджнун козьлерини ачты ве бир фильджан 
сув ичейим деп, ашханеге кире. Бакъса не корьсин, софра 
емекнен толгъан. Онынъ къаршысында эки дюнья гузели 
йылмайып отура. Козьлерине дерсинъ, геджеси сема узе- 
ринде лип-лип янгъан йылдызлар толушкъан. Янакълары 

аллы-гуллю, дудакьларына да кьырмызы кирезлер япышып 
къалгъан. 

— Къа, джаным, буюр, бу емеклерни тек сиз ичюн 
пиширдим. Джаным-козюм, дюньяларгъа бергисиз акъай- 
чыгьым, чекинменъиз, буюрынъыз!.. 

Шу куньден сонъ Керимнен Эминегуль яшайыш сырла- 
рыны кереги киби менимседилер. Олар керчектен де озьле- 
рини дюньяда энъ частлы, энъ сеадетли къоранта киби ис 
эте башладылар. Арадан докъуз ай кечкен сонъ, Эмине- 
гуль эвининъ дёрт дивары олгъан къоджасына огъланчыкъ 
бахшыш этти. Бир йыл кечкен сонъ исе экинджи эдиеси - 
къызчыкъ олды. Шай этип, олар озь-озюнден чокълаша 
башладылар. 

Аят озь тахтына къонгъан киби олды. Эки яшнынъ 
омюри башкъа къоранталаргъа нумюне олсун эм де сёзсиз 


олур. 


ИЧКИДЖИ-СЕФАДЖЫ 


Ине тешиги — бинъ алтын 
(Аталар сёзю) 


Та балалыкъ чагъында къартларымызнынъ субетлерини 
динълемеге пек севе эдим. Йыллар акъкъан сувдан да тез 
кече экен... О вакъытларда бала исем, шимди озюм де 
ихтияр яшына аякъ бастым. Тарих вакъиаларындан хабер- 
дар олгъан къартларымыз эп эксиле. Оларнен берабер чокъ 
шейлер де гъайып ола, ёкъкъа чыкъа. Кеч олса биле, генч- 
лик чагъымда корьгенлеримни, эшиткенлеримни тарифле- 
меге джесаретлендим, чюнки язсам - адым чыкъаджакъ, 
язмасам — джаным. Шай экен, къалемимнинъ тили ачыкъ- 
лагъан серлевамызгъа дикъкъатынъызны чекем. 

Элли йылдан сонъ зеинимден силинмей яшап кельген 
вакъианы олгъаны киби хатырламакъ зор олса да, элиме 
«тильсиз къавалымны» алмагъа джурьат эттим. Озьбекис- 

танда Андижан виляетининъ Асака шеэринде яшагъан 
Абкъадыр къартбабаны -- «ичкиджи молла»ны бильгенлер 
олса керек. Онынъ тыш къыяфети Кульоба ядикярлыкъ- 
лары арасындан къазып алынгъан бир чокъ тарихий хази- 
нелер арасындан чыкъкъан искит бардакъта тасвирленген 
къартны анъдыра. Бою-посту, сакъалы, кийими тыпкъы 
айны дерсиз. 

1965 сенеси Абкъадыр агъамыз етмиш яшларында эди. 
Меним рахметли бабам исе даа алтмыш баарьнинъ босагъа- 
сына якъынлашмагъан, кендисини гъает тендюрист ис эткен 
ве джемаатымызнынъ ишине джан-юректен чапкъалагъан 
адамлар сырасында эди... Хатырамны куф, тот бийлемезден 
эвель айтаджагъымны айтайым. Баарь мевсими мына-мына 
битеяткъан куньлернинъ бири эди. Вакъыт десенъ, энди 
кунь къавушып, эль-юрт раатланаджакъ маали бабам бир 
адамны къолтыкълап эвимизге тараф кельмекте. Мусафир 
пек шенъ. О, миллий макъамле «Отьме, бульбуль»ни ойле 
гузель джанландыра ки: 


«Отьме де, бульбуль, къонма да бульбуль, 
Кираз далына. 

Яшлыгъымны вермез де эдим 

Дюнья малына. 

Отьме де, бульбуль, кьонма да, бульбуль 
Далым къырылды. 

Яшлыгъымда бир яр севдим. 


Бойнум урулды» 


Тюркюнинъ эзгиси юрегиме алельхусус мельэм киби 
синъе. 


«Отьме де, бульбуль, къонма да, бульбуль, 
Далдан айырылдым. 

Къара къашлы, эля козьлю 

Ярымдан айырылдым...» 

Не исе, «кедайымыз»ны бабам эвге кирсетти. Агъам, 
мен, урьметли мусафирге: «Хош сефая кельдинъиз!» — дие 
элини алдыкъ, аман акъшамлыкъ софра донаттыкъ. Анам 
нефес тарлыгъы хасталыгъына бакъмадан, кобете пишир- 
ген эди. Къавелер ичильди, азырлангъан ниметнинъ дамы, 
лезети: «Емек пиширген эллеринъиз дерт корьмесин» 
алгъышлары иле сынавдан кечти. Бабам «хош сесли буль- 
буль»нинъ козьлерине бакъаракъ: «Абкъадыр агам, замет 
олмаса, Николай П даа рус тахтындан эндирильмеген дев- 
ринде ильк дефа ашкъ дуйгъусына сарылгъан чагъынъызда 
япкъан йигитлигинъиз акъкъында сёлесенъиз», - деди. 

— М-м-м, амма да хаста ериме токъундынъ, Къуртвели 
къардашым, - деп мусафир чаларгьан мыйыкъларыны 
сагъ элининъ косьтергич пармагъынен окъалай-окъалай, 
теренден бир эснеп алды да, икяесини башлады: 

- Ёргъанынъа коре, аякъларынъны узат, дейлер, лякин 
яшлыкъ деликъанлыкъ бу аталар сёзюне къулакъ асар дей- 
синьми? Мен де Акъмесджит шеэринде яшагъан белли 
мырза къызына козь батырдым, ах ойле батырдым ки, аля 
бугунь ичим яна. Къызнынъ ады Зейнеб эди. О да джан- 
сыз эйкель дегиль, эбет. Бесе-белли, меним атешли наза- 
рым оны да якъты. Эр вакъыт чешме янында корюше, 
шакъалаша эдик. Мырза сыкъ-сыкъ файтоннен къайдадыр 
ишнен кете. Куньлерден бир кунь мен къызнынъ гугюмини 
сувгъа толдурып, зейтюн козьлерине тельмире-тельмире 
дедим: «Гузель Зейнебим, Зейнебим, не айта санъа юрегим, 
джанлы гулюм, джанлы гулюм, сенсиз аят менчюн олюм. 
Къысмет этсе, шу эки кунь ичинде севдалыкътан янып 
ольмесем, санъа къуда ёллайджам. Ана-бабанъа хабер эт, 


беклесинлер» - дедим оны озгъарып. Сонъ, къардашым, 
Къуртвели, айтувлы мырза мен ёллагъан къудаларны аша- 
тып-ичирип: «Ергъанынъызгъа коре, аякъларынъызны 


узатынъыз, сиз кимсинъиз де, биз киммиз, озь къаралты- 
нъызгъа савлукънен къайтынъыз. Султанлар султанларнен, 
мырзалар мырзаларнен омюр къуралар. Абкъадыр сохта 
ла озюне ляйыгъыны молла сумалакълар арасындан ара- 
сын», - дие огютлей-огютлей, къудаларны озгъаргъан. 

Арадан бир афта кечкен сонъ Зейнебимни кене чешме 
башында корьдим. Онынъ козьлери яшлы эди. Мен онынъ 
элиндеки гугюмни сувгъа толдургъан вакъытта о, вуджу- 
дыны сыкъкъан къасеветке даянмай, окюр-окюр агълап 
башлады. 

— Джаным, санъа не олды? Сени ким ынджытты? — 
дедим оны багьрыма басаракъ. 

— Бабам мени достуна ляйыкъ корьген. Мен о къарт 
текени башыма урайыммы? -- хитап этти дал-фиданым. 

-- Зейнебим, Зейнебим, сен озюнъни ич де сыкъма. 
Къысмет этсе, базар куню сен азыр олып тур. Мен сени 
мытлакһа хырсызларым. Коккозь бетте тизем яшай, сени, 
Аллах къысмет этсе, анда алып кһачарым! — ваде бердим 
ханыма. 

Шу куню энъ якъын, садыкъ достларымнен акъыл 
таныштым. Оларнынъ ичтимаий алы, менимкине бакъ- 
къанда дефаларджа устюн эди. Мемет манъа байрамда 
кийильген либасыны, Амет, лагьабы «Айдамакъ» -- пышта- 
выны, Сейдамет исе бабасынынь файтоныны береджек 
олдылар... 

Дерт козьнен беклеген базар куню де келип етти. «Мен 
Къырым ханларынынъ везири» киби кийиндим, файтонны 
достум Аметке ишандым. «Сен Коккозь ёлларыны менден 
яхшы билесинъ» — дедим. Экинди маали мына-мына аваят- 
къан вакъытта Зейнеб яшагъан чардакълы эвге етип кель- 
дим. Мен элиме пыштавны алдым да, мырзанынъ мермер 
тешельген басамакъларындан кечип, къапусыны ачтым ве: 

— Къана, эр кес суссын, ич ким еринден къыбырда- 
масын! Зейнеб, сени файтон беклей, тез ол, азбаргъа 


чыкъ! — деп къычырдым. Мырза бир шейлер айтаджакъ 
олып, манъа тараф адымлады. — Ыкъ этсенъиз, атып оль- 
дюрерим, еринъизден къыбырдаманъыз, «баба», - дедим 


шашып-шашмалагъан эв саибине бакъаракъ... 

Къарт сусты... 

— Сонъ-сонъ - дедим мен мусафирнинъ икяесинден 
тесирленген алда. 

— Сонъу не оладжакъ эди я, къардашым, мырзанынъ 
тамырлары кучьлю олып чыкъты. Биз эписи олып, эки ай 
Лейля ве Меджнун киби яшадыкъ. Бу вакъыт ичинде Зей- 
небимнинъ бабасы эр шейни огренген. Къайда яшагъаны- 
мызны ве мен джума намазыны ич де къазагъа къалдырмай, 
озь вакътында джамиге къатнагьанымны сорап бильген. 
Иште, куньлерден бир кунь мубарек джума намазыны 
кьылмагһа кеткенде, мырза ондан зияде атлы аскер ве эки 
файтоннен келип яремни агьлата-агьлата алып къачкъан. 
Мени исе, не ичюндир, махкемеге бермеди. Бесе-белли, 
адым чыкъмасын деген... 

Икяенинъ сонъу бойле аджыныкълы олып чыкъты. 
Бабам, агъам ве мен: «Тюф-тюф, языкълар олсун Зейне- 
бинъизге. Эбет, мырза къызыны достуна нишанлагъан олса 
керек, Абкъадыр агъа?» -- меракъланды бабам. 

— Шай, шай, Къуртвели къардашым. Мырза къызыны 
мырза достуна мунасип корьген. О куньден сонъ чокъ сув- 
лар акъты, чокъ сенелер, туфанлы, боранлы девирлер кечти. 
Николай да рус тахтыны терк эткен сонъ, бала-чагъасынен 
махв этильди. Ватандашлар савашы ненен екюнленгенини 
санъа айтып отурмайым. Сен, Къуртвели, акъны, къараны 
айырды этеджек зийрек бала эдинъ. Инкъиляпнынъ агъу- 
выны таткъан несиль сайыласынъ. Советлер акимиети де 
къурулды. Моллалар, мырзалар, аллы-такъатлы аилелер- 
нинъ башына насыл дарбелер эндирильди - эписинден 
хабердарсынъ. 

Мевляма шукюрлер олсун, мен о тарих саифелеринде 
къалгъан 1921 сенесининъ ачлыкъ девиринден эвель 
эвли-баркълы олдым. Эсма тизем бу сефер къудалыкъны 
озю япты, манъа омюрлик ёлдаш оладжакъ ёсманы мунасип 
корьген. О ким десенъ, Эсма тиземнинъ къомшусы Эмине 
аптенинъ кендже къызы Муневер. Не исе, талий бизни 
узюльмез йиплернен багълады. 

Бизим яштаки инсанлар нелер-нелер корьмеди дейсинъ. 
Колхоз къурумы, кулакларны советлер укюметининъ сын- 
фий душманлары сыфатында Урал, Сибирь тарафларгъа 
сюргюн эттилер. Топракъны джандан севген, оны кереги 

киби беслеген, махсул алгъан ишкир, далапкяр инсанлар 
къыйыр-чыйыр этильди. Бу алгъа даян бакъайым, даян, 
къардашым. Мусульмангъа гунях ве арам олгъан шарап, 
ракъы киби ичимликлерден иракъ эдим. Зынджырлы медре- 
седе окъуп чыкъкъан, дин кутькен, намаз къылгъан, ады 
джемаат арасында танылгъан моллаларны да бирер-бирер 
ёкъ этип башлагъан заман эди. Шукюрлер олсун, бир догъ- 
мушым НКВД идаресинде месуль хадим оларакъ чалыша 
эди... Айды шуны, Къуртвели, ярама токьунмайым... 

- Ёкъ-ёкъ, Абкъадыр агъа, башлагъан сонъ икяенъиз- 
нинъ сонъуна чыкъынъыз. 

-- Девам этинъ, девам этинъ, - ялвардыкъ эпимиз. 

-- Биз, моллалар ичюн «Сычан делиги — бинъ алтын» 
олып корюнди... Иште, шу НКВДде чалышкъан союм эки 
кунь эвель, эль-аякъ ятышкъан вакъытта, келип мени тен- 
биеледи: 

— Абкъадыр, сени де келип аладжакълар. Апстен къур- 
тулмакъ чаресини булмакъ зорунда къалдынъ. 

- Мен не япайым да, шу залымларнынъ элине тюш- 
мейим, къана айтчы, не япмалы?! 

-- Сен, Абкъадыр, къоркъма, бунынъ бир чареси бар, 
эгер джанынъны къуртармакъ истесенъ, айтайым. 

-- Айт, айт! - дедим. 

— Сен Акьмесджит шеэринде вокзал янында олгъан 
ресторангъа кир де, озюнъе ичмеге ракъы сымарла, дост- 
ларынъ Мемет, Амет ве Сейдаметни де давет эт. Оларнен 
бир маса башында ичип кейфлен. Биз ресторангьа кир- 
генде, сархошланып «Есма» тюркюсини иджра этерсинь. 
Ички Ишлер комиссарлыгьында фааллик косьтерген унсур- 
лар сенинъ вазиетиньни корип, мерамындан вазгечерлер, 
санһа токьунмазлар, анъладынъмы? 

Зоры билир, акъай, джанымны къуртармакъ ичюн мен 
гунагъа батмакъ меджбурында къалдым. Догъмушымнынъ 
теклифини ерине кетирдим. Аман достларыма барып, ние- 
тимни беян эттим. Олар къувана-къувана разы олдылар. 
Иште, бельгиленген куню Амет, Мемет, Сейдамет ве мен - 
дертюмиз Акъмесджитнинъ козьге чарпкъан ресторанына 

кирдик, бош маса этрафына толуштыкъ. Янымызгъа офи- 
циант кельгенинен, биз ракьынен берабер емек де сымар- 
ладыкъ. Инан, Къуртвели къардашым, мен омюримде не 
макъсыма, не шарап, не ракъы ичкен адам дегиль эдим. 
Элиме къадени алгъанда, къапы тарафкъа козь ташлап: 
«Эй, еди къат ерни, еди къат семаны, кяинатны, йылдыз- 
ларны бир тертипте яраткъан улу Танърым, мен бу арам 
ичимликни кейфленмек ичюн дегиль де, озь джанымны 
залымлардан къуртармакъ макъсадынен ичем. Сен сучлу 
къулунъны афу эт», - деп, биринджи къадени тюпледим. 
Ичиме атеш тюшкен киби олды. Достларым шакъа артын- 
дан шакъа айтып, мени хошландыраджакъ олалар. Экинджи 
къадени бошаткъан сонъ, ичимдеки къоркъу раатсызлыкъ, 
шубелер озь-озюнден гъайып олды. 

— Къана, Абкъадыр, анавы тёрде сымарыш беклеген 
чалгъыджыларгъа бир «Хайтарма» чалдырып, ойнайыкъ, - 


дедилер. 
— Не япсанъыз япынъыз, мен «Есма» тюркюсини йыр- 
лайджам, -- дедим де яваштан алып кочьтим: 


«Башынъдаки чемберинъ, ёсмам, 
Сачынъны багълар, сарар. 

Бир кунь сени корьмесем, ёсмам, 
Козьлерим агълар, арар. 

Кель, эйлеме, кель яныма, 

Отур яныма. 

Сенден гъайры теселли ёкъ, 
Махзюн джаныма...» 


Тамам бу арада къапыдан «зебанийлер» сюрип кирелер 
эм дос-догъру меним яныма келелер. Мен исе озюмни ич де 
сыкъмай, шаркъымны созам: 


«Башынъа чемберинъи, ёсмам, 
Мен багъласам олмазмы? 
Ананъ севдиги къадар, ёсмам, 
Мен де севсем олмазмы?» 

Забитлерден бири манъа бакъаракъ: «Он же наш человек, 
настояший пролетариат», демесинми. Мен исе башымны 
сагьгъа-солгъа саллап: «Кель, эйлеме, кель сёзюме, отур 
тизиме, козьлеринъден нур сачылгъан солгъун юзюме», 
дегенимни зар-зорнен хатырлайым. Текмиль сархошланып, 
юкъугъа далгьаным. НКВДджилер кулюше-кулюше кери 
къайткъанлар. Чокъ шукюр, манъа токъунмадылар. 

Айланыр куню догьмушым кене эвимизге кельди. 

— Олян, Абкъадыр, сен бугунь де шу достларынънен 
берабер ресторангъа кир, чюнки бу пезевенклер сени шай 
бош быракъмазлар, пешинһе тюшкен сонъ, къапкъандан 
кьуртулайым десенъ, эвельки ролюнъни иджра этмели- 
синъ, — деп огютледи... 

Не чаре, кене шейтангъа уймакъ меджбурында къалдым. 
Бу сефер мен «Ёсма» дегиль де, «Ешиль япракъ арасында» 
халкъ йырыны созып башладым: 


«Ешиль япракъ арасында 
Къырмызы гуль гъонджеси. 
Нереде къалды, кельмез олды. 
Гонълюмнинъ эгленджеси. 


Вардым ярем багъчасына, 
Гуль далында гуль битер. 
Эр кимде учь-беш яр олса, 
Манъа бир дане етер...» 


Догъмушым акълы экен, апансыздан кене шу эвельки 
«сюлюклер» янымда пейда олды. Мен исе: «Вардым ярем 
багъчасына, бир нар кестим емеге, севдигиме бир сёзюм 
вар, утанырым демеге», деп башымны коксюме эндир- 
дим. Забитлернинъ ребери: «Молодец, татарин, хорошо 
поёшь», - деп мени алгъышлады ве артында эмир беклеп 
тургъан шегиртлерине чевирилерек: «Ну что я вам говорил, 
он наш человек, настоящий пролетариат», - деп фысыл- 
дады, яваштан башымны сыйпап. 

— Эй-хей, Къуртвели къардашым, белялы башыма 
нелер-нелер кельмеди! Эписине «сабырнынъ тюбю сары 
алтын»ны шиар этерек, даяндым. Эй-вах, бир шейни айт- 
магъа унуткъаным. Арадан бир ай къадар вакьыт кечкен 
сонъ, къаш къараргъан маали, кене анавы НКВД аппара- 
тында чалышкъан союм сюрип кельди: 

-- Абкъадыр, сени бир комсомол генчи чакъкъан. «Он 
вас дурит, если вы мне не верите, то проверьте: каждую 
пятницу этот имам руководит молитвой, читает проповеди» 
ве сайре дие, «донос» язгъан. 

— Я энди не япмалы? 

- Джума куню ибадетинъни эвде яп, акъшамгъа таба 
кене эвельки ролюнъни иджра этеджексинъ. 

Бу сефер кене «къадедешлерим»ле айтылгъан вакъытта 
ресторанда корюштик. Чалгъыджыларгъа «Алуштанынъ 
дерт кошеси думпылдай»ны сымарлап тавлангъанда, 
«авджылар» кене пейда олдылар. Бизим вазиетимизни 
корьген сонъ, кулюше-кулюше «ложный сигнал» деп къайт- 
тылар. 

Акъ Тааляма бинълердже шукюрлер олсун, сагъ къал- 
дым. Муневер омюрдешим манъа беш къыз эдие этти. 
Кендже къызым Сафием бахтсыз олды. Джарис бир ят 
акъайгъа къул олды. Пезевенк эр куню къызыма аякъла- 
рыны ювдыра экен: рус - рускъа, инджи - инджиге, 
чин — чинге, эрмени — эрмениге, эчки - текеге, къой - 
къочкъаргъа, хораз — тавукъкъа яраша. Тюф-тюф, Сафие- 
чигиме янам, — деп, башыны арткъа чевиререк, эки козюне 
толгъан яшларыны бизден гизледи. Бираздан озюне келип: 
«Ах, шу джинабет ичкиджиликни ташласам да, темиз-пак, 
мискин бир мусульман оларакъ, эбедий дюньяма къавуш- 
сам. Таныш-билишлер, эш-достлардан утанам - алайы 
мени «ичкиджи молла» деп мыскъыллайлар... 

Абкъадыр агъа бираз токъталды, теренден кокюс 
кечирди. Бизлерге дикъкъатлы-дикъкъатлы бакъып алды: 

— Иште, къыйметлилерим, меним атешли севгим де, 
зораки сефалы омрюм де бойле джефалы кечти, - деди. 

ДЕРТЮНДЖИ БАСАМАКЪ 


Къадын эвнинъ гулюдир, эркек эвнинъ дирегидир 
(Аталар сёзю) 


Акъманай коюнде яшагъан деликъанлы бир йигит джан- 
лан севген яресине эвленмек истей. Бойлакънынъ яшын 
яшнагъан козьлерине Пакизе-Шерпе алемден башкъа олып 
корюне. Насыл олып корюнсе де, кьомшусы балджы Сей- 
дали акъай Кемалны узурына чагъыра ве: 

— Манъа бакъ, къардашым, сен эвленмезден эвель ола- 
джакъ къайнананънынъ къуюны, насыл къадын олгъаныны 
бильсенъ эйи олур эди. Баланы баштан чыкъаргъан озь 
анасы ола, дей тургъанлар. Акьикьий дюльберлик бу - 
ёсманынъ къалем къашлары, индже бельчиги, аллы-гуллю 
янакьлары, тыш къыяфети дегиль, керчек гузеллик — адам- 
нынъ ички дюньясында яткъан ахлягъы, ар-намусы, ырызы, 
ана-бабасындан алгъан мирасыдыр, фазилетидир, - дей. 

— Сейдали акъам, я бу фазилетни, оладжакъ къайна- 
намнынъ ичиндеки юрек сырларыны мен насыл биле- 
джекмен? 

— Сен, Кемал, биз киби эсли-башлы кишилернен акъыл 
танышсанъ, зарар олмаз, тек файда олур. 

— Я мен не япайым, сайып-севген Пакизечигимнинъ 
анасынынъ юрегини ярып бакъайыммы?! 

- Ёкъ ёкъ, - кулюмсиреди Сейдали акъай, - тоюнъыз 
олмаздан эвель базы ишлерни япарсынъ. 

-- Айтсанъыз, не япайым? 

— Тойгъа тамам дёрт кунь къалгъанда, къаш къараргъан 
маальде сен ёргъа атынъны эгерлеп минерсинъ. Пакизе- 
нинъ анасы Къалисе дженгенинъ козюне корюнме. Бу иш 
гизли, дуйдурмадан япыла. 

— Сонъ, сонъ, Сейдали акъам, даа не япайым? - деди 
Кемал, къомшусынынъ лафларыны, насиатларыны болерек. 

- Ашыкъма. Шашмалагъан папий къуйрукътан далар, 
дейлер, йигит. Сёзлеримни больме, яхшы динъле. Дейдже- 

гим, тойгъа тамам дёрт кунь къалгъанда, ана деген улу зат 
баласына омюрлик орьнек оладжакъ насиатларыны айта 
тургъан. Иште, сен ёргъа атынъны узакъча бир ерде багъ- 
ларсынъ. Яренънинъ эвине ымпыс-тымпыс бар да, пен- 
джере тюбюне пысып, къыбырдамай, сес-солукъ чыкъар- 
май отур. Мукъайт ол, сени кимсе корьмесин. Корьселер, 
эр шей ёкъкъа чыкъар. Эки къулагъынънен динъле. Ола- 
джакъ къайнананъ, балам-балам бал татыр, деп осьтюрген 
эвлядына насыл огютлер береджегини эшит, анъладынъмы, 
Кемал паша? — дей къарт. 

Къара севда чокъ корьген, чокъ юрген, чокъ бильген 
къартнынъ айткъанларыны япа. 

Кунь къавушкъан сонъ Кемал джуйрюгини эгерлеп 
мине, къамчысыны атнынъ де сагъына, де сол тарафына 
тайдыра-тайдыра мензильге етип келе. Тена бир ерчик тапа, 
атыны багълай да, яваш-яваш адымлай, чевре этрафкъа 
козь-къулакъ ола. Частына кимсе корюнмей. О, эги- 
лип артына-огюне бир даа бакъа. «А-хаа, ишим онъундан 
кельди» деп, ымпыс-тымпыс адымлай-адымлай ёсмасы яша- 
гъан чардакълы эвнинъ пендежереси астына чёкип отура. 
Бираз вакъыттан сонъ Пакизе ханымнынъ янъгъыравукъ 
сеси йигитнинъ къулакъларына «селям бермеге башлай». 

— Къызым, яныма кель, якъынджа отур, санъа айта- 
джакъ сёзлерим бар, эки къулагъынънен динъле. Дёрт 
куньден сонъ сен бу эвден бир къуш киби учып кетеджек- 
синъ. Ят эвге барып къонаджакъсынъ. Омюр ёлдашынъа, 
къайнананъа, корюмдженъе ич де тиль къайтарма. Не 
деселер оны яп. Кулерюзьлю ол. Саба-акъшам Кемалнынъ 
анасынынъ къолуны оперсинъ, саба шерифлер, акъшам 
шерифлер айтарсынъ. Афферин келиниме, ана-бабасын- 
дан яхшы тербие алгъан, огълум бахтлы олды, деп къуван- 
сын. Эрте тур, азбарны сипир, чёплюкни тёк, тавукъларны 
бакъ, оларгъа ем бер, чамашырынъны юв, къоджанъ чёльге 
сабан сюрмеге кеткенде, онынъ торбасына ашайджагъыны, 
ичеджегини къой. Иштен кельгенде де, оны кулерюзьнен 
къаршыла. Къадынлыкъ борджунъны да керигидай яп. Йыл 

кечер-кечмез баланъ олур. Ишинъ чокълашыр. Геджелери- 
нен эм бешик салларсынъ, эм баланънынъ шынъшыкъла- 
вуна чыдарсынъ. Экинджи я учюнджи йылы кене бир бала 
догъулыр. Ишинъ даа артар, энди экинджи басамакътан 
кечерсинъ. Ач козюнъ, юм козюнъ - учюнджи баланынъ 
анасы олурсынъ. Ана энди акъыл-ферасетинъни ишлетмек 
вакъыт келир. Саба олсун, акъшам олсун, акъайынъны озь 
ишлеринъе джельп этмелисинъ. 

— Я насыл этип, анам? — деп сорай къыз. 

— Бир тынышта дегиль, ашыкъмадан, дуйдурмадан, 
сакин-сакин. «Эв, джаным, баламыз агълай, тюбюни 
былаштырды, гъалиба, штанчыгъыны чыкъар, талгъын 
сувнен былашыкъ ерлерини юв, сюрт, анавы кошеде къуру 
штанчыгъы бар, ал да кийсет», дерсинъ. Чамашырынъны 
ювгъан сонъ да «эв, бала эскилерини ильмеге ярдым эт», 
дерсинъ, анъладынъмы? 

-- Ёкъ, анам, бойле демеге утанам. Акъай киши чамашыр- 
нен огърашмаз. Бу иш къыдынларгъа ярашыр. 

-- Айтмакъ - сенден, беджермек — эринъден, къызым. 
Бунъа учюнджи басамакъ дерлер. Дёртюнджи басамакъкъа 
кельгенде, эбабилим, Кемалынъ юз файыз сенинъ къулунъ 
олур. Не айтсанъ, оны япар. Ишлеринънинъ яры-ярысыны 
онъа яптырырсынъ. Биз, къадынлар, узакъны коремиз. 
Бойле япмасань чекиширсинь, азарсынъ, тозарсынъ, 
хасталанып ятарсынъ. Ашыкъмай, яваш-яваш, япыладжакъ 
ишлеринъни бирер-бирер онъа буюра бер. Эписини япар, 
къозучыгъым, эписини севе-севе беджерир. Пек де кийин- 
месин. Орта къарары етер. Къадынларгъа бакъмасын... 

Кемал оладжакъ къайнанасынынъ насиатларыны акъыз- 
май-тамызмай эшитти ве бир тююмчик этерек, ичине синъ- 
дирди. Еринден яваш турды да, джуйрюги багъланъан къая 
ташнынъ янына адымлады. Атыны чезди, эгерге секирип 
минди де, эвине ёл алды... 

Дёрт кунь чокъ дегиль... Мына Акъманай коюнде кемане, 
даре, тулуп зурна, къавал, давул сеслери учь кунь янъ- 
гъырады. Койлюлер ойнай-ойнай, йырлай-йырлай, шенъле- 

не-шенълене тойдылар. Мусафирлер, тувгъан-урувлар эки 
яшкъа бахт-сеадет, омюр ёлунда бир эв бала корип, оларны 
миллий рухта тербиелеп, Ватангъа, халкъкъа, ана-бабагъа 
садыкъ эвлятлар олмасыны чин гонъюльден тиледирлер. 
Кемал васлына къавушты. 

-- Куньлер, айлар акъкъан сувлардан да тез келип кечти. 
Докъуз ай дегенде Пакизе ханым къоджасына огъланчыкъ 
багъышлады. Баланынъ адыны Асан къойдылар. Экинджи 
йыл да гъает огъурлы къадемли кельди. Къорантада Усеин 
дюнья юзини корьди. Пакизе кене эвелькиси киби къай- 
нанасыны сайып-севе, айткъан сёзлерини дикъкъатнен 
динълей, тиль къайтармай. Къорантада муаббетлик укюм 
сюре. Мевсимлер бири-бири артындан келип кече. Ниает, 
аиледе эки огъланчыкътан сонъ учюнджиси къызчыкъ ола. 
Козьайдын хайырлай-хайырлай Акъманай коюнден сой- 
соплар токътавсыз келип туралар. Къуванчлы эйилик соф- 
ралары донатыла. Зияфетлернинъ арды узюльмей. Къыз- 
нынъ адыны, эр даим нур, зия сачып турсын, деп Шефикъа 
къоялар. 

Пакизе къоджасына яваш-яваш эмирлер берип башлай: 
мен де бираз юкълайым, сен бешикте юкълагъан Шефи- 
къамызгъа козь-къулакъ ол, агъласа бешикни салла, астыны 
сылатса юв, къуру штанчыкъ кийсет, киби иляхре ишлерни 
усталыкънен, анасы айткъаны киби яптыра. Кемал яш 
къадыныны аджый, онъа элинден кельген ярдымны бере. 
Бере амма, раатлыкъ куньлери шеэр чаршысына кеткенде 
Пакизе онъа утюленген янъы кольмегини, алтын сувлу 
йиплернен нагъышлангъан елегини кийдирмей. «Акъай, 
сен шай да арувсынъ, шу усть-башынънен кетебер», - дей. 
Кемал да ёсмасынынъ сезюне къаршы чыкъмай, айткъа- 
ныны беджере, лякин къайнанасынынъ насиатлары юре- 
гининъ тёрюнден кетмей. Айт-уйт дегендже бир йыл даа 
кече. Кене баарь келе. Орталыкъ ем-ешиль ола. Къушлар 
оте, чёль юкъудан уяна. Шу куньлерде яреси дёртюнджи 
эвлятны эдие этерек, Кемалны къувандыра. Къызнынъ 
адыны Нурджиан къоялар. Иш къайнай, тек япып етиштир. 

Эр кес къырмыскъа киби чалыша. Арадан тамам къыркъ 
кунь кече. Козьайдын дувасы той киби отькериле. 

Къалисе апте де пек кьувана. Бираз вакьыттан сонь о, 
кьызынен киевини мусафирликке чагьыра. Буюктен-буюк 
азырлыкъ коре, зияфетке кьомшуларыны да давет эте. 

Кемал кийине, кьушана, апайына: 

— Сен, джаным, къыбырдамай эвде отур. Чагъырылгъан 
ерге мен озюм бараджам, — дей. Пакизе исе: 

— Я мен анамны сагъындым, экимизни чагьырдылар, 
берабер кетейик де, акъай, - деп ялтакълана. 

- Ёкъ, джаным, сен дёртюнджи басамакътан эп бир 
кечип оламадынъ, мен озюм кетерим, - деп файтонына 
отура да, къайнанасынынъ эвине сюрип бара. Къалисе 
аптенен берабер къомшулары да киевни къаршылайлар ве 
эписи: 

— Я Пакизе не ичюн кельмеди? - деп сорайлар. 

-- Анай, къызынъыз дёртюнджи басамакътан кечип ола- 
мады, йыкъылды завалы, — дей киеви. 

Къайнана ойгъа дала: «Ааа, десене, къызыма берген 
огютлеримни эвнинъ диварлары акъызмай-тамызмай кие- 
виме етиштирген. Диварларнынъ да къулакълары ола экен 
де, сырым ашкяр олды» деп тюшюне, амма сесини чыкъар- 
май. Индемесе де, Пакизе «йыкъылгъан дёртюнджи баса- 
макънынъ» манасыны эр кес анълай... 


Бу икяени 1929 сенеси Фрайдорф районынынъ Монтанай 
коюнде догъгъан Энвер агъа Ислямовдан язылып алынгъан. 

АЗИЗ НЕСИН 


СИГАР КЪУТУСЫНДА ОЛГЪАН АРЗУЛАР 


Биз кой бакъкъалынынъ дёрткоше шекилли тюкянчыгъы 
огюнде токъталдыкъ. 

Шише савуткъа лампа ягъы толдургъан къадын да, бакъ- 
къал да бизни корип, кулюмсиредилер. 

-- Решат агъа сизни беклеп отура, - деди бакъкъал бизге 
тикилерек. -- Анавы юкъарыда ерлешкен къавеханеге бара 
беринъиз. Мынавы тёпеликтен кочип, онъ къолгъа буру- 
лырсынъыз. 

Экисининъ кульгюси ошлуджа корюнди, бу кульгю эм 
мыскъыл, эм де юзьлевге бенъзей эди. 

Тааджипленип сорадым: 

— Решат агъа дегенинъиз ким озю? 

-- Тездже барынъыз. Козю дёрт олып отура. Баргъанда, 
билерсинъиз. 

О, косьтерген тёпеликке чыкъкъан эдик, узакътан къаве- 
хане корюнди. 

Бу арада янымызгъа бир бала чапып кельди де: «Решат 
къартбабам беклеп отура», - дедикче изине къайтты. 

Аджеба, о кимге не айтаджакъ? 

Дос-догъру къавехане тараф ашыкъа-ашыкъа адымла- 
дыкъ. Адамларле рыкъма-рыкъ толгъан къавеханеге кирип, 
отургъанларгъа селям бердик. Къаве ичкенлер бизни корип, 
кулюмсиредилер. 

Кене шу кинаели кулюмсирев... 

-- Решат агһа керек эди. Оны кьыдырамыз. 

— Къыдыргъан - мевлясыны да булур, белясыны да. 
Решат агъанъызны таптынъыз. Бу меним... 

Диваргъа таяндырылгъан узун курсю устюнде аякъ- 
ларыны хачлап отургъан тыгъыз сакъаллы, шенъ черели 
койлю бир къарт шай деди де, отургъан еринден къалкъты 
ве бизге якъынлашты. 

-- Хош кельдинъиз! 

— Аллах разы олсун. Не исе, сизни таптыкъ. - бизни 
кьыдыра экенсинъиз. Елда кимни корьсек, шай деди. Бек- 
легенинъиз догьрумы? 

— Къана, отурынъыз, отурынъыз. Беклегенимиз догъру, 
амма сизни дегиль. Устюнъиздеки шеэрлилерге менсюп 
кийиминъизни корип, сизни оларгъа бенъзеткенлер. Бир 
шейчиклер ичмеге истесенъиз, сымарланъыз. 

Бирер фильджан язма сымарладыкъ. Сонъ арабамыз 
ёлда бозулгъаныны, джаяв келеяткъанымызда расткель- 
ген киши: «Сизни Решат агъа беклеп отура», - дегенини 
айттыкъ. Решат агъа къавеханени толдурып отургъан кой- 
люлерге бакъып алды: 

-- Биз беклеген инсанлар булар дегиль. Кечкен йылы 
оларны сиз корьген эдинъииз де, - деди. 

— Эбет, корьген эдик. Корьсек, танырмыз. Булар дегиль, 
-- деп джевапланды бир къач киши. 

-- Хайыр ола, Решат агъа, кимни беклейсинъиз, я? 

Решат агъа огюмизге бир богъчачыкъ къойды. Сонъра 
оны мукъайтлыкъле ачып, ичинден дёрт дане сигар къу- 


тусы алды. 
— Биз мына бу къутуларнынъ шорбаджыларыны беклеп 
отурамыз, — деди о сигар кьутуларыны бизге узатыр экен. 


— Эманет шей олгъаны ичюн сакълап къойдыкъ. 

— Къутуларнынъ экиси «Енидже», къалгъанлары исе 
«Геленджек» ве «Богъаз ичи» сигар къутулардан бошагъан 
экен. 

Решат агъа даркъаткъанда манъа тийген «Геленджек» 
къутусына тельмирип бакъкъанда, козюм насылдыр йылан 

изи тасвирленген языларгъа, чешит тюрлю бельги ве 
ракъамларгъа тюшти. 

— Булар нени бильдире, Решат агъа? — сорадым ихти- 
ярдан. 

-- Къардашым, булар бизим арзуалларымыз, талаплары- 
мыз ола. 

— Насыл арзуал-истеклер? 

— Бизим арзуалларымыз шимди адетке чевирильди, 
юртта сайлав якьынлашты дегенде, буюклеримиз кой- 
ме-кой кезип, адамларнынъ арзу-истеклерини динълейджек 
олалар. 

Кечкен сене шойле олды. Олар коюмизге келип, ким- 
нинъ насыл истеги олса, айта берсин, дедилер. Пек чокъ 
койлюлер топланды. Олар дёрт киши экен, арабадан тюшип 
кельдилер. Ичлеринден бири джемааткъа хитап этти: «Урь- 
метли агъалар, шу маальгедже ич ким сизинъ арзуалла- 
рынъызгъа къулакъ асмагъан эди. Демократия - халкъ- 
нынъ юрегинде, къальбинде олгъан талапларгъа къулакъ 
асмакъ демектир. Шунъа коре, биз бугунь узурынъызгъа 
кельдик. Кимнинъ юрегинде насыл лаф олса, айтаберсин, 
къулагъымыз сизде». 

Мына, сизге арз керек олса, деп ичимизде олгъан бутюн 
«дертлеримизни» тёкип алдыкъ. Биз лаф этип отурамыз, 
олар исе язып алалар. 

-- Аферин, сытма деген шей эсимизни алды, бу мараздан 
бизни къуртарынъ! -- деген эдик, олар аман язып алдылар. 

-- Бир озюм беш сыныф талебесини окъутам, койге оджа 
ёлланъыз! - Муаллимнинъ бу лафыны да дёртю берабер 
язып алдылар. 

Дейджегим, олар бири-бири артындан сигар тютетип, биз 
не десек, шуны язып ала бердилер. «Шимди бунъа имкян 
ёкъ, бекленъиз», деген лафны эшитмедик. Мен янымда тур- 
гъан оджанынъ къулагъына фысылдап: «Буларгъа ничюн- 
дир гонълюм инанмай», - дедим. Акъикъатен де козюме 
худжур корюндилер. Не десек, эписине къолайлыкъле разы 
олалар. 


> 185 © 


Оларны бир сынайджакъ олдым. 

— Аллах сизден разы олсун, - дедим оларгъа бакъа- 
ракь, - бутюн дертлеримизни язып алдынъыз, дюнья тур- 
гьандже турунъыз. Энди сонъки риджамызны динъленъиз: 
коюмизге трен Өлу япылсын, дедик. 

Сигар кьутунынһ артына буны да язып алдылар... Къаш 
кһарайды. Олар озь арабаларына отургьанда мусафир- 
лерден экиси эллериндеки къутуларны ёл четине котерип 
аттылар. Деръал барып оларны ерден алдым да, джебиме 
сокътым. Ташлангъан учюнджи къутуны да алып етиштир- 
дим. Вызылдап юрип кеткен демир арабанынъ пешинден 
эллеримизни саллай-саллай тургъан эснада кене бир шей 
фырлатылгъаныны корьдим. Аман, чапа-чапа барып бакъ- 
тым. Бу да сигар къутусы эди. Эгилип ерден оны да алдым. 
Кене шу сигар къутусы. Энди анълагъан олсанъыз керек. 
Бизим эписи арзуларымыз бу къутуларгъа язылгъан. 

Якъында бир хабер кельди: бу йыл да талап-истеклери- 
мизни эшитмеге келеджек эмишлер. Шуларны беклеп тура- 
мыз. Къутуларны элиме алдым. «Енидже» къутусынынъ 
устюне алты кере «Шукрие»! «Шукрие», бир дефа «Шук» 
деп язылгъан. Кене сыра-сыра тасвирленген учь йылдыз, 
бир къайыкъ сурети. 

Ири ве кичик этип бир талай учь коше ве дёрт коше 
шекиллери къоюлгъан «Богъаз ичи» къутусынынъ устюн- 
деки мына шу языларгъа бакътым: 

«Къадынымнынъ буюк агъасынынъ досту акъкъында 
риджа этмек... 

Вафибейни локъаталы ишке ерлештирмек... Киевини 
Италиягъа кетеяткъан делегация сафына киритмек... Акс 
алда, истифагъа чыкъаджакъ, деген лаф даркъатмакъ... Учь 
юз бинъ маджарасы... Оюнджы, оюнджы, деп беш ерге 
язылгъан... Секиз дане юрек ресими. 

«Геленджек» къутусына козь сурети тасвирленген, 
ичине къумар сакъасы сызылгъан. «Олур, пек эйи, олур, 
пек гузель» киби сёзлер кя язы, кя басма арифлерле беш-он 
кере язылгъан. 

— Ана, а-ана келеяталар! 

-- Келеяталар! 

Къавеханеге дерсинъ джан кирди. Онынһ огюнде токъ- 
тагъан арабадан учь киши тюшти. 


— Мерабанъыз, агъалар! — деди олардан бири. — Селям 
алейкум, ватандашлар! — деди экинджиси. 

— Акъшам шерифинъиз хайырлы олсун! — хитап этти 
учюнджиси. 


Койлюлер бизни насыл къаршылап алгъан олсалар, шимди 
оларны да шу мыскъыл маналы кульгюле къаршылап алды- 
лар. Кельгенлернинъ экиси Решат агъанынъ янына, учюн- 
джиси авлакъча олгъан узун курсю янына барып отурды. 

Олар сагъ эллерини кокреклерине тиреп, къавеханелер- 
декилерле бирме-бир сорашып чыкътылар. 

Кечкен сенеден корюшмедик, насылсынъыз, агьалар? — 
сорады араларында шишманджа сою. 

Эр кес ичюн тек Решат агъа джевап берди: 

— Сагъ олунъыз, бар олунъыз. Озьлеринъизден сора- 
малы. 

— Аллахкъа шукюр, биз де, корьгенинъиз киби, сагъ-се- 
лямет, эвелькиси киби эйимиз. Мен беллесем, сиз де эвель- 
кисинден яхшыджа корюнесинъиз. Эпинъиз шенъ-ше- 
рамет, сеадетли инсанларгьа бенъзейсинъиз. Акъ Тааля 
къайдынъызны чексин. Сагь олунъыз! 

— Джемаат! — мураджаат этти оларнынъ ичинде энъ 
яшча сою, - демократия — халкънынъ къальбине къулакъ 
асмакъ демектир. - О «Геленджек» сигарны джебинден 
алып дудагъына къыстырды. Къавеханенинъ саиби атеш- 
куректе онъа къор тутты. - Биз сизден алгъан ильхамле 
чалышамыз. Мына, эфендилер, кене Юдже Танърым сизнен 
корюштирди. Ич де чекинмеден, юреклеринъизде олгъан 
меселелерни айта беринъиз... Сиз айткъан шейлеринъизни 
эшитмек бизим вазифемиздир. Дилинъизде насыл истек 
олса, алайыны сакъынмадан айта беринъиз! 

Башта этрафкъа сув сепильген киби чым-чырт олды, 
сонъ исе фысыр-фысыр лаф башланды. 

— Ильк-эвеля, шу сытма маразындан тёнъюльдик, без- 
генде бездик, — лаф къатты аякъ устюнде къайтайып тур- 
гьан койлюлерден бири. - Ястыгьымызны къурутып бара. 
Батакълыкъ ерлерни къурутмакъ лязим, илядж сепкеннен 
олмай. 

Учю де бу лафны сигар къутусына язып алды. Бу вакъыт 
Решат агъа янында тургъан векильнинъ язысына бакъты: 

— Багъышланъыз, эфендим, янълыш язып алгъангъа 
бенъзейсинъиз? 

«Богъаз ичи» сигар къутусыны къарыштырып отургъан 
адам язгъан шейлерни тез-тез силип ташлады да, ашыкъа- 
ашыкъа янъындан сызыкъ сызды. 

- Не япасынъ шу? - деди «Геленджек» къутусынынъ 
саиби. - Эльбетте, батакълыкънынъ къурутылмасы... 

— Анджакъ, козюме янълыш корюнгенге ошады - 
Решат агъа шу лафны айтты да, янындаки богъчачыкъны 
тизине къойып, ичинден «Геленджек» сигар къутусыны 
алды, сонъ онынъ устюндеки къыйыш-къонъур сызыкъ- 
ларны шорбаджысына косьтерди. Кечкен йылы да сытма 
дегенимизде бойле язгъан экенсинъиз. 

Къавеханеде «гъурр» этерек кульгю котерильди. Дигер 
бир койлю дердини тёкти: 

— Оджа ёлланъыз, койде муаллим етишмей. 


— Етишмей! — койлюнинъ сёзлерини тасдикълады 
«Енидже» къутусынынъ саиби. 
— Яньлыш яздынъ, эфендим, — деди Решат агъа богъ- 


чачыкътан кечкен сенедеки «Енидже» къутусыны алып 
косьтерди. 

— Былтыр оджамыз бу хусуста лаф эткенде сен: «Шукрие! 
Шукрие!» деп язгъан эдинъ. 

Мусафирлер сигар къутуларыны бирме-бир джеплерине 
тыкътылар. 

-- Замет этип язып отурманъыз, эр шей бу ерде бар. 
Мына бу сызыкълар фабрикагъа аит, мынавы алты дане 
юрек исе тренге менсюп, э, э тренинъки, - деди Решат 
агъа элиндеки къутуларны оларгъа узатыр экен. - Мына 
бу къуту бугунь кельмеген бей эфендининъки. 

Банаки мазаллы адамнынъ ачувы чыкъты: 

— Буларны насыл анъламалы? Бакъчы онъа! 

— Булар, эфендим, адамларнынъ, яни бизим арзуаллары- 
мыздыр. Амма сизинъкими я да бизимкими, бусыны биль- 
мейим. 

Олар ерлеринден турып чыкъып кетеяткъанда ихтияр 
кене лаф къатты: 

— Шукриенинъ ишини унутманъыз. Учь юз бинъ де 
акъылынъыздан чыкъмасын. Даа бунынъ устюне, йылдыз- 
нен къайыкънынъ ресими де... 

Эр кес къавеханеден чыкъып араба тарафкъа юрди. Огде 
олар, артта исе койлюлер. Биз де Решат агъанынъ янында- 
мыз. Энъ огде адымлагъан учь кишиден бирисини оксюрик 
тутты: 

-- Сигарны ташламакъ керек. 

Экинджиси онъа къошулды. 

— Меним де юрегим булана. Кейфим бозула. - Догъру, 
быракъмасам, олмайджакъ, зарары тие, - лафкъа иссе 
къошты учюнджиси. 

Учеви арабагъа отурып, козьден гъайып олды. Койлюлер 
исе эп кульгюден къатып-къатып козьлеринде пейда олгъан 
мезек тамчыларыны сюрттилер. 


БИНЪ КЕРЕ ШУКЮР 


Къадыкойде Бостанджы тарафкъа къатнагъан трамвай- 
нынъ сонъки тренине зар-зорнен сокъулдым. Треннинъ арт 
тарафындаки мейданчыкъта секиз киши сыкъыла-сыкъыла 
кетемиз. Аякъларына кийиз калош, башына йыртыкъ шапке 
кийген бир ихтияр элиндеки торбасыны арт тарафтаки пен- 
джереге ерлештирди. Шапке кийген орта яшлы ёлджду агъ- 
зына тобан тыкъылгъан сепетини демир сандыкъ устюне 
къойып, янында тургъан адамгъа мураджаат этти: 

— Достум, сакът ол, ичинде йымырта бар. 

Секиз ёлджу арасында йымырта акъкъында лаф ачылды. 

Аслында сепетте йымырта ерине мых олса биле не хусу- 
ста олмасын, эп бир лаф ачыладжакъ эди. Чюнки адам 
адамны корьгенде ичи-багьрына топланып къалгъан «дерт- 
лерни» айтып юрегини бошатмакъ истей. 

- Йымыртанынь фияты не къадар олды шу? - меракъ- 
ланды йыртыкъ шапке кийген къарт. 

— Э, несини айтайым. Эвдеки эсап базарда уймаз дей- 
лер. 

— Шимди фияты кокке котерильмеген шей къалмады, 
эписи шай... 

Мешин камзол кийген сим-сия мыйыкълы адамнен эки- 
миз лафкъа къарышмадыкъ. Къалгъан алты киши эписи 
бир агъыздан «догъру» деп кестирди. 

— Шимди уджуз шей къалдымы я? 

— Уджузлыкъны тек руяда коремиз, руямызда, эфенди- 
лер. 

— Кетишат бойле олса, сонъу не олур экен?! 

— Сёйлесенъ - сёз, сёйлемесенъ - дерт олур! 

-- Вазиет бойле олса, сонъу хайырлы оладжагъына ич 
козюм етмей. 

— Тюневин фияты эки лира тургъан шей бугунь эки 
бучукъ лирагъа котерильди, тюф-тюф. Бунъа не демек мум- 
кюн, эфендилер?!. 

— бизлер эвде юкълап яткъанда олар геджесинен фият- 
ларыны арттыралар, шай-шай. 

-- Палылыкъкъа палы... я... Лякин базарда малнынъ озю 
ёкъ дереджеде, асабам. 

Алты ёлджу бойле тарзда бири алып - бири къойып, 
лакъырдыны эп девам этелер, бири лаф эткенде дигерлери 
«шай-шай», «догъру», «пек догъру», «эбет, эбет шай» деп 
тасдикълап туралар. 

Трамвай Алтыёлгъа келип токътады. Ич бир ёджу тюш- 
меди. Бизим мейданчыкъта кене бир адам пейда олды. 

— Яшайыш амма да агъырлашты, — деди йымырта сепе- 
тининъ саиби, — дерсинъ эвеллери адждерханынъ агъзын- 
даки къысметимизни алып кечине эдик. Энди шу адждерха- 

нынъ агъзында олгъан емек де адждерханынъ ичине кирип 
кетти. Къана йигит олсанъ, джанаварнынъ агъзына элинъни 
тыкъчы бакъайым. 

Янъчыкъ пейда олгъан ёлджу лафкъа къошулды: 

- Кесатлыкъ белясы меджалымызны къуруткъаны 
азлыкъ эткени киби, иджаре акъкъы да эпимизни шашма- 
латты. Кене эр кес «догъру» деп сесленди. Бойлеликнен, 
бири палылыкътан, дигери иджаре акъкъы арткъанындан, 
кене бири лязим олгъан шей тапылмагъанындан, баш- 
къалары исе эв-мескенден, (арса алувдан) фикир юрьсетип, 
озьара ис-дуйгъуларынен пайлаштылар. 

Догърусыны айтаджакъ олсам, мен бу ерде эшиткен 
лафларны шимди язмагъа да джурьат этип оламайым. 
Оларнынъ лакъырдысы ойле туташты ки, корьген киши 
бу ёлджуларны иштен чыкъып ёрулгъан, алсызлангъан 
вазиетте эвлерине дегиль де, гуя наразылыкъ бильдирмек 
ичюн шеэр мейданында митинге кетелер, деп зан этмеси 
мумкюн эди. «Натыкъларнынъ» давушлары баргъан сайын 
юкселип, айтаджакъ лафлары акъикъатен де нутукъкъа 
чевирильмекте эди. 

«Эй, ватандашлар, бойле япманъыз, лафларынъыз пек 
догъру, лякин сиз айткъан киби о къадарлыкъ дегиль. 
Затен, бойле ерде ашагъы-юкъары янъгъырагъан сёзлерни 
айта берсенъиз, башынъыз белягъа къалмасы мумкюн», 
дейджек олдым, амма джесаретим етмеди. Агьзымны ачма- 
дым. Я ачувлангъан кишининъ огюне насыл чыкъарсынъ, 
насыл? Сени о, ачувы ташкъан вакъытта не япса япар. 
Оларнынъ фикирине къошулмагъан сонъ лям-мим демей 
кетеберсем не олгъан я? 

Трамвай Ёгъуртчы дурагъындан кочкенинен олар гъай- 
рыдан туташып кеттилер. Манъа бенъзеп агъзыны ачмай 
кетеяткъан мешин камзоллы адамнынъ сабыры тюкенди: 

— Къыдыргъан шейни тапып оламазсынъ деп ким 
айтты? Бинъ кере шукюр, эр шей тӛкюн — сачын, — деди. 

Лафны башламагъа о башлады, амма меним ичиме дер- 
синъ буз кирди. Ортада къавгъа-шамата чыкъар да, еди 

киши бир олып мешин камзоллыны, козь ачып юмгъандже, 
мыргъасыны чыкъарырлар белледим. Еди ёлджуны яваштан 
козьлеримнен чельтеп-чельтеп алдым. Олар да мешинли 
эрифке тикилип бакътылар. 

Арагъа сюкюнет чёкти. Гуя «фикирдешлер» бу эфенди- 
нинъ не дегенини, макъсадыны анъламагъан киби. 

-- Не олса ёкъ дейсинъиз. Къана бакъайым, не ёкъ экен? 
Бинъ кере шукюр, къыдыргъан шейлернинъ эписи тапыла. 

Еди «мунакъашаджы» текмиль шашмалады. Юзю сеп- 
килли даргъын ёлджу эр кестен эвель озюне кельди ве 
ич-ичине тюшкен телюкеден арынайым деп: 

— Бинъ кере шукюр! Эр шей тапыла. 

Этрафындакилер де «амин» дейджек киби, бир агъыздан: 


— Бинъ кере шукюр! — деп зиль туттылар. 

— Аллахкъа шукюр, юртумызда ачлыкъ чеккенлер 
ёкъ, - деди мешин ыркъалы адам. 

-- Кесатлыкъны озюмиз япамыз, -- джевап берди онъа 
шимдичик паалылыкъ акъкъында ачувлы-ачувлы дердини 
тёккен ёлджу, - эр шей паалы, дегенимизден сонъ, эль- 


бетте, паалылыкъ оладжакъ да. 

— Акъ сёз. О ёкъ - бу ёкъ дей берип, барыны да къу- 
руттыкъ. Арамыздан къысмет, берекет котерильди. Аллах- 
къа бинъ бир кере шукюрлер олсун, эр шей толып-таша, 
мамурлик. 

— Бинъ кере шукюр! 

— Бинъ дефа шукюрлер олсун. 

-- Мен сизлерге бир шейни анълатайым, мына озюнъиз 
тасавур этинъиз, - хитап этти оларгъа мешин камзоллы 
адам. — Озюм айдавджым. Бундан он алты йыл эвельси 
айда юз йигирми лира ала эдим. О заман бир кило къанфет 
отуз къуруш тура эди. (Бир лира юз къуруштан ибарет). 
Шимди исе бир кило къанфет - эки лира. Лякин маашым 
да артты - алты юз лира алам. Къана, не олгъан экен? 
Къанфетнинъ фияты арткъан олса, къазанчлар да артты да. 

— Эбет артты, бинъ кере шукюр. 

— Шимди эльде пара чокь, - деди паалылыкъ акъ- 
къында лаф юрюткенлерден бири. — Бинъ кере Таньрыма 
шукюр, акъча гъает чокъ. 

— Аммал да шимди кунюне он беш лира къазанса да, 
азсынып башлады. 

— Пек догъру. 

Йыртыкъ шапкели ихтияр лафкъа къатылды: 

— Барына да, ёкъуна да, озюмиз къабаатлымыз. Бири 
турып, «чай ёкъ» дейджек олса, эр кес чайгъа япыша. Нети- 
джеде, чай деген чайны тапмакъ зор ола. Бойле япкъан сонъ, 
бары да ёкъкъа чыкъа. Бинъ кере шукюр, эр шей мевджут. 

-- Мевляма шукюр, эр ерде бол-берекет. 

Трамвай фенер ёлуна келип токътагъан эди. Ёлджулар- 
дан бири: 

— Бинъ кере шукюр, бинъ дефа шукюр, — ибаресини 
текрарлай-текрарлай тренден тюшти. 

-- Корюнип тура, шимди санайымызда инкишаф бар, - 
кене лафкъа тутунды мешин камзоллы, - бу себептен 
четке мал чыкъарамыз, амма кендимиз мал алмаймыз. Базы 
шейлер тапылмагъанынынъ себеби де шунда. «Бинъ кере 
шукюр»ге алышып къалгъанларнынъ бири: 

-- Тапылмай, бинъ кере шукюр, - деп йиберди. О шу 
дакъкъасы яньлышыны тюзетти. - Э, шимди инкишаф 
деври, ялынъыз. Эки де бир, танкъыс шейлер тапылмай. 
Вакъты келип олар да тапылыр, иншаллах, бинъ дефа 
шукюр. 

Кене мешин камзоллы лафкъа къошулды: 

— Бинъ кере шукюр, Истанбул шу вакъыткъа къадар 
бойле юкселишни, бойле мамурликни ич корьмеген эди. 

-- Догъру айтасынъыз, асла корьмеген, бинъ кере шукюр- 
лер олсун. Ялынъыз шимди коре. Султан Фатих заманын- 
дан берли аякъ тиймеген сокъакълар ачыла. 

— Э, ачыла, бинъ кере шукюр. Базы шейлерни бозып 
ташлайлар. 

-- Бозып ташлайлар, бинъ... Дос-догъру ёллар ачыла. 

«Бинъ кере шукюр»ни бинъ кере эшитип, Джаддан 
Бостангъа келип чыкътыкъ. Мейданчыкътаки ёлджулар 
бири-бирининъ пешинден тюшип кеткен сонъ, бу тара- 
фына мешин камзоллынен экимиз къалдыкъ. О бираздан: 

-- Сиз не дейсиз? Чокътан берли агъзынъыз ачылмай, 
лафкъа иссе къошмайсынъыз! — деди бирден. 

Трамвай бойле тез кетмегенде, валлахи-билля, тренден 
секирип тюшер эдим. Не чаре, мешин камзоллы исе суа- 
лини кене текрарлады. Мен де омузларымны къыбырдатып, 
бильмейим, деген киби дудагъымны бурдым. 

-- Ойле юзсиз адамчыкълар да ола экен, я? — деп сорады 
о менден. 

— Я сиз кимни козьде тутасынъыз? -- дедим тааджип- 
ленген алда яваштан. 

— Даа шимдичик бинъ кере шукюр деп богъаз керген- 
лерни, эльбет, бей эфендим. 

— Ымм... мен де шайдыр белледим. 

— Шимди оларнынъ джумлеси мени яхшы «чайнайдыр- 
лар». «Бинъ кере шукюр» дегенлеринен, мен о унсурлар- 
нынъ кимлигини анъладым. Оларны анги тарафкъа сюрдюр- 
сенъ, шу якъкъа кетерлер. Тек сюйремеге бильсень олды... 

Трамвай Эренкойге якъынлашты. 

- Не дейсинъиз, керчектен де эр шей паалылаштымы? 

Мешин камзоллы менден насыл джевап беклегенини 
бильмегеним ичюн мушкюль алгъа къалдым. 

— Акъикъатен къыдыргъан шейлер тапылмаймы? Сайы- 
дан кесатлыкъ пейда оламы шу? 

— Бинъ кере шукюр! -- дедим мен де шашмалап. 

Бу маальде трамвайымыз мензилине келип токъта- 
гъанынен, бир секирип ерге тюштим. Мешин камзоллы- 
дан сагъ-селямет кьуртулгьаныма къуванаракъ, ич-ичим- 
ден: «Яраткъан Юдже Танърыма бинъ бир кере шукюрлер 
олсун», дедим. 


18.06.2011 с. 

ДЮДЮК ЭФЕНДИМ 


Пек алсызлангьаным. Ишим ич де юрюшмей, иш кьы- 
дырып не ерге барсам, ёкъ деген джевапны алам. Алынъ 
начар олгъан сонъ мийинъе эр тюрлю олур-олмаз хаяллар 
келе бере экен. Озюм Мачкадан Долма-багьча тарафкъа 
бакһып кетем, амма еди кере юкьлап тюшке кирмейджек 
фикирлерге далам. Бир даа бакъсам, стадионнынъ янында 
пейда олгьаным. Дерсинъ ахыр заман олгъан. Чевре этраф 
адамларнен рыкъма-рыкъ толгьан, кечип кетмекнинь ич 
де чареси ёкъ. Вай-вай, бу къадар адам стадионгъа насыл 
киреджек? Акъылым етмей. Сув уюримине тюшкен киши 
киби тургъан еримде фырыл-фырыл айланам. Базан тёпем- 
ден басып къалсалар, арткъа элли адым ташлайым, арттан 
итеселер, кене шу къадар огге йылышам. Кимерде адам 
сюрюси дерт тарафтан ойле къысып келе ки, тургъан 
еримде топ киби секирип кетем. 

Бойле бакъсам, алкъаны ярып кечмекнинъ ич чареси 
ёкъ. Асылыны айтаджакъ олсам, оладжакъ олды, деп эль 
къавуштырып отурмайым, амма не къадар чекишип чапа- 
лансам да такъатым етмей. Назарымда, буюк бир къобагъа 
тюшип калгъаным да, онынъ ичинден энди асла чыкъып 
оламайджагъым. Кендимни не къадар дёрт тарафкъа урып, 
къол-аягъымнен арекет этмейим, эп бир нефесим тутулып, 
шу ернинъ озюнде гебереджекке бенъзейим. 

Мына-мына дюньядан умюдимни узейим деп тура эдим, 
бирден чырылдагъан дюдюк сеси эшитилип къалды. Озю де 
дызман экен гъалиба, догъма сагъырларнынъ къулагъыны 
да ачаджакъ. Шимдичик къайнап, копюрип тургъан сюрю 
бир тынышта эки тарафкъа айырылып, дюдюк чалгъан 
адамгъа ёл бошатты. Ким экен бу эриф, деп эйидже бакъ- 
сам, озюмизнинъ Муса достумыз келе! 

— Муса-а-а! - деп къычырдым къувангъанымдан. 
Асылында «Эй, Муса!» -- деп чагьырсам да олур эди, лякин 
дюдюкке урьметим зияде олгъанындан бойле япмадым. 

Муса мени корип яныма кельди, элимден тутып, озюнен 
алып кетти. 

Адымларымызны тезлештирдик. Эгер бир де-бир ерден 
кечип оламасакъ, достум дюдюгини чырылдатып йибере. 
Адамлар бири-бирини йыкътыра да, шу дакъкъа бизге ёл 
бошаталар. Огде Муса, артта мен -- шу усулда стадионнынъ 
къапысына келип еттик. Муса кене дюдюк чалды, къапыда 
тургъан бир адам «Буюрынъыз!» деп бизни ичери йиберди. 

— Спорт саасында буюк вазифеде чалышасынт, гъалиба, 
Муса? Бу насыл мерафет, дюдюк чалсанъ, эр кес санъа 
ёл бере? - тааджипленип сорадым ондан, енгиль-енгиль 
нефес алып. 

— О тарафыны сорама, къулакъ асма, озюнъ не япасынъ, 
не ерде чалышасынъ? 

— Чалышмайым! Беш айдан берли ишсиз юрем. Акъай- 
ларгъа иш ёкъ. Шимди ёл бою бу акъта тюшюнип келе эдим. 
Азджа грим япып къадынгъа дёне къойсам, не олур экен, 
деген фикир де акъылыма келе. Амма бу меселеде биревни 
къабаатламагъа да сыра къалмай. Озюме де бир де-бир 
хызметчи керек олса, кибирленип кирип, магърурланып 
чыкъаджакъ акъайларгъа коре къадын джынысыны макъ- 
буль корер эдим. Ниетимде бир гъарезлик олгъаны ичюн 
дегиль. Мадам ки, эрнен къадыннынъ япаджакъ иши бир 
олгъандан сонъ, аладжакъ адамынъ дюльбердже олгъаны 
яхшы дегильми? Ич олмадым чырайыны корип, гонълюнъ 
яшнар, козьлеринъ къуваныр. 

— Олды, олды. Мийинъ, башынъ айлангъангъа ошай. 

— Сен де беш ай ишсиз юрип корьчи, сонъ билирсинъ. 

Мейданда оюн башланды, экимиз оюнгъа берилип кеттик. 
Футбол биткен сонъ кене сокъакъкъа чыкътыкъ. Бу сефер 
де Муса дюдюгини сызгъыртып, ёл ачып барды. Не исе де 
меркезий сокъакъкъа чыкътыкъ. Арабагъа отурайыкъ, деди 
ёлдашым. Яхшы олур эди, лякин бу къалабалыкъта арабагъа 
минилирми я? Араба я да автобускъа чыкъаджакъларнынъ 
ады-эсабы, сонъу корюнмей. Бирде-бир араба козьге чалы- 
ныркен, ёлджулар топ-топ оларакъ атылалар. 

-- Якьын арада бизге невбет тиймейджек, гъалиба. Эки- 
учь кунь ятып беклемеге меджбурмыз, - деп ташладым. 

— Къулакъ асма, къасевет чекме, асабам. 

Янымыздан вызылдап бир такси кечти. Муса аман 
ыслыкъ чалып йиберди. Шимдичик токътамай кечип кет- 
кен такси аман артына къайтып, огюмизде конделен олды. 
Экимиз де таксиге сокъулдыкъ. 

Шусы меракълы ки, таксиджи арабагъа башкъа адам 
алмады. 

— Накълие полициясына баш олдынъмы, Муса? — кене 
айретленип сорадым ондан. 

Сесинъни чыкъарма, деген киби элини дудакъларына 
басты. Нишан-ташында таксиден тюштик. Муса джебине 
элини сокъты. 

— Паранъыз керекмей, джаным агъам, шай да сагъ 


олунъыз, -- деп айдавджы йигит аякъ тиреди. 
— Айдавджы танышынъ оламы ёкъса? — деп сорадым 
Мусадан. 


- Ёкъ, ё-окъ! 

— Ойле исе полицияда буюкче бир вазифеге тайинлен- 
динъми? 

Кене «сесинъ чыкъмасын» деген ишмар япты ве сонъра 
сёзюни девам этти: 

-- Мына бу ерден бир шейлер алып, эвге барайыкъ. 

Къасап тюкянына тараф юрдик. Тюкян янында муште- 
рилер уймелешип тура, янына барып оламазсынъ. Этраф 
зий-чув, къалабалыкъ. Кене Мусанынъ силясы иш берди. 
Бир чырылдатып алгъан эди, эр кес сусты. 

Къасапнынъ озю ичериден чапып чыкъып, бизни тюкян- 
гъа давет этти. 

-- Бир кило йымшакъча эт керек эди. 

- Баш устюне даа не? 

-- Мий бармы? 

-- Он данеси етерми? 

Къасап буларны эйидже сарып берди. Муса джебинден 
кисесини чыкһарды. 

— Джаным агьырыр, бей эфендим, ялварам, - къасап 
джюзданны ачтырмай. 

Аладжагьымызны алып, тюкяндан чыкътыкъ. 

— Къана айтчы энди, Муса, бу насыл мерафет? Я да 
муниципалитетте реис олдынъмы? 

— Бугунь сокъакъта кьапынырмыз, - деди о суалимни 
кене джевапсыз къалдырып. — Ярын раатлыкъ куню, эрза- 
гьымыз кунюмизге ярар. Даа бир шейлер алайыммы? 

— Етер, етер! 

Бу ерден чыкъып, бакъкъалнен зарзеватчыгъа корюн- 
дик. Муса дюдюгине токъунмады. Эки къолумыз сарылгъан 
шейлернен толды. Амма бир капик акъча масраф этмедик. 
Достум «зурначыгъыны» чалып, бир такси токътатты. Эвге 
ёл алдыкъ. Арабадан тюшеджекте айдавджыгъа беклеп тур- 
масыны эмир этти. 

Аякъдашым эвленмеген, пайнозю яшай. Элимиздеки 
шейлерни эвине ташлап, сокъакъкъа чыкътыкъ. Такси 
бизни беклеп тура экен, дос-догъру казино тарафкъа ёне- 
дик. Бу айдавджы да пара алмады. 

Казинонынъ ичи балкъурт сепети киби адамларнен тол- 
гъан. Муса дюдюгини алып, энди чалайым дегенде, бир 
талай официант ве корюнишинден казинонынъ шорбаджы- 
сына ошагъан бир киши огюмизге чапып кельди. Деръал 
санадан ашагъы ерде софра донатмагъа башладылар, биз- 
ден сорап да отурмай, бир тынышта софранынъ устюни 
емеклернен сюследилер. 

-- Айт бакъайым, Муса, кимсинъ я? Бельки тефтишчи 
олгъандырсынъ? 

Нени сорасам, «сус, сесинъ чыкъмасын», деп суалимни 
джевапсыз къалдыра. Муса буюк адам олгъангъа бенъзей, 
амма ким олып чалыша экен? Тюшюне-тюшюне тюбюне 
еталмайым. Бир маальде оюн, кулькю башланды. Раатла- 
на-раатлана тавланамыз. Аякъчылар этрафымызда долана- 
лар. Апансыздан арт тарафтан зий-чув, шамата котерильди. 
Сархош-баштакь эрифлер якъа тутушып котеклешмеге 
башладылар. Иш пычакъкъа барып тыкъылайым дегенде, 

Муса сызгьырып йиберди. Шимди бири-биринен арслан 
киби чарпышкъан баштакъ унсурлар дюдюкнинъ сесини 
эшиткенлеринен, къуйрукъларыны къысып къалдылар. 

Аджеба, бу Муса деген эриф ким олгъан экен я?! 
Акъыл-ферасетим ич де етмей текмиль шашмаладым. Эки 
юз лира этрафында ашап-ичкен олсакъ керек, деп тюшю- 
нип отура эдим, казинонынъ саиби бир капик биле алмады. 

Эвге кене арабанен къайттыкъ. Ярын раатлыкъ куню. 
Муса енълерини тиреп, ашкъа озю киришти. Мен кетмеге 
ашыкътым, о, озюни сыкъмай: 

— Бир якъкъа кетмейджексинъ, - деди. - Меним 
эвимде беш-алты кунь мусафир ол. Мийинъ де баягъы раат- 
ланыр. 

Онынъ эвинде бир афта къондым. Экимиз амма да сефа 
сюрдик, ойнап-кульдик, кейфлендик. Лякин достум кисе- 
синден бир капичик биле чыкъармады. Къайда барсакъ, 
узаткъан парасы эр вакъыт элинде къала. 

— Олян, Муса, буюк инсан олгъанынъны тюшюне- 
тюшюне башым къабакъ киби олды, лякин амелинъ, зена- 
атынъ не, айт манъа? — деп чокъ ялвардым. Бу сефер де 
лям-мим демеди. Ниает, бир куню: 

- Айтсам, биревге гуллеп йибермезсинъми? - деп 
сорады. 

— Асла. 

— Сёз бересинъ я? 

— Берем, берем. 

— Арамызда къалыр я? 

— Эбет, эбет, достум. 

Дефаларджа манъа ант-емин эттирип, кимсеге айтмай- 
джагъыма текмиль инангъан сонъ джебини къарыштырып, 
янындан дюдюгини алды да, оны чёп-чёп опип, манълайыны 
сюртти. 

— Бутюн керамет мына бу дюдюкте, асабам, - деди о. 
-- Бир кунь Къарагольде такси беклей эдим. Адам чокъ, 
манъа невбет тиеджегине козюм етмей. Элимдеки кось- 
текли дюдюгимнен ойнап, ачувлангъанымдан, не олды, не 

олмады, апансыздан оны чалып йибергеним. Шу дакъкъада 
бир киши яныма чапып кельди ве йылмайып селям берди. 
Меним еримде сен олгъан олсанъ, не япар эдинъ? 

— Акъылым етмей. 

— Билесинъизми, мен не яптым? «Тертипсизликке, 
низамсызлыкъкъа ёл берме, огълум», - дедим де, инде- 
мейип кете бердим. Аз-бучукъ юрген сонъ тарс токътадым, 
сокъакътан кечмекнинь ич де чареси ёкъ. Кене «силямны» 
сынап бакътым. Вызылдап кеткен арабалар бири-бири 
артындан, аскерлер киби тизилишип, тарс токътадылар. 
Сокъакънынъ о тарафына ашыкъмай, яваш-яваш адымлап 
кечтим. Башталары пек тааджиплендим, лякин терендже 
тюшюнип бакъсам, дюдюкте акъикъатен де икмет чокъ. 
Бизде ишлер онынъ эмиринен япылмаймы, аджеба? Дюдюк 
чалынса, гемилер ёлгъа чыкъып, тренлер еринден кочелер. 
Арабалар дюдюкнен токътай. Якъа богъушкъанларны о бир 
тынышта узлаштыра. Онынъ давушыны эшитип, кимерде 
адамлар аякъларына къувет берип къачалар. Эгер шимди 
мен оны бир чарылдатсам, эр кес чилькъуш балалары киби 
юваларына кирип кетер. Шай, достум, бизим юртумызда 
эр шей дюдюкке багълы экенини мен о вакъыт бильдим. 
Иште, о вакъыттаки «кешфиятымдан» сонъ мени дюдюк 
бакъып келе. Джаным-козюм, бу лафлар эбедий арамызда 
къалсын, кимсеге агъыз ачма. Акс алда дюдюкчилер чокъ- 
лашып, меним базарым кесат олур. 

Бу сырны биревлерге айтмайджагъыма сёз бергеним 
керчек, амма язмамакъ акъкъында арамызда лаф олмады. 
Шунъа коре ондан эшиткенлеримни язам. Лякин меним де 
сизге риджам бар. Шимди бир лаф айтайым, оны ич ким- 
сеге бильдирменъиз. 

Мусанен сагълыкълашкъан сонъ, мен шу дакъкъасы 
дюдюк сатын алдым. Такъсим мейданында онынъ кучюни 
бир сынап бакъайым, дедим. Чалгъан дюдюгим кимсеге 
тесир этмеди, амма кендим бастырыкъкъа тюштим. Экин- 
джи куню газеталарда меним акъкъымда олыр-олмаз 
лафларны язып чыкътылар: «Бир доландырыджы къол- 

гъа тюшти!», «Сахте полицияджы, къалпазан апсханеге 
алынды...» Тёпемде Аллах бар, тек бир кере дюдюк чал- 
дым, башкъа ич бир тюрлю къабаат ишлемедим. Шундан 
сонъ анъладым ки, бизим мемлекетимизде дюдюкке ишанч 
зияде, амма оны келиштирип чала бильмек де керек экен. 
Дюдюкни мен киби, дыр-дыр титреп чаладжакъ олсанъ, шу 
дакъкъасы къапкъангъа тюше экенсинъ. 

Сизге риджам шу ки, дюдюкни насыл чалмакъ керекли- 
гини ябанджы адамларгъа айтып юрменъиз. Чюнки чырыл- 
латмагъа кунь-эвельден алышкъанлар ичюн о фена тылсым! 


ЭМ НЕЗАКЕТ, ЭМ НЕФАСЕТ 


Маса тюбюнден джылты олмагъан, устю ялдызлы джеп 
дефтерчигини таптым. Кимнинъки экен, деп, саифелемеге 
башладым. 

Ва-ай. Бу не демек? Дефтерчикнинъ биринджи саифе- 
сине итибарлы бир кишининъ гъает нуфузлы адамнынъ 
яшагъан ери, телефон номери язылгъан. Къана, бу тара- 
фыны да бакъайымчы! 

Ах, аман, экинджи саифеде де бир дегиль, тамам учь 
бойле затнынъ намы къайд этильген! 

Дефтерчикни саифелеп бакъкъан сайын мерагъым арта 
башлады. 

Не ичюн, десенъиз, мемлекетимизде сиясет ве девлет 
башында тургъан нуфузлы шахсларнынъ эписи дефтерде 
бирлей-бирлей къайд этильген. Бутюн селикъам иле козь- 
ден кечирдим, буларнынъ арасында энъ кичкенеси баш 
директорнынъ вазифесинде. Меракълысы шунда ки, намы 
дефтерчикте къайд этильген сиясет эрбапларынынъ джум- 
леси шимди акимиет тёпесинде. 

Шу алда меним еримде башкъа киши олгъан олса, башы 
къатып сагъыр къалмасы мумкюн эди. Керчектен де, муне- 
верлеримизнинъ яшагъан ери ачыкъ-ачыкътан косьтериль- 
ген бу дефтерчик, тыпкъы бир де бир фелякет чыкъара- 

джакъ бомбагъа бенъзей. Бу къурназлыкъны меним изиме 
тюшкен кимсе аселет быракъып кеткен олса керек. Асылза- 
делеримизнинъ исми шерифлери тильге алынгъан бу дже- 
двель башыма даа насыл белялар кетиреджегини бильме- 
сем де, шунъа эминим ки, оны эвимдеки маса тюбюне эйи 
ниетте ташлап кетмегендирлер. 

Мени къасевет басты. Дерсинъ, мына шимди къапы 
къакъыладжакъ да, эвге саде кийимли полиция хадимлери 


бастырып киреджек де: «Къана, дефтерни бер!» - деп, 
манъа окюреджеклер. 
Дыр-дыр къалтырап: «Насыл дефтер?» - деп сорай- 


джакъ олсам, эвимде тинтюв башланаджакъ, сонъ исе тып- 
къы озьлери эвельден сакълап къойгъан киби бир аньде 
маса тюбюнден арагъан шейни тапажакълар. 

Шойле оладжагъына эминим. Меним эвимде дефтерни 
ташлап кеткен шу резиль эриф, эльбетте, полициягъа пысы- 
рдагъан. Балабан фитнеге къарышып къалгъаныма ошайым. 

«Къана, чынълачы энди!» -- дейджек манъа дефтерни 
тапып алгъан полислер. - Сен не ичюн алай зиялылары- 
мызнынъ яшагъан ерлерини дефтерге язып алгъансынъ? 
Демек, сен оларгъа махсус дефтер ачкъан экенсинъ де? Я 
да фесатчылыкъ зенаатынъ бармы? Догьрусыны сёйле, я да 
оларнынъ джанларына къаст эттинъми? 

Раббим, мушкюлимни кендинъ къолайлаштыр. Догъру, 
эгер шай дейджек олсалар, элимден не келе?!. 

Шу эльязманы аджеле якъып, кулюни кокке савурмалы! 
Мени тузакъкъа илиндиреджек олгъан алчакънынъ озю 
ким экен, аджеба? Дюнь акъшам эвиме учь достум кельген 
эди. Оларнынъ элинден бойле иш кельмейджегине эминим. 
Себеби -- бири доцент, экинджиси университет кутюпха- 
несинде хызметчи, учюнджиси исе эдебият оджасы. 

Дефтерни энди собагъа ташлайым, деген арада, тосаттан 
къапы къакъылды. 

Юрек ойнаса да, барып къапыны ачтым. Бакъсам, не 
корейим, тюневинки достларымдан бири, университет 
кутюпханесинде ишлеген сою кельген экен. Халид - 

йигирми йыллыкъ садыкъ достум. Манъа ошап о да пек 
эеджанлы корюне эди. 

-- Хайыр ола, чырайынһ сенюк, мум чырагьы киби 
корюнесинь? — хитап этти манъа. 

— Я озюнъ? Санъа не олды? 

— Дюнь шу ерде дефтерим тюшип къалмагъан экенми? 

- Мына бу дегильми? — элимдеки дефтерчикни онһа 
косьтердим. 

Э, э, айны шунынъ озю, - деди достум, дефтерни 
панджалап алып. - Тамам шу. Джойдым деп, отюм патла- 
язды. Ойле къоркътым ки, айталмайым. 

Оны къолтукълап, иш одама алып кирдим. 

— Мени ольдюреяздынъ, асабам, — дедим онъа. — Догъ- 
русыны айтчы, бойле итибарлы кишилернинъ омюр кечир- 
ген къаралтылары санъа не себептен керек олды я? 

Бу эснада о тааджипленген алда: 

— Ана санъа, гъафлетте къалгъансынъ да. Сен бойле 
лефтерчиктен файдаланмайсынъмы? 

— Ёкъ. 

— Языкълар олсун, аят джерьянындан кери къалгъан- 
сынъ. Мени дост сайсанъ, сен де бойле яп. Бойле адреслер 
не ичюн кереклигини шимди санъа анълатырым. Мына 
динъле: бир вакъытлары мен къалем делиси олып къалгъан 
эдим. Кя кендим тюкяндан сатын алам, кя достларым манъа 
эдие эте эдилер. Бир даа бакъсам янымда он беш дане къа- 
лем топланып къалгъан экен. Тамам шу чагълары Алмания- 
дан бир шаир акърабам кельген эди. 

Оны ёкълап мусафирханеге бардым. О да меним къа- 
лем севдасы олгъанымны билип, кетеджекте бир дане къа- 
лем бахшыш этти. Мусафирханеден чыкъып, коше артына 
бурулгъан эдим, даянамадым, къалемини бир бакъайым, 
дедим. Озюнъ яхшы билесинъ, мен эр даим яныма лупа 
алып юрем. 

Къалемни шу лупагъа къойып бакъкъан эдим, козюме 
къалынджа язгъан киби корюнди. Джеп дефтеримни 
алдым да, къалемни сынап бакъмакъ ичюн мийиме кель- 

ген сезлерни яздым: «Эм незакет, эм нефасет». Айды азджа 
къалын язса, эвге келип, кьумкягьытле окъаласам уджу 
инджечик олур, деп тюшюндим. 

Кене бир дефа кореджек олып кьолума лупа алгьанымы 
билем -- эки якһама эки кьол япышты: 

- Не япасынъ? 

— Корьгенинъиз киби, мына бу къалемни бакъа эдим. 

— Шай десе? Къалем бакъам экен. Къана, озюнъ не ерде 
ишлейсинъ? 

-- Мен университетте... - сесим богъазымда къалды. 

— А-ха, профессорым, десе. Анджакһ сен профессор 
оласынъмы? Сендай эткен профессорны! Мына санъа про- 
фессор... 

Бири сол янбашыма бир юмрукъ яндырды: 

— Къана юр, сачмалама! 

— Бу насыл шей, дженаплар... Бир де бир анълашылма- 
мазлыкъ олгъангъа бенъзей! 

Сагъ янбашыма кене бир юмрукъ тюшкен эди, юрмеге 
меджбур олдым. Къана бакъайым, юрьмей де корьчи! 

Полиция участкасына алып кельдилер. Сонъра тепме- 
лей-тепмелей итеклеп бир одагъа къападылар. Чокъ вакъыт 
беклеп отурдым, яныма кимсе кирмеди. Эппеий вакъыттан 
сонъ кимдир къапыны ачып: 

— Ерге отур! — деп къычырды. 

— Отурып оламайым, агъа! 

— Ха-ха-ха, отуралмайсынъмы? Сен киби профессоргъа 
не айтайым... Къа, чевирчи джеплеринъни? 

Джебимде олгъан эр шейни чыкһарып, маса узерине 
къойдым: он дерт дане къалем, эки китапчыкъ, бир джеп 
дефтерчиги, бир дане лупанен эки къум кягъыты чыкъты. 

- Бу не? - сорады о къалемлерге ишмар этерек. 

— Булармы? Къалем! 

— Ым, къалем, десе! Вай профессор олгъан сени... 

Мен профессор дегилим, университет кутюпханесинде 
адий хызметчи олып чалышам, дейджек эдим, кһана энди 
агьзымы ачтырса. Масадан лупаны алды: 

- Я бу да недир? 

— Лупа... 

— Лупа десе... Ах, сени мен, шимди, профессор... 

Учь киши кене ичери кирди. Дёрти бир олып маса узе- 
ринде олгьан шейлерни дикъкъатнен козьден кечирелер. 
Олардан бириси къум кягьытны элине алып сорады: 

- Бу недир? 

- Къум кягьыты 

- Бу да насыл кьум кягьыты? Тем-тегиз де... 

-- Чокъ сачмалама. Бизни алдатаджакъ оласынъмы? 

— Бу шойле, махсус тем-тегиз ишленген. 

- Ха-ха, хи-хи.. Тюм-тюз кягьыт экен! 

— Вай профессор, сен киби профессорларны чокъ корь- 
дик, будала... 

Елькеме бир юмрукъ тюшти. Бакъсам вазиет эп фена- 
лаша бара. 

— Бей эфендилер, - дедим оларгъа бакъып, — бу ерде 
бир анълашылмамазлыкъ бар... Мени мында не себептен 
алып кельгенинъизни бильмейим, лякин бутюн универси- 
тет, эписи журналистлер, насыл инсан олгъанымны пек 
яхшы билелер. Манъа бойле мунасебетте янашувынъызны 
асла анълап оламайым. 

Джеп дефтеримни къарыштыргъан сою шамата котерип: 

— Сус, пезевенк, сесинъ чыкъмасын! 

Эппеий тюшюнген сонъ: 

— Я мына бу недир? 

О къалемни сынап бакъмакъ ичюн деми язылгъан «эм 
незакет, эм нефасет» келимелерине ишмар эткен олып. 

— Не олгъан я, «эм незакет, эм нефасет». 

-- Незакет эм де нефасет, десе? 

— Э, айны шай, «Эм незакет, эм нефасет». 

— Бунынъ манасыны насыл анъламалы? 

— Валлахи. Бильмейим... 

— Бильмесенъ, не ичюн яздынъ? 

— Къалемни сынап бакъаджакъ эдим... 

— Шай десе! Я дигер сёзлер тапылмагъаны киби мыт- 
лакъа шу ибарелерни язмакъ шарт эдими? Айт, бакъайым! 

— Догьрусыны айтсам, бу хусуста тюшюнмеген эдим. 
Бильмейим, башыма шу фикир кельсе керек, яздым иште. 

-- Ана санһа эм незакет, эм нефасет, десе! Вай, вай, 
профессор олгъан серсем... Эм незакет, эм де нефасет не 
олгъаныны шимди косьтеририм санъа! Демек къафата- 
сынъа бойле фикир кельдими? Дигери тапылмады, десе? 

Бири язы машинасы башындакининъ янына келип про- 
токол яздыра башлады. Мени дешет сарды. «Незакет эм 
нефасет» деген бир де бир джасуслар тешкилятынынъ 
шартлы бельгиси олып чыкъса, алым не олур? Он дерт дане 
къалем, джеп дефтери, лупа, эки де китап, кьум кягьыты, 
бунынъ устюне «эм незакет, эм нефасет» сёз бирикмелери. 
Буларны корьген эр бир адамнынъ шек-шубеге тюшмеси 
мумкюн. Энди не япсам экен? Протокол исе шытыр-шы- 
тыр вира языла, кьоюн дефтерим даа титкилене. Бу эснада 
дефтерни къарыштырып отургъан эриф тарс токътады. 
Сонъра кендиси косьтерген япракъны янында тургъан 
зенаатдашларына туттырды. Араларында фысыр-фысыр 
лаф башланып, бир нетиджеге кельдилер. 

Ич бекленильмегенде бир тынышта вазиет тюрленди. 
Банагьы адам джеп дефтерчикке язылгьан бир адресни 
манъа косьтерди де: 

- Афу этинъиз, айткъан сёзюм агъыр кельмесин, бей 
эфендим, бу киши сизге ким ола я? 

— Сыныфдаш достум ола, - дедим. - Тюневин корюш- 
кен эдик, ялвара-ялвара мени ресторангъа давет этти. Зия- 
феттен сонъ эв адресини берген эди, шу дефтерге язып 
алдым. 

Догьрусы да шу. Чокътан берли корьмеген зенаат- 
дашымнен корюшкенимни гизлемейим. Олгъан акъикъат, 
иште, будыр. Атта мен онынъ баш директор олып ишлеге- 
нинден хаберим ёкъ эди. 

О насылдыр сыкъынты къарышыкъ кулькю иле: 

— Бакь сен оны, демек баш директор озьлерининь якъын 
сырдашлары ола экен де. 

— Э, шойле. Берабер мектепте окъудыкъ. Биз оны Риза 
бей деп чагьыра эдик. 

-- Гьает мемнюним, бей эфендим. Вай, вай, не ичюн 
аякъ устюнде турасынъыз? Къана, ялварам, джаным, отур- 
сынлар! 

Сонъ аркъадашларына хитап этти: 

-- Бей эфендимизни бу дергяхкъа не ичюн алып кель- 
динъиз? 

О суалине джевап беклемеден, кене манъа мураджаат 
этти: 

— Къана, джаным-козюм, пешимден юрюнъиз, бей 
эфендим! 

Гузельдже донатылгъан одагъа кечтик. Къапынынъ огюн- 
ден мен, артымдан исе олар кирдилер. 

— Бугунь ава пек тынчыкъ олды да, - деди олардан бири 
манъа козь къыясынен бакъаракъ: 

— Улу азретлерине салкъын къошаф кетиринъиз! 

- Ёкъ, ё-о-окъ... 

Къошаф кетирдилер. Ханеде эки киши къалдыкъ. 

Фырсаттан файдаланып о менден сорады: 

— Эфендим, биз тарафкъа тешриф буюргъанынъыз- 
нынъ себеби недир? Бир де бир эмир ферманынъыз бар 
исе, чекинмейип айтынъыз! 

Тёвбе эстагъфируллах! Эмри ферманы дегени де не 
экен? Мына бу ерге урып-сюйреклеп кельген унсурлар- 
нынъ кендиси дегильми, аджеба? 

Бу деергяхкъа юмрукъ ве тепме иле кельгенимни айта- 
джакъ олсам шимди косьтерилеяткъан ильтифат огюнде 
урьметсизлик олур. Шунынъ ичюн башкъа манада джевап 
бердим: 

— Сизлернинъ ал-эхвалларынъызны бир сорап кечейип 
деген эдим. Сагьлыгьым -- байлыгьым, дейлер. Шай экен 
мен де бугунь сизлернинъ сагъ-селямет, озь вазифенъизни 

намус, виджданле беджергенинъизни корип гъает мемнюн 
ОЛДЫМ... 

— Аллах эшкъына, хатырым хош олды, эфендим. Башым 
семагъа етти. Бизим ичюн буюк бахт бу. 

Вазиет эйилешти. Кене бир де бир беля чыкъкъаныны 
беклемей, онъайтлы фырсатны къачырмадан, бу ерден тез- 
тез зувмалым. Бу акъта тюшюнип, кетмеге изин сорадым: 

-- Бей эфендим, энди манъа рухсет беринъиз. 

О еринден къалкъып, мени къапыгъадже озгъарды. Шу 
къаралтыдан чабик-чабик чыкъып кетмек ниетинде адым- 
ларыма кучь бердим. Къалемлерни, дефтерчикнен лупаны 
сорайым, десем, банагъы анълашмамазлыкъны хатырлат- 
къан олурым. Айып олур. 

— Бей эфендим! Бей эфендим! Профессор азретлери! 
Шейлеринъизни унуткъансынъыз! 

Забитлерден бири къалем, къум кягьытны, лупа ве джеп 
дефтерчикни котеререк артымдан чапып кельди. 

— Бир шейни сорайджакъ олам, баш директор акъикъа- 
тен де сизге дост оламы? 

— Э, эльбетте! — джевап бердим мен. — Не ичюн сорай- 
сынъыз, я? 

— Иште, сорайым, дедим... Шимди, билесинъиз де, бир 
адет пейда олды. Тюрлю олмайджакъ кишилер асылзаделе- 
римизнинъ исми-шерефлериле тургъан ерини джеп дефте- 
рине язып къоялар, сонъ мусибет чыкъкъан киби олса, «бу 
меним асабам ола» деп, сувдан къуру чыкъып кетелер, Анъ- 
ладынъызмы? Биз исе бу лаф догъру я да ялан оламы, биль- 
меймиз. Демек, сиз о кишинен керчектен достсынъыз, я? 

— Э, о меним якъын достум ола. Балалыкъ чагьындан 
башлап бир ерде осьтик, бир мектепте тасиль алдыкъ. Эр 
вакъыт къатнашамыз... 

О манъа бир тезкеречик узатты... 

-- Бей эфендим, озюм акъкъымда эки агъыз сёз къара- 
лап къойгъан эдим. Эгер баш директор дженапларыны кене 
корьгендай олсанъыз... 

Халид адисени беян этеркен, кене сёзюни девам этти: 

— О куньден берли мен улуларымыздан анги бириинъ 
яшагъан ерини эшитсем, шу дефтерге язып къоям. Дюнь 
дефтерни джойдым деп, амма да къоркътым. Бу ердеки 
адреслер мал-мулькни, аятны, сугурти япмакъ мантыкъ- 
къа догъру келе дегильми? Достум, сен де мытлакъа шойле 
дефтер тут. Лякин бир шейге мукъайт ол: дефтерге языл- 
гъан адамлардан къайсы бири истифагъа чыкъса, деръал 
онынъ адыны силип ташла. Акс алда башынъ белягъа къа- 
лыр. Демек сен муневерлеримизни дефтерге язып юрмек 
адетинден хаберсиз олып гъафлетте къалгъансынъ... 

-- Ичте эшитмеген эдим. 

— Амма да чокъ шейден марум къалгъансынъ, йигит 
пашасы. Шимди ойле заман. Эр бир киши, эр итималгъа 
коре, янында мына бойле дефтерчикни алып юрьмеси лязим. 
Босагъаны атлап сокъакъкъа чыкъкъан вакъыт башынъа 
насыл беля тюшеджегини эвельден бильмек мумкюнми?! 

Эвеллери адамлар хасталыкътан, яман козьден Танърым 
сакъласын деп, янларына дуа алып юргенлер... Шимди исе 
бунынъ ерине мына бу адреснен толу дефтерчиклер чыкъты. 
Дефтер олгъанда да нефеси кескин, шифалы дефтер. 


ЭЛИФБЕНИНЪ БИРИНДЖИ АРИФИ 


Мийиме бираз раатлыкъ берейим деп, тренге озюмнен 
газета да, китап да алып чыкъмадым. Ниетим - купеде 
олгъан ёлджуларнен лаф эте-эте шенъленип кетмек. Дер- 
тини гизлеген дерманыны буламаз дегенлери киби, сыра- 
сынен гурьделешип кетермиз, меракълы-меракълы вакъиа- 
ларны хатырлап, мензильге кельгенимизни де дуймай 
къалырмыз. Ёлда чешит тюрлю табиатлы адамларнен таны- 
шаджагъынъа джан-юректен къуванасынъ! 

Сиз аслы да танымагъан, бильмеген кишилернинъ ички 
дюньясына киресинъиз. Дерсинъ яп-янъы бир улусны 
кешф эткен киби зевкъланып, юрегинъиз къабара-къабара 
ат башы къадар ола. 

Янъы арттыргъан танышынъызнен беш саат, он саат я 
бир куньми эки куньми гонъюль ачып лакъырды этип кете- 
синъиз. Сонъ бир де-бир станциягъа келип, аякьдашы- 
нъызнен берабер сагълыкълашасынъыз. Сонъра экинъиз 
де омюр бою бир даа корюшмейсинъиз. Затен корюш- 
сенъиз де, бири-биринъизни танымай кечип кетерсинъиз. 
Лякин тесадуфен эшитильген бир лаф, апансыздан къур- 
шун киби къулакъкъа тёкюльген бир де-бир адисе эбедий 
зеининъизде сакъланып къала. 

Юрегиме бойле умютлерни толдурып, тренге ерлеш- 
тим. Дёрт кишилик купеде ялынъыз эки ёлджумыз. Бунъа 
да чокъ шукюр. Гонъюльден гонъюльге ёл арамалы. Айван 
къокълашып, инсан сорашып таныша дегильми? 

Биз экимиз де пенджере янында къаршы-къаршыгъа 
отурамыз. Меним ёлдашым элли беш-алтмыш яшларында, 
шишман къурсакълы, мазаллы бир киши. Семиз адамлар, 
адет узьре, арыкъларгъа нисбетен аз бучукъ зевкълыджа 
олалар. Ихтимал, бунынъ себеби къах-къахлап кульгенде 
къурсакъларынынъ арды-сыра тепренювинде олса керек. 
Догърусыны айткъанда, бу адет оларгъа пек яраша. Шай, 
кульгенде солкъулламакъ ичюн адам баласында къурсакъ 
да олмалы. 

Купеге киргенимнен шишман адамнен селямлаштым. 
Джевап ерине насылдыр анълашылмагьан пышылты 
сеси эшитильди. Даа озь ериме «къонып» етиштирама- 
дым, о козьлюгини бурнуна илиштирип, газета окъума- 
гъа тутунды. Онынъ ири «мустабей» джыныслы армутны 
анъдыргъан бурны газетагъа ойле де асылып тюшкен ки, 
четен бакъкъан адам оны газета окъумай да, тек къокъ- 
лай деп зан этер. Элинде къалеми де бар. Газетаны окъур 
экен, тосат-тосат насылдыр сызыкълар япа, бельки де муим, 
дикъкъаткъа ляйыкъ ерлерини къайд этедир. Огюнде бир 
десте газета ята. Озю де тамам эки афталыгъыны топлап 
кельгенге бенъзей. Газета окъумагъа севген зекялы инсан 
олгъаны билинип тура. Бельким о буюк алим, профессор 

яхут намлы сиясетчидир. Газетаны бурнуна илип, шимдики 
сиясий вазиетни къокълап бакъкъаны сезилип тура. 

Трен кочькен сонъ, онынъ дикъкъатыны къонушувгъа 
чекеджек макъсадында: 

— Огъурлы ёллар олсун, бей эфендим! - дедим. О 
бурнуны газетадан котермей, кене бир сомурданып алды. 
Демир арабамыз биринджи станцияда токътап, кене юрип 
кетти. Учюнджи, дёртюнджи станциялар да кериде къалды. 
Бизим купеге исе терен сукюнет чёккен. Мегер бойле алда 
сеферимиз девам этсе, юрегим тарс этип патламасы бир 
шей дегиль! Купеден чыкъып кетейим десем - тренде 
адам къурт киби къайнай, къыбырдамагъа чарем ёкъ. Бунда 
да бир хайыр бардыр. Санки лаф этсенъ, лафнынъ ягъы 
чыкъаджакъ?! Адам деген зат вакъытнынъ къадрини биль- 
мели. Э, эр вакъыт окъумакъ файдалыдыр. 

Ёлда дертлешип кетмек яхшы, амма весвесе адам башынъа 
мусаллат ола. Мырылдай берип, мийинъни чокъучлап къо- 
лунъа берир. Бу «муневвер» бош богъаз, шаплавуз ёлджу- 
ларгъа расткелип, гъает пешман эткен, сафсаталардан быкъ- 
къан, гъалиба. Амма бир шейге тааджипленем - шишман 
ёлджум ялынъыз бир саифеден козьлерини узьмей. Эки 
козю де газетанынъ бир ерине къадалгъан. О чуркъ этмей, 
вагон эп тепрене. Мени юкъу серсемлиги басты. Къатты 
тюрткюден уяндым. 

— Бей эфендим, бей эфендим! 

Бакъсам не корейим, семиз адам енъимден тарткъычлай. 
Десе, къазагъа огърадыкъ деп, тюшюндим, сонъ тюшеджек 
станциядан кечип кеткеним де, деген фикир вуджудымны 
сарсытты. Сычрап еримден турдым. — Багъышланъыз, сиз- 
ден бир шей сорайджакъ олам, — деп йылмайды о. 

Не исе «сабырнынъ тюбю сары алтын» дегенлерине инан- 
макъ керек. Ана санъа: «сёйле баштан, къалем къаштан», 
дедим озь озюме. 

— Лютфен, эфендим. Соранъыз! 

— Хаста неден къоркъа? 

— Бу эриф мени мыскъыллай, гъалиба деген тарзда 
онынъ бетине тикильдим. Шакъалашкъаны сезильмей. 
Юзю джиддий корюне. 

— Хаста неден къоркъа дейсизми? — суалини текрарла- 
дым. 

— Шай, неден? 

— Экимден. 

О газетагъа нелернидир язды да сонъ: 

— Догъру кельмей де! 

-- Хаста шифаханеден къоркъа. 

Кене газетагъа бир шейлер язып, сомурданды: 

— Бу да келишмеди! 

— Докторгъа бериледжек парадан! 

— Ёкъ, биринджи арифи «о», экинджиси «п» олмалы. 
Эписи олып секиз ариф. 

-- Операция! 

-- Тыпкъы шай! 

О гъайрыдан газетагъа далып кетти. Эппейи вакъыт эки- 
мизнинъ де агъзымыз ачылмады. Сонъ кене озю сёз къатты: 

-- Багъышланъыз, бей эфендим, сизни бир даа раатсыз- 
лайым. 

-- Зарары ёкъ. 

-- Бир де-бир мемлекетте эали чокълашса, не артмасы 


мумкюн? 
— Депутатларнынъ сайысы! 
- Екь - деп мыдырданды о. 


-- Аписхане, бастырыкъ! 

Кене о кьалеминен бир шейни язды: 

-- Уймай да! 

— Алыш-веришчилер! 

— Экинджи арифи «с», сонъкиси «л». 

— Истимал. 

— Ымм. Уйды, афферин! 

Кене баягьы вакъыт сусып кеттик. Бир маали онынъ 
давушы сукюнетни бозды. 

— Селям алейкум. 

Мен де джевап къайтардым: 


Алейкум селям! 

Догьру, догьру! — хатип этти шишман киши. 
Неси догьру я? 

«Селям алейкумге» бериледжек джевап. 


Бу эриф ахмакъкъа бенъзей. Дерди тутып богъазыма 
япышмасы да мумкюн. 


Бей эфендим. Сизден бир шей сорайджам. 
Чекинменъиз, соравнынъ айыбы ёкъ. 

Бир нотанынъ адыны айтып олурсынъызмы? 

До! 

Ёкъ. 

Ре! 

Бу да келишмеди! 

Ми! 

Уймады, тюф-тюф! 

Фа! 

Башкъаджа. Баш арифи «с». Озю эки арифтен ибарет. 
Си! 

Машаллах, машаллах, мошакъам... Эки саааттен тапып 


оламай, баш ёрам. Кене ярдым эттинъиз, музыкадан баягъы 
шейлер анълай экенсинъиз. 


Э, музыкадан аз бучукъ хабердарым. Соль, ля деген 


дигер ноталарны да билем. Арагъа бир даа сюкюнет чёкти. 
Лям-мимсиз кетемиз. 


Бей эфендим! 

Не айтаджакъ оласынъыз, ич де чекинменъиз. 

Куреш оладжакъ ерге не дейлер шу? 

Мейдан дейлер. 

Эбет, догъру! «Бозкъыр» деген сёзни язып, не ичюн 


келишмей деп, отура эдим. 
Къолундаки газетни четке атты, башкъасыны алды. Кене 
суаллер артындан суаллер ягъдырмагъа башлады. 


меди. 


Коктен не ягъа? «Таш» деп, язгъан эдим, догъру кель- 


Ягъмур. 


> 218 С 


— Вах, вах. Тамам нокътасына урдынъыз... 

Баягъы вакъыт не онынъ, не де меним агьзымыз ачыл- 
мады. Трен учь-дёрт станциядан токътап кечти. Бираздан 
ёлдашымнынъ тили келимеге кельди: 

— Бей эфендим, «меркепнинъ» тюркчеси недир я? 

— Эшек! 

— Обана-а, нишангъа урудынъыз. Айны озю! 

— «Ашкъа» арап тилинде не дейлер я? 

— Насыл емекке? 

— Озюмизнинъ эвде азырлагһан, пиширильген ашкъа. 

— Эвдеки ашнынъ ады башкъа, янында къошафы олса 
онъа не дейлер, аджеба? 

— Учь арифли сёз! 

— Экъл! 

-- Тыпкъы, айны! Тешеккюр сизге. 

Анкарагъа келип чыкътыкъ. Мазаллы «бильгир» ёл бою 
кроссворд чезювнен огърашты. Лякин кроссворднынъ эр 
бир сёзюни менден сорап турды. 

— Мен эр Аллахнынъ куню эписи газеталарны сатын 
алам, - деди о. 

— Газета окъумакъ пек яхшы! — дедим онъа. 

— Ай, хай, айткъанынъыз киби олса, — итираз биль- 
дирди о, - бир сатырыны биле окъумайым. Газетлерде 
басылгъан алай кроссвордларны чезмегенимдже гонълюм 
ерине тюшмей. Не де гузель эглендже бу! Мен чезмеген 
кроссворд дюньяда ёкъ. Эписичигине акъылым ете. Башым 
чалыша, 

-- Айды, сагълыкънен къалынъыз! 


— Элифбенинъ ильки арифи не эди я? - сорады о 
козьлерини фалташ киби манъа тикип. 
-- «А», -- деп джевап бердим мен. О ёлдан алтын тап- 


къан киби къуванды. 
— Машаллах! Тыпкъы шай! Элифбенинъ биринджи ари- 
фини кендим таптым. 

БИЗ 0 ТАРАФКЪА БАРМАЙДЖАКЪМЫЗ 


Инеджик коюне учь атлы келип кирди. Оларнынъ экиси 
адий жандарма, учюнджиси исе онъбашы эди. 

Жандармалар озьара форсая-форсая келеяткъан олса- 
лар да, онъбашынынъ сеси бозукъ эди. О, тыпкъы салта- 
нат тахтына минген адам киби огде кибирленип кельмекте. 
Кой ёлунынъ башына чыкътыгъы вакъыт, онъбашы атнынъ 
тельбевини чекти. Шу этрафта козьге илинген гольчик 
янында уймелешип юрген балачыкълар оларны корип, ач 
тилькиден джанларыны къуртаргъан тавшанлар киби къач- 
магъа башладылар. 

Къакъач киби азгъын бала томпузлы къурсагъыны лип- 
лип этерек, къавехане тараф чапты. Мензильге терлеген 
алда пышнай-пышнай киргени иле: 

-- Командир келеята, командир! -- деп хитап этти. 

Къавеханеде сюкюнет чёкти. Эр кес къапыгъа козь тикти. 
Бала бир даа изине къайтаджакъ олып тышары чыкъкъан 
эди, деминки атлылар аттан тюшеяткъаныны корьди. Жан- 
дармалардан бири атларны югенинден алып, дирекке сарып 
багълады. Сонъ учеви де бири-бирининъ пешинден ичери 
кирди. Къавеханеде отургъан адамларнынъ ич бири отур- 
гъан еринден къыбырдамады. Ялынъыз къавеханеджининъ 
кендиси бир тепренип алды да: 

— Хош кельдинъиз, онъбашым, — деп, яваштан фысыл- 
дады. 

Жандарма башы онъа чевирилип биле бакъмады, узун 
скемлелерде, тобандан токъулгъан курьсюлерде тизили- 
шип отургъан койлюлерге назар быракъты, эр кесни бир- 
лей-бирлей козюнен чельтеп чыкъты. Лякин ичериси аз-бу- 
чукь къаранлыкъ олгъаны ичюн, отургьанларны яхшы 
танып оламады. 

Бу вазиетте о бир тыныш кьорсайып алды да: 

— Сизге не олды я, исьян котересинъизми? — деп дже- 
кирди. 

Кимсе бир сёз айтмады. 

— Сизге айтам, баш къалдырувмы бу, не маразгъа сусып 
отурасынһыз? — кене яйгъара къопарды о. 

— Ёкъ, ёкъ, онъбашы, ойле деменъ, - сесленди кимдир 
кошеде отургъанлардан. 

-- Айса бу недир? Не ичюн индемейсинъиз? Коюнъиз- 
нинъ башы — акъсакъал къайда? Мийи чюрюген бу сасыкъ 
къарт не себептен корюнмей? 

Къайдандыр акъсакъалнынъ давушы эшитильди: 

-- Мен мындам, онъбашым, келебер. 

Ичеридеки къаранлыкъкъа онъбашынынъ козю энди 
баягьы алышып къалгъан эди, шунынъ ичюн о къаве къай- 
натылгъан соба янында олгъан бош скемлеге тараф дедиль 
адымлады. 

Акъсакъалнен онынъ янында отургъан адамлар ерлерин- 
ден турдылар. 

— Къана, отурчы, эки агъыз сёзюм бар, динъле, — деди 
акъсакъал онъбашыгъа янындан ер косьтеререк. 

- Ёкъ, отурмайджам, насыл лафынъ олса, айтабер! - 
джевап берди онъбашы, акъсакъал косьтерген ерге отурды. 

Эки жандарма да келип, оларгъа кьошулды. Укъукъ къо- 
руйыджылар янына кельген сонъ, акъсакъал къаведжиге 
ишмар этти: 

— Мусафирлерге яхшыджа бир чай азырла! 

Сонъ о, сагъ элини коксюне къояракъ, тешриф буюр- 
гъанларнынъ эр бирине айры-айры: «Хош сефагъа кель- 
динъиз», - деп, теменна этти. 

— Демек, баш къалдырма иле огърашасынъыз, ойлеми? — 
кене банаки суалини гъайрыдан текрарлады онъбашы акъ- 
сакъалгъа бакъаракъ. 

— Не дегенинъни анъламайым, онъбашым. 

-- Ойле исе не ичюн мени къаршыламадынъыз? Элимдем 
тельбевни аладжакъ киши олмады? Эвель бойле гонъюльсиз 
вазиет ола эдими, ёкъса? Эльбетте, бу исьян! 

- Ёкъ, джаным, ич де исьян дегиль! 

- Ёкъса наразылыкъ бильдиресинъизми? Анджакъ мен 
жандарма башы олам, усть-башымда укюмет берген ресмий 
эльбисе! 

Кимдир фильджангъа чай толдурып, онъбашыгъа узатты. 
О узатылгъан савутны алып, бир ютум чай ртлады да: 

— Чай-майынъыз озюнъизге сый олсун, ичмейджем. 
Башта манъа эсабат бермелисинъиз! — деди, сонъ кене 
шамата къопарды: 

-- Эй, акъсакъал олгъан сени... 

— Не дейджек оласынъыз, эфендим!? 

— Санъа телефон ачкъаным догьрумы? 

- Догьру, онъбашым. 

— Телефонда демократиянынъ къанун-къаидеси насыл 
оладжагъыны айтып анълаткъаным, керчекми? 

— Керчек, онъбашым. 

— Мына бу жандармаларнен де тенбиелегенимни унут- 
тынъмы ёкъса? 

— Э, эбет, тенбиелегенинъиз акъылымда. 

— Анджакъ, эписи догъру экен, не ичюн эмиримни, деге- 
нимни беджермединһь? Адамларны не себептен тайинлен- 
ген ерге алып чыкъмадынъ? Къа, юз киши джаяв барсын, 
къыркъ йигит ат минип чыкъсын, шу бельгиленген ерге 
баргьанда да эр кес «Яшасын демократия!» деп кьычыр- 
сын, деген эдим де? Сонъра, келеяткъан реберлеримизнинъ 
шанына эдие оларакъ бир тананен эки къой алып чыкъы- 
ньыз, демедимми? Къана олар? Башкъа койлер дегенимни 
яптылар, сиз исе первасыз, лякһайд отурасынъыз! 

— Онъбашым, лафыма къулакъ ас. Биз бир дегиль, 
беш тана берейик, бизден эки дегиль де, йигирми къой 
ал, шунһа да разымыз. Шу айтувлы демократия огьрунда 
кьурбан олсун, къаильмиз. Амма сен бизни улуларны къар- 
шылап чыкъмагъа йиберме. Санһа сюрюнен къой берсек, 
берейик, лякин къаршылап алмакъ мерасиминден бизни 
кьуртар, терем. 

— Аньлагьыныма коре, сиз демократиягъа къаршы экен- 
синъиз де, ойлеми? 

— Ёкъ, ойле дегиль. Демократиягъа къаршы дегильмиз. 
Амма, текрар-текрар айтам санъа: къаршыламагъа чыкъ- 
майджакъмыз, весселям! 

— Демек, сербестлик сизни раатсызлай экен де? 

-- Шай деме. Сербестликке де бизим ич де итиразымыз 
ёкъ. Сербестлик нелигини билемиз, онынъ огюнде башы- 
мызны эгемиз. Лафнынъ къыскъасы, корюшмеге бармай- 
джакъмыз. 

— Манъа бакъ, сени бу макъсатта жандарма кучю иле 
койге акъсакъал этип тайинлеген эдикми? Бильхасса, кой- 
люлер реберлерни къаршылап алмайджакъ исе, демократия 
къайда къаладжакъ, къайда? Мен сени ич де анъламайым: 
кя «яшасын демократия!» демеге тилинъиз бармай, кя сер- 
бестликке итиразымыз ёкъ, дейсинъиз. Бу да насыл ихмал- 
лыкъ? 

-- Ботен сёзнен адымыз кирленмез. Бош лафнынъ къуй- 
ругъы узун олгъаныны билемиз, эфендим. Пек янъыласынъ. 
Биз, яшасын, деп айтмакътан сакъынмаймыз, лякин шарты- 
мыз шу ки, коюмизден четке чыкъмайджакъмыз. Эр шейге 
къаильмиз, шу ернинъ озюнде не десенъ, де - эписини 
япайыкъ, яшасынлар деп, ер кокни сарсытайыкъ, алайына 
конемиз. Амма бизни о тарафкъа ёллама. 

Акъсакъал онъбашыгъа сигар тутты. Онъбашы сигардан 
бир дане алды, кимдир атеш узатты. 

— Ёкъ, ичмейджем, тютетмейджем, — деди о. 

— Сизинъкилерни тютетмейджем. Къана-а, акъсакъал, 
айт, бакъайым, не мараздан анда бармайым дейсинъ? 

— О ерге бармайджакъмыз, онъбашы, шу ердекисине биз 
ап-азырмыз. Бир афта яшасын, деп къычырынъыз десенъ, 
къычырармыз, лякин койден тышкъа чыкъмайджакъмыз. 

Шу этрафта отургъан бир ихтияр лафкъа къарышты: 

-- Аллах омюринъни берсин, койдеш, бу тонъкъагъа эр 
шейни олгъаны киби тарифле. Озь къулагъыле эшитсин. 

— Арув, ойле исе динъле, оньбашы, мен сёйлейим. Шу 
вакъыткъа къадар бир керечик бу иштен вазгечмедик. Не 
десенъ, шуны япып кельдик. Сен къыркъ киши ат минип 
барсын, деп буюргъанынъда, юз атлы иле баргъан эдик. 
Энъ аздан юз адам яяв барсын, дегенинъде биз бутюн 
койни аякъкъа турсатып кеткенимизни хатырла. Сен бир 

таначыкъ сорагъан вакьытта биз эки огюз алып бардыкъ. 
Э, шу замангъа къадар бир дефачыкь да лафынъны эки 
этмедик. Мына энди бу акъикъатны динъле: былтыр теле- 
фон ачып, къаршыламагъа чыкъынъыз, дединъ. Эпимиз 
чыкътыкъ. Мейдан адамлар иле рыкъма-рыкъ толу экен. 
Кимдир ортагъа чыкъып, вааз окъуды. Нутукъ екюнленген 
сонъ, эль чыритыкъ. Шу куню юрттаки полиснинъ джум- 
леси биз баргъан мейдангъа топлангъан, гъалиба, сюрю- 
сюрю олып бизге атылдылар. Оларнынъ эллеринде сопа 
олып, амма да таякъ ашадыкъ. Чокълукъ сырасында мен де 
котек ашадым. Мени урып йыкътылар. Эппейи вакъыттан 
сонъ, озюме келип, чевре-яныма бакътым, койдешим чубар 
козь Ибрай вайвалап ята. Байгъушнынъ кендиси не алда 
олгъанына бакъмадан, менден токътавсыз: 

— Акъсакъал, бу насыл шей я? - деп сорай. 

— Мен де анълап оламайым, Ибрай, — давуш къаттым 
онъа. -- Дерсинъ, биз койден бу ерге кельгенге къадар аки- 
миет башкъа партиягъа кечкенге бенъзей. Ваай, ойле де 
таякъ сыйына тутулдыкъ ки, ерге мерджан киби тизильге- 
нимизден сонъ, не олгъаныны анъладыкъ. 

Бильсек, деми биз эль чырпкъан натыкъ бизимки 
дегиль — дигер фыркъанынъ векили экен. Биз де яньылып 
о къурназгъа «яша, яшайбер!» деп къычыргъан экенмиз. 
Биримизнинъ къолумыз, биримизнинъ аягъымыз къы- 
рылды. Саваштан къайткъан яралылардай койге къайттыкъ. 
Чокълары ятып къалды. 

Арадан бир афта кечкен сонъ, кене сен телефон васта- 
сыле: «Буюклеримизден бири келеята, деръал къаршы- 
ланъыз. Кендисини автомобили такъым ерден котерип 
алынъыз», - дединъ. 

Баш устюне, деп ёлгъа чыктыкъ. Автомобилини башы- 
мыз узьре котеререк, чапкъаладыкъ, озюнъ айткъанынъ 
киби арабасы иле ерден къап-къач котердик. Лякин бирден 
янгъын сёндюриджи бир араба пейда олды, къалын хор- 
тумындан бизге бакъып сув фышкъырта башлады. Сувнен 
бизни шиширди. Шишман Усеин деген асабам, озю ерде 

балчыкъкъа буланып ятса да, токътавсыз эль чырпа ве 
«яша, яшайбер!» деп кьычыра. Кене заваллы эр эки лаф- 
нынъ биринде, манъа сув фышкъырталар, дей. 

Сув туфанындан зар-зорна къачып къуртулдыкъ. Сонъун- 
дан бильсек, кене хатагъа ёл бергенмиз. Озюмизнинъ пар- 
тия векили деп, ябаний фыркъа реберининъ автомобилини 
котерип кеткен экенмиз. 

Бутюн вуджудымыз джибип, чыркъма сылангъан алда 
коюмизге зар-зорна къайтып кельдик. Озюм де сувгъа пек 
шишкеним. Тамам эки афта беденимден серслик, сувукъ- 
лыкъ арынмады. 

Сонъки афта бир даа телефон ачтынъ, онъбашы. Бу 
сефер койлюлер бармайджакъмыз деп, аякъ тиредилер. 

-- Айды шуны, таякънен сувны сифте коресинъмизми, 
ёкъса? Эвельки акимиет девринде таякъ ашамагъан эди- 
нъизми? Сёз келими, бизни ябанджы партия дегиль де, 
озюмизнинъ партиямыз котекледи, кимерде бойле де ола 
экен, не чаре, ата къабири макеме одасымы, - деп оларгъа 
насиат бердим. 

Дейджегим, кой эалисини топлап, кене буюклери- 
нъизни къаршыламагъа чыкътыкъ. Даа ич бир реберни 
корип, лафыны эшитмек сыра кельмеди, бизге жандарма- 
лар уджюм эттилер. Бизни арабанен къувып таякълары иле 
силиштирдилер. Янгъын сёндюрген арабалар устюмизге сув 
фышкъыртты. Бу тарафыны бильмек истесенъ, онъбашы, 
шундан сонъ бири-бири артындан бомбалар патлады. Кене 
бизден хата кечкен киби корюнди, гъалиба, лякин меселе 
нелигини бильмеймиз. Ана шу бомба адамны агълата экен, 
козьлеримизден яшлар чыбырды. Эреджеп заваллы тыпкъы 
делирген киши киби де кульгюден къатып-къатып къала, де 
ункюр-ункюр агълай. Бомбалар исе тарс-турс патлап тура. 
Борулардан устюмизге сув пускюриле. Арабалар этрафы- 
мызда гъыр-гъыр айланлана да, башымызгъа арды-сыра 
сопа тюше. 

Аламларымыз исе джанларыны къуртараджакъ олып: 
«Яшасын демократия!» деп кьычыра башладылар. Не олды, 

не олмады, бир вакьыт, «Эй, джемаат, сусуньыз, акимиет 
ленъишкенге ошай!» -- деп бакъырдым. 

Зар-зорна къачып къуртулдыкъ. Бомбалар бизни амма да 
хараплады. 

Бир къач кунь козьлеримиз яштан арынмады. Узун лаф- 
нынъ къыскъасы, бизни раатсызлама, онъбашы эфенди, о 
тарафкъа энди кой джемаатыны ёллама. Биз анда бармай- 
джакъмыз. Башкъа не десенъ де, биз разымыз. Не сора- 
санъ, оны берермиз. 

«Яшасын»ны бу ерде турып айтырмыз. Истегимиз - бу. 
Лякин «асылзаделерни» къаршылап алмагъа бизни йиберме. 
Ёкъ, ё-о-о-къ, онъбашы, энди ольсек де, о тарафкъа бар- 
майджакъмыз. 


НАЗИК БАРОМЕТР 


Меним пек къыйметли бир достум бар. Не акъкъында 
язмагъа бильмей, бир кунь ишханеде джаным сыкъылып 
отура эдим, шу эснада бир киши сюрип кельди. Киргени- 
нен аджеле яныма атыларакъ, манълайымдан чёп-чёп опе 
башлады. 

— Эшкъ олсун санъа, аферин, пек джесюр йигит экен- 
синъ! -- деп къычырыкълады о. 

Джесюрлигим кендиме аян олгъаны ичюн ильтифатына 
эмиет бермедим. О исе сёзюни девам этти: 

— Машшаллах, машшаллах сен киби иджаткярларгъа. 
Къалеминъизден зеэр тамып тура! 

Зеэр тамып тургъан къалемим ичюн бир куню зокъум! 
ютаджагъымны шу дакъкъасы унутаракъ шырын келиме- 
лерге муптеля олдым. 

— Къамчылай бер бу имансызларны! Не къадар урсанъ 
да, шу къадар азлыкъ этер оларгъа. Шу анъкъавларгъа 


' Зокъум (дин) — гъает агъув, джеэннемде оськен терекнинъ 
мейвасы. 

ялынъыз сенинъ къалеминъ акьыл къояр. Ич де чекинме. 
Э-э дедиль ол, дедиль! 

Бойлеликле, мунасебетимиз къавийлешти. Анджакъ 
биз шекер шербетли келимелернинъ къурбаны оламыз 
дегильми, я? 

Фельсефеджилер инсан баласыны чешит тюрлю тариф- 
легенлер. Лякин меним фикиримдже адам - бу озюни 
инсан деп юрген эшекнинъ айны озю. Не ичюн десенъиз, о 
вакъыт мен адам олгъанымны беян эттим. 

Недимимнинъ'! татлы сёзлерине мейиль олып, къалемиме 
кене кучь бердим. Аля даа хатырлайым — эртеси куню 
махкемеге давет этильдим. Махкемеден зар-зорна, чаресини 
булып, къуртулып келеяткъанда, менден огютлерини аджы- 
магъан деминки аркъадашымны сокъакъта коре къалдым. 
О исе мени абайламады. Янындаки аякъдашына узьлюксиз 
такъмакълагъан сёзлери къулагъыма чалынды. 

— Бойле тарзда язмакъ олурмы я, азизим? Зира о эджне- 
бий кельмешек дегиль де! 

Арадан баягъы вакъыт кечти. Бир куню кене шу достум 
бир окънен эки тавшан ургъан авджы киби огюме чапып 
кельди: 

— Дюньки фельетонынъны ойле меракънен окъудым 
ки, асабам. Вах-вах амма да дызман чыкъкъан, къалеминъе 
Акъ-Тааля къувет берсин. Юртумызны сизлер муафаза эте- 
синъиз. Асла вуджудынъ букюльмесин, къоркъмай язабер. 

Акъикъатен де адам дегени кендисини инсан ерине 
сайып юрген эшекнинъ тыпкъы озю экен. Ватанымызнынъ 
сербест олмасы меним фельетоныма багълы экен де, дедим 
ве язаджагъымны язып ташладым. Бу сефер бир дегиль, эки 
полицай аякъларымны ерге биле тийдирмей, отургъан ерим- 
ден дос-догъру тахкъикъатчынынъ узурына алып кельди. 

Адлие хадимлерининъ суаллерине, соргъуларына джевап 
берип къайткъан арада кене мухлискярымнынъ «алгьыш- 
ларыны» эшитмеге сыра кельди. О янындаки аякъдашына 
меним хусусымда хасиетнамени тарифлей эди: 


1 Недим — якъын дост. 

— Эфендим, мемлекеттеки вазиетни тюзетмек дерсинъ 
онъа кһалды? 

Бойле хавфлы ишке бурнуны сокъып шурет къазанмакъ 
истей гьалиба? Эр кес озь сынъырыны бильмели. Сынъыр- 
дан тышкъа чыкъмагъа кимсенинъ акъкъы ёкъ. Бойле япа 
берсе соргъугъа огърамакъ дегиль де, дарагъачкъа асыл- 
масы да мумкюн! 

Бу сефер де джезадан къуртулдым. Агъызы сютке пиш- 
кен, къатыкъны да уфюрип ашар, дегенлери киби, энди 
акъыл-ферасетимни топлап, ёкъ шейлерни къаралап юрдим. 

Эшиткениме коре, азиз достум кене менден разы дегиль 
экен. 

-- Билемиз биз бойле таифедеки адамларны, - деп юре 
экен о. - Бир чокъунлыкъ алы бар экен, мына энди завал- 
лынынъ такъдирине нокъта къоюлды. Къартларнынъ сёзю- 
нен айтаджакъ олсам, къыдыргъан — мевлясыны да булур, 
белясыны да. Затен бойле языджылар бир дефа ялт эте де, 
сонъ сёне кете. Айса не, эки кере соргъугъа огърадым деп, 
олур-олмаз шейлерни язып юрер эдими? 

Не чаре, достумнынъ лафында джан бар. Шай дегендже 
озю де къайдандыр етишип кельди. 

-- Бу серсемлер мизах не олгъаныны анъламайлар. Сен, 
достум, язувынъны асла быракъма. Э, метанетли ол, бир 
анълашылмагъан огъурсызлыкъ садыр олса, къоркъма, мен 
барым, - деди о. 

Теселли бергени ичюн тешеккюр изхар эттим. Анджакъ 
артымызда таянаджакъ бойле юдже дагъ бар экен, эльбетте 
таянырмыз даа. 

Айланыр куню дос-догъру полиция элине тюштим. 

Бастырыкътан чыкъкъан кунюм ёлда достума расткель- 
дим. Къувангъанымдан оны багърыма басайым деп, онъа 
таба ынтылдым, лип этип кевдесини четке чекти. Тарс этип 
тюкян пенджересине урулдым. Озюме келип этрафыма 
бакъындым, достум, бичаре, мени корьдикче, табана къувет 
берип, зувгъан. Энди мукъайт олып, енгильдже язмасам, 
олмайджакъ, гъалиба. Шай да яптым. 

— Эбет, эбет, энди эртеми-кечми тыпкъы бойле ола- 
джакъ эди. Языкълар олсун, бу байгъуш да парагъа гонъюль 
берип сатылгъан экен де, - достум шойле деп манъа аджы- 
нып юре эмиш. 

Достумны ич де ынджытмагъа истемейим. Кене къале- 
миме зыкъы бердим. Биринджи сефер къолайджа къуртул- 
дым, лякин экинджисинде исе аягъымнынъ тюбюне къар- 
пыз къабугъы къоюлды. 

Эппейи вакъыт ишсиз тентиреп юрдим, кирмеген сокъа- 
гъым, мураджаат этмеген идарем къалмады. Ахыр-сонъу 
бинъ бир мешакъаткъа къатланаракъ, зар-зоруна иш тап- 
тым. Бираз енгильдже нефес алып, арт-огюмни низамгъа 
чеккен арада, кене шу мухлискярым назарыма илишти. 

— Аферин санъа, пек гъайретли, гъает арслан юрекли 
адам экенсинъ. Джаным козюм, сен ёкъны бар этеджек 
кишисинъ, - дее чынълай башлады, сонъра меннен сагъ- 
лыкълашыркен, сёзюни девам этти. -- Билесинъми, сонъки 
куньлерде аз-бучукъ парагъа мухтадж олып юрем. Манъа 
юз лира тапып бермеге чаренъ бармы? 

Меслекдешиме чокъча ярдым бералмагъаным ичюн узу- 
рымны изхар этерек, сорагъаныны бердим. 

— Асла къоркъма, арткъа чекинме, сенинъ япаяткъан 
ишинъ — бу халкъ иши, - деди о чыкъмагъа ашыкъып. 

Мен де кери чекильмедим. Акъибетте бу сефер мени 
дос-догьру апсханеге тыкътылар. Менден хабер алмагъа 
кельген бир аякъдашым ёлда достумны расткетиргенини 
беян этти. 

-- Эфендим, - деген достум аякъдашыма, - онъа пек 
чокъ насиат эттик, къулакъ асмады. Эр бир ишнинъ озь 
къарары, инджелиги мевджут. Гонъюль не арз этсе, шуны 
язмалы, амма ёл-ёругъы иле, сырасы кельгенде. Мына 
нетиджеси не олды: къулагъындан соза-соза мабюсханеге 
тыкътылар. 

Мына садыкъ дост, акъикъий дост бойле олмакъ керек, 
юрегинде олгъан лафны ачыкъ-айдын айтмакъ керек, деп 
тюшюндим. 

Тевкъифтен къуртулып чыкъкъан сонъ чокь вакъыт- 
къа къадар иш арап энтир-тентир юрдим. Ниает, бир ерге 
ерлештим. Озь-озюме «энди ачыкъ козь, мукъайт ол», — 
дедим де, янъы идареде ишни башладым. Къалемим де 
раатлыкъ бильмей, къыбыр-къыбыр, тыныш алмай. Аллах 
берсин, десенъ, къомшунъа эйилик тиле дегенлери киби, 
достум бир маальде менден хабер алмагъа кельди. 

-- Хош сефагъа кельдинъ, буюр, буюр асабам, дедикче, 
о: «Еринъ кендинъе гъает ярашып тура. Язмакъны ялынъыз 
санъа уйдургъанлар, санъа. Энди ишинъ юрюшти, э-э, яза- 
бер. Сенинъ язгъан шейлеринъни халкъ озь ихтияджы деп 
зан эте, Сен халкънынъ къальбиндеки истеклерини, арзу- 
ларыны ифаделейсинъ, — сонъра эки элини котерип, одада 
олгъан хадимлерге эшиттирип къычырыкълады: - Сен 
зекяветли инсансынъ, эфендим, улемасынъ! 

Кетеджекте: «Ишлерим юрюшмей кесатлыкъкъа огъра- 
дым...» — деп лафыны бам-башкъа мевзугъа бургъаныны 
сезерек, деръал джебимни къарыштырдым. 

— Айип этме, достум. Эки юз лира акъчам бар экен, 
шунъа шукюр этип яшайым. 

Афакъанлангъан тарзда: 

— Шакъанъны быракъ, азизим. Санъа Акъ Тааля еткиз- 
син. Манъа чокъча пара керек. 

— Юз элли лира етерми? 

-- Эписини беребер. 

— Яхшы, ал да, манъа он лира къалдырсанъ, етерли. 

Ойле япма, достум. Эписини беребер. 

-- Валлахи-билляи, янымда башкъа акъча ёкъ. Ич олма- 
дым озюме беш лира къалсын. 

- Чареси ёкъ, джаным. Манъа пек зарур. 

-- Яхшы, ойле олса, ал. Манъа акъшамлыкъ емегине эки 
бучукъ лира къалдырсанъ, етер. 

— Вай, ва-ай, бу къадар пара къазанып, кунюнъ эки 
ярым лирагъа къалгъанмы? 

— Не чаре, бойле алгъа къалдым. Айды, бу тарафыны 
бакъарым, тек сигар савурмагъа етерли этип къалдырсанъ, 


олур. 

Достумны озгъардыкъча, япкъан къытмырлыгъым ичюн 
озюм арландым. Онъа чокъча ярдымым тийсе, не олур эди, 
аджеба? Ана шай, озь-озюмни ичинден тенкъид дарбесине 
огьраткъан эснада, къайдандыр достум абдыракълагъан 
алда келип кирди: 

— Бу да недир япкъанынъ. Паранъ юз сексен эки бучукъ 
къуруш аз экен де?! 

Чюкюндир киби къызарып кеттим: 

-- Багьышла, афу эт. Анджакъ озюм де не къадар берге- 
нимнинъ фаркъына бармагъаным. 

— Къана, къалгъаныны узатчы! — деп джекирди о. 

Къычырыкъласа да, акъкъы бар, берген акъчам аз чыкъ- 
къан. Етишмегенини биревден борджкъа алып, бердим. 
Достум кетмеге ашыкъыркен, огютлемекни унутмады: 

— Къалеминъни къайра, уджу кескин олсун, бу видж- 
лансызларнынъ коксюне ханджер олып саплансын! 

Къалемим ойле кескин олып кетти ки, бу сефер мен 
фаалиет косьтерген газетаны къапатып, озюмни исе кене 
бастырыкъкъа тыкътылар. 

Демир чабакълы камерада ятам, лякин достумнынъ 
бутюн лафлары манъа етип тура. 

— Беш-бетер олсун, - деген о меним тевкъиф олгъа- 
нымны эшитип. -- худудындан! чыкъып кетмесине ким 
рухсет берген онъа. Кендинъ бир гевезе языджы оласынъ, 
эр адымынъны билип бассанъ не олур эди, шаплавуз. 
Артынъа-огюнъе бакъмадан не яптынъ, пезевенк? Биль- 
мелисинъ ки, бу заманда эвеля чевре этрафынъа эйидже 
бакъып, сонъ агъызынъны ачмакъ керек эдинъ! Тиль деген 
сюексиз шейни йибере берсенъ нелер-нелер айтмаз о. 
Тили узун адам, къайда барса сыгъмаз. Тилини тыйгъан, 
башыны къорур. Мына энди джезасыны чексин, къабакъ- 
баш. Бельки эндиден акъылыны топлар! 

Не чаре, достум акълы. О догърусыны айта. Джезаны 
чекмек лязим экен, чектим. Бастырыкътан къуртулып 


' Худуд — сынъыр. 

чыкъаркеним, энди зулумгъа даянаджакъ алым къалмагъан 
эди. Дос-догьру насиатчымнынъ янына ашыкътым. 

— Асабам, сени корьген бей олсун, тамам вакътында 
кельдинь, алым пек мушкюль, - деди о, соньра элиндеки 
саатке козь ташлады. — Бирисинен ваделешкен эдим, 
аджеле бармакъ борджлум. 

Бераберликте сокъакъкъа чыкътыкъ. 

— Сен анги тарафкъа бараджакъсынъ? — сорады о мен- 
ден. 

— Догьрусыны айтсам, озюм де бильмейим. Къайда олса 
да кетеберерим. Шам ёлу тюм-тюз, дегенлери киби. 

Достум тутукъланып: 

— Насыл серсем адамсынъ озюнъ! Бараджакъ еринъни 
билип кетсенъ, олмазмы?! 

— Валлахи, озюм де буны даа тюшюнмеген экеним. 
Мына бу тарафкъа юрсем де олур, - дедим, сол якътаки 
сокъакъкъа ишмар этерек. 

— Демек бу ерде сагълыкълашыр экенмиз де. Айды, сени 
ёлдан къалдырмайым, мен бу тарафкъа бараджам, - деди 
о, терсине чевирилип. 

Чокъ вакъыт шашмалап юрдим. Шу арада бир къач кере 
достумны ёкълап, эвине де бардым. Лякин, гонъюль ачып 
лакъырды этмеге имкян олмады — кя эвинде олмай, кя къа- 
рардан зияде бент ола 

Бир куню аз-бучукъ борджкъа пара бермесини сорай- 
джакъ олып эвине бардым, амма баягъы вакъыт сорамагъа 
тилим бармай сусып отурдым. Энди юрегимни къапкъачлап: 
«Сен якъын достумсынъ, санъа дердимни айтмай, кимге 
айтайым. Эки куньден берли агъызыма бир къапым отьмек 
тюшмеди, зебиль ачыкътым», -- дейджек олып, агъызымны 
ачкъан эдим, еринден атылып турды да, буфетке якъын- 
лашып, бир стакан шарап толдырып огюме къойды: 

— Къавиль этем, омюринъде бойле лезетли шарапны 
татымагъандырсынъ, - деди. 

Ач къурсакъкъа тюшкен шарап козюмнинъ ала-буладжа- 
сыны чыкъарып йиберди. 

— Бу куньлерде пек талыкъып юрем, алыма маймун- 
лар куледжек, достум. Шу вакъыткъа къадар эвимде ички- 
ликке танкъыслыкъ сезильмей эди. Дюнь акъшам бир ёсма- 
чыкънен анълашкъан эдим, бугунъ эвге келеджек. Эйидже, 
къаршылап алмалым, теэссюф ки, джебимде бир капик 
биле ёкъ. Эгер паранъ олса... 

— Языкълар олсун. Сюмелеген вакъытта расткельдинъ. 

— Эр заман къурып юресинъ. Мына къыркъ йыл олды, 
не вакъыт сорасам, паранъ олмай. 

Не япсам экен? Бойле агьыр фырсатта достунъа ярдым 
бермесенъ, не заман берирсинъ? 

Достум: 

— Энди бир чаресини булып, аз-бучукъ пара бермесенъ, 
олмаз! -- деген эди, мийиме бир фикир келип, еримден 
сычрап къалкътым. 

Сатып ашамагъан неснелеримден бир дане къалем къал- 
гьан эди, оны яры фиятына олса да паралап кельдим. Элиме 
етерли олмагъан акъча тюшти, достум ичюн джан-къур- 
бан — ёкътан коре бунъа да шукюр олсун. 

— Уфф, кельдиньми шу, - къапынынъ огюнде къар- 
шылап алды достум. — Тез барып бифштекс, долманен эки 
шише шарап алып кель! 

Чапып барып сымарлагъаныны кетирдим. Кьурсагьым 
ачлыгъындан козьлерим тынып келеята, тик турмагъа 
меджалым ёкъ. 

О къапы огюнде элимдеки шейлерни алды, сонъ бир- 
ме-бир алынгъан шейлернинъ парасыны эсапламагъа 
башлады. Къалемни къач кумюшке саткъанымны сорашты- 
рып бильгеч, менден сорады: 

— Юз он куруш акъча артып къалмасы керек. Къана 
къайтымы? Мен давет эткен мусафир къадын келип 
отура, - хитап этти о менден арткъач параны алыркен. - 
Дигер танышлар да бар. Эгер сен эвге киреджек олсанъ... 

- Догъру, устюмдеки урбам... 

— Бир тарафтан кийиминъ келишмей, экинджи тараф- 
тан, озюнъ билесинъ, заман назик. 

— Лафынъ догъру, не чаре, - дедим де бетине бакъма- 
дан айланып кеттим. 

Кене эппейи вакъыт серсерий олып юргенден сонъ, 
ниает бир ишке ерлештим. Газетамызнынъ ильки саны 
чыкъкъан куню, достум хатырымны сайып, меним ал-эхва- 
лымны сорап кельди. 

— Бу сефер сен шу зенаатынънынъ Аллахы олгъанынъны 
исбат эттинъ. Машшаллах сенде олгъан кучь-гъайретке, 
элинъдеки шу муджизели къалеминъе, юрегинъдеки шу сён- 
мейджек атешке, сендеки бу... — Агьызына кельген лафны 
токътамадан сача-сача, бир маальде потюгини дос-догьру 
бурнума сокъаджакъ тарзда косьтерди де: - Коресинъми 
буны, акһай, бойле аякъкъап кийилирми, аджеба? 

— Аягъынъны сыкъа, гъалиба? 

— Тёвбе Ярабби, козьлеринъ къайда бакъа, бунъа аякъ 
кийими демеге тилим бармай. 

Озюмдекисини косьтермеге утанаракъ, аякъларымны 
маса тюбюне сакъладым. 

-- Аякьларыма бир шей алмасам олмаз, сен энди... 

-- Бираз сабыр этип турмалысынъ. Зор мешакъатларны 
башымдан кечирип, энди озь фаалиетиме кириштим. 

- Ёкъ, ё-о-окъ, таныш-билишлеринъден пара тапып бер- 
месенъ олмаз. Бойле вазиетте юрмекни виджданыма сыгъ- 
дырамайым. 

Устюне къошып берюв шарты иле танышларымдан отуз 
беш лира тапып берсем де, разы олмады. 

— Оля-ан, бу къадар саранлыкъ санъа ич де ярашмай. 
Къазангъан маашынъны мезарынъа алып кетмеге истей- 
синъ, гьалиба? 

Бу сефер де борджкъа батаракъ, къолуна алтмыш лира 
туттырдым. Сагълыкълашаджакъ маали о сыртыма тюртти 
ве къулагъыма фысылдады: 

-- Сени, джаным, бегенем. Инан, мен сёзюнен иши бир 
олгъан адамым. Азизим, сен ойле язмалысынъ ки, анджакъ 
къалеминъден чыкъкъан эр бир сёз бу намуссызларнынъ 
башына сюнгю олып тюшсин. 

Къылыч тек оларнынъ дегиль де, кендимнинъ башыма 
эндирильди. Оладжакъкъа чаре олмаз, дейлер. Энди адамлар 
сокъакъта, ёл-изде мени коре къалсалар, торгъай сюрюси 
учкъандай аякъларына зыкъы берелер. 

-- Биз онъа чокъ насиат бердик, амма лафымызгъа къу- 
лакъ асмады, - деп хабер даркъаткъан достум. - Деге- 
нинден таймады, адымыны джаргъа догъурлады. Къалеми 
текяран кескиндже олса эди, язув не олгъанынынъ фар- 
кьына бармаса да, япаджакъ иши - джемааткъа тёмет 
ягъдырмакъ. Къотур устюне чыбан япышкъан киби, 
таныш-билиш, сой-сопларыны да телюке астына быракъты. 
Кендине эйиликни рева корьмеген кишининъ халкъкъа 
файдасы тиерми? 

Гуя меним язгъан шейлерим мемлекетте сербестлик ве 
демократия олмасына маниа олып тура. 

Бу тарафыны сорасанъыз, акимиет тёпесинде тургъан 
муневерлеримиз аз-бучукъ урьлюкни береджекте ортада 
«пат» этип мен пейда олуркеним, эр шейни хараплап кете 
экеним. Ахыр-сонъу буюклеримиз бол-сал нефес алмагъа 
фырсат бермек, демократияны тиклемек къарарларындан 
вазгече эмишлер. Мемлекетте демократиягъа зыт кельген 
пек чокъ къанунларымыз мевджут дегильми? 

Буларнынъ эписи меним агъызымны къапатмакъчюн 
аселет чыкъарылгъан эмиш. 

Меним себебимден халкъымыз да джефа чеке эмиш. 
Мен догъру тенкъидни къабул этем. Бильхасса, языджы, 
мадем ки, яхшы эсер язаджакъ олса, аджджы тенкъидлерге 
де къулакъ асмалы. 

Якъында достумдан бир мектюпчик алдым. Мектюбинде 
шойле язгъан: «Достум, бу дюньянынъ ишлери озюнъе 
малюм. Шимди заман пек назик, тырнакъ астындан токъ- 
тамай кир къыдырып туралар. Дейджегим, сенинъ чеккен 
зорлукъларынъ манъа тюшмесин. Эгер сокъакъта, ёл-изде 
бири-биримиз иле апансыздан корюшип къалсакъ, озю- 
мизни танымагъан киби олып кечмелимиз». 

Манъа бу мектюпни теслим эткен адам, достум шимди 
ишсиз юргенини сёйлеген эди. 

— Барып айт онъа, ал-эвалны тешкерген станциягъа 
мураджаат этсин, о ерге барометр керек экен, - дедим. 

Бу дюньяда насыл меракълы адамлар бар, я! Вазиет- 
нинъ телюке астында къалгъаныны дуйып, сой-соплар иле 
корюшмек, гоньюль ачып къонушмакъ лезетинден марум 
олалар. Эм керчектен де бойле адамчыкълардан не къа- 
дар зарур исе шу къадар тапылыр. Догьрусыны айткъанда 
шойле достларынъ олмаса, бу фаний дюньяда бираз яша- 
макънынъ да манасы къалмаса керек. 


ТЕЭССЮФ КИ, ЧАРЕСИ ЁКЪ 


Эркес манъа, етер шу энди, етер джаным, янъгъыз юрге- 
нинъ, башынъны багъламасакъ олмаз! - дей кесен-кес 
тавырле. 

Асылыны айтсам, озюм де, яткъанда-тургъанда бу акъта 
арз эте-эте нефес алам, лякин хаста гонълюме яткъан 
къызны буламай юрем. 

— Олян, тамам санъа келишкен эдепли, дызман къыз 
бар! - дее, бир къызны тариф эте башладылар. 

Билем, билем, лаф къызнынъ эдепли олгъанындан бахс 
этселер, демек онынъ къияфетинде, юрюш-турушында 
мытлакъа бир де бир нукъсан олмалы. 

Пек эдепли олмаса да, разым, ич олмадым, бет-сы- 
масы азчыкъ гузель олса, бакъкъанда юрегинъ буланмаса, 
етер! -- дедим меним башымны эки этеджек танышларыма. 

— Вай, вай, не масал окъуйсынъ шу, о - алемден 
бам-башкъа тотайчыкъ! 

Озюм де тыпкъы бойле «макътавлы» союндан сакъына 
эдим. 

-- Гьает медениетли кьыз, санһа юз файыз келише! 

— Айды, бунъа да шукюрлер олсун. Демек, маарифет 
шербетини таткъан сою экен де, яхшы... Затен эйидже 

тюшюнип бакъсанъыз, медениетли деген союндан сакъын- 
макъ лязим. 

Газета ве меджмуаларда басылгъан илянларда корьген- 
дирсинъиз, бояджынынъ шегиртинден башлап, буюк мер- 
тебели шахысларгъа баргъандже, эписи медениетли къадын 
къыдыра, дегильми? 

— Оладжакъ яренънинъ анасы немсе, бабасы тюрк. 

-- Аферин, тамам келише. 

Айванларнынъ эм де адамларнынъ чатышкъан сою эйи 
олатургъан. Умер Сейфеддиннинъ! мешур икяесиндеки 
мадам фон Садрештейн акъылыма тюшти. Кенъ омузлы, 
кендиси пельвангъа бенъзеген немсе къадыны эди. Спорт- 
чыларгъа такълид этип кийинген бу къадын эр кунь танъ 
ярышкъан маали элине чантасыны алып, гъарс-гъурс адым- 
лай-адымлай чаршыгъа барып келе эди. 

«Оладжакъ» апайчыгъым немсе, френк, итальян тилле- 
ринде къонуша экен. Къыркъ йыл нафиле беклемеген эке- 
ним де, деп фысылдадым озь башыма. Сабырнынъ тюбю 
сары алтын деп, нафиле айтмагъанлар. 

Меним чырышымны бозгъан мадемуазель Элефтра олды. 
О, яшы элли докъузгъа якъынлашкъан олса да, корюниши 
тыпкъы джанлы балыкъкъа ошагъан бир ханым эди. 

-- Кендиси ойле гузель ки, бакъсанъ, козьлеринъ къа- 
машыр... Трэ жоли?! — хитап этти о. — Бою-посту келиш- 
кен, сельби бойлу, озю де трэ кюльтивэ?... Лафнынъ къы- 
скъасы — асылзаделерден эмиш. 

— Мадемуазель Элефтра, - дедим ханымгъа, - сиз 
онъа меним акъкъымда сёйлединъизми? Эр итималгъа коре 
яшым къыркъкъа якъынлашты... 

-- Айттым, айттым... Эр кишининъ акъылы тамам къыркъ 
яшында келе. Акъыллы эрден сёз чыкъар, акъылсыз эрден 
баш тешилип козь чыкъар, - деди. 

— Я боюм алчакъ олгъаныны да сёйлемеге унутмады- 
нъызмы? 


' Умер Сейфеддин-- мешур тюрк языджысы (1884 — 1920). 
2 Трэ жоли — франсыз тилинде - пек дюльбер. 
3 Трэ кюльтивэ — франсыз тилинде — гъает окъумыш. 

— Раатсызланманъыз, бою алчакънынъ акъылы юксек 
ола, — деди. 

— Дердине дерман тапалмагъан репортёр олгъанымны, 
чорап ямагъан апайларгъа бенъзеп айына элли лира мааш 
къазангъанымны, бунынъ устюне шорбаджынынъ эмир- 
лерини беджерип, ич де алгъан иш акъкъымны азсынмай, 
ребер не буюрса, итаат этип, тиль къайтармайып хызмет 
эткенимни де беян эткендирсинъиз, эбет? 

— Алайыны сёйледим! Онынъ учь ерде эви-азбары бар. 
Ич бир шейге мухтадж дегиль. 

Пек яхшы. Энди озюнден корсин. Не сачсанъ, оны алыр- 
сынъ. Берекетинъни арманда корерсинъ. Мен разым. 

Догъругъа акъ ярдымджы дейлер. Дейлер амма, аджеле 
иште янълыш олур, сабырлы иште исе - хайыр - деген- 
лери киби, не ичюндир, «макътавлы ёсмагъа» гонълюм 
ятмай. 

Анджакъ, якъын бир достум эр Аллахнынъ куню къу- 
лакъ-мийимни такътакъкъуш киби чокъуй. Саба-акъшам 
демей, къафа-тасымда джевиз парлай: 

-- Ялварам, эвлен, эвлен, дейим санъа. 

Экимизнинъ такъдиримиз шунъа багълы. Лянети факъы- 
рлыкътан къуртулайыкъ, асабам. 

-- Не, сен акъылдан тайдынъмы, ёкъса, йигит пашасы? - 
дедим онъа. - Бу бизим яшагъан девирде бойле дюльбер, 
зенгин къыз мен киби начар эрифке къоджагъа чыкъар 
беллейсинъми? 

— Кендинъни тургъан еринде акъсымлама, достум! 
Башынъа саадет къушу къонгъанда ахмакълыкъ япма. 
Къана тез-тез акъылынъы башынъа топла да, ишке кириш! 

Не чаре, тюшюне-тюшюне эвленсем, шу тарифи алемге 
джайрагъан «тавускъа» эвлене къояйым, деп ваде бердим. 
Мадемуазель Элефтранынъ эдиесини алмагъа сёз бердим. 

Къызны меним ишлеген одама етеклеп келеджек олды, 
достум да кельмеге арз этти. Кесен-кес анълаштыкъ. 

Мына, дёрт козьнен бекленген кунь де кельди. Бойдакъ- 
лыкъ насыл азап экенини бильген, дуйгъан, меним вазие- 

тимни анълар, бекярлыкъ мешакъатыны чекмеген исе анъ- 
ламаз. 

Бир кунь эвель «янъы» акъ кольмегимни ювып, балкон- 
гъа яйдым. Пахыл киби, авасы тюрленди. Шувулдап, ягъмур 
ягъа башлады. Танъ ярышкъанда кольмегимни алып бакъ- 
тым - шыр сув. Дигерини киеджек олдым — кирли экен. 
Кене бирининъ якъасы бурюшюк. 

Не олса, олды, дедим, сылакъ кольмекни яхшы этип 
сыкътым да, якъасыны, енъини крахмалладым. Сонъ утюни 
къарардан зияде къыздырып кольмегиме бастым. Шу 
заманнынъ кольмеклери пек аджайип ола эди: якъасынынъ 
астары не ичюндир тепесинден кенъдже олгъан. Не къадар 
утю бассанъ биле ич тегизленмей. 

Костюмни бензиннен тазеледим. Чевре кошечиклерни 
бакъып чыкътым, не темиз чорап, не де пошу — бир шей 
тапалмадым! 

Сакъалымны тырашлай эдим, ненинъдир кескин куюк 
къокъусы бурнума урды. Бакъсам, не корейим — сыджакъ 
утю штанымнынъ устюнде къалгъан экен, тизинден куйген. 

Бинъ лянет бойле яшайышкъа! Эвеллери бу хусуста 
тюшюнмесем де, энди баш ёрам. 

Даа къурумагъан кольмегимни кийдим. Шашмалап, 
сакъалымны алаяткъанда юзюмни учь-дёрт еринден кесип 
алгъаным, токътамадан къанайып тура. 

Кечикем. Ёлда ильки расткельген таксини туттым да, 
акъджигеримни къолтукълагъан киби, идареге кирип кель- 
дим. Къапы огюнде мени къаршылагъан достум: 

- Олян, не ерлерде тентиреп юресинъ я? 

Бир сааттен берли сени беклеп отуралар, - деп ачув- 
ланды. 

— Сонъ, кендиси бир джорукьмы? Къаймакъ кибими? 

Достумнынъ чырайы акълангъан дивар киби олды. 

— Шимди озь козьлеринънен корерсинъ! 

Имтиан бергенде бу къадар эеджанланмагъан эдим, 
ишим алий махкемеге кондерильгенде биле, бу къадар 
урькмеген эдим. 

Юрегимни авучлай-авучлай, ичери кирдим. Кирдикче, 
деръал мадемуазель Элефтраны корьдим. Онынъ янында 
исе... Айванат багъчасындан къачкъан бир махлюкъны 
корьген киби олдым. Дешет ичинде достума назар ташла- 
дым. О юзюни дивар тарафкъа чевирген. 

-- Кельдинъизми? 

— Багьышланъыз, сизлерни чокъ беклеттимми? - 
козьлеримиз токъушты. Огюмде тургъан шу къоджаман 
масаны бирден котерип мадемуазель Элефтранынъ башына 
яндырсам савап къазанырым! Озюм де мына санъа, келиш- 
кен, сукъланаджакъ киби эриф олмасам биле, лякин бу 
къызнен къыяс этмек олурмы, аджеба? 

Манъа омюрлик яр оладжакъ бу къыз факъат бир макъ- 
сатта файдаланмалы: оны чадыр ичине кирсетип къояджакъ- 
сынъ да, тышарындан: «Адамлар, эшитмедим, корьмедим 
деменъиз, дюньяда еди муджизе олса, секизинджиси - 
чадырнынъ ичинде, кель де бакъынъыз!» - деп къычыра 
бередженъ. 

Ильк эвеля оны байрам, джыйынларда сокъакъма- 
сокһакь кездирип, адамларгьа темаша эттирсе, сонь исе 
койме-кой юрип, бутюн Анталиягъа косьтерип чыкъмалы. 

Имкяны олса Авропа иле Америкагъа да етеклеп барсан», 
эр кес сени алгъышлар. Савапнынъ астында къалырсынъ, 
мукъаддес ана юртунъны чет иллерде тешвикъат этип, 
эджнебийлерни онынъ айванат алеминен де таныштырып 
чыкъкъан олурсынъ. 

Ниает, ханымнен эльберип сораштыкъ. 

— Насылсынъыз? Сагъ-селяметсинъизми? 

— Мерси! Озюнъизден сормалы? 

— Мадемуазель Элефтра, Стамбулда айванат багъчасы 
ачылгъан эмиш, сиз эшитмединъизми? 

— Ёкъ, эшитмедим, — истер-истемез джевап берди о. 

Эвельки вакъыт ордуда топ чеккен бир сой атлар ола- 
тургъан. Арбий парадларда бу байгъушларнынъ бурну иле 
сыртларындан дане-дане тер тамчылары тёкюлир эди. Бу 

тотай да ойле аткъа ошай. Лякин манһа апай оладжакъ бу 
махлюкънынъ къатында ана шу атнынъ дегерлиги корю- 
нип тура - о сус десень суса. Бу джинабетнинъ исе тили 
тынмай, эп чанкильдей, бунынъ устюне, агьызы пусла ель- 
кьуваны киби бир тарафкъа кьыйышып кеткенине, нелер 
акькьында сачмалагъаныны анъла бакъайым. 

Адет узьре бирев лаф эткенде сюкют сакълап, лям, мим 
демей турмакъ да келишмей, амма онынъ тасырдагъаныны 
анъламагъан сонъ, не япайым? Бу оладжакъ келинининъ 
сёзлерини анъламагъан такъдирде де кишининъ бет-ко- 
зюне бакъып, «Э» я да «Ёкъ» деп турсакъ кифае, лякин 
бу бешаретнинъ чырайындан къар ягъгъаны ичюн, базар 
куньлери пармакълыкъ арасындан тиджарет япкъан бакъ- 
алгъа бенъзеп козьлериле муштерини чельтей. Анджакъ 
Танърым оны яраткъан да, шу махлюкъны корип, кендиси 
де айретте къалгъан. Акъ Тааля эр шейге къадир, деп, бунъа 
айтсалар керек! 

Дёрт тильни биле, деген эдилер, олмайджакъ шей. Ялан 
олып чыкъты. Малюм олгъанына коре, тюкянда ишлегенде 
аз-бучукъ франсыз сёзлерини билип алгъан, муштерилер 
оны кордикче тюкянгъа биле кирмегенлери себебинден, 
иштен къувулгъан экен. Анасыны немсе деген эдилер, бу 
лаф да уйдурма олып чыкъты. 

— Насыл, бегендинъизми? Шимди меселени чезе къо- 
ярыкъ, сонъки пешман — башкъа душман, дейлер, йигит 
пашасы, -- сорады менден мадемуазель Элефтра. 

Пек мушкюль вазиетте къалдым. Барып да, ильтифат 
юзюнден «яхшы» десем, деръал той-дюгюнден алып коче- 
джеги бесе-белли. Э-вах, тилим тутулды. 

— Билесинъиз, эльбет... Бойле назик меселеде... Къана, 
не дейсинъиз? 

- Эр кишиден эвель... Апай затынынъ фикри... Э... 
Манъа къалса, ёкъ демейим... Меним фикиримни бильмек 
истесенъиз... 

Къыз заваллыгъа козь къыйыгъы иле бакътым, о агъы- 
зыма тельмирип тура экен. 

Арагъа кене сюкют чекти. 

— Бугунь ава да бизге йылмайып бакъа! 

Сувгъа богъулаяткъан киши чёпке япыша, деген киби, 
мен де онынъ лафыны илип алдым: 

— Догьру айтасынһыз, ханым, авасы - хасталарнынъ 
давасы. Бу йыл... 

Лакъырды авадан башланса, бир афта токътамай лаф 
этмеге азырым. 

Анджакъ шу ань, илериде оладжакъ рефикъамны аджы- 
дым. Шек-шубесиз Яраданнынъ къаргъышына огърагъан 
бичаре шу къыз къоджагъа чыкъмакъ истей. 

Сизге ялан, Аллахкъа аян -- козьлерим яшланды. 

«Къаршымда умют багълап тургъан бу заваллыгъа эвлене 
къой! - дедим озь-озюме. Омюр джерьянында пек чокъ 
хаталар яптынъ, акъылгъа ятмагъан гуняхларгъа баттынъ, 
бусы да оларнынъ бириси олса не олгъан я? Аятымда, дуй- 
май изин берген сучларымны шимди савапкъа чевирсем не 
олур, аджеба? 

-- Бу йыл авасы кечкен сенеге бакъкъанда фаркъы зияде 
билине. 

-- Шай, шай, эфендим! 

«Ёсмамнынъ» бетине тикилем. Гизлемеге сыра тюшмей, 
мийиме худжур фикир кельди: онһа эвленир исем, бир 
кунь олмаса, башкъа кунь илле онынъ шу бетинден «чёп- 
чёп» опьмеге догьру келир. Мен о заман дудагьым токъуна- 
джакъ нокътаны онынъ янакьларындан къыдыраджагъым. 
Ханымнынъ бетинде о къадар сепкиль буртюкчиклер бар 
ки, бош ери къалмагъан. Кене эйи ниетле «мабудёмнинъ» 
сач ве эллерине бакъам. Тёвбе эстагьфирулла, ич бир ерчи- 
гинде тазе нокътачыкъ ёкъ! 

«Сен шаир мизаджлы бойдакъсынъ, - теселли берем 
озь-озюме, хаялларгъа уста йигитсинъ. Бу себептен бет-сы- 
масына козь ташла да, дигер бир сервиназнынъ къалем 
къашына тельмирген киби озюнъни тут, акъай. 

Шу куню тамам эки саат ава акъкъында субетлештик. 
Оларнен сагълыкълашкъанда къызнынъ сол аягъы сагъ 

аягьындан къыскъа олгьаныны эследим. Бу сефер «арув- 
чамнынъ» иллесини корип аджыдым. Олар къапыдан 
чыкъар-чыкъмаз достум менден сорады: 

— Къана, асабам, не дейсинъ? 

— Мен шу къызгъа эвленеджем! 

— Вай анам да, вай бабам, акъылдан тайдынъмы шу, 
аджеба?! 

— Бундан гузелини арайыммы? Гузеллик къадеге къою- 
лып ичильмез. Бекярнынъ парасыны эль ашар, аркъасыны 
бит ашар, дейлер. Шу къызгъа эвленеджем, весселям! 

Акъшам устю мадемуазель Элефтра келип, «къуванды- 
раджакъ» белледим. 

-- Эвленеджек олдым! — дедим онъа бакъаракъ. 

-- Кимге я? 

-- Кимге дегенинъиз не? Деми косьтерген макътавлы 
ханымгъа. 

-- Афсус ки, чареси ёкъ, - деди о башыны саллай-сал- 
лай. - Афу этинъиз, о сизни бегенмеген! 


АСАБИЙ АДАМ 


Бир къач адам ачувундан эль-аягъыны титрек баскъан 
мискин бир ихтиярны итеклей-итеклей полиция болюгине 
алып кирдилер. 

- Мына бу къарт эпимизни акъарет этти, комиссар- 
эфенди, бу къарт текени джезаламакъ керек! 

Комиссар энъ огде тургъан шишман къыяфетли эрифтен 
сорады: 

-- Не деп акъаретледи я? 

— Куректе турмагъан сёзлернен акһаретледи, комиссар 
челеби, мерхум бабама да тиль тийдирди. Рахметлининъ 
шанлы намына леке тюшюрмеген исе... 

Лафны ихтиярнынъ озю илип алды: 

— Догъру, акъарет эттим, огюзден даркъагъан экенсинъ 
дедим. Шимди мен олгъан вакъианы сёйлейим, озюнъиз 

кьыймет кесинъиз. Таксимле кете эдим. Бу эриф Алтын- 
бакъкъал деген ерде таксиге отурды. Мейдангъа кельгенде 
тюшем, демесинми. Бирден къаным къайнап кетти. «Эй, 
огюз огълу, огюз, даа яп-яш экенсинъ, кучь-такъатынъ 
еринде экен, шу эки адым ерге де арабагъа отурасынъмы, 
арсыз?» дедим. Мына олгъан лаф шу. Ишанмасанъыз озюн- 
ден соранъыз. 

Шишман йигит ихтиярнынъ сёзлерини тасдикълады. 

— Бу ерде генчнинъ озю къабаатлы, лякин мени нафиле 
ынджытты, - деди сагъ тарафта тургъан экинджи даваджы. 

Къарт къомиссарнынъ суалини беклемей кендиси лафкъа 
тутунды: 

- Бу унсурны да яхшы тазирледим, чюнки къабаат 
озюнде. О арабагъа къартал киби сокъулды. Бир тынышта 
эки сигар ичти. Индемедим. Кене бир дане тутетти. Чыркъ 
этмедим. Арабанынъ ичи тютюнге толды. Пенджерени 
текяран ачайыкъ да, нефес алмакънынъ чареси ёкъ, десем, 
рухсет бермеди, ава сувукъ, мен ушюрим, демесинми. 
«Эшек экенсинъ, пезевенк, озюнъ сувукъланып къалырым 
деп къоркъсанъ, ничюн отургъан еринъде чагъаракъ киби 
орталыкъны тютюнге шиширдинъ?» дедим. 

-- Ихтиярнынъ лафы пек догъру. Бойле эдепсиз фарма- 
зоннынъ арекетлери джезагъа ляйыкътыр, - лафкъа къо- 
шулды учюнджи даваджы. 

— Сиз озюнъиз не демек истейсинъиз? — сорады комис- 
сар онъа чевирилип. 

— Меним де хатиримни саймады, бей эфендим... Фена 
ашшалады — акъарет этти... 

— Эттим, эм де кене этерим. Бу баштакъ таксиге Галата- 
сарайдан отурды. Еди кере догьып тек бири къалгъан ада- 
мынен корюшкен киби манъа дердини текмеге башлады. 
Къорантасы дерт джандан ибарет экен, эки къатлы эвни 
иджареге алгъан. Къадыны алемден башкъа лафазан эмиш. 
Кечкен йылы къызыны къоджагъа берген, киеви огъур- 
сыз чыкъкъан. Къарысы кене юклю олгъан. Къурсагъыны 
ярып, баланы алгъанлар. Энди кене агъыраякълы олгъан 

экен. Бала олмаслыкънынъ ёл-ёругъыны бильмейсинъизми, 
деп менден сорагъанда, тёпе сачларым тим-тик олды. «Эй, 
видждансыз, бу насыл олды я, кендинъ агъызынъда бир дане 
биле тишинъ къалмагъан пезевенк олсанъ, бунынъ устюне 
апайынъ бири-бири артындан догъа берсе? Бу хусуста сен 
дегиль де, не ичюн дигерлери баш ёрсын? Сен насыл анъ- 
къав фармазонсынъ, эвинъде олгъан лаф-сёзлерни раст- 
кельген адамгъа айтасынъ», дедим. 

— Аферин, аферин, къартым, амма да тозуны къакъ- 
къансынъ, сенинъ еринъде олсам мен де шай япар эдим, - 
хитап этти дигер шикяетчи. 

-- Къан-а, айтчы, бакъайым санъа не деди? -- шикяетчи- 
нинъ кендисинден сорады комиссар. 

-- Бу чотсакъал мени де акъаретледи. Эм кене сёгерим. 
Озю Тёпе башында таксини токътатып, ичине сокъулды. 
Отургъанынен, пулемёт киби арды-сыра оксюрип башлады. 
Четке бакъып акъсырса да олур эди, лякин бу къалпазан 
дос-догъру бетиме бакъып акъсырды. Кене бир кере къы- 
халап йиберген сонъ, юз-козьлерим силекийнен орьтюльди. 
«Эгер тумав олгъан исенъ, агъызынъа явлукъ тут я да акъ- 
сыргъанда къолунънен агъызыны къапатып тур. Адамнынъ 
юзюне бакъып акъсырмакъны анги домуздан огрендинъ, 
копекнинъ баласы?» — деп сёглим. Айса не япмалы, комис- 
сар эфендим? 

— Башынъ таштан олсун, къартым, гузель япкъансынъ, 
айткъан лафларынъ тамам еринде, - деди оны алгъышлап 
даа бир даваджы. 

— Затен озюнъиз не демек истейсинъиз? 

— Бу акъсакъал меним де тузсыз сёзлернен джанымны 
агъыртты, пек ынджытты. 

-- Инкяр этмейим, «айван» дегеним догъру. Лаф бойле. 
Бу киши Шишханеге кеткенде арабаны токътатты. Тюшкен 
сонъ, озюни сыкъмай, джеплерини къармалап башлады, 
акъча къыдыра, тапмай. Озюнъизге малюм, къушлукъ 
маали сокъакъларда къатнав насыл ола. Артымызда трам- 
вайлар, автобуслар, арабалар туралар, къой сюрюси киби 

сыра-сыра тизилелер. Бу азнавурнынъ къафасы чалышмай. 
Дюньяны сель алса, бойле урдумдуймазнынъ тобугъына 
чыкъмаз. Де штанынынъ джебини аст-уст эте, де елегини 
къармалай. Чокъ вакъытыны боштан-бош кечирген сонъ, 
ниает «мына-а-а таптым», деп ички джебинден юз лиралы 
кягъыт пара чыкъарып берди. Джаным богъазыма келип 
тыкъылды. «таксиге отургъан адам башта береджек акъча- 
сыны азырлап къоя. Бу къадар адамларны ёлундан къалдыр- 
макъ олурмы?» — деп сёгдим. 

Даваджы олып кельген шу таксининъ айдавджысы да 
онынһ тарафыны алды: 

— Машаллах, машаллах сизге, пек догъру иш яптынъыз, 
сизинъ киби сакинлерге сукъланам! 

Комиссар шу дакъкъасы сагъгъа козь ташлады. 

— Я сиз не ичюн кельдинъиз? 

-- Мен де сёгюш эшиттим. 

— Э, итираз этмейим, онъа да эшек, дедим. Ничюн 
дегенде, о бир къыскъа аякълыдан пара алып, лютфен 
татачыгъым, деди, экинджисине аначыгъым деп мураджаат 
этти. Бир кишини эмдже, кене бирини дайы деп чагьырды. 
Ёлджуларнынъ бирине агъа, бирине къардашым деп чынъ- 
лады. Бир чал баш къартны бей эфенди, деп озьгъарды. 

Тишимни тишиме сыкъып кете бердим. Ахыр-сонъу мен 
де акъкъымны телеп, арабасындан тюшеята эдим, «джа- 
нынъыз агъырмасын, баба», деп йылмайды. Бунъа энди 
не демели? «Эй, шаплавуз, мен сенинъ ананъны корьме- 
ген олсам, къадынынъ кимлигини бильмесем, ничюн манъа 
баба дейсинъ? Арабага отургъан адам санъа сой-акъраба 
олып кете бере экен де, эшек!» -- деп айттым. 

-- Бу къадар яшкъа кирип, Истанбул не экенини биль- 
мейсинъми? Мегер сен бойле къаба, ферасетсиз адамларны 
бегенмей экенсинъ, сокъакъкъа не ичюн чыкъасынъ? 
Эвинъде тынч ятаберсенъ олмаймы?! - деди комиссар. 
Ичинден исе кёр-кёрнен къаранлыкъта тапыша экенлер, 
деп тюшюнди. 

( 5 РИВАЕТЛЕР Ж ) 


ЭЛЬМАЗ 


Эвель заманда Багъдат шеэринде намлы бир къуюм- 
джы яшагъан. О, алтын, кумюш, инджилерден сыр- 
гьалар, юзюклер, билезликлер ясай экен. Къуюмджыны 
нидже-нидже ханлар сарайларына давет эте экенлер. Амма 
о ялынъыз бир шеэрни бегене экен. Бу да къайсы шеэр 
экен деп, баш ёрманъыз. Багъдат биринджи ерде олса, озь 
джамилеринен, медресе ве кервансарайларынен ислям 
дюньясында дюльберликте, абаданлыкъта экинджи Багъ- 
дат сайылгъан Къарасувбазар шеэри экен. Иште, бизим 
къуюмджы да орта асырларда шу шеэрге кочип келе ве 
озь унерини нумайыш эте. Сымарышлар пек чокъ олгъаны 
себебинден къуюмджы озюне бир шегирт ала. Оны яваш- 
яваш къуюмджылыкъкъа огрете. Арадан бир къач йыл 
кече. Къуюмджы бир кунь къоюн джебинден бир эльмаз 
чыкъара да йигитнинъ къолуна бере ве: 

— Эй, огълан, сен бу эльмазнынъ къыйметини биль де 
кель, амма сакът ол, оны ич кимсеге сатма, - деп тенбиелей. 

Къуюмджынынъ шегирти эльмазны алып, къаршыда 
олгъан оюнджакълар сатылгъан тюкянгъа бара. 

Тюкянджыгъа: 

- Агъам, бу эльмазгъа къач кумюш берирсиньиз? - 
деп сорай. 

Тюкянджы эльмазны алып бакъа ве: «Бу ташны огълума 
берерим, ойнасын» — деп он кумюш бере. 

Огълан разы олмай, кулюмсирей-кулюмсирей тюкяндан 
чыкъып кете. Сонъ къасап тюкянына бара. 

— Агъа, агъа, бу эльмазгъа бакъынъыз, онъа къач кумюш 
берирсинъиз? — деп сорай. 

Къасап эльмазны ала да: пычагъыма сап ясагъанда, мен 
бу ташны ишлетирим. Ма санъа юз кумюш, эльмазны манъа 
бер, - дей. 

- Ёкъ, ёкъ, мен юз кумюшке бу эльмазны сатмам, — дей 
огълан. Къасап тюкянындан чыкъа, сокъакъ бойлап азмы- 
чокъмы ёл юре. Бакъса, къаршысына сарраф келе. Огълан: 

-- Сарраф эмдже, бир дакъкъачыкъ вакътынъызны алма- 
гъа мусааде этинъиз, - деп джебинден кьуюмджы берген 
эльмазны чыкъара да, - бу ташкъа къач кумюш берир- 
синъиз? - дей. 

Сарраф эльмазны алып, яхшы бакъа, сонъ джебинден 
шу эльмазташ шекилинде бир алтынны чыкъарып йигитке 
узата да: 

— Разы олсанъ, деньишейик. Бакъ бу алтыннынъ агъыр- 
лыгъы эм де колеми тыпкъы сенинъ эльмазынъ къадар. Ёкъ 
деме, йигит. Алтын сенинъ олсун, эльмаз исе — менимки. 
Теклифимни итираз этме - пешман олурсынъ - дей 
сарраф. 

Огълан эльмазны алып, шорбаджысынынъ узурына 
къайта ве эльмаз ташнынъ фияты алтынгъа мусавий олгъа- 
ныны бильдире. 

Къуюмджынынъ юзюнде тебессюм пейда ола. О, шегир- 
тине козь тикип: 

- Йигит, бу ташнынъ къыймети сынъырсыздыр. Адам- 
лар да шай ола. Ойле инсанлар бар ки, япкъан иши, эйи- 
лиги иле дёрт къытагъа белли ола. Къана айтчы манъа Абу 
Али Ибн Сина, Беруни, Джеляледдин Руми, Фирдауси я да 
Къырым ханы Менъли Гирай?.. Бу сымаларнынъ къадрини 
билесинъми? Сен бильмек керексинъ ве биледирсинъ. 
Лякин оларны чокълары бильмейлер. Бу эльмаз ташнынъ 
къыйметини де чокълары бильмей, сарраф бильген. Адам- 
нынъ да къадрини адам биле, огълум, - дей устазы. 

Бу ривает Багъчасарай районынынъ Алма бою Базар- 
чыкъ къасабасында ерлешкен «Азат» джамисининъ имамы 
Бостанджы Абдульбакъы эфендиден язылып алынды. 

ФАТИХ МЕХМЕТ СУЛТАННЫНЪ СУЧУ 


Истанбул шеэрини зиярет эткенлер Фатих Мехмет 
Султан джамисининъ къурулыш тарихы иле мытлакъа 
меракълансалар керек, деп тюшюнем. Бу ибадет дерьгяхы 
акькьында тарихий бир вакьианы севимли окьуйыджыла- 
рымызгъа беян этмек истейим. Зира, бу адисе, заманлар 
кечтикче, айтыла-айтыла бир риваетке чевирильди... 

1453 сенеси къуралай (майыс) айынынъ 29-нджы куню 
тюрк Султаны Фатих Мехмет Византиянынъ пайтахты 
Константинопольни эльге алгъан сонъ, бу шеэрге Истанбул 
ады бериле. Османлы я да авропалыларнынъ келимесинен 
айткъанда, Оттаман империясынынъ пайтахты шу аднен 
анъылгъан шеэр ола. 

Тюрк Султаны Фатих Мехмет узурына намлы къу- 
руджы-мимар рум Ипсалантини чагъырта ве онъа ниетини 
бильдире: 

-- Сен эндиден сонъра эбедий бизим имаемизде къала- 
джакъ пайтахтымызда меним адымны ташыгъан буюк 
джами къураджакъсынъ. 

-- Падиша азретлери, сизинъ эмиринъиз меним ичюн 
ваджиптир, - деп Ипсаланти Истанбулнынъ козьге корюн- 
ген бир аланлыгьында ильк яз айы «Фатих Султан» джами- 
сини кьурмагьа башлай. Мехмет Султан устагъа керекли 
кересте, мальземелер, ишчилер - эписини бере. Иш эйи 
сурьатнен башлана. Султан сыкъ-сыкъ келип, къуруджы- 
лыкъны незарет этип кете. 

Куньлерден бир кунь мимар Ипсаланти джамининъ 
сутунлары котерильгенде, не ола, не олмай, сутунларнынъ 
бирисини не ичюндир бегенмей ве озь башына онынъ тёпе- 
сини пычмагъа башлай. Бу вакъытта, пахыл киби, Султан 
Мехмет пейда ола. О, джами къуруджылыгъыны тешкере. 
Бакъса не корьсин, мимар сутунларнынъ бирини пыча. 
Укюмдарнынъ гъадабы ичине сыгьмай: 

-- Ипсаланти, Ипсаланти, сенинъ бу япкъанынъ недир, 
явур?! - деп къычыра. 

— Коресинъиз де, Султаным, сутунны пычам, — дей 
мимар. 

— Ойле исе, мен де сенинъ шу гузель сутунны пычкъан 
сагь элинъни кесейим, - деп Мехмет Султан ялтыравукъ 
къылычыны къынындан чыкъара да, румнынъ къолуны 
кесе. 

Уста Истанбулнынъ энъ баш къадысы Сары Хызыр эфен- 
дининъ узурына бара да, Фатих Мехмет Султан устюнден 
шикяет эте. Баш къады укюмдарны чагьырта. Махкеме 
башлана. Сары Хызыр эфенди эр эки тарафны, шаатларны 
ашыкъмай, дикъкъат иле динълей, назарыны де Султан 
Мехмет, де Ипсалантиге тараф чевире-чевире, бойле укюм 
чыкъара: 

— Акъикъат огюнде эпимиз адалетли джевап бермек 
борджлумыз. Акъ-адалет эр шейден устюн. Шай экен, сиз 
де, улу падиша азретлери, сучунъызны бойнунъызгъа алып, 
акъ-адалетнинъ тантанасы огърунда джезаланмакъ керек- 
синъиз, - дей. 

- Мен эр тюрлю джезагъа азарым, Сары Хызыр 
эфенди, - дей укюмдар. 

- Улу тюрк Султаны, Фатих Мехмет азретлери, мен 
чыкъаргъан адалетли укюм муджиби сизинъ де сагъ 
элинъиз кесильмеси лязим, чюнки сиз ишнинъ асылыны 
бильмей, устанъызны нафиле ерде акъсыз джезалагъан- 
сынъыз, — деп Истанбулнынъ баш къадысы, укюмдарнынъ 
козьлерине тик бакъаракъ, сёзюни кесе. Чевре этрафта 
булунгъан шаатлар да, башларыны тёбен алып, къады эфен- 
дининъ чыкъаргъан адалетли укюми иле разы олалар... 

Мехмет Султан къоркъакълыкъ не экенини бильме- 
ген, акъ-адалетке эр даим боюн эгген, метанетли падиша 
олгъанындан, япкъан акъсыз арекетини, гунасыны бойнуна 
ала ве: 

— Ойле исе, меним де сагъ элим кесильсин, — деп къы- 
нындан ялтыравукъ къылычыны чыкъара ве Ипсалантиге 
атешли козьлерини тике. 

Мимар кя Султангъа, кя буюк шеэрнинъ къадысына 
бакъа ве: 

- Ёкъ, ёкъ, мен сизинъ ачув устюнде япкъан сучу- 
нъызны афу этем. Сиз къудретли Османлы девлетнинъ 
шанлы укюмдарысынъыз. Бойле къоджаман мемлекетнинъ 
падишасы эльсиз алда девлетни идаре этмеси кучь олур, эм 
бу шей акъикъаткъа уймай, -- дей башыны эгерек. 

Мимарнынъ сёзлерини динълеген къады элинде бал- 
къылдагъан силясыны туткъан эм де япкъан джинаетине 
икърар олгъан Мехмет Султангъа козь ташлай, бираз 
тюшюнген сонъ экинджи укюмини беян эте: 

-- Мехмет Фатих Султан азретлери, бугуньден итибарен 
сиз бу устанынъ къорантасыны, озюни ольгендже, ич бир 
шейге мухтадж эттирмейип, бакъаджакъсынъыз. Озюни, 
къоранта азаларыны эм маддий, эм маневий тарафтан толу 
теминлемелисинъиз, байрамларда аиле башына, онынъ 
бала-чагъасына янъы урбалар, бахшышлар бермелисинъиз. 
Бундан да гъайры, устанынъ эвлятларыны эвли-баркълы 
этмек, оларгъа аталыкъ япмакъ борджлусынъыз. 

-- Мен эр шейни япарым. Бугуньден башлап бу къоран- 
тагъа аталыкъ япмакъны бойнума алам. Шимди, шаатлар, 
махкеме векиллери, бир дакъкъагъа аяткъа чыкъынъыз, - 
деп хитап эте Султан. 

Эр кес махкеме одасыны терк эте. Ичериде ялынъыз 
баш къады ве тюрк Султаны къала. Мехмет Султан Сары 
Хызыр эфендиге бакъа да: 

-- Къады эфенди, эгер сен адалетли укюм чыкъармайып, 
меним гунамны акълагъан олсанъ, мына бу къылычымнен 
сарыкълы башынъны кеседжек эдим. Сен адалетли укюм 
чыкъардынъ. Илериде де бойле, ич кимседен къоркъмайып, 
адалет тарафдары ол, халкъкъа элял хызмет эт, - дей. 

Мехмет Султаннынъ сёзлерини дикъкъатнен динълеген 
къады: 

— Эгер сен де меним чыкъаргъан адалетли укюмимни 
бойнунъа алмагъан олсанъ, мынавы ханджерим иле джа- 
нынъны телеф этер эдим. Кене яхшы гъадап устюнде 
япкъан сучуньны бойнунъа алдынъ. Эндиден сонъ, улу 
падиша азретлери, афакъанлангъан вакътынъда шейтан 
весвесесине уйып, ич бир арекет япма. Акъыл-ферасе- 

тинъни джойма. Япаджакъ ишинъни дефаларджа тюшю- 
нип, ольчеп-бичип сонъ яп, — дей. 

Бу лафлардан сонъ махкеме одасына Ипсаланти ве шаат- 
лар давет этиле. Бойледже, адалетли экинджи укюм кучьке 
кире. Тюрк Султаны Мехмет Фатих мимар Ипсалантиге 
назар ташлап: 

-- Ипсаланти уста, сен мени багьышла. Мен сени акь- 
сыз ерде джезаладым. Эндиден сонъ сени ве бутюн кьоран- 
танъны аталыкъкъа алам деп, ант-емин этем, - деп Сары 
Хызыр эфендининъ къолундан мусульманларнынъ мукһад- 
дес китабы — Къуран-ы Керимни алып, оны учь кере опе. 

Бойлеликнен, тюрк Султаны берген вадесини эда эте. 
Сагъ эли кесильген мимар исе башлагъан къуруджылы- 
гъыны сол элинен девам этип, сонъуна чыкъа... 

Мына сизге «Фатих Султан» джамисининъ къурулыш 
тарихы акъкъында ривает. 


Бу ривает Багъчасарай районы къасабасындан Алма 
озени бойлап кеткенде, ёл четинде ерлешкен «Азат» джа- 
мисининь имамы, урьметли Абаульбакьы Бостанджы эфен- 
дининь агъзындан эшитип, язылып алынды. 


ЗАЛЫМ ХАЛИФ 


Алтынджы асырларда мусульман дюньясынынъ энъ 
козьге корюнген абадан шеэри Багъдатта Хаджджадин 
адлы залым бир халиф укюм сюрген. О озь халкъына зулум 
япкъан шефкъатсыз залым укюмдар экен. Халифнинъ 
анасы эр Аллахнынъ куню онъа: «Огълум, сен не ичюн озь 
халкъынъа зулумлыкъ япасынъ, кимсенинъ хатирини сай- 
майсынъ», — деп эфкярлана эмиш... 

Куньлерден бир кунь халифнинъ анасы пек тарсыкъа, 
афакъанлана да, кене эвлядыны огютлей: «Джаным, огъ- 
лум, не вакъыткъа къадар сен Багъдат эалисине къылына- 
джакъсынъ, къарт-къуртнынъ джанына азар береджексинъ? 
Залымлыкъны быракъ, адамларгъа нисбетен раим-шеф- 
къатлы ол», - дей. 

— Ах, анам, анам, ель эсмесе, терекнинъ япракълары 
кьыбырдамаз, эр шейнинъ бир себеби ола, - деп, сарай- 
нынъ алтын пенджересини ача да, ёлдан кеткен бир адамны 
узурына чагъыра. Бу адамнынъ аякълары, эллери къор- 
къудан дыр-дыр къалтырай ве «Эджелим еткен кунь бугунь 
экен, Хаджджадиннинъ панджасына тюшкен адам сагъ 
къалмай», — деп тюшюне. Бу арада Багъдатнынъ халифи: 

— Эй, ёлджу, не эйкель киби къатып къалдынъ, къы- 
бырдамайсынъ. Къана, тез узурыма кель, бир шейден 
къоркъма! - дей. 

Ёлджу сакъына-сакъына сарайгъа кире, дос-догъру 
халифнинъ янына келе. Онынъ аякълары, къоллары даа да 
зияде дыр-дыр титреп башлай. 

Ёлджунынъ къансыз чересине, титреген вуджудына 
бакъкъан укюмдар: 

— Къоркъма, мен санъа азар бермем. Къана, айтчы, сен 
насыл ишнен огърашасынъ? — дей халиф. 

— Мен зейтюнджилик иле огьрашам. Зейтюнлерден май 
алам... 

-- Бир тонна зейтюнден не къадар ягъ чыкъа?! 

Ёлджу кене суальге догъру джевап бере. Халиф суаль 
артындан суаль ягъдыра ве бир зейтюнден не къадар ягъ 
чыкъкъаныны бильген сонъ, анасына чевириле де: 

— Ана бу адам озь ишини яхшы биле экен, атта бир 
зейтюнден не къадар май алгъаныны гизлемеди. Энди мен 


онъа башкъа суаль береджегим, - дей. 
— Къана, ёлджу, айтчы манъа, сен мусульмансынъмы? 
— Эбет, хан азретлери, мен мусульманым, — джевап 
бере ёлджу. 


— Ойле исе ислямнынъ къач шарты бар? 

Ёлджу учь, ёкъ, хан азретлери дёртми-бешми шарты бар, 
дей. 

— Сен догърусыны сёйле. Къач шартыны билесинъ 

Мусафир озюни къолайсыз алда ис эте. 

— Ана санъа, демек, ислямнынъ шартларыны кесен-кес 
айтып оламайсынъ, я? 

-- Шай алидженап азретлери. 

-- Я ислямда иман деген тюшюнджеден хаберинъ бармы? 

- Бар, улу хан азретлери, бар, - дей ёлджу. 

— Ойле исе, айтчы манһа, иманнынъ къач шарты бар? 

— Дёрт, ёкъ - беш шарты мевджут. 

— Бу суальге де сен догьру джевап берип оламадынъ, 
амма бир тонна зейтюнден башлап бир зейтюнден не къа- 
дар ягь чыкькһаныны биле экенсинъ. Лякин не ислям- 
нынъ, не иманнынъ шартларыны бильмей экенсинъ, сен 
джезагъа ляйыкъсынъ, лякин мен сени джезаламайджам, 
санъа бир афта муддет берем. Ислямнынъ эм де иманнынъ 
шартларыны билип келирсинъ, - дей де ёлджуны сарайдан 
озгъара. 

Сонъ анасынынъ козьлерине бакъып: 

-- Корьдинъми, анай, мен озь ишимни, вазифемни яхшы 
билем. Бу адам кендини мусульман сая, амма мусульман- 
лыкънынъ темелини - не ислямнынъ не де иманнынъ 
шартларыны бу ёлджу айтып оламады. Бойле адам дже- 
загъа ляйыкъ дегильми? Мен тыпкъы бойле адамларгъа 
зулумлыкъ япам. Ана! Къадыр Мевлям мени аселет дин- 
сиз, имансыз адамларны джезаламакъ ичюн Багъдатнынъ 
халифи этип тайинледи, - деди Хаджджадин, анасынынъ 
элини оперек. 


Бу ривает Багъчасарай районынынъ Алма бою Базар- 
чыкъ къасабасында ерлешкен «Азат» джамисининь имамы 
Бостанджы Абдульбакъы эфендиден язылып алынды. 


НЕФИС КЪУРБАНЛАРЫ 


Яз куньлерининъ биринде Иса пейгъамбер сеферге 
чыкъа. Ёлда онъа бир туджджар расткеле. Селям-келям- 
дан сонъ акъ, адалет, намус, ахлякъ паклиги акъкъында 
лакъырды эте-эте ёлларыны девам этелер. Баягъы ёл 
юрген сонъ ач олалар, ашамагъа истейлер. Иса пейгъамбер 
ёлдашына: «Мен шимди емек кетиририм, сен бу ерчикте 
мени бекле», -- деп чаршы бойлап кете ве бир тюкянда 

чибереклер обалангъан чанакъны коре. Арагьанымны бул- 
дым, деп бир табакъ чиберек сатын ала. Сайып бакъа - 
тамам он дане. Парасыны берип ёлдашынынъ янына ашы- 
къа. Кельгенинен табакъны туджджаргъа узата. Экиси 
уйлелик емекни ашайлар. Табакъта бир чиберек къала. О да 
Иса пейгъамбернинъ къысмети экен. Бу арада къайдандыр 
бир сес эшитильгендай ола. Иса пейгъамбер: «Мен шимди 
келирим», - деп еринден тура ве сес эшитильген тарафкъа 
кете. Анда-мында бакъа, чевре-этрафкъа назар ташлай, 
амма бир шей корьмей. Кене аркъадашынынъ янына келе. 
Бакъса, табакъ бом-бош. 

-- Эй, бейнадем, сен табакъта къалгъан чиберекни аша- 
дынһьмы? — деп сорай. 

— Ёкъ, ёкъ, ашамадым, ашамадым! - джевап бере 
базиргян. 

Олар сеферни девам этелер. Азмы-чокъмы юрелер, бир 
дагънынъ янына кельгенде, оглерине джейран чапып чыкъа. 
Экевлешип джейранны туталар, сонъ оны соялар да этини 
кебаб этип ашайлар. Джейраннынъ кемиклерини обачыкъ 
этип топлайлар. Иса пейгъамбер эллерини тёпеге котере- 
рек: «Эй, Юдже Раббим, бу айванны тирильт!» -- деп хитап 
эте. Аллахнынъ къудрети иле джейран тириле ве бир даа 
дагъ багърына чапып кете. 

«Мына корьдинъми, Яраданнынъ икметини. Бу тильсиз 
айвангъа джан берген Мевлям акъкъы, айт, табакътаки бир 
чиберекни сен ашадынъмы?» — деп сорай кене Иса пей- 
гъамбер. «Ёкъ, ёкъ ашамадым, мен ашамадым!» — текрар 
джевап бере туджджар. 

Олар сеферни кене девам этелер. Бу кереси оларнынъ 
огюнде бир озен расткеле. Иса пейгъамбер Танърыгъа: 
«Субхан Аллахым, эр ишлерде ярдымджысынъ, бизлерни 
аякъларымызны сылатмадан шу озенден кечир!» - деп 
ялвара. Эки ёлджунынъ аякълары сыланмай озеннинъ о 
бир ялысына насыл кечкенлерини дуймайлар. 

— Айт энди, сен табакъта къалгъан меним къысметинмни 
ашадынъмы? — деп сорай учюнджи кере Иса пейгъамбер. 

- Ёкъ. башкъа адам ашагъындыр, мен ашамадым! - деп 
джевап бере кене ёлдашы. 

Олар азмы-чокъмы месафе юрген сонъ, бир аланлыкъта 
токътайлар да тыныш алалар. Иса пейгъамбер огюндеки 
чакъыл ташчыкъларны бир ерге обалай, къолларыны коте- 
рип, ялвара: «Эй, ерлерни, коклерни, бутюн мевджутлар- 
нынъ екяне Султаны Джеллю-Джелялем! Бу ташчыкъларны 
алтын данечиклерине чевир!», — дей. 

Аллахнынъ кьудрети иле шу ташчыкълар темиз алтынгъа 
денелер. Иса пейгъамбер алтынларны учь къысымгъа боле. 
«Мынавы - меним пайым, бусы — сенинъ пайынъ, мына 
бусы исе чиберек ашагъан адамнынъ иссеси», - дей. 

-- Багъышланъыз, Иса эфендим, табакъта къалгъан бир 
чиберекни мен ашагъан эдим, - дей туджджар козьлерини 
алтынларгъа тикерек. 

— Айса, меним пайым да сенинъ олсун. Сен бу ерде 
бираз раатлан, мен достларымнен корюшип келейим, — 
лей пейгъамбер ве козьден гъайып ола. 

Арадан чокъ кечмей, къайдандыр эки айдут пейда ола. 
Олар учьке болюнген алтынлардан озь пайыны алалар. Бир 
маальде айдутларнынъ къарны ача. 

— Сен базаргъа бар да. бизге емек кетир! — деп зыкъар- 
лайлар айдутлар туджджарны. Не чаре, базиргян аш кьы- 
дырып чаршыгъа келе. Озю ашап тойгъан сонъ акъылына 
бир фикир келе. «Токьтаньыз, хырсызлар, мен сизге бир 
иш кесейим. Сизге зеэр ашаттырайым, алтынлар манъа 
къалсын», - деп тюшюне. 

Амма анавы эки айдут да озь аралары бу эрифнинъ 
башына чувал такъып алтынларны алырмыз, деп анълаша- 
лар. Бираздан сонъ туджджар хырсызларгъа зеэрленген 
емекни кетире. Айдутлар онынъ башына чувал кийдире- 
лер ве богьып ольдюрелер. Ольдюрген сонъ оны чувалдан 
чыкъарып, талдалы бир ерге джеседини созып къоялар. 
Ашагһанларынен олар да шу ерде серилип къалалар. 

Чокъкъа бармай Иса пейгъамбер де джемаатнен бу ерге 
етип келелер. «Ана, джемаат, бакъынъыз, дюнья малына той- 
магъанларнынъ алына. Олар нефис къурбанлары олдылар». 


Бу ривает «Азат» джамисининъ имамы Бостанджы 
Абаульбакьы эфендиден язылып алынды. 

БАЙЛЫКЪТАН ВАЗГЕЧЕМ 


Зенгиннинъ парасы, фукъаренинъ дуасы 
(Аталар сёзю) 


Къонакъбай кулюмсиреп: 

-- Бош лафларгъа сед чекейик де, акьыл-фикир башы- 
мызда олгъанда торунларымызгъа хатыра оларакъ бирер 
риваеттен бахс этейик. Бир даа не вакъыт, не заман корюш- 
мек, къонушмакъ къысмет олур, - деп мен сёзни Лёман 
агъагъа берем. 

-- Сейран эфенди, сен яшлыкъ чагъынъда да, шимди де 
чокъ лаф этмеге севмейсинъ, эки дегиль де, дёрт кере динъ- 
леп сонъ агъызынъны ачасынъ, достум, - хитап этти Лёман 
агъа, чаларгъан мыйыкъларыны бир къач кере сагъ элинен 
бургъулап, сонъ козьлюгини бурнуна эйидже ерлештирди. 

Эпимиз сусып, имамнынъ тёгерек юзюне, къалын чатма 
къашларына, маналы-маналы бакъкъан зейтюн козьлерине, 
ёлакълы кольмегине бакъып, «бу да насыл ривает экен», 
дие динълемеге ашыкътыкъ... Леман агъа джиддий тавурле 
агъызында юкъусырагъан «дертли къавалыны» джанлан- 
дырды. 

— Эфендилер, а-а-анавы къаяларгъа назар ташланъыз. 
Дерсинъ бир къач адам къабирден кимнидир чекип 
чыкъара... Иште, мен сизге шу къабирде яткъан шахс ким 
олгъаныны, анавы учь адам къыяфетиндеки ташлар да бай- 
нынъ учь огълу олгъаныны беян этейим, - деди о, кене 
бизге козь ташлап. 

Ичимизге, дерсинъ, насылдыр буз тюшкен киби олды. 
Черемизде олгъан денъишювни дуйгъан Лёман агъа исе 
«къавалына» сильтем берди. 

— Эвель заманларнынъ биринде бизим тюрлю-тюрлю 
эфсанелерге зенгин олгъан Буюк Къаралез коюнде айтувлы 
бир бай яшагъан. Койлюлер арасында иззет-урьмет къазан- 
гъан, фукъарелерге, мухтадж чокъ балалы къадынларгъа 

эр вакъыт ярдым эткен, хасталарны даим ёкълагъан, оксюз 
чоджукъларнынъ башларыны сыйпап, къувандыргъаны 
ичюн оны эр кес «бизим атамыз» дей экен. Кель заман, 
кет заман, бу зенгин хасталана. Алы, вазиети кунь-куньден 
феналашып бара. Экимлер онынъ дердине дерман буламай- 
лар. Байнынъ ашайджакъ ашы, ичеджек суву эп эксилип 
бара. Олюм мелеги Азраиль кельмезден эвель «юртнынъ 
атасы» огъулларыны, къомшуларны узурына давет эте ве 
оларгъа васиетини ачыкълай: 

- Эгер меним козьлерим юмулса, омюр бою топлагъан 
сермиямны, вариетимни ким меним янымда къабирде бир 
кунь ятса, онъа ярысыны беринъиз. Сиз шаатсынъыз. Мен 
де ахирет дюньямда окюнмеден, раат-раат ятарым, - дей. 

Байнынъ учь огълу, кьомшулар, сой-соплар: бу да насыл 
васиет олды я, ич бир масалда, анъылмагъан, еди руяда 


корюльмеген, эшитильмеген муамма? — дие айретте къа- 
лалар. 

Кими: - Къолу ачыкънынъ юзю ачыкъ, десе, даа бири: 
-- Элинде барлыкъ олды, якьынлары исе ят олды, - дие 
фысылдашып алдылар. Анджакъ, «Ата сёзюни тутмагъан, 
къартайгъандже онъмаз», -- дейлер. 


Арадан учь кунь кечкен сонъ Буюк-Къаралез «коюнинъ 
атасы» намлы бай ахирет дюньясына баш эгди, олюм мелеги 
вазифесини одеди. 

Бильхасса койнинъ эалисине мерхумнынъ сонъки васи- 
етини илян эттилер. Ич ким бу ишке разы олмагъан сонъ, 
койнинъ энъ четинде джампийген кичик бир эвчикте яша- 
гъан одунджы: 

- Мен разым! — дей ве хаялгъа дала. Етер бу куньге 
къадар чеккен мухтаджлыкъ яшайышым. Мен де бир бала- 
бан эв къурарым. Койде исе экинджи «ата» мен олурым. 
Шимди меним олгъаны оладжагъы эки къулач сыджымым, 
бир де токъал балтам бар. Койнинъ энъ фукъареси сайы- 
лам. Бир кунь къабирде ятсам, не олгъан, даянырым? Сонъ 
мен де хан киби сефа сюрерим, бол-сал яшарым... Дагъдан 
одун кетирип базарда саткъаным джаныма «такъ» этти... 

Бу эснада байнынъ огьуллары, шаатлар, энь якъын 
эш-достлары одунджыны да Буюк-Къаралез коюнинъ атасы 
яткъан къабирге ерлештирелер, комелер. 

Имам мульк суреси окъуй. Къабир тёпесинде турып тель- 
къын окъулгъан сонъ, эр кес байнынъ огьулларына, сой- 
сопуна Эмир Аллах айтаракъ, эв-эвлерине даркъала. Молла 
исе, мерхумнынъ догьмушлары иле байнынъ эвине келип, 
Ясин къыраат эте. Эв бикеси Эсма тизеге теселли изхар 
этиле... 

Мевта бакъый дюньясына дёнген сонъ, онынъ янына 
соргъу-суаль мелеклери - Мункир ве Некир келелер. 
Бакъсалар, не корьсинлер: олюнинъ къатында тири бей- 
надем созулып ята. Эки мелек бири-бирине бакъа да, 
хуляса чыкъаралар: «Бусы — бизимки, мына бу исе джаны 
вуджудында тип-тири мезаргъа комюльген. Не япмалы! 
Сёзсиз, суаль-джевапны да шу джанлы мевтадан башлар- 
мыз», -- дейлер. Шай этип, эки мелек эки тарафтан соргьу 
этип башлайлар: 

— Эй, шу къабирде тирилей яткъан бейнадем, сен 
мусульмансынъмы? 

— Эльхамдулиллях мусульманым. 

— Мусульманым демекнинъ манасы недир? 

Одунджы тюшюне-тюшюне догьру джевап бере. 

— Аллахны бир бильмек, Къуран-и Керимни ве азрети 
Ресуль Аллахны тасдикъ этмектир. 

— Не замандан берли мусульмансынъ? 

Одунджы тарсыкъа, терлей, пише, рахметли педеринден 
эшиткен ве хатырасында сакъланып къалгъан джевапны 
такъыштыра: 

— «Къалю беля»дан берли мусульманым... 

— Сени ким яратты? 

(А, бу суальни билем, билем, дее йылмайды «мевта») 

— Мени Аллах яратты! 

— Сен кимнинъ къулусынъ? 

— Аллахнынъ къулу олам... 

Одунджы текмиль шашмалай, башындаки къап-къара 
сачлары чаларып башлай, тили де зар-зорнен келимеге 

келе, ич-ичинден «ах» чеке. Ахрет суаллери исе бири-бири 
пешинден токътамай бурчакъ киби кьафасыны раатсызлай. 

-- Дининъ къайсы дин? 

— Диним Ислямдыр. 

-- Китабынъ анги китап? 

— Китабым Къуран-и Керимдир. 

— Къыбланъ недир? 

— Къыблам Кябе-и Муаззамдыр. 

— Кимнинъ несиби-неслинденсинъ? 

«Джанлы мевта»ны къабир сыкъкъан киби ола. О, эппеи 
вакъыт зорлукъ чеке, эфкярлана, сонъ акъыл-ферасетини 
топлай да кене къартбабасындан эшиткен келимени хатыр- 
лай да: 

— Мен Адем алейхисселямнынъ несилинден олам, 
джевап бере. 

— Пейгъамберимиз не ерде догьды ве шимди не ерде 
булуна? 

Одунджы эсини джояязды, баягьы вакьыт тюшюнди, 
берекет берсин, рахметли валидесининъ сёзлери шу дакъ- 
къада акъылына кельди. 

— Пейгъамберимиз Мекке шеэринде дюньягъа кельди. 
Элли яшындан сонъ, Мединеге хиджрет этти. Ал-азырда о 
Медине шеэринде «Равза-и Мутаххарасында» булуна... 

— Садакһа-хайыр, зекят, намаз-нияздан хаберинъ 
бармы? 

«Тири мевта» лям-мим деп оламай, джан чекише, козьле- 
ринден тамчылар тамлай. 

Бу ерде таньярыша. Одунджы исе Мункир ве Некирнинъ 
арды узюльмеген суаллерине базан догьру, базан яньлыш 
джеваплар бере-бере къабир азабындан къоркъа-къоркъа, 
азып-тоза, ихтияр алына кельгенини де сезмей къала, лаф- 
нынъ къыскъасы, анадан догъгъанына бинъ дефа пешман 
ола. Кене частына, яхшы Буюк-Къаралез коюнинъ шаат- 
лары, байнынъ учь огълу тамам озь вакъытында етишип 
келелер ве одунджы фукъарени къабирден чекип чыкъа- 
ралар. 

Онынъ огюне балабан бир бардакъ къоялар. Байнынъ 
огьуллары бир агъыздан: 

— Бу савут ичиндеки саф алтынлар сизинъдир. Сиз бу 
хазиненинъ шорбаджысы олдынъыз. Биз эпимиз шаатлыкъ 
этемиз. Сизинъ сёзюнъизнен ишинъиз бир олды. Сиз бир 
гедже мерхум бабамызнынъ янында яттынъыз. Эндики 
омюринъизни истираатта, кейф-сефа сюре-сюре яшар- 
сынъыз. Мухтаджлыкь не олгъаныны унутаракъ, бол-сал 
аят сефасыны сюререк яшамалысынъыз! — хитап эттилер... 

Одунджы исе байнынъ учь огьлуна, онынъ этрафындаки 
шаатларгъа кедерли назарле бакъып: 

- Ёкъ, йигитлер, ёкъ, ёкъ эфендилер, меним байлыкъта 
козюм ёкъ. Байлыгъынъыз озюнъизге къысмет этсин. Эки 
къулач сыджымым, бир де токъал балтам ичюн сабагъа къа- 
дар ахрет суаллерине джевап бердим, джан чекиштим. 

Эр кес одунджынынъ агъаргъан сачларына, тюрленген 
къыяфетине, агълай-агълай шишкен козьлерине бакъып, 
бир кунь ола шу фаний дюньядан эбедий дюньягъа дёне- 
джегини тшюнди... Одунджы адамларгъа козь кездирип: 

— Къадир Мевлям берген рызкъыма шюкюр эте-эте 
истикъамет этеджем. Биревнинъ мал-мулькюне, вариетине, 
багъ-багъчасына, арабаларына авесленмей, козь ташлама- 
дан озь манълай тер тамчыларымле къазангъан къысметиме 
шюкюр эте-эте къалгъан омюримни бир муслим оларакъ 
намаз къыла, къыла, элял тарзда ишлейджем. Биревлернинъ 
акъкъыны ич де ашамайджам, ялан, хата, къаба сёзлер айт- 
майып, мусульман киби эм яшарым, эм де олерим. 

— Аллах эшкьына, бу бардакъ энди бизим дегиль де 
сизинъдир. Бабамызнынъ васиетини бозмагъа акъкъымыз 
ёкъ. Эгер сиз бу саф алтынларны алмасанъыз, къабирде 
яткъан атамызны ынджыткъан олурсынъыз, - деди бай- 
нынъ огъуллары ве янында тургъан шаатлар да бир агъыз- 
дан. 

— Бу сизинъ акъкъынъыздыр, — деп сермияны одун- 
джыгъа теслим эттилер... 

Одунджы исе бардакътаки алтынларны чаресизлерге, 
оксюзлерге, чокъ балалы къадынларгъа, бакьувсыз къал- 
гьан бичарелерге, къартлар эвинде козьяшларыны юта- 
юта кене озь эвлятларынынъ такъдирлерини къайгъыргъан 
ихтияр ана-бабаларгъа пайлаштырып бере. 


КЪАРТИЙ 


Мен кенъ, сынъыры корюнмеген тарла бойлап ялынъыз 
бир озюм кете эдим. 

Бирден сырт тарафымда кимдир мукъайтлыкънен 
дуюлыр-дуюлмаз адымлар иле яваш-яваш кельгенини сез- 
дим... Бирев меним пешимден кельмекте. Артыма чевириль- 
дим — назарым урьян-пурьян либасле орьтюльген алчачыкъ 
бойлу, къамбырайгъан къартийге илишти. Куль ренкли 
чуллу кийимден къартийнинъ худжур къыяфети корюнди: 
бети сараргъан, бурюш-чурюш, агъызында тишлери къал- 
магъан. 

Мен онъа якъынлаштым... О токъталды... 

— Сиз кимсинъиз, къартана? Тиленджисинъизми? Мен- 
ден садакъа истейсинъизми? 

Къартий суаллериме сесленмеди. Мына о, къаршымда 
эйкель киби къатайып сес-солукъсыз тура. Мен къартий 
узерине эгильдим ве заваллынынъ эки козю де инджечик 
яры шеффаф перделернен къапатылгъаныны корьдим. Бу 
акъчиль шеффаф пердечиклер базы къушларда ола тур- 
гъан: олар — зарчыкълар къушларнынъ козьлерини кунеш- 
нинъ айдын нурларындан къорчалайлар. 

Лякин къартийнинъ козьлеринде олгъан шу перделер 
къыбырдамай, не ачыла, не де къапала... Бу алны сездикче 
бу байгъуш дымма сокъур экенини анъладым. 

— Утанманъыз, къартана, менден не истейсинъиз? — 
текрарладым суалимни. — Не ичюн мени такъип эте- 
синъиз? 

Амма къартий эвелькиси киби лям-мим демей, тек сакин 
вуджудыны тепреткендай олды. 


с ОНЕУ тт 


Мен юзюмни ондан чевирдим ве ёлума реван олдым. 

Мына кене артымда эвельки енгиль, сезилир-сезильмез 
бир макъамда кьулагьыма чалынгъан ымпыс-тымпыс адым- 
ларны дуям. 

— Текрар бу къадын! - бу фикир къафама окъ 
киби урулды. - Аджеба, о не ичюн манъа сюлюк киби 
япышты? — Анджакъ шу ань фикрен: бесе-белли о аджиз- 
лигинден ёлуны шашырмамакъ ичюн меннен бераберликте 
адамлар яшагъан ерге бармагъа ниетленедир, - тюшюн- 
дим озь башыма. — Э, э, эбет шай. 

Шай, амма насылдыр анълашылмаз раатсызлыкъ бутюн 
ой-фикирлеримни къаврап алды: бу къартий тек пешимден 
юрмей де, о мени къайдадыр итеклеп, мензильге догьрулай, 
кя сагъгъа, кя солгъа, мен истер-истемез онъа табий олам. 
Бунъа бакъмадан эп ёлумны девам этем... Тёвбе, огюмде 
тамам мен юрген ёлда бир шей сияра ве кенишлей... Насыл- 
дыр къоба... 

- Къабир? - ялкъ этти фикир къафамда. - Мына о 
мени къайда итеклей-итеклей алып келе? 

Мен бирден артыма чевирильдим.. Къартий мени 
эриштирген киби эп огюмде тура... Шек-шубесиз, о сокъур 
дегиль Мени коре. «Аякъдашым» къоркъунчлы, тёге- 
рек, ачувлы козьлерини менден узьмей... Дерсинъ бу бир 
йыртыджынынъ козьлери. Мен онынъ титис къияфетине 
якъынлаштым. Текрар демки сёнюк, джансыз пердечик- 
лер иле къапатылгъан козьлер, эльбетте, шу аджиз токъал 
назар... 

— Ах, аманым аман, -- ойгъа далдым мен, - бу къартий 
меним баш язым экен де. Инсан заты ич де къачып къуту- 
ламайджакъ такъдир! 

Эджельден къуртулчы бакъайым?! — ёкъ, аслы да къур- 
тулыш ё-о-къ. Бу насыл ферасетсизлик? Не олса олсун, 
тырышмакъ керек. Эр шей арекетке багълыдыр. 

Шу эснада ёлумны денъиштиреджек олуп, башкъа 
тарафкъа бурулдым, мензилимни денъиштирдим. 

Мен аджеле суретте аякъларыма къувет беререк арекет 
эттим... Анджакъ, енгильден-енгиль аякъ давушлары башта- 

киси киби сырт тарафымда эшитиле, артымда шатырдай, 
ымпыс-тымпыс якъынлай, эп якьын келе... Огде кене де 
мен корьген шу кьоркьунчлы чукьур. Не япмалы? 

Мен гьайрыдан дигер якъкъа бурулдым... 

Эй вах, текрар пешимден енгиль аякъ шатырдысы, огю- 
мде банаки къара къоба. Ёлумны не кһадар денъиштирсем 
де макъсадыма иришип оламадым, авджынынъ такъибин- 
ден къачкъан тавшан киби озюмни къайда атсам да эп бир 
эвельки манзара текрарлана бере! 

Токътачы! - дедим озь-озюме, — мен эджель кольге- 
сини алдатайым! Ич бир якъкъа кетмем! 

Шу ань ерге чёктим. Къартий исе — менден баягъы о 
якъта, артта, къатайып тура ве козьлерини менден алмай. 
Мен бир шей эшитмейим, амма онынъ янымда тургьаныны 
дуям. 

Бирден козьлериме авлакъта корюнген къара тамгъа 
манъа тараф йылан киби сюйрельмеге, якъынлашмагъа 
башлады! 

Танърым! Мен артыма чевирильдим. Къартанай козьле- 
ринен мени чельтей. Дос-догъру манъа бакъа тишсиз агъы- 
зында кинаели тебессюм... 

О манъа, - къачып къуртуламазсынъ! - деген киби 
бакъмакъта. 

И. С. Тургенев 
1876 с. 


КОРЮШЮВ 


Руя 


Руямда мен алчакъ сим-сия кокнинъ тюбюнде сюйрю 
ири ташлар иле толып-ташкъан кенъ, там-такъыр чёль бой- 
лап кете экеним. Ташларнынъ арасындан дживанкъашла- 
нып кестирме ёл корюне. Мен шу ёлчыкътан къайда ве не 
ичюн шашмалап кеткенимни бильмей экеним... 

Бирден огюмдеки ёлчыкънынъ тар сызыгъында телли 
булутчыкъкъа бенъзеген бир шей пейда олды... Мен дикъ- 
къатле бакътым: булутчыкъ далфидан бойлу, акъ антер кий- 
ген, инджечик белинде йылыравукъ къушагъы олгъан бир 
къадынгъа чевирильди... О адымларыны тезлештирип, мен- 
ден эп узакълашмакъта. 

Мен онынъ юзюни корип оламадым, сачларыны биле 
байламадым: олар далгьалы басма ичинде гизленген эди- 
лер: мен бутюн вуджудымнен онынъ пешинден кетем. О 
манъа алемден бам-башкъа олып корюнди... Мен илле онъа 
етмелим, айнурлы юзюне, сырлы козьлерине бакъмакъ 
борджлум... Теэссюфлер олсун ки, мен насыл давранмайым, 
о менден тездже арекет эте, кеткен сайын менден узакъ- 
лаша. Нафиле ашыкътым, эписи бир онынъ пешинден къу- 
вып еталмадым. Затен бахтыма, ёлнынъ огюнде конделен 
яткъан ялпакъ кенъ бир таш корюнди... О, къадыннынъ 
ёлуны къапатты. 

Къадын бу таш янында токътады... Мен исе къувангъа- 
нымдан титреп, санки башы еди къат кокке тийген къара 
севда киби, къоркъмайып янына чапып бардым. 

Мен ич бир сёзчик айтып оламадым... Къадын яваштан 
манъа чевирильди... Не къадар бакъсам да онынъ козьле- 
рини корип оламадым. Олар юмукъ эдилер. Онынъ череси 
урбасы киби ап-акъ, чыплакъ эллери арекетсиз алда омуз- 
ларындан ашагъы саркъкъан эдилер. Дерсинъ, о, таш киби 
къатып къалгъан: къадын бутюн вуджуды иле, юзюнинъ эр 
бир чизгисинен бир мермер эйкельге бенъзей эди. 

О, яваштан вуджудынынъ ич бир мучесини къыбырдат- 
майып, артына чевирильди ве шу ялпакъ ташнынъ ичине 
синъип кетти. 

Мына, энди мен де онынъ янында чапкъа узанып, танъ- 
рысына ибадет эткен адам киби, эллеримни коксюме къа- 
вуштырып, къабир устюндеки путкъа бенъзеп ятам. Бир 
ань кечер-кечмез къадын еринден къалкъып, ёлуна реване 
олды. 

Мен онынъ артындан чапмакъ истедим, лякин къыбыр- 
дап оламадым. Коксюмдеки эллеримни биле айырып ола- 

мадым, ялынъыз онынъ пешинден бакъып, озюмнинъ 
эфкярлы дуйгьуларымнен янгьыз къалдым. 

Бу вакъыт къадын бирден артына чевирилип бакъты, мен 
онынъ джанлы бет симасыны, парылдагъан нурлу козьле- 
рини корьдим. О, кулюмсиреди... Сес-солукъ чыкъармады. 
Гуя: «Эй, ашыкъ, тез тур да яныма кель», дейджек ола. 

Амма мен бу сефер де къыбырдап оламадым. Меним бу 
чаресиз алымны сейир эткен ёсма, кене бир дефа кулюм- 
сиреп, менден узакълашыркен, башчыгъыны теэссюф иле 
саллады ве шу вакъыт сачларыны къапатып тургъан акъ 
басма ерине кичкене гуллерден япылгъан гульчембер пейда 
олды, ве этрафкъа алтын шавлелерини сачты. 

Мен чёль ичинде, къабир ташы устюнде къыбырдамай, 
сес-солукъ чыкъармай яныгъымнен янгъыз къалдым. 


И. С. Тургенев 


ШАРКЪ ЭФСАНЕСИ 


Багъдатта алемнинъ кунеши деген шерефли, улу Джаф- 
фар эфендини ким бильмей дейсинъиз?!. 

Чокъ йыллар эвельси, о тамам деликъанлы олгъан 
чагъында мына бойле вакъиа олып кечкен эди. Джаффар 
Багъдатнынъ дживарларында кезинип юре эди. 

Бирден онынъ сезгир къулагъына насылдыр богъукъ 
фигъан эшитильди: кимдир джан аляметинен ярдымгъа 
чагъыра эди. Джаффар озюнинъ акьрандашлары арасында 
акъыл-ферасети иле айырылып тура эди. Талий онъа инса- 
ниетли къальб эдие эткен. Затен о озюнинъ кучюне ишана 
ЭДИ. 

Джаффар богъукъ сес эшитильген тарафкъа ашыкъты. 
Бакъса не корьсин: эки айдут меджалсыз бир къартны 
шеэрнинъ исарына ныкътап, оны тонай эди. 

Йигит аман къылычыны къынындан чыкъарып, айдут- 
ларнынъ устюне атылды: бирини гебертти, экинджисини 
исе къувып йиберди. Олюм панджасындан аман къалгъан 

факъыр къуртарыджысынынъ аякъларына йыкъылып, 
онынъ джуббесининъ этеклеринден опьмеге башлады ве 
еринден къалкъып хитап этти: 

— Огълум, сенинъ бу эйилигинъни бахшышсыз къал- 
дырамам. Сен меним тышкъы корюнишиме бакъма. Мен 
четтен факъыргъа ошасам да, асылында мен адий бичаре 
дегилим. Ярын танъда шеэрнинъ буюк базарына кель: сени 
шадырван огюнде беклерим. Сен меним сёзлеримнинъ кер- 
чек олгъанына икърар олурсынъ. 

Джаффар ойгъа далды: «Бу адам тышкъы къыяфетинден, 
эбет, факъыргъа бенъзей, лякин аятта эр шей ола билир. 
Айды барып бакъайым, не олур экен?» Сонъ: 

— Яхшы, къартым, келирим, - деди. 

Ихтияр онынъ козьлерине бир даа тикилип бакъты да, 
ёлуна реване олды. 

Айланыр куню танъ агъаргъанынен, Джаффар шеэр 
базарына ашыкъты. Ихтияр исе, шадырваннынъ янында 
оны сабырсызлыкънен беклей эди. Сес-солукъ чыкъар- 
майып о, йигитнинъ къолундан тутты, пек буюк олмагъан, 
чевре этрафы юксек исарнен сарылгъан бир багъчагъа 
алып кельди. Бу багъчанынъ ортасында, ешиль аланлыкъта 
аджайип бир терек осе эди. О къара сельбиге бенъзей: тек 
онынъ япракълары мас-мавы тюсте эдилер. Кокке узангъан 
индже пытакънынъ устюнде учь алма: бири орта аджимде, 
армут шекилинде, сют киби беяз; экинджиси, балабан, тома- 
лакъ къырмызы тюсте; учюнджиси исе кичкене, бурюшик 
сарылтым тюсте. Ель эсмесе де терек яваштан шувулдай, 
дерсинъ о джамдан япылгъан: терек мусафирнинъ якъын- 
лашкъаныны дуйгъан киби корюне. 

- Къана, огълум! - сёз къатты факъыр. -- Бу мейвалар- 
нынъ арасындан джанынъ истеген союны къопарып аша ве 
шуны да биль ки, акъ союны ашасанъ - эр кестен акъыллы 
олурсынъ; къырмызы алманы ашасанъ -- еудий Ротшильд 
киби зенгин олурсынъ; сары алманы ашасанъ - къартча 
къадынларнынъ козьлерине яхшы корюнирсинъ... Давран 
огълум!.. Чокъ тюшюнме, бир сааттен сонъ мейвалар сола- 

джакълар, терекнинъ озю исе ернинъ астына кирип, козь- 
ден гьайып оладжакъ! 

Джафер ойгъа далды. «Насыл япсам экен?» деди о 
яваштан сесини чыкһарып, кендисинен акъыл танышкъан 
олып. 

— Къарардан зияде акъыллы олсанъ — яшамагъа исте- 
мезсинъ; адамлардан бай олсанъ — сени мытлакъа пакъыл- 
ларлар; яхшысы учюнджисини — бурюшкен союны узип 
ашайым! 

О, шай да япты: янында оны сейир этип тургъан ихтияр, 
джан-юректен кульди ве: 

— Эй, улема йигит! Сен пек догъру яптынъ! Санъа акъ 
алманынъ не кереги бар? Сен шай да Соломондан акъыллы- 
сынъ. Къырмызы алма да санъа керекмей... Онсыз да зен- 
гин олурсынъ. Зенгинлигинъе де кимсе пакъыллыкъ этмез. 

— Къартым, — деди Джафар, — Танърынынъ инаетли 
векили олмуш халифнинъ анасы не ерде яшай, манъа 
айтынъыз. 

Къарт седжде этип, деликъанлы йигитке ёл косьтерди. 

Багьдатта - алемнинъ кунеши деген шерефли, намлы 
улу Джафар эфендини ким бильмей дейсинъиз? 


И. С. Тургенев 


БАБА КЪАРГЬЫШЫ 


Багъчасарай районындаки Къаралез коюне ёлу тюшкен 
адам тюкян янында токъталып, тёпедеки дагъларгъа бакъ- 
къанда, онынъ козьлерине «Келинге бенъзеген таш»нынъ 
артында сыра-сыра арабаларны анъдыргъан ташлар ве 
ташларнынъ да артында тувар бичимли къаялар корюнир. 
Аджеба, бунынъ сыры неде экен, деп тюшюнгендирсинъиз, 
эбет... 

Орта асырларда Къарасувбазар шеэринде бутюн ешиль 
адагъа намы кеткен бир бай яшагъан. Байнынъ эсапсыз 
ат йылкъылары, къой сюрюлери, девелери ве туварлары 

олгъан. Оларны бакъкъан чобанлары да чокъ экен. Бун- 
дан да гьайры бу зенгиннинъ дар дюньяда екяне къызы 
олгъан. Къары-къоджа эвлядыны ынджытмай осьтюре, 
джаны истеген шейни алып берелер, ондан ич бир шейни 
къызгъанмайлар. Къыз гъамсыз-къасеветсиз, ич бир шейге 
ихтияджы олмай осе. Йыллар кече, о, айнынъ он дёрти 
киби ачыла, дюльберлеше. Къарасувбазардан, онынъ дёрт 
кошесинден чокъ къудалар келе. Кельмеге келелер, амма 
къыз ич бирине разылыкъ бермей. Гонълюне яткъан сою 
бу шеэрде тапылмай. Яз куньлерининъ биринде къадимий 
Багъчасарайнынъ Къаралез коюнден къудалар келелер. 
Олар оладжакъ киевни де аткъа отуртып, шу ёсмагъа кось- 
термек макъсадында озьлеринен берабер байнынъ эвине 
келелер. 

Къыз къар киби акъ ренкли атнынъ устюнде дедиль отур- 
гъан къумрал къалпакълы, сим-сия мыйыкълы, къара къаш, 
зейтун козьлю деликъанлы йигитни бир бакъкъанда бегене. 
Йигитнинъ де юрегине атеш тюше. Къудалар той кунюни 
анълашып Къаралезге къайталар. Байгъа той япмасы не 
я, о пек балабан азырлыкъ коре. Екяне кьызымыз бахтлы 
олсун, ич бир шейден зорлукъ чекмесин, деп мал-мульк- 
тен гъайры, къыркъ дане арабагъа къызнынъ джиезлерини, 
бахшышларыны юклей. 

Халкъ тилинен «бинъ йыллыкъ дестан олсун» дегенлери 
киби, ана-баба буюктен-буюк той япып, къызны озгъа- 
ралар. Арабалар келиннинъ артындан яваш-яваш кете- 
лер. Давул-зурналар да ёл бою эп чалына. Бу арада бай- 
нынъ акъылына, ёкъ къарысына бир фикир келе: «Токъта, 
токъта, я бу меним дар дюньяда бир къызым ана-бабанынъ 
разылыгъыны алмай кетти де. Не олды экен, насыл эксик- 
лигимиз бар экен», — деп шу дакъкъасы той арабалары кет- 
кен тарафкъа векиль ёллай. «Тез къызымызнынъ пешинден 
етиш. Оны ёлундан къайтар. Не себептен о меним разылы- 
гьымны алмай, эвимден кетти? Айт, артына къайтсын, 
ана-бабанынъ разылыгъыны алсын», - дей. Векиль Къа- 
ралез дагьлары янында келиннинъ файтоныны токътата. 
«Келин, мени санъа бабанъ аджеле ёллады. Сен не ичюн 

онынъ разылыгьыны алмай чыкътынъ?» — деп сорай. Къыз 
озюни сыкъмай: «О да насыл разылыкъ истей? Макъасым- 
нынъ къапы ёкътыр, окълавымнынъ къыны ёкътыр!» — 
деп джевап бере. Векиль атылгъан окъ киби Къарасувбазар 
шеэрине къайтып келе. Къызнынъ бабасы да ёлда векильни 
дёрт козьнен беклеп тура. Келеяткъан атлыны корьген 
бабасы ич-ичинден ынджына. Векиль байгъа меселени 
анълата: «Къызынъыз манъа шай деди: «Бабам эр шейни 
бермеге берди, лякин макъасымнынъ къапы ёкътыр, окъла- 
вымнынъ къыны ёкътыр. Не ичюн разылыкъ берейим?» - 
деген сонъ дос-догъру артыма къайттым, бунъа не дер- 
синъиз эфендим?» 

«Вай-вай-вай! Таш юрек экенсинъ, къызым, баре 
башкъаларнынъ да бойнуны урма, кеткен ёлунъда таш 
кесиль», -- деп къаргъай бабасы. 

Аллахнынъ эмири иле шу Къаралез дагъларында бай- 
нынъ екяне къызы ташкъа чевириле. Адамар арасында 
«Таш келин» акъкъында ривает бойле пейда ола. Бабанынъ 
къаргъышыны дегиль де, алгьышыны алмакъ керек. Буны 
яш келинлер бильмели. Ана-бабанынъ разылыгъыны алма- 
гъанлар о дюньяда да, бу дюньяда да бахытлы олмазлар. 
Шунынъ ичюн де «Ана-баба разы - Аллах разы» деген 
икметли сёзлерни унутманъыз. 


Бу риваетни 1929 сенеси Франдорф районы Монта- 
най коюнде догъгъан, ал-азырда Багъчасарай районынынъ 
Базарчыкъ (Почтовое) коюнде яшагъан Энвер агъа Исля- 
мовдан язылып алынды. 

( 29 МАСАЛЛАР СС ) 


БЕШ КАПИКЛИК МЫШЫКЪ 


Джума намазыны къылып, дин къардашларыма: «Аллах 
къабул этсин, ич биримизни Танърым ибадеттен, дост- 
лукъ, бераберлик, бирликтен айырмасын», — деп Алма 
боюнда ерлешкен «Азат» джамисинден чыкътым да, эвиме 
Өл алдым. Бу арада джами къаршысында яшагъан Дилявер 
къардашым мени токътатып: «Къадыр оджа, бир дакъкъа 
вакътынъызны алсам, олурмы?», — деп хитап этти. 

-- Бир дакъкъа дегиль де, сеннен бир саат къонушмагъа 
азырым, къардашым, -- дедим онъа. 

-- Сизге якъында олып кечкен бир адисени тариф этмек 
истейим. 

-- Лютфен, динълейим, -- дедим дикъкъат иле йигитке. 

-- Кечкен афта анамнен Усеин агъам мышыгъымызны 
яры олю алында эвге алып кельдилер. 

— Я не ичюн олю алында дейсинъ? 

-- Усеин агъам Шерифимизни учь афта эвель Семашко 
адына джумхуриет хастаханесининъ чет бир кошечигинде 
тургъан пиляке ташнынъ устюнде къалдырып кельген. Ара- 
дан учь кунь кечкен сонъ анам тюш коре. Руясында мышы- 
гъымыз ич бир якъкъа кетмей, кене шу пиляке ташнынъ 
устюнде отура экен. Айван инсан тилинде: «Мени бу ерден 
алып къайтынъыз, бувханенинъ (парник) ичинде олгъан 
чечеклерге, гуллерге бир даа токъунмам», деп ялваргъан. 
Анам тюшюни Усеин агъама айткъан. Агъам: «Олмайджакъ 
масал, айван да инсан тилинде сёйленирми, оладжакъ шей 
дегиль. Тюш яландыр, анай», — деген. 

Арадан эки афта вакъыт кече. Усеин агъамнынъ ёлу кене 
о хастахане тарафкъа тюше. Агъам, токътачы, анамнынъ 
корьген тюшюни тешкерип бакъайым, деген. «Жигули»сини 
токътата да, Шерифни быракъкъан ташнынъ янына ашы- 
къа. Бакъса, не корьсин - мышыкъ азгъан, тозгъан, тек 
кемиклери къалгъан. Зар-зорнен нефес ала экен. 

Усеин агъам яваштан эгилип, айванчыкъны таш устюн- 
ден ала да, «Жигули»сине алып келе. Ёл четинде олгъан 
эрзакъ тюкянындан колбаса сатын ала. Шерифнинъ мына- 
мына килитленип къаладжакъ агъзына тута. Айван о къа- 
дар меджалсызлангъан ки, агъзыны ачмагъа биле такъаты 
етмей. Усеин агъам колбасанынъ бир четини чакъысынен 
кесип, уфачыкъ бир кесечикни зорнен агъзына тыкъа. 

-- Адам заты ашамай, ичмей учь афта даянмаз, амма 
бизим мышыгъымыз даянгъан. Мен бир шейге тааджипле- 
нем, я не ичюн бу айван ачлыкътан оледжегини биле-биле, 
озюне къысмет арамагъан. Этрафында не чокъ - сычан 
чокъ. Тутып ашаса олмаз эдими? — деп икяесини екюнледи 
Дилявер. 

Бу эснада бабамдан эшиткен бир масал акълыма тюшип, 
оны Диляверге икяе эттим. 


Эвель заманда Солхат шеэринде яшагъан туджджарлар 
Ифрит дагънынъ дживарында ерлешкен абадан шеэрге 
барып, озь малларыны сатаджакъ, андан исе Солхатта тан- 
сыкъ олгъан малларны кетирмеге азырланалар. Шеэрлилер- 
нинъ чокъусы керванбашы Сафет акъайнынъ узурына келе, 
манъа бойле джуббе, манъа сахтиян чызма, манъа исе алтын 
йиплернен нагъышлангъан кисе сатын алып кель, деп сыма- 
рышлар япып парасыны берелер. Шеэрлилер арасында энъ 
къарт, къумрал къалпакълы, аякъларында бугъа терисинден 
тикильген чарыкълар, башындаки сачлары, сумек бурны- 
нынъ астындан тёпе дудагъына саркъкъан мыйыкъларына 
чокътан чал тюшкен Ариф акъай джебини къарыштырмай. 

— Я сиз, Ариф эмдже, бир шей сымарламайсынъызмы, - 
дей керванбашы. 


> 267 © 


— Олян, Сафет, къардашым, джебимде олгъаны-оладжа- 
гьы тек беш капигим бар. Беш капикке ич бир шей сатын 
аламазсынъ, ёлунъдан къалма, къардашым, - фысылдай 
къарт. 

— Беш капик де парадыр, сиз шу беш капикни манъа 
беринъиз, къысмет олса, сизге де бир бахшыш кетире- 
рим, - дей Сафет акъай. 

Ариф къарт къалтырагъан сагъ къолунен эски джуббеси- 
нинъ ич тарафыны къармалап, беш капикни туджджаргъа 
узата. Не исе девелер керваны ады анъылгъан шеэрге ёл 
ала. Бир ай ёл юрип, мензильге етелер. Шеэр чаршысында 
Сафет акъай бир яш къызчыкъны коре. Онынъ дикъкъа- 
тыны джельп эткен къызнынъ къучагъында яткъан чубар 
мышыкъ Эди. 


— Къызым, сен бу мышыкъны сатасынъмы шу? - деп 
сорай керванбашы 
-- Сатам, сатам, эмдже, -- дей къызчыкъ. 


- Я айванчыкънынъ фияты не къадар?! 

— Беш капик берсенъиз, мышыкъ сизинъ олур. 

Сафет акъай Ариф къартбабайдан алгъан беш капикни 
аман кисесинден чыкъарып, къызгъа узата. Къызчыкъ къу- 
вана-къувана эвлерине чапып кете... 

Узун лафнынъ къыскъасы, Солхаттан кельген тудж- 
джарлар бу шеэрде озь малларыны яхшы парагъа сата ве 
озьлерине керек, Къырымда пек мот олгъан маллар сатын 
ала, девелернинъ сыртларына юклей де, озь ана-юртуна ёл 
алалар. Бир афта дагълыкъ, ташлыкъ ерлерни кечерек, бир 
койге етип келелер. Энди, достлар, шу койде геджелермиз, 
дей керванбашы туджджарларгъа. 

Койнинъ энъ зенгинлеринден бири яшагъан эвде муса- 
фир олалар. Сафет акъай кой имамынынъ эвинде къонып 
къала. Мышыкъны исе яткъан одасына йибере. Саба эр кес 
уяна. Имам да «бисмилляхир рахмани рахим» деп тёшегин- 
ден къалкъа. Бакъса не корьсин. Эр тарафта ольген сычан, 
сычавуллар ята. Имам аман сандыгъыны ача да, падиша- 
ларнынъ устюни яраштыраджакъ яп-янъы бир джуббе 

чыкъара, озю даа киймеген сахтиян чызмаларны ала, олар- 
гьа бир кисе де саф алтын кьошып Сафет акъайгъа узата. 

— Сагь ол, мусафир, сен бу арам кемириджилернинъ 
акькьындан кельгенсинь. Мышыкъны мында къалдырып 
кетсе, - деп ялвара къонакъбай. 

Ниает, эки афтадан зияде Өл юрип, туджджарлар Солхат 
шеэрине сагь-селямет аякъ басалар. 

Туджджарларгъа пара берип, керекли маллар сымар- 
лагъан шеэрлилер давул-зурналар чалдырып керванны 
къаршылайлар. Къаршылагъанларнынъ арасында алчакъ 
гонъюлли, чокъ лаф этмеге севмеген, сумек бурунлы ихтияр 
корюнмей. Туджаджарлар давулджыларгъа, зурна чалгъан 
усталаргъа, шеэрлилерге тикилип бакъсалар да, къарт ёкъ, 
кельмеген. 

— Я Ариф къарт хасталандымы ёкъса? О не ичюн кель- 
меди, онынъ «богъчасы», аладжакъ бахшышы эпинъизинъ- 
кинден зиядедир, - дей Сафет бей. 

— О сагь-селямет, эвинде Къуран окъуп отура, - дже- 
вап бере шеэрлилерден бириси. 

Туджджарлар кетирген малларыны кенди тюкянларына 
ерлештирелер. Керванбашы Сафет бей Ариф къартнынъ 
«пайыны» тюкянына кирсетмей. Озь шейлерини бештах- 
таларгъа ерлештире, сонъ тюкяннынъ къапысына балабан 
килит аса да, элине четте тургъан богъчаны алып, Ариф 
къартнынъ эвине ашыкъа. Бизим ихтияр исе берген беш 
капигини чокътан унуткъан, атта бир шейлер алырым деп, 
умют де этмей... 

Къушлыкъ вакъты ихтияр энди абдест алайым деп, къо- 
луна къуманчыгъыны алгъанда кимдир: 

-- Ариф эмдже, Ариф эмдже, - деп чагъыра. Эв саиби 
къуманчыгьыны алгъан ерине къоя да, къапыны ачып, 
азбаргъа козь ташлай. Бакъса не корьсин - къаршысында 
кератнынъ устюнде бир адам отура. 

— Ариф эмдже, мени танымадынъыз, гъалиба. Мен кер- 
ванбашы Сафет, дин къардашынъыз олам, - дей ат устюн- 
деки адам. 

— А-ааа, сенсиньми, къардашым? Тюш аттан, буюр бир 
фильджан къавеге, - давет эте кьонакьбай мусафирни. 

Елджу аман аттан сычрап тюше, дёртаякълы достуны 
ёлнынъ четинде оськен сельби терегине багълай да, сал- 
макълы богъчасыны алып Ариф къартнынъ артындан эвге 
кире. Киргенинен богъчаны ача да: 

— Буларны сиз берген беш капикке «сатын алдым», - 
дей кулюмсиреп. 

— Олмайджакь шей, къардашым, мен бу шейлерге 
токъунмайджам. Къайдан кетирген олсанъ, анда алып кет. 

Бу лафлардан сонъ Сафет бей башына кельген сергу- 
зешт маджераны олгъаны киби тарифлеп башлай. Эв саиби 
онынъ лафыны болип: 

— Ёкъ, ёкъ, алмайджам, весселям! — деп богьчаны муса- 
фирнинъ къолуна туттыра. 

Сафет бей де инат, бир сёзлю, дегенинден таймагъан 
инсан экен. О, сесини юксельтерек: 

-- Бу яшыма кельгенге къадар мен биревнинъ акъкъыны 
ашамадым, эм эндиден сонъ да ашамам. Озь малынъызны 
алынъыз, - дей кестирип ве беш капикнинъ тарихыны анъ- 
лата: — Иште, бизим керван геджелеген о дагънынъ къы- 
бла тарафында ерлешкен койчикте мышыкъ айваны ёкълу- 
гъындан, сычавуллар, сычанлар эр шейни кемире, хараплай 
экен. Мен бир къызчыкътан сиз берген беш капикке 
мышыкъ сатын алдым. Бу айван кемириджилернинъ душ- 
маны. Адамларнынъ исе энъ якъын, садыкъ досту, - дей 
керванбашы къартнынъ «пайыны» къайтарып... 


Керчектен де, мышыкъ олсун, копек олсун, бу айван- 
ларнынъ адамларгъа япкъан хызметлери, эйиликлери акъ- 
къында юзлердже, бинълердже икяелер язылгъан. Эм даа 
язылыр. Масаллар да керчектен де олып кечкен вакъиа- 
лар эсасында уйдурыла, эр бир масалджы садыр олгъан 
адиселерни озюнджесине «ильванлай», яраштыра, чешит 
левхаларнен зенгинлештире, окъуйыджы, динълейиджи- 
лерни эглендире, зевкъландыра. Дейджегим, мышыкълар- 

гьа, копеклерге пек дикъкъатлы олмакъ керек. Тюшюн 
де бакъынъыз, Дилявер къардашымызнынъ агъасы Усеин 
быракъып кеткен мышыкъ бир шей ашамагъан, ичмеген, 
саиби оны таш устюне насыл отуртып кеткен олса, шу алда 
да кенди шорбаджысыны беклеген. О тек онынъ берген 
ашыны ашап, тек онынъ берген сувуны ичип алышкъан. 
Озьджесине: «Ольсем, олерим, амма ят адамнынъ элинден 
не ашарым, не ичерим», дегендир даа... Эшиткениме коре, 
шимди Шериф кене эвельки алына кельген. Кене сычан- 
ларны, сычавулларны тутып, парчалай экен. 

Сиз де, азиз окъуйыджылар, мышыкъ, копек киби тильсиз, 
сучсыз айванларнынъ къадрини билинъиз. Оларны быракъ- 
май, озь явруларынъызны бакъкъан киби бакъынъыз. 


КУЧЮК КЕЛИН 


Эвель заманларда Ор-Капы тарафларда бир джарис 
къадын яшагъан экен. Онынъ бойлары етишкен учь огълу 
олгъан. Баарь кече, мына яз мевсими де етип келе. 

Къадын башта буюк огълуны эвлендире, сонъ ортан- 
джысына да той-дюгюн япа. Тойдан сонъ бир къач афта 
кечер-кечмез къайнана келинлерине истегени къадар 
къылынып башлай: де буюк келинининъ сыртына эшекке 
отургъан киби отура, азбарыны сипирте. Эм сипирте, эм 
де таякънен йымшакъ ерине урып зевкълана. Шай этип, о, 
невбетнен эки келинине де кунь ярыгъы косьтермей. 

Огъланлары исе сабадан акъшамгъа къадар чёльде тер- 
леп-пишип ишлейлер ве ич бир шейден хаберлери олмай. 

Джарис къадыннынъ аскъысыны, къылынувыны къом- 
шулар дуялар. Шу этрафта яшагъан атик къыз келинлерни 
аджый, амма оларгъа ярдым этип оламай. Къомшу къадын- 
лар бу атик къызнынъ эвине келип ялваралар: «Тек сен бу 
джарис къайнананынъ акъкъындан келирсинъ, биз шимди 
онынъ эвине барып, сени макътармыз. О сени кендже огъ- 
луна келин этип алыр, сонъ сен оны инсанлыкъ алына кети- 

ре-кетире тербиелерсинъ», — дейлер. Къыз о къадыннынъ 
кендже огълуны чокътан бегенгени ичюн разы ола. Чокъкъа 
бармай къомшу къадынлар джарис къайнананынъ келин- 
лерине де анълаталар. Шу койде къудалыкъ япып юрьген 
къадынны къомшулар анда къуда этип ёллайлар. Къадын 
озь унерини яхшы бильгени ичюн, къайнананы къолайлы- 
кънен къандыра. Къыш мевсими кельмезден джарис къа- 
дын учюнджи огълуна да севген ёсмасыны той-дюгюн этип 
алып бере. Арадан бир афта кече. Эки келиннинъ сабыр 
савутлары къырыла. Яш келинге: «Сен бизни алдаттынъ, 
сёзюнънинъ устюнден чыкъмадынъ», — дейлер. О исе: «даа 
эрте, абдыраманъыз, меним ишиме киришменъиз», - дей. 

Огъланлар, эвелькисидай, чёльде берекет асрайлар. 
Ана-къайнана исе эгленмекни девам эте. Келинлер къо- 
джаларына шикяет этмейлер. Бир куню яш келин энкъас- 
тан агъламагъа башлай. Къайнанасы: 

- Вай къызым, не агълайсынъ? — деп сорай. 

Келин чырайыны экшитип: 

— Анай, огьлунъыз мени тазирледи: не ичюн анамны 
Аудуларынъ киби аркъанъа котерип юрьмейсинъ? Сен 


анамны урьмет этмейсинъ, севмейсинъ, - деди. 

— Вай, балам, шунъа агълайсынъмы? Ярын тамам сенинъ 
невбетинъ эди. Азыр ол, сипирткинъни де азырла, - дей 
къайнана. 

-- Мен сипирткини энди азырлап къойдым, къана устюме 
ерлешинъ, - дей кучюк келин. 

— Шай олса, агьлама, - деп джарис къайнана, элине 
таяк алып, атик къызнынъ сыртына отура. 

Къыз: 

— Мен чабик-чабик сипирем, яхшы отурынъыз, озю- 
нъизге мукъайт олунъыз, анай! - деп тенбиелей ве сыр- 


тына сопа алып отургъан къайнанасыны о якъ, бу якъ 
юварлата, аякъларыны сыкъып тута, джарис къадыннынъ 
азбар четиндеки таш-къаяларгъа ныкътай, эсини кеткизе. 
Тербие «дерсинъден сонъ» къайнаны учь келин котерип 
эвнинъ тёрине яткъызалар. 

Буюк келин: «бу менден, ортанджы келин де - бу мен- 
ден, кучюк келин де сырадан къалгъаным - ольгеним- 
янгьаным» деп къайнанасынынъ астына миндер тёшей. 

Айт-уйт эткендже, чёльде, ишлерини битирип, учь огълу 
да келип чыкъалар. Эвге кирелер, оларнен берабер къадын- 
лары да ичери сокъулалар. Тамам бу эснада ананынъ юмул- 
гъан козьлери ачыла... 

— Анай, анай, сизге не олды я? — сорай огъуллары. 

Анасы келинлерге ишмар эте де къалтыравукъ элинен 
кучюк келинни «ы, ы» деп диварларны косьтергенде, буюк 
келинлер: 

-- Вай, анамыз яш келинни пек севе, дивардаки килимни 
онъа беринъиз, дейдир. Яхшы, яхшы, аначыгъымыз. 
Килимни кучюк келинге берирмиз, - дейлер. 

Анасы кене эллерини юмрукълап, бири-бирине ура да, 
кучюк келинни косьтере. 

— Вай, ва-а-ай, къаве ве дегирменни де онынъки олсун, 
дей анамыз, — хитап эте келинлер. - яхшы, яхшы, айды 
къаве ве дегирмен де онынъки олсун, - дейлер. 

Къайнана кене эсини джоя. Козьлерини юма. Къомшу 
къадынлар, таныш-билишлер - эр кес келип, джарис 
къайнананынъ мушкюль алындан хабер алалар. Келинлер 
невбетнен ананы бакъалар. Кучюк келин де онынһ башы 
уджундан кетмей. Эзильген ерлерини тедавийлей, агьыр- 
гъан ерлерини окъалай, лязим олгъан иляджларны бере де 
оны тедавийлей. Къайнана яваш-яваш озюне келе, беде- 
нинде олгъан яралар тюзеле-савуша... 

Къайнана гедже-куньдюз япкъан аскъыларына, хорлукъ 
ве залымлыгъына чин юректен пешман ола. 

Огъулларына да бир шей айтмагъа утана. Эльбет, олюм 
панджасында яткъанда адам тюрлене экен. Бу къадын да 
ахлякъ сынъырларындан чыкъкъаныны анълай ве ич-ичин- 
ден тёвбе эте, юдже мевлясындан афу сорай. Шай этип, 
кучюк келин «къайнана»сыны тедавийлей. Шу куньден 
башлап учь огъланнынъ анасы келинлерге инсаний мунасе- 

бетте булуна. Кьомшулар да, таныш-билишлер - эр кес 
кучюк келинге: «Сагъ ол, бар ол, дюнья тургьандже тур», - 
деп дуа этелер. 


Бу масалны 1929 сенеси Фрайдорф районында догъгъан 
шимди Багъчасарай районынынъ базарчыкъ (Почтовое) къа- 
сабасында яшагъан Энвер агъа Ислямовдан язылып алынды. 


ВАСИЕТ 


Чокъ заманлар эвель Аювдагънынъ янында хаста бир 
къартанай яшай экен. Онынъ эки огълу ве эки келини бар 
экен. Келинлер къартийни пек хорлай экенлер. 

Куньлернинъ биринде къартий кучюк келинине дей: 

— Мени севмегенинъни яхшы билем, амма сен кендже 
келиним олгъанынъ ичюн, сени эп бир севем. Санъа бир 
сыр ачаджакъ олам. Лякин сен буны кимсеге, атта къо- 
джанъа да айтмайджагъынъа емин этмек керексинъ. 

Кучюк келин къайнанасына: 


-- Кимсеге агъыз ачмам! - деп ант эткен. 
— Къызым, энди меним бир аягъым мында олса, дигери 
къабирде, - дей къартий. 


— Мен ольген ве къыркъым кечкен сонъ, азбарнынъ 
ортасындаки джевиз терекнинъ тюбюне комюльген хази- 
нени къазып алырсынъ... 

Арадан бир кунь кечкен сонъ къартий буюк келинини 
чагъыргъан: 

-- Кимсеге бир шей айтмайджагъынъа ант этсенъ, мен 
санъа бир сырны ашкяр этерим, - дей. Меним алымы- 
чулымы коресинъ. Омюр ёлум сонъуна кельди... 

Онъа да хазине акъкъында сёйлеген. Бундан сонъ чокъ- 
къа бармай, къайнана фаний дюньядан эбедий мекянына 
авушкъан. 

Къартийнинъ къыркъы кечкен геджеси кучюк келини 
къоджасынен джевиз тереги тюбюне келип, хазинени арай- 

лар. Буны дуйгъан буюк келин де омюрдешинен берабер 
джевиз терегининъ янына келе ве: 

- Сиз не ичюн бу ерни къазгъанынъызны билем. 
Келинъиз хазинени берабер болюшейик, - деген. 

— Яхшы, - деп разы олгъан кучюк келин. 

Олар невбетнен джевиз терегининъ чевре-этрафыны 
къазгъанлар. Андан бир бардакъ тапкъанлар. Бардакъ 
ичинде бир богъчачыкъны ачкъанлар. Онынъ ичинде ине- 
лер, кягъыт ве бир авуч къазан куесинден гъайры ич бир- 
шей ёкъ экен. Буюк келин кучюк келинге: 

— Кягъытта не язылгъан, окъу! - дей. 

Кучюк келин кягъыттаки языларны окъуп башлагъан: 
«Васиетим шу: анги бир келин къайнанасыны гедже-кунь- 
дюз хорласа, онъа айванларджа мунасебетте олса, онынъ 
юзюне бу богъчадаки куе сюртюльсин. Онынъ козьлерине 
исе инелер санчалсын. Аминь!» 


Бу масалны бабамдан 1970 сенеси язып алгъан эдим. 


ЭКИ ТИЛЬКИ 


Эвель заманларда Къызыл-къоба тарафта эки тильки 
ян-янаша къобаларда яшай экенлер. Оларнынъ бири чокъ- 
тан-чокъ къурназлыкълар биле экен. Экинджиси исе, олгъа- 
ны-оладжагьы тек эки къурназлыкъ биле экен. 

Куньлерден бир кунь шу эки зенааты олгъан тильки 
къомшусына дей: 

-- Кель, джаным, экимиз достлашайыкъ да, айры-айры 
дегиль де, бир къобада агъа-къардаш киби яшайыкъ, тап- 
къан къысметимизни де берабер пайлашайыкъ. Бу текли- 
фиме не дейсинъ? 

- Я о да ничюн, къомшу? -- деп сорай чокътан-чокъ 
айнеджиликлерни менимсеген сою. - Кучь-къуветим 
еринде, сенсиз де яшарым, деф ол башымдан! 

Эки унери олгъан тильки пек ачувлана. О дере бою 
чапып кеткенде бакъса, не корьсин? Къапкъаннынъ ичинде 

балабан бир кесек эт парчасы тура. О, къапкъандаки эт 
топачына бакъып, ичинден «шимди мен санъа, къомшу бир 
иш япайым» деп, дос-догъру «достуна» чапып бара да: 

-- Мен, асабам, эт ашай-ашай тойдым, -- дей бир къач 
кере кекирип. - Лякин даа чокъ эт къалды. Сен меннен 
дост олып яшамагһа истемесенъ де, юр, санъа о ерни кось- 
терейим. Баре сен де тоярсынъ, - деп оны озюнен берабер 
алып кете. 

Зенааты чокъ олгъан тильки балабан эт парчасыны корь- 
генинен, аман атылып, этни ашайджакъ ола ве тузакъкъа 
тюше. О якъ бу якь чапалана, амма тузакътан чыкъып 
оламай. Сонъ не япсын, сейир эткен кьомшусына къуртар- 
макъны ялвара. Ялынъыз эки кьурназлыгьы олгъан тильки 
шай дей: 

— Сен къоркъма, эгер авджы кельсе, олю киби къыбыр- 
дамай ят. О сенинъ башынъа бир къач кере урар, къуйру- 
гьынъны тартып бакъар, сонъ къапкъандан чыкъарып, 
эвине алып кетер. Мен де ёлнынъ кенарында олю киби 
серилип ятарым. Мени корьген авджы, къувана-къувана, 
мени де озюнен алып кетмеге истер. Сени ерге къойгъаны- 
нен, экимиз эки тарафкъа зувармыз, - дей. 

Шай да олып чыкъа. Авджы келип тилькининъ башына 
бир къач шамар ура, къуйругъындан чеке ве онынъ олю 
экенине эмин олгъан сонъ, оны ала да эвине ашыкъа. Ёлда 
бир олю тильки даа коре. Авджы омузындаки тилькини ерге 
къоя, элини экинджи тилькиге узата. Бу арада эки тильки 
де атылып тура ве аякъларына кучь берип, эки тарафкъа 
къачалар. 

Къутулгъан сонъ эки зенааты олгъан тильки къомшу- 
сына: 

-- Сен меннен дост олып яшамагъа истемединъ, мен исе 
сени олюмден кьуртардым, - дей. 

Шу куньден сонъ эки тильки бир къобада яшамагъа 
башлайлар. 


Бу масалны рахметли бабамдан 1980 сенеси язып алгъан 
эдим. 

ДЖЫНЛАР КЪОБАСЫНДА ТОЙ 


Балалыкъ чагьында эр биримиз кһартбаба, къартана ве 
ихтияр басамагьындан адым атлагъан сайгъылы инсанлар- 
дан джын-шейтан, джады, къурткъалар акъкъында чокъ- 
тан-чокъ масаллар, риваетлер эшитемиз. Бу риваетлер, 
икяелер зеинимизге синъе, къальбимизде сакълана. 

Мен де балалыкъ, гъам-къасеветсиз чагъымда эвимизге 
кельген мусафирлерден, эм бабамдан джын-шейтанлар 
хусуста сыкъ-сыкъ фольклор эсерлеримизни эшите эдим. 
Йыллар кечип буюген сайын бу халкъ иджадына аит хази- 
неге мерагъым къат-къат артып барды. 

Якъында мен Багъчасарай районынынъ Приятное Сви- 
дание коюнде яшагъан урьметли Сабри агъа Идрисовнынъ 
эвинде мусафир олгъанымда, балалыкъ йыллары рахметли 
Къуртвели бабамдан эшиткен бир икяени къонакъбайнынъ 
хатырлавында текрар эшиткен сонъ, шу масалгъа бенъзер 
эсерни дикъкъатынъызгъа авале этмеге ниет эттим. 

Буюк-Ламбат коюнде яшагъан ачыкъ къоллу Асан 
агъаны эр кес яхшы биле. О койнинъ энъ зенгинлеринден 
бири олгъан. Онынъ багъ-багъчалары, чайырлары, бир къач 
тюкяны ве гедже-куньдюз чалышкъан дегирмени бар экен. 

Бу байгъа хызмет эткен кишилернинъ озьлери олсун, 
къоранталары олсун — эписини разы эте, озь вакътында 
хызмет акъларыны берген Асан агъа койдеки базы яшлар- 
нынъ никях тойларыны да япып, оларны эвли-баркълы 
эте экен. Шунынъ ичюн де бу джумерт адамны койлюлер 
сайып севе экенлер. 

Тиллерде дестан олгъан Асан агъанынъ дар дюньяда 
екяне огълу олгъан. Огъланнынъ ады Мансур экен. О, 
джесюр, кесментик, атик олгъаны ичюн ат къошуларда эр 
вакъыт огюне кимсени чыкъармагъан. Дервиза байрамында 
да сырты ерге тиймеген. Бабасы бирден бир къырджы- 
ман огълуны да эвли-баркълы этип, шеджере терегининъ 
тамырларыны чокълаштыраракъ, торун къуванчыны корь- 
мек истей. 

Джандан севген джанайынъа баш къошып яшарсынъ, 
сонъ бу тылсымлы дюньянынъ лезетини анъларсынъ. 
Йигитлер пашасы Мансур Шума коюнде яшагъан бир 
периге юректен урулгъан. Диварларнынъ да, ернинъ де 
къулакълары ола деп нафиле айтмагъанлар. Асан бай да 
эвлядынынъ юрегинде тутушкъан алевинден хабердар ола. 

Баарь мевсиминде табиат козьлерни къамаштыраджакъ 
дереджеде гузеллеше: чыр-чыр мазинлер, сыгьырчыкълар, 
чегерткилер биле сусып турмайлар. Чевре-этраф джанлана. 
Асан агъа сюслю файтонына бир талай бахшышлар къоя, 
ишанчлы урувларыны отурта да Шума коюнде нам чыкъар- 
гьан Мустафа достунынъ эль-алемден башкъа асрагъан 
джанлы гулю Эсмасына къудаларны ёллай. 

Мустафа эфенди де барлыкълы, койлюлер арасында ити- 
бар къазангъан зенгинлерден бири Буюк-Ламбат коюнде 
яшагъан танышы Асан байдан кельген къудаларны кереги 
киби къабул эте. Ёргъанына коре аягъынъны узат дейлер. 
Къудалар козьайдын хабери иле къайталар. Сёз кесимин- 
ден сонъ агъыр нишан меселеси де чезиле ве той куню де 
табиат юкъудан уянгъан фасылда кесиле. Энди, эль-алем- 
ден гизленмей, ёсмасыны сыкъ-сыкъ корьмеге, дертлеш- 
меге имкянлар ачылыр экен, Мансургъа Шума кою «эки 
адым олып корюне» дегильми? 

Той куню якъынлашыр экен, Мансур Ель етмез лагъа- 
плы джуйрюгине мине де Буюк-Ламбат коюнден Шума 
тарафкъа кеткен энъишли-ёкъушлы дагъ ёлундан ат чап- 
тырып кете. Сагъ-селямет оладжакъ къайнатасынынъ чар- 
дакълы эвине келип ете. 

Мустафа бай киевини яхшы сыйлай: шу геджеси Ман- 
сур эм оладжакъ къайнатасынен эм де эля козьлю Эсмасы- 
нен къонуша-къонуша сабаны къаршылай. Танъ ярышып, 
орталыкъны саргъан къара кольгенлер гъайып олгъан 
сонъ йигит пашасы кене Ель етмезнинъ эгерине отура да 
Буюк-Ламбаткъа ёл ала. Мансур, эвелькиси киби, дагънынъ 
сары сокъакълы ёлундан кете. Ёл исе де юкъары котериле, 
де ашагъы эне. 

Дагънынъ ортасына кельгенде Мансур сувсай. О Ель 
етмезнинъ устюнден яваш тюше, атынынъ тельбевинден 

тутаракь, «Бал чокъракъ» янына келе. Эки балабан къая- 
нынъ ортасында олгъан чокъракънынъ салкъын сувунда 
эллерини, бетини юва, къана-къана иче, сонъра кене дёрт 
аякълы достунынъ устюне сычрап мине де ёлуны девам 
эте. Арадан эки-учь дакъкъа кечер-кечмез, эки юксек меше 
терегининъ арасындан бир къап-къара урба кийген адам 
Мансурнынъ артына секирип мине, атнынъ тельбевини 
тута. Мансур, озюни джоймай: 

- Йибер югенни, йибер югенни! Эгер йибермесенъ, 
коксюнъе пычакъ сапларым! — деп къычыра. 

Лякин къара урбалы киши Ель етмезнинъ тельбевини 
даа да сыкъып тута, озюне чеке. Мансур бир даа: 

- Йибер, йибер атымнынъ тельбевини, йибермесенъ 
пычакъ урарым, - дей. 

Амма къара урбалы «айдут» сес-солукъ чыкъармай. Бу 
эснада Мансурнынъ сабыры тюкенип, пычагъыны къап- 
къара урбалы «айдутнынъ» юрегине саплай ве бир юму- 
рыкъ урып, оны ашагъы аттыра. 

Къара урбалы бир чукъургъа йыкъылып козьден гъайып 
ола. Мансур къыркъ-элли адымлыкъ ёл юрип дагънынъ 
аланлыкъ олгъан бир ерине етип кельгенде не корьсин - 
ур-патласын той-дюгюн кете. Бутюн эш-достлары козьле- 
рине корюне. Достлары: 

-- Мансур бей, Мансур эфенди, аттан тюш, бизнен ойнап 
куль, тоюмыз ярашсын, - деп ялваралар. 

Мансур атыны козюне эмен тереги олып корюнген 
терекке багълай. Сонъ зияфет олгъан балабан терен къобагъа 
«мусафирни» кирсетелер. Огюне тюрлю-тюрлю «емеклер» 
къоялар. Къонакъбайлар, той агъалары: «Буюр, Мансур 
эфенди, къысметинънен кельгенсинъ», - дейлер. Козьле- 
рине чиберек, локъум, къавалты, лёля-кебаб ве саире ашлар 
олып корюльген «ниметлерден» аз-бучукъ къапар-къапмаз. 
Чалгъы-чагъана, оюн-кулькю сеслери озь-озюнден тынгъан 
киби ола. Къобанынъ бир кошесинде акъылгъа ятмагъан, 
той-дюгюннен ич алып береджеги олмагъан адисеге огърай. 

Ортада мевта. Мевтанынъ этрафында къара кийимли 
омюринде корьмеген, танымагъан кишилер. Эр кес ортада 

созулып яткъан мевтагьа бакъа. Олюнинъ баш уджунда 
юксек бойлу, къара къаш, къара мыйыкълы, сим-сия 
урбалы, къарардан зияде балабан, тёгерек козьлю хатип 
Мансургъа тикилип: 

— Сен оны пычакълап ольдюрдинъ. О меним бирден бир 
огьлум эди. Къабаатынъны бойнунъа аласынъмы? — деди. 

- Ёкъ, бутюн къабаат ондадыр, мен учь кере «йибер 
атымнынъ югенини, йибер, йибермесенъ пычакь ура- 
рым», - десем де, о къулакъ асмады, даа зияде атымнынъ 
тельбевини озюне чекти. Менде суч ёкъ, хатип эфенди, - 
деп озюни акълады Мансур. 

-- Айды оладжагъы олды, энди сен бу мевтаны не ерде 
телев эткен олсанъ, о ерге алып бар да дефн эт! - деди узун 
бойлу молла ишарет пармагьы иле ортада созулып яткһан 
мерхумгъа ишмар этерек. Мансурнынъ юрегине къоркъу 
тюше. Бу арада той агъасы: 

— Софрада огюне къоюлгъан тава локьумны аша, 
кьысметиньни къалдырма, - дей. Мансур «локьумны» 
агьзына къапкъан арада, хатип еринден къалкъа да «къа- 
тильнинъ» бетине бир шамар ура. Мансурнынъ джагьы сол 
тарафкъа кьыйыша ве о эсини джоя. 

Къобадаки джынлар мусафирнинъ аты багълангъан 
терек янына чапып келелер ве Ель етмезнинъ къуйругъыны 
тюбюнден кесип алалар... 

Бу маали Буюк-Ламбат коюнде «таянч дагъыны» дёрт 
козю иле беклеген Асан агъанынъ юрегине буз кирген киби 
дуюла. О, бир шейге бакъмай, ат аранына ашыкъа. Кокте- 
мир лагъаплы джуйрюгине мине де Шума тарафына атыны 
къачылай-къамчылай, ниает къудагъыйы Мустафа байнынъ 
чардакълы эвине етип келе. 

Келе, амма Мансурны корьмей. 

— Оны къызым Эсма озгъарды, — дей Мустафа эфенди. 

Асан агъанынъ козюне дюнья баткъан киби олып 
корюнди. О, Эсма косьтерген сарп сокъакълардан Кок- 
темирни чаптырып кете. Кете эм: «Аллахым, санъа ялва- 
рам, эвлядымны къорчала, джын-шейтан шеринден озюнъ 
сакъла», - деп ялвара, бильген дуаларны окъуй-окъуй дагь- 

нынъ ичинде йылан киби созулгъан сокһакь бойлап атыны 
къамчылай-къамчылай, къалын юксек тереклернинъ алан- 
лыгъына етип кельгенде, козюне бир ат корюне. 

— А-хаа, бу огълумнынъ Ель етмези олмалы, - деп Кок- 
темирни токътата. 

Бир къач дакъкъада Асан агъа чевре этрафы юксек пелит 
тереклери иле сарылгъан бир аланлыкъ этрафында олгъан 
балабан къоба янына келип токътай. Къобанынъ ичине 
бакъып токътамадан башыны саллагъан Ель етмезни корь- 
ген Асан бай Коктемирнинъ эгеринден тюше. Ель етмез- 
нинъ къуйругъы тюбюнден кесильгенине шашып-шашма- 
лай. 

Демек, айдутлар Мансургъа уджюм эткенлер. Олар бу 
къобанынъ ичинде оны эсир туталар, - деп чум агъачтан 
япылгъан орьмели къамчысыны сыкъып тутты да, яваш- 
яваш къобанынъ ичине тюшти. Бакъса не корьсин, къоба- 
нынъ ортасында джагъы бир тарафкъа къыйышып яткъан 
огълу копек, эшек, ат, мал кубрелери оба-оба олып тургъан 
ерде эссиз алда ята. Этрафта кимсе ёкъ. Асан агъа Мансур- 
нынъ сагъ къолунда неджасет якъылгъаныны, агъызында да 
бир кесечик къатып къалгъан мал тезегини корьген сонъ, 
эр шейни анълай. Бильген дуаларыны окъуй ве къобанынъ 
дёрт тарафына шуфлей ве эвлядыны пис чукъурнынъ ичин- 
ден тёпеге котерип чыкъарды. Коктемирнинъ къатында оны 
беклеген Ель етмезнинъ сыртына яткъыза да, йыкъылмасын 
деп сыджымнен сыкъып багълай, озю исе Коктемирнинъ 
эгерине мине де акъыртын-акъыртын Буюк-Ламбаткъа ёл 
ала. Мензильге етип кельгенде ягъмур сепелеп башлай. 

Асан бай намы Къырымнынъ бутюн койлерине белли 
олгъан теджрибели, китап ачкъан, джын-шейтан серпин- 
тилеринден онларджа адамларны тедавийлеген Къурт- 
заде тотайны чагъырып кетире. Къуртзаде тотай бир афта 
саба-акъшам токътамадан Мансурны окъуй. Окъугъан 
сайын йигитнинъ чырайына къан кире. Тамам окъув ве 
чыракъ якъувларнынъ секизинджи куню Мансур озюне 
келе: аш ашай, сув иче, лаф этип башлай. Къуртзаде тотай 
оны кене эки кунь озьджесине тедавийлей. Ниает, онун- 
джы куню Асан агъа: 

- Эй, улулыкъ ве икрам саиби Юдже Раббим! Сенден 
гьайры керчек бир илях олмагъан Аллахым! Маарифет 
нурунъ иле эвлядымнынъ олю къальбини джанландырдынъ. 
Санъа бинъ бир кере шукюрлер этем, - хитап этти о эки 
элини башы узьре котеререк. 

Он биринджи куню зенгин Буюк-Ламбат коюнде яша- 
гъан фукъарелернинъ эписине бахшышлар берип чыкъа. 
Джума куню исе ана юртнынһ дерт кошесинде яшагъан 
бутюн тувгьан урувыны, таныш-билишлерини, кьомшула- 
рыны, ыргъатларыны чагьырып, той япа ве Мансургъа сев- 
ген Эсмасыны алып бере. 

Мансур омюр бою озюнинъ къуйрукъсыз Ель етмези- 
нинъ ялынларыны сыйпай-сыйпай минип юре, Эсмасыны 
да эль-алемден вакъытлы-вакъытсыз эскен рузгярлардан 
джын-шейтандан сакълап, юрек арзусына наиль ола. 


БАТЫР ОГЪЛАН 


Эвель заманларнынъ биринде къомшу койде бир къар- 
тий яшай экен. Онынъ дар дюньяда олгъаны-оладжагъы 
екяне бир огълу олгъан. О анасынынъ сёзюнден чыкъмай, 
эр бир иште ярдым бере экен. 

Къартий огълуна: 

-- Балам, мен энди къартайдым, беш куньлюк омюрим 
бармы-ёкъмы, бильмейим, лякин бир шейни яхшы билем: 
сени эвлендирсем, бу дюньядан козьлерим ачыкъ кетмез, 
эвлядым, — дей. 

Огълу: 

— Мен эвленсем, ана, сизни ич хорлатмам, - деп сёз 
бере. 

Къуванчы ичине сыгъмагъан къартий огълуна айнынъ он 
дертюнден де дюльбер бир къызны келин этип ала. Огьлу 
эр кунь келин пиширген ашны ашап, тарлагъа ишке кете. 
Арадан бир йыл кечер-кечмез, къартий торун коре. Энди 
иш арта. Келинининъ табиаты да тюрленмеге башлай. 

— Ана, сув кьыздыр, собаны якъ, сув кетир, чамашыр 
юв, аш пишир, эв сипир! - деп эмир бере. 

Макьтавлы келин къайнанасына ойле къылына ки, атта 
ашамагъа онъа отьмек биле бермей. 

— Ойнасанъ, отьмек берерим, - деп къылына. 

Бу алны къартий огълуна айтмай, кимнен баш къошкъан 
олса, огълум онен яшай, деп тюшюне. Шай амма, энди къо- 
лум-къомшулар да келиннинъ къурназлыгъыны дуялар ве 
огълуна айталар. Огълу башта инанмай. Сонъ анасынынъ 
ёргъан тикмек ичюн тинткен юн обасы астына кирип сакъ- 
лана. Анасы оны дуйса да, индемейип юре. Къартий япа- 
джакъ бутюн ишлерини япып битирген сонъ келинине: 

-- Къызым, ач олдым, бир къапым отьмек берчи, - дей. 

— Ойнасанъ, ашарсынъ, - деп джевап бере келин. 
Къартий кене ялвара: 

— Пек ач олдым, къызым, ашамасам, эсимни джоя- 
рым, - дей. 

— Эшитесинъми? Ойна, обур, сонъ ашарсынъ, - деп 
эмир бере. 

Анасы ойнай. Келин баласыны къолуна алып, къайнана- 
сынынъ ойнагъаныны сейир этип кейфлене. Къайнана эм 
ойнай, эм де йырлай: 


Меним огълум пек батыр, 
Юн астында о ятыр. 

Бир къапым отьмек ичюн, 
Ойнадым мен. Не ичюн? - 


деп келиннинъ янына келе. Келин кьучагьындаки баласына: 

— Бакьчы сен обургьа, бугунь о йырыны тюрлендирген, 
эр кунькисинден башкһасыны йырлай, - дей. 

Шу вакъыт юн обасындан къартийнинъ огьлу атылып 
тура да, къадыннынъ козьлерине бир бакъа. Къадыны отур- 
гьан еринден сычрап тура ве къоркъкъанындан: 

- Мени, джаным, афу эт, ольгендже бир даа бойле 
ашшалыкъ япмам! — дей де къайнанасынынъ янына чапып 
бара, онынъ кьолуны опип агълай. 

Бу куньден сонъ ана-бала — эписи муаббет олып яшай- 
лар. Оларнынъ яшайышына къомшулары да сукъланалар. 


Бу масал 1929 сенеси Къырымнынъ Фрайдорф районында 
догъгъан, шимди исе Базарчыкъ (Почтовое) къасабасында 
яшагъан Энвер агъа Ислямовдан язылып алынды. 


ПАДИША ВЕ ШАИН 


Авджылыкъкъа чыкъкъан бир падиша озюнинъ севимли 
шаинини тавшан пешинден ёллай. Озю де атыны къам- 
чылап, оларнынһ артындан кете. Шаин тавшанны тута. 
Падиша аман тавшанны шаиннинъ панджаларындан чекип 
ала ве ичмеге сув кьыдыра. 

Бир къоба ичинде сув тапа. Сув тамчы-тамчы олып 
тамлай эди. Падиша эгерге асылы чанакъны алып, тамчы- 
лап акъкъан сувнынъ тюбюне къоя. Чанакь толгъан сонъ 
падиша сувны ичеджек ола. Онынъ элинде тургъан шаин 
апансыздан тепренип, къанатлары иле сувны текип йибере. 
Падиша чанакъны кене эвельки ерине къоя. О чанакъ- 
нынъ толмасыны чокъ беклей. Ниает, сув толу чанакъны 
агъызына кетирди дегенде, шаин къанатларыны къакъып, 
текрар сувны тёке. Учюнджи сефер чанакъны толдырып, 
энди ичейим дегенде, шаин саибининъ элиндеки савутны 
кене къанатынен уруп тюшюре. 

Падиша ачувлана ве шаинни шу ердеки ташкъа урып оль- 
дюре. Шу вакъыт падишанынъ хызметчилери етип келелер. 
Олардан бири савутны алып, тёпедеки чокъракъ тарафкъа 
чапа, амма сув кетирмей, бом-бош чанакънен кери къайтып 
келе ве шойле дей: «Бу чокъракънынъ сувуны ичмек олмай, 
чюнки анда йылан бар. О, сувгъа озь зеэрини къошкъан. 
Частынъа шаин сувны тёккен. Эгер сен шу сувны ичкен 
олсанъ, олюр эдинъ». 

Падиша деди: «Фена иш япкъаным, шаин мени олюмден 
кьуртарды, мен исе оны ольдюрдим». 


Л. Н. Толстой 

